
CUPRINS 


CÂTEVA GÂNDURI DESPRE MUZEU, CANTITĂŢI, MATERIALITATE ŞI ÎNCRUCIŞARE HORIA 
BERNEA 


ADDENDA 


Fragment din Prima poveste (textul pregătit pentru presă la inaugurarea oficială din 1993)... rreereeee 


Prezentare integrală a unui document din iulie 1991, cu adnotările lui Horia Bernea 


Preliminarii la un program muzeologic al Muzeului Ţăranului Român (sinteză a unor discuţii purtate 
intre muzeografi şi etnologi redactată în 1992 de Irina Nicolau) 


Sinteza discuţiilor purtate în trei şedinţe ale grupului de reflecţie compus din coordonatorii echipelor 
ce vor lucra la viitoarele expoziții ale muzeului (decembrie 1994) 


Programul muzeologic al Muzeului Ţăranului Român (1997) 
Idei care au fost avansate între 1990-2000 pentru expoziţia permanentă a muzeului 
EXPOZIŢII 
PUBLICAŢII ALE MUZEULUI ŞI CĂRŢI ALE SPECIALIŞTILOR DIN MUZEU 
CONCERTE 
CASETE ŞI CD-URI 


din 176 


CÂTEVA GÂNDURI DESPRE MUZEU, 
CANTITĂȚI, MATERIALITATE ŞI ÎNCRUCIŞARE 


HORIA BERNEA 


Al cui e muzeul? 


Orice muzeu arată. Diferenţa dintre modul cum arată un muzeu şi felul în care a fost arătată Crucea, atunci când a 
fost găsită, este probabil foarte mare. 


De ce mă duc eu la muzeu? Nu sunt un caz tipic. Caut lucruri anume. Când merg la muzeu nu percep discursul 
muzeal. Eventual îl remarc dacă este prost. De pildă, sălile cu amfore de la Louvre sunt o catastrofă; un fel de depozit. Am 
intrat la Louvre de zeci de ori ca să văd o anumită icoană bizantină sau pe "Hristos binecuvântând" al lui Bellini, una dintre 
cele mai frumoase picturi făcute de Occidentul civilizat. Oare nu se poate ca omul să vină şi să se confrunte pur şi simplu 
cu obiectul? Experienţa mea este atât de irepetabilă? 


Am văzut multe muzee. Ca orice român, am trăit o vreme curiozitatea de a le vedea. Tot ce ştiam era din cărţi, nu 
ştiu ce faraon, nu ştiu ce tablou... Şi pe urmă să le vezi! Este foarte emoţionant. Deci cultura vizuală nu mi-am făcut-o la 
muzeu; la muzeu mi-am adâncit-o. Important a fost pentru mine când, trecându-mi dragostea pentru performanţa 
artizanală, nu m-am mai dus să văd goticul. Atunci am început să caut bisericile romanice. Dar, când m-am dus să văd o 
bisericuţă romanică din Vendée, cunoşteam deja arhitectura românească, ştiam Densuşul. Am început să caut obiectul 
acela foarte "conţinut", în care gestul are o deplină acoperire în actul de credinţă. Ca pictor, azi, n-ai altă şcoală decât 
natura şi muzeul. Şi eu am învăţat de la obiecte şi de la natură. 

În muzeu am un fel de emoție nebună care nu este snobism pentru că, în 
timp, s-ar fi atenuat. Am o emoție profundă în faţa ideii de muzeu. Îmi place că 
sunt lucruri multe adunate la un loc. Mă emoţionează mai ales cele vechi, piesele 
arheologice. Mă gândesc că au fost făcute de mână de om acum 5000 de ani. E ceva 
care mă tulbură până la lacrimi. Asta nu mai ţine de cât de deştept este discursul 
muzeal. Sigur, când văd un muzeu nou, mă comport ca un elev cuminte care citeşte 
toate etichetele. Vreau să văd o cronologie: cum din ceramica geometrică s-a trecut 
la... 


În muzeele de etnografie îmi lipsea frumuseţea obiectului. Legăturile tainice ale lucrurilor, tainice ca şi producerea 
lor. În muzeul etnografic frumuseţea obiectului este programatic neglijată, de parcă ar fi ceva ruşinos. Mă îngrozeşte 
modul de expunere, obsesia pentru explicaţii, protecţia excesivă. Ele sfârşesc prin a anula obiectul. Nu se mai vede! Şi, 
dacă se întâmplă ca frumuseţea să transpară, este pentru că obiectul a fost prea puternic. 


De ce unora obiectele le spun puţin, iar mie foarte mult? Nu-i numai o problemă de sensibilitate şi nivel intelectual. 
Cred că cel mai greu atârnă numărul de conexiuni care se produc în momentul receptării unei imagini. 


Am pus în centrul muzeului nostru "icoana" ţăranului şi în titlul său cuvântul ţăran. Sunt dominat de credinţa 
puternică în valorile artei ţărăneşti, în valabilitatea ei şi de respectul pentru aceşti oameni care n-au ştiut să se apere. 


Numele muzeului, simplu şi direct, nu indică o sărăcire a domeniului, nici o derogare poetică de la ceea ce numim în 
mod obişnuit artă populară sau etnologie, el luminează cu precizie un nou "obiect", omul tradiţional, descris şi analizat 
prin intermediul obiectelor care compun lumea lui. 

În această opţiune, obiectele au în muzeu nu funcţia de a se autoprezenta, de a vorbi despre sine; ele apar ca 
argumente în demonstraţii privind trăsăturile ţăranului român, gândit ca variantă a civilizaţiei medievale europene, ţăran 

român modelat de istoria locului, sfâşiat între est şi vest, nord şi sud, bântuit de nenumărate năvăliri, aşezări, tupilări, 
să te baţi. 


osmoze şi influenţe. Profund creştin, format în prelungirea unor culturi străvechi, legat organic de lumea mediteraneană, 
de civilizaţii care pot fi urmărite din India până în Bretagne, ţăranul român ne apare de o complexitate copleşitoare. 


Societatea s-a schimbat mai mult decât omul, ale cărui nevoi esenţiale nu pot varia în funcţie de epocă. Țăranul 
vechi, cel pe care l-am cunoscut în copilărie, este pentru omul de astăzi greu de definit, aşa cum greu de înţeles sunt 
noţiunile de om cumsecade, nobleţe, cinste, curaj, grijă, ascultare, rânduială, cuvânt dat. Sunt cuvinte pentru care merită 


concepte greu de înţeles pentru lumea tradiţională. Sau aveau alte accepţiuni. 


Persecuţii, suferinţă, nesiguranţă, violenţe, sărăcie, mizerie, efortul penibil de a supravieţui etc. - aproape toate sunt 
Gustul pentru trecător, pentru lucrul care nu durează... În acelaşi timp tot ce făceau era definitivul însuşi. 


Civilizaţia ţărănească nu cunoaşte lupta pentru autodepăşire. Este o calmă şi bună exprimare a bucuriei de a exista 


Omul "european" a existat cu adevărat prin ţăran. Muzeul nostru va fi o privire integratoare asupra omului european 
viitorului cu omul complet produs de societatea satului distrus sub ochii noştri. 


Cu cât ne îndepărtăm de omul tradiţional, cu atât riscul imposturii este mai mare. Nu putem compara humanoidul 


obiectul total, semnificativ... 


În sat există mai mult sensul de bun şi rău decât cele de frumos, urât, folositor 
atitudine "realist spirituală" în faţa vieţii şi a lumii? Realism filozofic?!! 


tehnică şi magie, muncă şi trai, rugăciune... 

- modul de expunere - atitudine faţă de ideea de "a arăta”; ce vrei cu această acţiune, ce sens are obiectul; 
devenirea lui; alterarea lui prin schimbarea contextului 

- formă, decorație, împodobire - pragul de la care o formă decorată devine lipsită de justificare interioară - kitsch 

- muncă, bucurie... 


În acest fel se leagă totul fără dedublare într-un proces interior firesc, cu seninătate, rânduială. 
(note din septembrie 1990) 


Un mănunchi de calităţi specifice artei mari, în corpul modest al satului românesc: armonie, vivacitate, sensul 
profund al diversităţii şi al repetiţiei... 


1. Definirea discursului muzeal. 
a. schiţe şi machete până în martie '92 
b. se admit şi schiţe "ideale", neţinând cont de colecţii şi de posibilităţi 
2. Amplificarea cercetărilor de teren în general. 
3. "Dinamizarea" cercetării şi desprinderea primelor concluzii practice pentru expoziţiile muzeului şi pentru acţiuni 
culturale. 
4. Expoziţii temporare; forme diferite de publicaţii - editări, concerte; prezenţa imaginii Muzeului Ţăranului Român 
"pe piaţă". 
5. Amplificarea cooperării internaţionale: burse, simpozioane, corespondenţă, expoziţii. 
6. Calendar intern - coordonarea cu celelalte manifestări culturale şi instituţii din ţară. Emisiuni periodice la TV. 
Rubrică permanentă la un săptămânal. 
7. Forme de pregătire profesională - dezbateri în muzeu cu invitaţi "din afară". 


8. Sisteme de evidenţă moderne. 
(note din 1992) 


O clasificare. 
1. Crucea conținută, implicată în sensul profund al obiectului 

a. Crucea ca semn benefic, "semnul crucii" - pe pâine, la intersecţii, marcaj şi semn de pomenire, pe poartă, 
fântână, grajd etc. 
b. Crucea ornament - combinaţie de element ritual şi ornamentaţie sau croi. 
3. Crucea rezultat al funcţiei şi eficienţei unui obiect, arhitectură, unelte, instrumente, pârghii, țesutul de război, 
munca câmpului. 
. Crucea pe plante, animale (măgar) sau în anatomia omului - "o cruce de om". 
. Sus-jos, dreapta-stânga, punctele cardinale... 
. Crucea e frumoasă prin ea însăşi. 


NOU BP 


. Crucea care nu se vede, lucrurile construite, figurile geometrice legate de cruce. 


Crucea e un semn primordial, premerge semnul cristic şi supravieţuieşte oricărei încercări. 
(note din 1992) 


A face un muzeu în sensul de a-l intui, imagina, contura, conduce "spre", şi nu a consuma bruma de "energie fină" 
cu care te-a înzestrat Dumnezeu pentru a avea grijă de frecvenţă, dacă " s-a tras apa" la closet, dacă oamenii se înţeleg, 
dacă oamenii vor să se înţeleagă, dacă treburile sunt bine repartizate şi realizate până la ultimul chiţibuş. E oare normal ca 
rolul meu acolo să fie "aducerea aminte" repetată până la oboseală a anumitor lucruri vitale în procesul de naştere a 


muzeului?!! 
(note din 1992) 


Nu vreau să demonstrăm vechimea, puterea, frumuseţea, bunătatea şi organicitatea unei culturi tradiţionale, care 
aproape că nu mai există ca un scop în sine, ci să ne căznim să arătăm coerent şi inteligibil frumuseţea şi bogăţia unei 
lumi care ar putea părea mai săracă decât a noastră. Dacă omul actual va înţelege cât de sărac este în comparaţie cu 
strămoşii săi, va fi un câştig enorm pentru el. Trebuie ajutat. 

Există obiecte născute de civilizaţia tradiţională cu un pregnant aer naturalist? Obiectele la care mă refer, pe care 
aproape de artizanal. Artizanatul suferă de o avansată carenţă spirituală. 


încerc să le definesc, conţin toate datele naturii, dar în mod virtual, nedefinit, tainic. Naturalismul explicit este mai 


Privim colecţia ca pe un citat din "cartea" satului. Nu ţinem cont de faptul că lipseşte "câmpul" dintre piese, zona 
adevărată şi dragoste. 


care este reprezentată în sat de: cer, pământ, praf, noroi, pietre, apă, păduri, munţi, nori... În civilizaţia tradiţională 
obiectele interacționează cu câmpul. Apariţia obiectului în lumea tradiţională seamănă mai mult cu o naştere. Obiectul 


"conţine" zgomotul naturii, nu pe cel al maşinii. El reflectă lumea în toată amploarea ei, e trăit, e simţit, e ieşit din nevoie 
sale) fără o cunoaştere profundă a creştinismului ortodox. 


Ortodoxia ţăranului e profundă şi nu putem înţelege nimic din omul de azi sau din cel viitor (cu toate malformaţiile 


Românii nu au avut războaie religioase. Nu ne-am închinat la idoli. Nu am produs idoli. Nu am produs ideologii. 


Am avut preoţi analfabeți până în perioada modernă. În satul românesc oralitatea era la ea acasă peste tot. 
Țăranul vechi vota pe cel mai umblat, mai domn, mai învăţat. Acum votează pe cel care seamănă cu el, pe cel care 
nu-l complexează. Lucru drăcesc. 


binefăcătoare asupra lumii noastre bolnave?! 


Ce fel de om, de român, poate să nu se bucure de existenţa unui muzeu al civilizaţiei tradiţionale? 
Ce fel de om, de intelectual şi de Român nu se bucură de refacerea celui mai vechi muzeu etnografic al ţării? 


Ce fel de om e acela care nu vrea ca imaginea strămoşului nostru, ţăranul, să aibă un loc de "odihnă" şi de "acţiune" 
Ce fel de om, ce fel de intelectual este acela care nu ştie că nu se poate trăi fără memorie? 

Să trăieşti toată viaţa cu faţa întoarsă spre icoană... Dulcea sclavie a iconarului... 

Eu nu pot să mă pierd, din cauza icoanei. Ce fac cei ce nu au icoane? Cad mai uşor. 

Minunea crucii o văd mereu, de câte ori îmi iese înainte, cu o pregnantă neîmpuţinată. 

Viaţa este imposibilă fără cruce. Diavolul se opune crucii. El reprezintă moarte, anarhie, distrugere. 
Ce se apropie de cruce e bun. 


Am fost pus, şi poate că mi-a dat Dumnezeu acest dar, să fac un muzeu despre ceva vechi. A face un muzeu în 
sensul de a-l intui, a-l imagina, a-i da duh. 


În fond, pentru un om, pentru un creştin, a alege tema crucii este un act de mărturisire. O cale prin care să spună ce 
are pe suflet, un fel de spovedanie. 


Când ai de conceput un muzeu care a mai existat, într-o clădire care există şi cu un patrimoniu în cea mai mare 
parte strâns de înaintaşi... Vezi îndelung obiecte, şi obiecte, şi cărţi, şi cărţi şi te gândeşti la un muzeu ce ţi-ar place să-l 
vezi, compus din aceste lucruri, apoi te gândeşti la clădire, la locul ei în Bucureşti, la sălile ei... Începi să-ţi propui teme 
posibile, teme ce-ar putea trăi într-un astfel de spaţiu "cântate" de obiectele ascunse în depozit. Obiectele au o 
multitudine de legături posibile, trebuie să elimini mult, să ajungi la două-trei ipostaze viabile ce le înlănţuie pe toate; 
apoi revezi patrimoniul, revezi fotografii, asculţi muzică şi începi să elimini gândindu-te la o temă. 

Te gândeşti mereu la tot ce-a fost distrus în această ţară, la ce are nevoie, la ce poţi face, la ce răspunde unei nevoi 
esenţiale a omului de azi (cu sau fără voia şi ştiinţa lui). Revezi obiecte şi se configurează o temă vastă, dar lipsită de 
echivoc: Crucea. Am considerat că e bine să inaugurăm sălile de muzeu, în noul muzeu, muzeu "al ţăranului”, cu o 
expunere senină, amplă ca mesaj şi echilibrată ca stil. După decenii de enorme distrugeri cauzate ţărănimii de comunism, 

ar fi părut necesară o expunere "politică" şi dură, un bilanţ al ororilor petrecute cu satul românesc. Nu am luat-o pe acest 
drum, justificat, dar plin de verdicte, un drum presărat de tensiuni şi adversităţi. Nu era nici foarte creştinesc răspunsul în 
chip de răzbunare al noului muzeu! Am fi început noua viaţă printr-un semn trist şi sub lumina neagră a răzbunării. 
Crucea era tema cea mai potrivită, mai plină de viaţă ce o puteam găsi. 

De ce să demonstrăm omniprezenţa crucii? Pentru ca oamenii să tragă concluzia că nu pot trăi fără cruce... 


Noi facem aici un gest public, simţim nevoia să afirmăm CRUCEA într-un moment cum este cel prezent. A opta 
pentru această temă este, cum ziceam, o mărturisire. Înseamnă să reafirmi omniprezenta crucii, importanţa şi puterea ei 
în ziua de astăzi, într-o lume rătăcită, secularizată şi îndrăcită de multe ori. Este un act militant. În cazul nostru este un 
act militant. 


Mărturisirea este mai aproape de bucuria descoperirii adevărului, de bucuriile mici ale unei trăiri nededublate, în 
duhul lucrurilor. Ceva contrar tezismului. Ceva diferit de dorinţa expresă de a convinge. 


Cum se transformă un act de mărturisire într-o muzeografie mărturisitoare? Creând o muzeografie care se 
adresează în primul rând inimii. Se adresează mult mai tare unui afect inteligent, să zicem, decât raţiunii uscate. 


Când Dionisie Areopagitul a vrut să-L definească pe Dumnezeu, a spus de la început că El este supracategorial şi L- 
a definit prin excludere, nu cumva să ajungi să-ţi faci idoli, nu cumva să crezi că ţi-L poţi imagina. Şi, atunci a zis că este 
niciunde şi este peste tot... am uitat, este o pagină întreagă de afirmaţii şi, în final, a spus că nu-i nici unu, nici multiplu, 
nici divinitate... Reţin de aici că în momentul în care vrem să definim ce vrem să definim, aproape totul devine ascuns. De 
pildă, dacă pun pomul cu cruci şi alăturea ştergare este fără nici o logică; le pun pentru că, efectiv, simt că se întăresc 
reciproc. Deci felul în care acţionează alăturarea lor nu poate fi definit decât prin negaţie. Acţionând în acest fel ne 
apropiem de o gândire orientală veche. Am în vedere primul contact al romanilor cu grecii, când grecii ţineau dimineaţa un 
discurs şi după-amiază un altul, în care îl contraziceau pe primul. Romanii înnebuneau. Unii nu pot să înţeleagă că un 
lucru îl şi spui, şi nu-l spui. Românul gândeşte curent astfel, antinomic. Este ca atunci când spui: cinstea-i bună, da’ nu-i 

bună. Cum nu-i bună? Nu-i bună când e în exces. Adică cum în exces? Când din cinste ajungi să faci un lucru rău. Nu 
există adevăruri univoce. Lumea este plină de ambivalente. 


Creştinismul este subversiv pentru că nu poate fi învins, apelează la arme cu totul neobişnuite, cum sunt smerenia, 
blândeţea, dragostea. Este foarte uşor să apelezi la invidie, puturoşenie, lăcomie, lipsă de caracter când vrei să cucereşti o 
cetate, un grup de oameni, şi să ignori blândeţea, fermitatea iubitoare care acţionează, cum am spus, ca o adiere. Ele pot 
să pară lucruri slabe într-o lume unde numai un pumn primit în faţă se mai face simţit. Când afirmam că muzeul este 
subversiv aveam în vedere o subversiune de felul celei creştine, una care te face să simţi şi să crezi că lumea e bună prin 
scop, frumoasă prin facere, complexă prin vieţuire şi spirituală prin materialitate. 


De obicei este preferat obiectul vechi şi "muncit". În fond, şi ţăranul acordă atenţie aceloraşi obiecte. Nimeni nu 
păstrează o cămaşă de lucru. Tot timpul lucrurile sunt împărţite în obiecte majore, puternice, şi obiecte minore, slabe. Şi 
poate că nici nu este greşit; problema este să recunoşti ce este major. De pildă, nimic mai pauper decât crucile olteneşti 
care se urcă în pom şi, cu toate acestea, puţine lucruri sunt mai tari ca acele cruci. Nu este vorba de valoarea artistică. 
Ajungem la termeni vagi pentru ştiinţă... Crucile acelea au un duh. În ele s-a investit enorm. Nu ţine puterea acelor obiecte 
de capacitatea lor de a fi un obiect total? Chiar dacă sunt mici şi neimportante. Crucile acelea mergeau pe verticală; dacă 
erau pe jos nu observam că sunt atâtea cruci. Nu erau puse pe stâlp, ci pe un pom mare şi verde. Te uitai şi se pierdeau 
crucile sus, în cer. Şi natura este tare. Şi biserica te impresionează pentru că simţi că este tare. 


Solidificarea lumii... lemn, piatră, fier. Corespunde unor etape ale vieţii tradiţionale? Noi avem cruci de piatră puţine. 
Sunt mai bune crucile de lemn care putrezesc repede, crucile de lemn care nu atârnă greu când le porţi în spate, la 
Judecata de Apoi. Şi casa este tot de lemn, casă perisabilă, care îngăduie fiecărei generaţii s-o ia de la început. Nu-i tot 
una să moşteneşti o casă de piatră din secolul al XVII-lea în Scoţia sau să moşteneşti un impuls: du-te în pădure, taie 
lemne şi fă-ţi o casă cum şi-au făcut şi ai tăi. 


Un muzeu neliniştitor, care pune probleme? Dar ce înseamnă a pune probleme? Înseamnă a atrage atenţia asupra 
sensurilor profunde ale vieţii şi ale morţii. Un muzeu care pune probleme îl obligă pe vizitator să se întrebe asupra unor 
lucruri care, în mod obişnuit, depăşesc condiţia lui. 


Hai să ne mai gândim... un muzeu în care omul viitorului să înţeleagă cât de sărac este în comparaţie cu strămoşii 
lui... un muzeu din care să lipsească pedagogia minoră... unde trebuie să fie menţinut caracterul experimental. 
Aprofundare lipsită de suficiența "ştiutului"; ţăranul ştie, dar nu se poartă cu suficienţă. Să ne păstrăm privirea proaspătă, 
să ne asumăm povara tradiţiei, nu povara poncifelor. Cât de dificil este să scapi de propriile tale clişee, clişeele de 
prezentare. În fond, modul de prezentare înseamnă o atitudine faţă de obiect. În Franţa, generaţia lui 1968 cerea arderea 
muzeelor, acum cei mai mulţi directori de muzee fac parte din această generaţie. La noi cine sunt directorii de muzee, 
care este rolul unui director? Unde să te opreşti între discursul muzeal şi poezie, între definire şi metaforă? Un muzeu care 
mărturiseşte prin obiecte-martiri, un muzeu ca un cântec, ca o respiraţie, un muzeu în care "arătarea" se face firesc... 


Din punct de vedere moral şi religios, "adevărurile" ştiinţei sunt cel puţin inoperante. În general, ele au fost folosite 
de minţi slabe şi răuvoitoare, iar minciuna s-a dovedit a fi extrem de eficace, pe măsura gradului ei de grosolănie, 
producând confuzii surprinzătoare chiar în cazul oamenilor de ştiinţă. Simplificând, putem spune că se ajunge rapid la idei 
egalitariste şi anihilante pentru spiritul uman. Astfel: constatarea simplă că firul de iarbă, porcul, stâlpul de telegraf şi 
omul sunt compuşi "din celule" este în fond o performanţă drăcească. Marele fizician Max Planck, creştin practicant, a fost 
uluit când a aflat că ideile lui pot fi folosite împotriva religiei. 

(în Rosturi, iunie 1992) 


Nimic mai nou, mai proaspăt, mai definitiv contrariant pentru normele vieţii obişnuite decât comportamentul 
adevăratului creştin! Totul pare o nebunie şi... Într-un fel este! Ce oferă, din punctul de vedere al omului modern, 
creştinismul? Răsplata este minimă, efortul şi privaţiunile sunt enorme şi continue, dăruirea şi încrederea trebuie să fie 
totale, promisiunile vizează un loc unde nu există umbră sau, şi mai grozav, "lumina puternică este un perfect întuneric!" 

(în Rosturi, iunie 1992) 


Fapt extraordinar? Am primit un telefon de la TV ce conţinea rugămintea de a participa la o emisiune făcută de Viața 
spirituală cu părintele Anania, părintele Stăniloae şi nu mai ştiu cine... Eu aş fi, după spusele unora, specialist în "icoana 
învierii". Culmea, după o oră, primesc de la părintele Bizău un pachet ce conţinea o icoană a învierii!? 

(30 martie 1992) 


Ce e caracteristic naturii umane? Care e trăsătura fundamentală a omului? Căutarea şi aflarea lui Dumnezeu în 
partea de sus. Păcatul în partea de jos. Căutarea sau aflarea lui Dumnezeu, mereu expusă păcatului. Păcatul! 
Nonconformistul modern este cel care produce forme noi de păcat, surprinzătoare, deci lucruri uşor imitabile chiar şi în 
termenii obişnuiţi ai coruperii... 

A lupta contra păcatului: acesta este miezul nonconformismului "definitiv" al creştinismului. De aceea el va 
surprinde întotdeauna fiinţa umană înclinată în orice moment, cu fiecare gest, să intre în conformismul păcatului! 

(în Rosturi, iunie 1992) 


Este interesant să discutăm despre aceste vorbe: "nonconformism" şi 
"revoltă". Pentru că ele au făcut, în mod facil, gloria spiritului: în absenţa unei 
idei dătătoare de viaţă, ca cea a credinţei în Dumnezeu, el a trebuit să se 
mulţumească cu tot soiul de idoli mai mult sau mai puţin personali... Voi încerca 
deci să port acest cuvânt în spaţiul experienţei şi al atitudinii Sfinţilor Părinţi, al 
sihaştrilor, al părinţilor deşertului, al Mariei Egipteanca şi al atâtor zeci de mii de 
cazuri neştiute de nimeni. În acest perimetru, nonconformismul întrece cele mai 
extravagante acte produse de societatea contemporană; chiar şi aspectele 
nepotrivite ale insolitului sunt mai tari în lumea pustiei decât în cea a 
experimentelor moderne. În afara faptului covârşitor că aceste vieţi au stat doar 
sub ochiul lui Dumnezeu, ascunse de lume şi de cunoştinţa celui apropiat, se 
mai poate spune despre rigorile nonconformiste ale disciplinei lor că: nu trebuia 

să-ţi dai seama nici tu însuţi că faci ceva ieşit din comun; nu trebuia să crezi că vreun act de-al tău are vreo importanţă - 
decât poate pentru mântuirea ta; trebuia să ai mereu grijă ca faptele tale să nu cadă sub păcatul ostentaţiei şi să fie mereu 
o retrăire neorgolioasă a sacrificiului Mântuitorului; firescul vieţii trebuia să ascundă total chiar şi ideea de sacrificiu 
suprem. 
Toate sunt conţinute în vorba "sunt cel mai mare păcătos", spusă cu atâta putere, simplitate şi profunzime încât eu, 
omul de ieri, de azi şi mai ales din viitor să nu mai pot avea reprezentări clare fără ajutorul Sfântului Duh. 
(în Rosturi, iunie 1992) 


Ortodoxia respinge o trăire nefixată într-un suport concret, o trăire care nu "mântuieşte", nu transfigurează materia. 


Materie / spirit. Opoziţie falsă. Starea "materială" este specifică omului, condiţiei umane. Studiul materiei, al 


materialităţii, o temă profund spirituală pentru creştin. Universul material creştin este prefigurat şi preexistent 
propovăduirii apostolice. 


Materia este cea de care se agaţă spiritul. 

Artele văzului au înflorit în perioadele când relaţia cu materia era guvernată de o bucurie deplină. 

Noi mai avem o şansă; avem moaşte şi le iubim. Credem. Pe de o parte iubim moaştele şi, pe de altă parte, avem un 
dispreţ suveran şi mitocănesc faţă de tot ce a făcut ăla de alături, nu mai zic de strămoşi. Ne vine poate şi dintr-o 
instabilitate istorică: fiecare generaţie face o casă de lemn care arde, o ia apa, putrezeşte... Oricum, foarte grav este faptul 


că la noi se distruge în continuare, şi astăzi, cu o nonşalanţă formidabilă pentru Europa. 


Am ajuns, în consecinţă, să definesc în ultimă analiză cultura ca pe o justă raportare la materie... Arta - ca peo 
judicioasă şi adecvată raportare la scopul propus prin intermediul materiei. Nici o perioadă deplină a istoriei spiritului nu a 

fost posibilă fără o justă exprimare în planul materiei. Proasta raportare la materie reprezintă de obicei decadenţă, 
superficialitate, uscăciune... 

Am îndoieli, de pildă, că un muzeu ca Muzeul Ţăranului Român - care nu e un muzeu de capodopere, ci un muzeu 
de context, de relaţie (între obiecte, între obiecte şi spaţiu), de ritm - poate fi conceput în afara unei gândiri cu privire la 
materialitate şi cu privire la raportul între materialităţi. 

Dacă e să luăm literal multe din discursurile ascetice împotriva "trupului", ele ne-ar împinge către o desconsiderare, 
dacă nu o culpabilizare a materiei. Dar, în cazul acesta, creştinismul ar trebui să se rezume la un discurs strict verbal, 
eliminând discursul plastic. Hristos ar rămâne doar Cuvântul lui Dumnezeu, nu ar fi şi Dumnezeu întrupat. Dacă admiţi 
întruparea, ai de dat un răspuns potrivit, ai de lucru cu ea, în prelungirea ei. 

(în Dilema, noiembrie 2000) 


- atenţie la observaţiile din cartea de impresii!!! 

- lucru la sălile: Hrana, Haina, Simplitatea, Locuri, Munca 

- pliant nou 

- monografia M.Ţ.R 

- bufet - e nevoie de bufet 

- sistem de alarmă 

- creştere la preţul biletului 

- o nouă organizare care să pună accentul pe activităţile reale ar fi de studiat în viitorul apropiat 
(note din 1993) 


Provocarea unor discuţii - oricât de aprige ar fi - e necesară pentru a clarifica, dinamiza şi structura activitatea. Cu 
trei condiţii: bună cuviinţă, limbaj comun, formaţie compatibilă. 


(note din 1994) 


E cineva care nu-i sigur de enormul dezastru provocat de comunism? 

E cineva care crede că spiritul e o formă mai "subţire" a materiei? 
E cineva care crede că toţi oamenii sunt dotați în mod egal? 
E cineva care-l dispreţuieşte pe cel mai slab decât el? 
E cineva care dispreţuieşte pe cel mai deştept decât el? 
Toţi aceştia nu au ce căuta în muzeu! 
(note din 1994) 


Nu mizaţi încă mult timp pe cumsecădenia mea. Nu am grosolănia necesară, dar mi-a dat Dumnezeu un fel mai 
ascuns de tenacitate. 


(note din 1994) 


Arăt pur şi simplu. La alegere, este adevărat, am avut drept criteriu eficienţa imaginii. Deci am ales obiecte care sunt 
bine rezolvate, cel mai bine rezolvate în funcţie de ce ar putea însemna bun şi rău într-o estetică mediteraneană, 
europeană. Nu ştiu dacă aztecii ar fi ales aceleaşi lucruri. 


Pentru că omul de azi (vizitatorul) nu înţelege (nu aude, nu vede) decât ceea ce loveşte, e tare, zgomotos, evident, 
trebuie ca cele de mai sus să fie clar marcate într-un segment al muzeului - pentru cei mai subtili tot discursul muzeal va 
fi îmbibat, "tesut" la "marele război" al rugăciunii şi transcendentului. 

(note din 1994) 


Expunerea trebuie să cânte sau trebuie să fie o carte de învăţătură, dar ceva mai subtil, la care nu se vine ca lao 
chiftea... 


O muzeografie organică urmăreşte rânduiala, nu ordinea. 

Abia acum un an am ajuns la o concluzie ce ar fi trebuit să fie conținută în ipoteza de lucru a Muzeului Ţăranului 
Român: problema ritmului. Ritmul fiind esenţial pentru orice acţiune umană şi pentru orice act vital, e esenţial şi în 
muzeologie. Până acum l-am obţinut fără să ne dăm seama. Acum sunt conştient de necesitatea lui şi îl provoc. Există, 
spuneam, în trecerea spre sala /coane o diminuare continuă a materialităţii: e o fragilizare a materialului, o descreştere a 
densităţii. Există, iarăşi, un ritm al temelor enunțate: de la cinci trecem la una şi apoi, în mod subtil, ajungem la patru 
teme. Intermedierile acestea între 1 şi 3, între 3 şi 5 sunt greu observabile, dar acţionează în mod cert asupra vizitatorului. 
Apoi s-au creat, parcă de la sine, situaţii, prezenţe de obiecte care anunţă tema sălii următoare. Aşa cum în Mozart se 
iveşte la un moment dat, jn nuce, un motiv ce va fi dezbătut mult mai târziu. 


Ceea ce am făcut şi vrem să continuăm a face în Muzeul Ţăranului nu are nimic de-a face cu jocul gratuit, cu 
anumite fenomene "de graniţă" din lumea contemporană cum ar fi "instalaţiile", montajele etc., chiar dacă există elemente 
exterioare comune. Ceea ce le diferenţiază categoric este elementul dat, patrimoniul, care e tiranic în acţiunea sa, dar pe 
care cu dragoste şi cunoaştere îl "îmblânzim", dând senzaţia unei mişcări uşoare şi graţioase, cu toată tensiunea ce apare 
pe parcursul discursului. 


Un muzeu în stare permanent născândă cu o dispoziţie care să permită un perpetuu început. 


Caracter experimental. Nu experiment în sens de joacă, ci dorinţă de aprofundare lipsită de suficiența ştiutului. O 
privire proaspătă asupra fenomenului. Povara tradiţiei, nu povara poncifelor. 


Se poate face o paralelă între modul cum e conceput experimentul ştiinţific în ştiinţa modernă şi muzeu. Aceeaşi 
izolare într-un mediu neutru, aceeaşi falsificare impusă de disciplina experimentului... 


Spuneam şi altădată că mi-e teamă de un plan riguros, cum îmi este teamă de planuri când pictez. O formalizare 
prea precisă sărăceşte. Un plan riguros, în muzeografia pe care o caut, este inutil. 


Da, eu, care citesc etichetele dintr-un muzeu pe care nu l-am mai văzut, aici voi folosi puţine etichete. Obiectele vor 
fi legate între ele prin relaţii pe care etichetele le-ar tulbura. 


Îndreptarea spre scopul propus prin tatonări, ezitări şi nelinişti, grave dileme în alegerea obiectelor... incertitudinea 
mută care planează asupra obiectelor, chiar şi după definirea unui spaţiu... fotografii lipite de zid... pereţi cu o 
materialitate pregnantă care devin ceea ce numim “spațiul activ"... mobilier conceput ca un suport legat existenţial şi 
consubstanţial cu patrimoniul expus pentru o contemplare directă... utilizarea unor materii care contrazic frustreţea 
altora... acceptarea şi cultivarea condiţiei "sărace" şi transformarea ei în virtute... proasta finisare şi incorporarea 
accidentului... elementele de arhitectură ale clădirii care sunt cu totul străine civilizaţiei tradiţionale... asumarea tuturor 
întâmplărilor şi neputinţelor printr-un gest care se vrea de blândă şi umilă acceptare, deşi poate părea o infatuare 
suverană... toate acestea sunt elementele care configurează muzeografia noastră, ce poate fi gândită ca un act de 
recuperare a vieţii, cu tot farmecul şi căldura ei. 


Pentru o asemenea muzeografie, esenţiale par să fie conceptele de articulaţie "tare" şi articulaţie "slabă". Un război 
de ţesut, de pildă, e un obiect puternic, impresionant prin materialitatea lui şi prin coerenţa formală, prin exprimarea 
limpede a funcţiei lui. El poate fi clasat, de aceea, în zona articulaţiilor "tari", a evidenţelor general percepute şi va fi 
utilizat atunci când avem nevoie să articulăm un complex de subansambluri: diverse unelte auxiliare legate de ţesut, 
ţesături de orice fel. El poate articula două spaţii aparent lipsite de legătură cauzală sau utilitară. 

Articulația "slabă" poate fi, de pildă, o componentă a războiului de ţesut, precum spata. Un asemenea obiect devine 
activ când vrem să evocăm registre mai subtile. Ea va putea fi utilizată atunci când organizăm un spaţiu în jurul ideii de 
construcţie sau de ierarhie. Articulația slabă leagă mai bine două sau mai multe unităţi prin chiar discreţia şi slăbiciunea 
ei. 


Nereguli: 
- paza şi orarul pentru Atelierul Varan 
- pompieri, gunoi 


- chei 
- vizită în muzeu a P.F.Teoctist şi lon Raţiu 
- nu s-a semnat încă un contract cu Cine-douze 
- care sunt responsabilităţile părţilor 
- muzeul nu dă spaţiu şi nu ocroteşte aparatura degeaba 
(note din 1994) 


- proiecte de amenajare a standului (lumină, templu?, căruţă?, blidare, coltare, frânghii de rufe?) 
- expediții pentru fotografiat şi achiziţii: casa crucii, fântâni şi staţia de autobuz, elemente de arhitectură de orice 
tip 
- planuri de teren 
- lucru la sălile de la etaj - echipe de cel puţin trei oameni. Să fie şi tineri. 
- publicitate pentru muzeu 
- unde sunt articolele care apar despre muzeu? 
- O "secretară" care să noteze într-o redactare unitară toate propunerile care se fac 
- selecție diapozitive 
(note din 1995) 


Ordinea de deschidere a expozițiilor: 
- Icoane - început de noiembrie 1995 
- Triumf- decembrie 1995 
- amenajat scara 
- aripa C2 etaj - Semn şi materie - până de Paşti 1996 
- aripa C1 etaj, până la Crăciun 1996 
(note din 1995) 

Muzeul, sursă de venituri?! 
Probleme noi pentru un muzeu făcut la ieşirea din comunism... 

De ce un muzeu trebuie să facă rost de bani? Nu-şi distruge propria vocaţie de instanţă supratemporală a sensurilor 
tradiţiei? 

Am obţinut donaţii prin prestigiu şi prin reflexe de tip ofrandă. 

Ne aflăm într-un spaţiu "omogen", cel care donează e părtaş la destinul obiectului... face parte din traseul aceleiaşi 
comunităţi. De ce muzeul trebuie să fie prezent în comunitate şi în societate? Nu poate rămâne un depozitar de date, 
imagini, fără a fi un agent de "livrare" popular? 

Merită să desfigurăm muzeul sau există o cale în care toate acestea sunt păstrate cu toată extinderea pe orizontală? 
Muzeul se schimbă în funcţia sa esenţială de păstrător? 


O activitate complexă în muzeu e benefică. 
Angajarea politică a discursului muzeal este lucrul cu bătaie lungă. 


Este mai important, finalmente, să "deschizi" muzeul de dragul unui segment social sau e mai bine să-l păstrezi 
"tainic"? 


Probleme diverse 
- starea obiectelor sanitare, a încăperilor, ferestrelor, vopsitorie 
-  angajări - bufet, foto, Ştefănescu 
- deschidere /coane 
- aniversarea a nouăzeci de ani de la fondarea muzeului (1906) 
- cartea Villages roumains (de urmărit) 
- Irina Nicolau nu a făcut programul muzeologic, ci /-a redactat 
- răspuns lui Patrick Green 
(note din 1995) 

un text care să avertizeze că intri în stand 
certificate de autenticitate 


spaţiu verde îngrijit (grădinar, plantaţii) 


de discutat regulamentul şi implicaţiile lui 
Disciplină 


securitatea muzeului - chei de rezervă (intrarea principală are o singură cheie ) 
bilet frumos de intrare. Nu putem avea un astfel de bilet! 


(note din 1995) 
participarea la manifestările muzeului! 
o nepăsare totală?! 


lunile sau deloc 


(note din 1995) 
de plantat arbori pe latura dinspre Filantropia 
standul - pungi, preţuri 


de trimis felicitarea de Crăciun 
cui trimitem revista Martor 
de schimbat etichete 


muzeu 


problema persoanelor care nu au obiect al muncii şi alte cazuri de indisciplină gravă - nesemnarea condicilor cu 


conferinţa de presă pentru Triumf 


de făcut un studiu general cu concluzii clare despre tipul de explicaţii, coduri şi alte semnalizări necesare în 
de rezolvat bara de lumini de deasupra mesei conferenţiarilor 
LiterNet 

guvern, ministerul Culturii 


Fundaţia Culturală Română 
personalităţi 


de cerut de la Kenneth Hudson câteva rânduri din cele vorbite la festivitate (EMYA) 
de cerut lui Patrick Green un articol sau câteva rânduri (EMYA) 


(note din 1996) 
Obiect cald, obiect deschis, obiect viu, obiect acoperitor... 


de trimis "semne" oamenilor simpatici pe care i-am cunoscut la festivitatea de premiere (EMYA) 


Obiectul tradiţional este un obiect puternic prin adecvarea perfectă a aspectului la scop. 
trebuie să cânte. Obiectele trebuie să interacţioneze armonic. 


Sistemul de relaţii care se creează între obiecte este mai aproape de zona muzicală decât am bănuit. Expunerea 
dictează soluţiile de expunere. Dar trebuie să înveţi să faci ascultare. 


Este nevoie de urechi bune pentru a auzi ce "vorbeşte" obiectul. Pentru a înţelege limbajul obiectului trebuie să fi 
avut o lungă experienţă în domeniul vizualului, dar şi al istoriei şi spiritualităţii omului care s-a aflat în relaţie cu obiectul 
funcţie şi, în rest, materie. 


pe care vrei să-l evoci. Dacă ai un astfel de auz şi dacă ai curajul să-ţi asculţi urechea, atunci obiectele sunt cele care 


Un cântec de privighetoare, un scârţâit de osie, un claxon... Cred că "substanţa prețioasă 


“v 


a obiectului tradițional e 


-i 


mai puţin legată de "natural" şi mai mult de "organic". Obiectul reflectă întregul. Obiectele produse de lumea actuală sunt 
LiterNet 


Un subansamblu poate fi mai important decât întregul şi un gest mai important decât o demonstraţie. 

Organicitatea, în sens ortodox, înseamnă acceptarea unei gândiri antinomice şi refuzul gândirii abstracte. 

În muzeografia actuală obiectul este obligat să acţioneze într-un spaţiu neutru, abstract, sau este plasat în 
contextul de origine, refăcut în mod artificial. Distribuite în contexte slabe, obiectele slăbesc prin muzeificare. Eu cred că 
este util să le dai şansa de a exista într-un spaţiu "activ", un spaţiu cultural deschis care să le scoată din somnolenţa 
vechilor conotaţii simbolic-emotive. Obiectul trebuie provocat să devină agentul prin care producem informaţii. 


O inspiraţie tainică trebuie să joace un rol important când construieşti un discurs care vrea să vorbească mai mult 
despre coerenţa (frumuseţea) sufletului tradiţional decât despre povestea etnologică a unor obiecte neînsufleţite. 


Modul de prezentare înseamnă o atitudine faţă de obiect. Contează, în fond, ce îi ceri obiectului. 


În muzeu, după obiect mi se pare important gestul. Dacă rulez un ştergar pe un sul de carton şi îl prezint într-o 
cutie este una, şi dacă îl prind pe perete, în aşa fel încât să pară bătut în cuie, este alta. Şi eu cred că trebuie să existe un 
gest cheie care să le însumeze pe toate, gestul prin care dăm valoare obiectelor, prin care le declarăm patrimoniu. 


Metode de lucru 
- frumusețea ca mijloc de (comunicare) afirmare a adevărului 
- bucuria - agent puternic de accelerare a implicării şi înţelegerii 
- accent special pe elementul vizual (nu-i neapărat o deformare profesională, e un semn al epocii) 
- obiectul în contexte culturale diferite, nu însă fără o firească corelaţie istorică 
- ansamblurile rezultate au mai mult din ceea ce am numi "instalație" în arta contemporană, în măsura în care 
altarul bisericii este o "instalaţie" 
(note din 1994) 


Excluderea evidentului, a explicitului, a excesivului; negarea apropierii obişnuite, a locurilor comune. 

Pliere, agăţare, îmbucare, rezemare, croiuri... În lumea tradiţională. De cercetat. 


Tatonare fără formulări precise. Puse în formulă, lucrurile îşi pierd energia latentă. Un exces de formalizare în cadrul 
discursului muzeal poate duce până la distrugerea obiectului. 


Simplitate, şi nu orgoliul aspiraţiei spre perfecţiune. Mult firesc şi supunere faţă de obiect. 


Atitudini 
- obiecte minore sau aparent lipsite de importanţă puse în evidenţă 
- obiecte importante puse într-un context nou şi incitant 
- obiecte majore "preamărite", "întronizate" 
- obiecte minore sau majore izolate pentru a le accentua puterea: juxtapunere, contrapunere, disfuncţie şi mai ales 
accentuarea obiectelor 


Ce poate ajuta la asta? 


Ce înseamnă cu adevărat major şi minor? 

Este un obiect de serie minor? 

Este un obiect de excepţie/ unicat major? Nu! 

Un obiect ciudat sau neobişnuit este major? Nu! 

Un obiect util, prin faptul că e extrem de obişnuit, e minor? Nu! 

Dă mica răspândire un sens important unui lucru? Nu! Doar dacă se referă la constante ale vieţii, doar dacă sensul 
lui a dat de ceva care vizează dincolo de el, doar dacă obiectul respectiv "se explică" prin el însuşi, doar dacă unicitatea nu 
înseamnă nimic legat de cantitate, ci de capacitatea de subsumare a unor date esenţiale indiferent de frecvenţa apariţiei 
sale. 


Un mod de prezentare nou 

- poziţie 
- dispoziţie / dispunere 
- grupare 


- ritmicitate 
- lumină 


înţelegere generală. Atunci muzeificarea ar înceta să mai fie o metodă, un mecanism anihilant, o reţetă. 
Dacă în loc să faci, proiectezi, pierzi din energia latentă a lucrurilor. 
propriul lor context 


Muzeologia operează cu reguli bazate pe constantele percepţiei şi pe mode. Ea ar putea deveni un mod de 
Strategii: 


- obiecte majore preamărite - curajul de a preamări în mod explicit 
- atenţie la obiectul conţinător 
lumină 


- obiecte minore, aparent lipsite de importanţă, vor fi puse în evidenţă prin multitudine sau integrare în 
- obiecte importante puse în contexte noi şi incitante - evocate pentru rolul lor cultural 


- obiecte izolate, pentru a le accentua puterea (juxtapunere, contrapunere, disfuncţie...) 

prin frumuseţea şi utilitatea sa. Se poate realiza articularea prin fotografii? 
- uşa de grajd cu cruce albă de var... 


- se mai poate ajuta modul de prezentare prin poziție, dispunere contextuală, suprapunere, ritmicitate, 


-i 


Din punctul de vedere al expunerii e poate mai importantă "articulația" (un obiect minor) decât ceva suficient sieşi 

Muzeologia apofatică, negativă, este, în acelaşi timp, "muzeologie concretă" în sensul în care discursul trebuie să 
acţioneze "slab", subtil, fragil, în favoarea lucrurilor, care sunt "simboluri emotive" şi riscă, prin procesul muzeificării, să se 
usuce... Pentru a transmite toată încărcătura sa, un "simbol emotiv", cum sunt lucrurile făcute de omul tradiţional, e nevoie 
ca el să fie lăsat destul de liber, puţin incorporat unui discurs abstract. Omul nededublat nu "producea", ci năştea obiecte, 
deci tot ce făcea ar putea fi un simbol emotiv pentru noi. 


Triumf! Fiecare masă e un coş cu minuni, o masă de pomeni, o arcă a ofrandelor. 


- credințe 

- momente importante ale vieţii 

- legătura cu pământul, frumuseţea peisajului 
- urâtul ca duşman al binelui 

- răspunsuri la întrebări - de ce a rezistat? de ce e fragilă civilizaţia tradiţională? 
- farmecul toponimelor 

- cum ştie ce e bine, frumos? 

- cea primit? la ce s-a adaptat? 

- la ce se poate opune? 

- tipul fizic creat de civilizaţia tradiţională? 

- biserică, familie 

- interferenţe, osmoze 

-  dezrădăcinare, alienare, regăsire 


Ce a moştenit şi Ce ştie că e bine 
nu mai ştie că a moştenit? şi frumos? 


Omul ca apariţie, 

ca justificare de a fi 
Ce a primit, la ce s-a Ce primeşte? 
adaptat şi ce a devenit? La ce se poate opune? 
La ce se opune fără să vrea? 


Acestea sunt principalele scopuri ale muzeului. Un capitol aparte îl va constitui organizarea concretă a muncii. 
Mă gândesc la un organism eficient, elastic şi deschis spre lume. Am început să conturez această schemă pe care o văd 
însă permanent perfectibilă, în mişcare. 

Inutil să mai insist asupra problemelor strict administrative: problema salariilor, a diversităţii posturilor, a 
burselor de specializare etc. 

lar patrimoniul trebuie "răspândit" pentru că are valoarea luminii, răspândit prin studii, afişe, vederi, cărţi de 
popularizare, mape de fotografii care să-ţi arate mai ales omul vechi, tradiţional. 

Vom încerca să aducem, în măsura în care acel om mai există, lucrul mâinilor lui de acum, muzica de astăzi, 
vorbirea şi gândirea lui actuală. 


Probleme disciplinare 
-  absenţe 
- lipsă de adecvare la scopurile muzeului 
- nerespectarea dispoziţiilor 
- măsuri pentru refacerea structurilor în M.Ţ.R. 
- problema cercetării 
-  H.R.P. un nou conducător? 

(note din 1997 


Consiliu ştiinţific (8 aprilie) 
- consumul de energie electrică prea mare 

- program cu lumina în săli 
- problema fişelor - situaţie inegală între diferite compartimente de muzeografie 
- patrimoniul cumpărat în ultima vreme din Bucureşti - fără "istorie" - dificil de fişat corect 
- nu s-au predat lucrările "de an" la termen 
(note din 1997 


- schimbat două manechine la frumusețe 

- angajare supraveghetoare (3) 

- detrimis felicitări de Sf. Paşti 

- ce vrem de la arhiva foto? 

- achiziții 

- întâlnire cu cercetarea în mai pentru fixarea şi definirea stadiului în care ne aflăm 
(note din 1997 


Pentru tineri 
- de văzut tot patrimoniul 
- de lucrat la sala experimentală 
(note din 1998) 


Domnului Ilişiu - întrebări 

- hotărârea de înfiinţare a muzeului în original 

- procese verbale la Consiliul ştiinţific!? 

- maşina tipografică Gestetner - merge? 

- problema xerox - Comănescu 

- problema sectoarelor şi a indemnizaţiilor de conducere 
- dezordinea din posturile de conducere 

- proiecte şi rapoarte individuale. Unde sunt? Termene?! 
- de ce n-am avut calificative atâţia ani?! 

- scrisoarea de la Minister cu privire la pensionari?! 
evidenţă bonuri de benzină 

evidenţă becuri 

vizită la Hereşti 

expertiza încărcării de la sala cu moara 


(note din 19958) 


Listă de necesităţi pentru sponsori 

- achiziţii 

- restaurări 

- reparații 

- modernizări 

- dotări (auto, ordinatoare, sisteme de iluminat, vitrine bune) 
- materiale publicitare 


Nu este irațional deloc ce fac. Se înscrie într-o poetică a muzeografiei, eventual. Există o poetică a arhitecturii; 
pentru ce n-ar exista o poetică a muzeografiei? 


Muzeul, un traseu viu de iniţiere, ierarhic accesibilă în funcţie de interesul şi pregătirea vizitatorului. 


Dumnezeu iubeşte ce este fragil, plăpând, slab. Nu iubeşte ce este puternic, tare, încremenit: de pildă, piatra. Ce 
înseamnă fragil în cazul unui discurs muzeal, într-un mod de expunere? Supleţe, eroare şi hazard asumate, incorporate în 
teza de lucru. De altfel, obiectul ne spune ce să facem cu el. Ajunge să te supui firesc. Legile obiectului sunt slabe, deci 
plăcute lui Dumnezeu. Cum se manifestă o astfel de muzeologie? Legături cu profundă justificare; legături aparent 


întâmplătoare; legături întâmplătoare; alternări neaşteptate; grupări care nu suportă explicaţii, justificări ştiinţifice; un 
mod de prezentare care să rezulte din situaţia nouă a obiectului devenit piesă de muzeu. 


Fraţii catolici şi cei de alte confesiuni trebuie să ştie că, după marea criză iconoclastă, ortodoxia a devenit extrem de 
atentă cu privire la "imagini". Nu a mai permis în biserică reprezentări tridimensionale, în afara celor cu funcţii "practice": 
mobilierul, vasele, ramele de icoană, iconostasul, care poate avea mici 
reliefuri decorative. Cam acestea sunt limitele până unde era acceptat 
obiectul tridimensional.... 

(...) Creştinismul este un mod de a fi, ceva care ne-a structurat atât 
de adânc încât nu putem fi conştienţi niciodată de amplasarea lui în noi. 
Dar revin la întrebarea mea, putem admite manechinul? Casa sau oala nu 
se schimbă dacă dispare cel sau ceea ce trebuia să le locuiască (să le 
umple). Lipsite de un volum care să le susţină, hainele devin o carcasă 
flască, un obiect care şi-a pierdut codul. Costumul expus în vitrine sau pe 
structuri antropomorfe este falsificat. El devine un fragment din ansamblul 
pe care îl compune relaţia corp-haină. Deci un costum este corect expus 
atunci când participă unele "date" ale corpului. Manechinul nu este "chip 
cioplit”, ci parte din ansamblul haină-corp. Fără corp n-are sens nici măcar 
costumul de călugăr, care face parte dintr-un program de "abolire a 
corpului". 


Reper: ceva la care te raportezi, de la care te revendici, ceva cu care 
te măsori, spre care tinzi, ceva care mărgineşte şi permite "înţelegerea" 
unui loc, domeniu sau noţiune. 

Fără un raport între lucruri - care raport este posibil doar având 
repere - nu există ritm. Fără ritm nu putem avea viaţă. Reperul este 

faci copii, desenezi...). 


accepțiunea cea mai înaltă a ideii de desen şi de muzică, principiul făcător de viaţă... (În cazul în care considerăm desenul 
drept cea mai importantă activitate a omului, când scrii, desenezi, când ari câmpul, desenezi, când cânţi, desenezi, când 


funcţionează un domeniu) duce la moarte, adică la haos şi anarhie. 


A pune problema necesităţii reperelor (de tot soiul) este egal cu a pune problema "necesităţii" civilizaţiei. Tot ce ţine 
de norme, repere şi, finalmente, de "convenţii" e intim legat de viaţă, deci de cultură, în sensul deplin al cuvântului. Poate 


să pară paradoxal, dar absenţa sau nesocotirea unei convenţii (legi acceptate ipotetic cu ajutorul cărora se instaurează şi 


domeniu nu sunt imuabile, în cazul vidării lor de sens e nevoie de altele noi. 


Reperul este folositor şi pentru că permite existenţa libertăţii. Este un nonsens conceperea libertăţii fără un sistem 
culturale, unei societăţi... 


de referinţă...! Fără reper şi fără convenţie, coerent înţelese şi aplicate, începe neadecvarea, adică "siluirea" regulilor de 
funcţionare, începe Kitsch-ul universal, boala şi, în final, moartea. Convenţiile ce privesc existenţa şi viabilitatea unui 
Revin şi spun, reper este ceva la care te raportezi, de la care te revendici, spre care tinzi. Raportul, moştenirea şi 
aspiraţia sunt semne şi parametri esenţiali pentru existenţă. Putem spune că, fără raportare, avem a face cu materia 
limite! 


moartă, cu neantul, cu nonsensul total. Deci, reperul este cel care dă viaţă unei persoane, unui grup uman, unei structuri 


(octombrie 1997) 


Reperele mărginesc ceva, creează pentru noi o lume acceptabilă, limitată. Nu putem trăi - fizic - într-o lume fără 
cineva, noi simţim că suntem ceva. 


Românul actual funcţionează pe două poziţii extreme, ori un profund dispreţ pentru ceea ce însemnăm, ori o 


LiterNet 


infatuare nejustificată pentru merite iluzorii care intră mai curând în categoria defectelor. De fapt, noi nu ştim că suntem 


Interesant este că putem găsi cele două stări într-un amestec greu de imaginat în acelaşi om, de preferință în 
categoria intelectualilor - natura lor fiind mai capabilă de a primi stări duplicitare. 

Ce ne poate scoate dintr-un asemenea marasm? Ajutorul lui Dumnezeu bineînţeles, şi efortul nostru de a face ceva, 
gesturi restauratoare, nu murdărirea puţinelor lucruri ce-au mai rămas "intacte". 
(interviu în revista 22, februarie 1991) 


A nu-ţi cunoaşte limitele, chiar la cei mai buni oameni, e un lucru extrem de nociv. 


Paradoxal, lipsa de preconcepţie trebuie să vină pe fondul unei cât mai bogate cunoașteri şi trăiri a fenomenului şi 
pe o cultură foarte serioasă. 


Intens mobilizați pentru rezistenţă, noi am descoperit într-o manieră paradoxală că adevărata forţă şi adevărata 
noutate rezidă în normalitate, în respiraţia naturală, în organicitatea lucrurilor care ne înconjoară; că în faţa caracterului 
abstract al unei puteri politice ce vrea să guverneze fluxul vieţii adevărate prin scheme ideologice, cel mai bun răspuns 
poate fi formulat fixându-ne atenţia pe ordinea misterioasă - şi prin asta inalterabilă - a lumii vii, vitalizată prin spirit. 
Natura lasă să transpară că lucrurile au o cauză finală, că ceva este în dosul tuturor formelor trecătoare. 


Mă pregătesc pentru acele lucruri importante, acele lucruri pe care dacă le-ai putea defini cu exactitate, nu le-ai mai 
face. E vorba mai degrabă de un scop inefabil, greu de formulat şi cu atât mai valoros cu cât e mai greu de formulat. Mi- 
am ascuţit uneltele, m-am pregătit din punct de vedere al meseriei, totul pentru realizarea unei foarte mari mobilități, 
unei mari game de posibilităţi de expresie. Aş vrea să pot să realizez aceste lucruri. Un soi de sinteză românească. Eu am 
fost un om care a practicat o avangardă extrem de puternică şi convinsă, am încercat o recuperare a ceea ce însemna 
spatele nostru, o înţelegere a întregului nostru background şi mă consider mai pregătit sau mai îndrituit decât alţii să 
vorbesc despre lucruri global. Din cauza asta spun că sper să ajung să realizez lucrurile pentru care m-am pregătit. Chiar 
şi pentru moarte. O bună pregătire pentru moarte ar putea însemna o bună pregătire pentru realizarea unor lucruri mari. 
(interviu consemnat de Bianca Stuparu) 

plecarea lui la Paris. Reţin întrebarea "La ce visati?" şi răspunsul: 


În 6 decembrie 2000, Magdalena Popa Buluc publică în Curentul un interviu cu Horia Bernea înregistrat Înainte de 
care nu le-am făcut încă. Eu zic că aş mai avea nevoie de o viaţă. 


Să am timp liber şi să fiu sănătos, ca să pot realiza lucrurile pentru care mă tot pregătesc de atâtea decenii şi pe 
Citeam şi nu puteam să cred că, de două zile, Horia plecase. De tot. 
prietenul lui, "iepuraşul": 


Nu mai am de adăugat decât nişte cuvinte pe care aş fi dorit nespus să le fi scris eu. Le-a scris Gabriel Liiceanu, 
fiinţei lui. 


Horia Bernea crease, pentru noi toţi, o lume, şi noi trăiam, fără să ne dăm prea bine seama, în ea. Cât despre mine, 
NOTĂ: 


una dintre legăturile care îmi ţineau strânsă laolaltă viaţa s-a desfăcut. Mă simt mai slab, mă simt mai singur. Dar pentru 


că l-am iubit, pentru că era năvalnic şi adevărat, am să încerc de acum ca gesturile mele să împrumute o parte din puterea 


Din 1990 am încercat să notez fragmente din convorbirile noastre şi să xerografiez paginile în care, seara, 
de interviuri pe care le-a dat jurnaliştilor am reţinut numai câteva. 


nota gânduri despre muzeu şi nu numai. Cele mai numeroase note sunt din anii '90-'92, când "căuta" febril. Din mulţimea 
Irina Nicolau 


explicit. Se putea proceda şi altfel, eu am preferat aşa. Am ţinut să vă avertizez. 


Organizarea fragmentelor este şi nu este cronologică. Notele din primii ani sunt risipite între texte datate 

DOSAR SENTIMENTAL 


IRINA NICOLAU, CARMEN HULUŢĂ 


După 1989, în România, la Muzeul Ţăranului Român, s-a petrecut o minune despre care oamenii trebuie să ştie. 
Pictorul Horia Bernea, împreună cu nişte oameni care au crezut în harul lui, au făcut să renască un muzeu centenar şi l-au 
dus până la cea mai înaltă distincţie pe care o poate primi un muzeu în Europa. Miracol românesc să fi fost? Eu aşa cred. Şi 
mai cred că minuni de acest fel românilor le vine mai uşor să înfăptuiască decât să le recunoască şi să le facă loc în 
memoria lor. 

În ce ne priveşte, vom încerca să mărturisim. Povestea leagă, aşează şi, în consecinţă, falsifică. Nu va fi poveste, ci o 
colecţie de fragmente, vorbe spuse sau scrise atunci şi acum. Lucrul nu va fi uşor, având în vedere că faptele la care ne 
vom referi plutesc încă în aer. Spun "ne" pentru că, începând cu 1996, vocii mele i se va adăuga încă una. Carmen va vorbi 
despre experienţa ei. Uneori, când ne vom referi la aceleaşi lucruri, s-ar putea să ne contrazicem. Există riscul să nu mai 
înţelegeţi nimic. Aşa se întâmplă ori de câte ori nişte oameni descriu o minune. Adevărul adevărat îl ştie doar Cel de Sus. 

În fond, nu avem ceva anume de spus, vom încerca să ne amintim. Te miri ce-şi aminteşte omul şi te miri ce uită! Au 
fost zece ani făcuţi din o sută douăzeci de luni, cinci sute douăzeci de săptămâni, trei mii şase sute cincizeci de zile şi 
multe, nenumărate clipe pe care nu ne-am pricepe să le numărăm. O groază de hârtii s-au rătăcit sau nu ştim unde să le 
căutăm. Vom pune fragmentele care au rămas cap la cap. Ne sprijinim pe o propoziţie din /urna/u/ de /a Tescani, acolo 
Andrei Pleşu spune aşa: "Fragmentul e onestitatea supremă a discursului”. 

Prin urmare, nu vom analiza, nu vom judeca şi, mai ales, nu ne vom reprima subiectivitatea. La urma urmei, am 
văzut şi am trăit ce au văzut şi au trăit zeci de oameni. lritaţi sau inspirați de mărturia noastră, poate că îşi vor formula 

persoane nu va însemna deloc că acestea nu au avut un rol important. 


propriile lor mărturii. Din locul unde ne-am aflat n-am văzut decât o parte din viața muzeului. Prin urmare, absența unor 
aş fi încumetat să scriu din cele ce urmează nici un cuvânt. 


Reproşul pe care mi-l făcea Horia Bernea cel mai des era că aş fi prea nonşalantă. N-am reuşit până astăzi să înţeleg de ce 
nonşalanţa ar fi un defect. Mă tem că această stare de spirit va marca toată cartea. Ceea ce ştiu precis este că fără nonşalanţă nu m- 


21 spre 22 decembrie 1989. Ştiam toţi că s-a tras la Timişoara, acum se trage şi la Bucureşti. Libertate, febrilitate, 
speranţe şi baricade... Ceva din spiritul acestei nopţi am încercat să menţinem în tot ceea ce am făcut la muzeu... 


22 decembrie 1989, dimineaţa. Doamne, ce zi! Dis-de-dimineaţă, cum ajung la Institut, mă şi cert cu Panţa. Vrea să 
iasă în stradă şi eu îi spun că un etnolog de talia ei se formează în douăzeci de ani. Îi cer să aibă puţină răbdare pentru că 
genunchii juliţi şi fără poşeta din piele mov. Mai stăm un ceas de vorbă şi ne decidem să plecăm. 


va fi nevoie de noi "după". Ea se scutură şi strigă că sunt argumente de om laş. Se duce. Se întoarce împăcată, cu 


multiplica într-o pivniţă, patruzeci de zile mai târziu. 


O iau pe Calea Victoriei, cu gând să trec şi pe la Radio înainte de a merge acasă. În faţa magazinului Gioconda, un 
La Radio lumea foşgăia ca la piaţă. Pe scări şi culoare era plin de epoleţi rupti. Îmi umplu buzunarele şi urc unde ştiu 


miliţian mă ia de umeri, mă pupă pe obraji şi îmi dă un pumn de seminţe de floarea-soarelui. Mergeam la Radio ca să 
adresez ţăranilor un mesaj. Intenţionam să le zic că ei au fost cei mai năpăstuiţi, dar că acum o să-şi ia înapoi pământul şi 
o să fie bine. În balcoane, oamenii destupau sticle şi râdeau. Tata a murit fără să apuce această clipă, ca mulţi alţii... 


că sunt cabinele de înregistrare. Acolo, o mare de inşi care îşi aşteaptă rândul. Coadă la "revoluţie"?! Renunţ. Ajung acasă 
în clipa în care Dinescu şi Caramitru spun la televizor că am învins. Dau drumul la casetofon şi înregistrez. Voi continua să 
înregistrez în zilele şi nopţile care urmează, fără să ştiu că a început "să se scrie" prima carte despre revoluţie. O vom 

Horia Bernea - Câteva cuvinte despre muzeu, cantitati, materialitate şi încrucişare 
Irina Nicolau Carmen Huluţă - Dosar Sentimental 


Sfârşit de decembrie 1989. Ne uităm la televizor, ascultăm 
toate posturile de radio şi vorbim cu orele la telefon. Când unul află 
ceva nou sună la ceilalţi, chiar şi la trei noaptea. În ziua de Crăciun 
l-au împuşcat pe nepotul nostru Cosmin. Pierderea mă face fiară. 

La Institut lumea a înnebunit de tot. Noi nu ne sinchisim, 
pentru că lucrăm la carte. Ziua înregistrez, noaptea transcriu şi 
dimineaţa şterg ca să înregistrez iar. Am în total opt casete. 
Speranţa şi loana lucrează şi ele. Lumea nu vorbeşte decât despre 
terorişti. Sunt filtre pe stradă. Ceauşescu a fost împuşcat, dar unii 
pretind că n-a murit. 


2 ianuarie 1990. Ne strângem pe Mendeleev "la rămăşiţe" 
pentru al doilea revelion. Mama, Radu, sora mea, cumnatul meu şi 
nepoata Ana. Nelipsiţi, în vremea aceea, Panţa şi Lali. În ultima clipă 
se anunţă Marga şi Horia. Din stradă se mai aud împuşcături. 
Securiştii au lansat din ajun sloganul "în fiecare casă un mort pe 
masă". Să fie la ei! 

Vorbim cu febrilitate despre ce ne închipuim că o să urmeze. 
Horia, parcă îl aud, spune că de acum nimeni nu mai dărâmă nimic 
la Bucureşti. Vom declara monument fiecare coteţ de câine, fiecare 
gard... Bem şi facem proiecte. lar se trage. Toţi suntem hotărâți să 


facem ce n-am mai făcut. 

La sfârşitul anului '90, referindu-se la circumstanţele în care acceptase să fie ministru al culturii, Andrei Pleşu 
declara: "Mi se părea că toţi trebuie să acceptăm totul, că, pe atunci, cuvintele de ordine erau participare, efort, 
eficacitate." Adevărul e că ne mâncau palmele. 

Mijlocul lui ianuarie 1990. Noi lucrăm la carte aşa că nu ne amestecăm, dar la Institut se fac tot felul de alegeri. Te 
miri cine ce îşi doreşte. De pildă un ins care ani de zile s-a tot îndesat să intre în partid, şi nu abandonase cursa nici în 
vara lui '89, îmi strigă într-o şedinţă să tac că am fost membră de partid şi am vorbit destul. Răcnesc, eu am intrat în '68 
şi în '89, când voiai tu să intri, nu ştiam cum să ies. 


24 ianuarie 1990. Uite că FSN-ul se decide să intre în alegeri! Nu mă aşteptam... Văd multă lume nemulțumită, dar 
nu ştiu ce să cred. La urma urmei de ce să nu intre, nu-i democraţie?! 


28 ianuarie 1990. Contramanifestaţie în Piaţa Victoriei... Acum m-am lămurit. Merg în Piaţa Victoriei şi văd una. Mă 
întorc la televizor şi văd alta. Nu încape nici o îndoială, televizorul minte, şi nu minte de capul lui. 

La fel de inexplicabile sunt opţiunile politice ale celor pe care îi numeam în urmă cu câteva săptămâni prieteni. În ce 
hal vorbesc despre Rege şi despre partidele istorice! Câtă ură sfântă şi proletară s-a acumulat! 


2 februarie, seara târziu de tot. Horia îmi telefonează. Pare să fie ceva important, e tulburat. Se bâlbâie. 

Andrei mi-a cerut să accept Direcţia Muzeului Samurcaş, zice. Împreună cu Hăulică s-au gândit să-l refacă. Ce 
părere ai? Păi ce părere să am, ia-l. Sunt şi preşedinte la U.A.P... Asta trece, nu ţine o viaţă. Hai, vin cu tine, o să vină şi 
Speranţa, mai găsim noi câţiva... 

Insist, cu sentimentul că mă aflu în treabă. Ştiu cât de mare este provocarea şi mai ştiu că el este pregătit pentru ea. 


3 februarie 1990. Începem să facem liste de nume pentru noul muzeu. Cum să-i spunem? Cum e mai potrivit? 
Împreună cu Speranţa merg la Uniune, unde Horia îşi petrece toată dimineaţa. Punem pe hârtie tot ce ne trece prin cap. 
Doamne, pentru ce n-am păstrat hârtia! Ştiu precis că Horia le numerotase şi că ajunsesem la vreo douăzeci şi ceva de 
nume. Muzeul făranului Român lui i-a scăpat, dar nu-i plăcea. După câteva ceasuri a fost ales tocmai acest nume care, cel 
puţin în primii ani, pe mulţi i-a enervat. 7ăram Este peiorativ, pretindeau francezii. Româm Este limitativ şi politic 
incorect, pretindeau alţii. Mai târziu ne-a părut şi nouă rău că nu i-am zis Muzeul Ţăranului, pur şi simplu. Muzeul Satului 
şi Muzeul Ţăranului- între ele visam să circule din oră în oră un microbuz. 


Atunci, în 3 februarie, Horia ar fi putut să ia şi Muzeul Satului şi chiar Arhiva Institutului de Folclor. Ştiu ce spun! Dar 
nu-i stătea în fire să facă asta. Nu poţi să lucrezi în dispreţ faţă de tradiţia unor instituţii; aceasta este o caracteristică tipic 
comunistă. În scurt timp la Muzeul Satului a venit lon Godea. La începutul anilor '90 a circulat ideea unirii celor două 
muzee sub conducerea lui. 


5 februarie 1990. Petre Roman semnează decretul de înfiinţare a muzeului. După un an şi ceva încă ne mai luptam 
să adăugăm numelui un subtitlu - Muzeu naţional de arte şi tradiţii. Renunţăm. Tot răul spre bine: am fi intrat într-o 
familie de muzee europene cu care nu avem nimic în comun. 

Trei ani mai târziu, când Anca Manolescu îl va întreba pe Andrei Pleşu cum s-a născut ideea refacerii vechiului 
muzeu, el va răspunde: 

/deea de a reinființa un muzeu de etnografie în clădirea de la Sosea n-a fost propriu-zis produsul unui efort de 
imaginaţie, ci produsul unui efort de memorie. Clădirea aceea a fost făcută anume de Ghika-Budeşti ca să fie muzeu de 
etnografie. A fost un asemenea muzeu o bună perioadă de timp sub conducerea lui Tzigara-Samurcaş şi numai avatarurile 
istoriei române de după război au putut să-l disloce şi să facă posibilă instalarea, într-o clădire a cărei funcţionalitate era 
prestabilită, a unui muzeu de istorie a partidului. Oricum acest muzeu nu putea subzista şi mi s-a părut că e o restituire 
obligatorie recuperarea clădirii pentru rostul ei iniţial. 

În plus există depozite, există un tezaur acumulat care nu s-a valorificat la Muzeul Satului sau în alte instituţii 
similare. Cu atât mai mult spaţiul oferit de clădirea din Kiseleff era de recuperat. Și apoi, am mai spus odată, mi s-a părut 
simbolic util să exorcizăm duhurile unui muzeu mincinos cum era muzeul P.C.R. printr-un muzeu care să fie al tradiţiei 
locale, al "vechimii" locale, şi nu al noutăților politice improvizate din nimic după al doilea război mondial. 

Pentru mine surpriza a fost să constat că, într-o atmosferă de şantier fiind, muzeul nu s-a complăcut doar într-o 
expectativă, într-o placiditate administrativă. Aşa, în aceste condiţii precare, el a făcut, pe lângă achiziţii care constituie 
jarăşi un capitol foarte important, pentru că ţine de recuperarea unui fond patrimonial, expoziţiile, pe care le ştim şi care 
sunt nu puţin numeroase, a scos nişte publicaţii legate sau nu de aceste expoziţii în care tocmai o anumită precaritate a 
mijloacelor e valorificată cu foarte multă inteligență şi care, încet-incet, creează o anumită formă de recuperare a 
fenomenului folcloric, alta decât cea puţin obosită, puţin contabilă a etnografiei tradiționale. Nu e vorba să pui între 

paranteze rigorile ştiinţifice ale domeniului şi acumulările lui academice, dar e vorba de a adăuga acestor valori o 
deschidere mai vie către fenomen şi mai angajată, mai legată de un concept larg al spiritualității. Deci, din punctul meu de 
vedere, ceea ce s-a întâmplat în doi ani de viaţă muzeală, fie ea şi diminuată de dificultățile inevitabile ale momentului, 
este remarcabil şi promite, pentru momentul de plenitudine care va urma, foarte mult. Dacă în condițiile aşa de şubrede 
instituţia a prestat deja servicii importante pentru amatorii de cultură românească, cu atât mai mult o va face când va avea 
la îndemână toate mijloacele şi va funcţiona în plinul ei. 


12 februarie 1990. Avem douăsprezece exemplare din prima carte despre revoluţie! Se numeşte Ne-a luat valul. 
Când va fi tipărită, la editura Meridiane, va primi titlul Vom muri şi vom fi liberi. Primele patruzeci de exemplare, 
numerotate, au coperţi pictate de mâna Mihaelei Şchiopu. Succesul a fost enorm. În zăpăceala de atunci, n-am avut timp 
să ne bucurăm de el. 


13 februarie 1990. Cu Horia, pentru prima oară, la muzeu. Ne primeşte cordial fostul director al fostului muzeu al 
fostului P.C.R., Ardeleanu. Peste tot domneşte o curăţenie nesănătoasă. Cei doi schimbă câteva cuvinte fără interes. Apoi 
Ardeleanu insistă asupra valorii pe care o are biblioteca şi ne recomandă să avem grijă de ea. Aflăm peste câteva zile că 
Fondul Brătianu şi altele câteva cu adevărat preţioase fuseseră deja transferate, cu semnătura lui, altor instituţii. Prin 
urmare, nouă ne revenea obligaţia de-a păzi ceea ce alţii n-au vrut să ia... 

Din biroul lui Ardeleanu mergem într-o altă aripă a clădirii unde se află muzeografii fostului muzeu de artă 
populară, cel desfiinţat de Ceauşescu în 1978. Sunt cinci, un bărbat şi patru femei. Una dintre femei se va întoarce curând 
la Muzeul Satului. Horia le vorbeşte, le spune că îl bucură revenirea lor la matcă. Discuţia nu se prea leagă. La un moment 
dat o femeie încă tânără, cu păr negru tuns scurt, începe să povestească despre experienţa lor nenorocită din perioada 
celor doisprezece ani cât au fost mutaţi fără voie la Muzeul Satului. Precizează că au venit pentru că vor să mănânce nori. 
Vorbeşte clar şi coerent. Nu ştiu cum o cheamă. 

La plecare, Horia mă întreabă dacă vreau să fiu director adjunct. Mi se face rău, aşa ceva se exclude! Îi propun să 
vină llişiu de la Institut. Sau poate că acceptă Speranţa, e mai bună oricum decât mine. Şi tu ce o să faci? Nu ştiu, o să 
găsesc eu ceva de făcut. 


14 februarie 1990. Alte ore de trudă în biroul lui Horia de la Uniunea Artiştilor Plastici. Facem organigrama. Nu ne 
pricepem. Printre iţele birocraţiei nu te descurci numai cu bun simţ. llişiu nu a acceptat încă postul de director adjunct, dar 
vine să ne ajute. Lucrurile ba se complică, ba se limpezesc. Va trebui să preluăm tot personalul muzeului P.C.R. Unul 
dintre angajaţi s-a sinucis. Alţi doi, peste patru luni, ne vor aduce pe cap minerii. 

Răsfoiesc un document administrativ, primul stat de funcțiuni. Evident, nedatat... Multe documente din perioada 
"postrevoluţionară" sunt nedatate. Probabil a fost făcut între mijlocul lui februarie şi mijlocul lui aprilie. Mă bazez pe faptul 
că numele celor şase de la Institutul de Folclor lipsesc, ori noi am venit în a doua jumătate a lui aprilie. Din organigrama la 
care lucrasem pare să fi fost reţinut un singur lucru, secţiile de etnologie. Documentul exprimă în modul cel mai deplin 
aiureala din acele momente. Merită să-l rezum. 

Un director, un director adjunct şi un contabil. Urmează un "serviciu cercetare-antropologie culturală" (12 
cercetători) şi o "secţie de etnologie" (10 cercetători). Există apoi o "secţie de muzeu" (11 muzeografi) şi "secţia muzeală" 
(6 muzeografi). Din prima fac parte un regizor şi un secretar artistic!? Laboratorul de conservare-restaurare prevede 12 
specialişti, între care 9 custozi! Muncitorii, supraveghetoarele, garderobierele şi îngrijitoarele, la un loc, 50 de posturi. Se 
adaugă sectoarele financiar-contabilitate (5 posturi), plan, salarizare, personal, juridic (5 posturi) şi birou tehnic, 
administrativ, secretariat, pază (20 posturi). În total 184 de posturi, din care 57 ocupate. 

Mă uit la cele unsprezece file îngălbenite şi nu ştiu dacă trebuie să râd sau să plâng. O secţie de muzeu şi o secţie 
muzeală?! Pentru cine se întreabă de ce figurează două secţii de etnologie precizez că au fost consecinţa unei neînţelegeri. 
Un domn, nu-i spun numele pentru că nu contează, a venit la Horia pe 13 februarie şi i-a propus să-l ia la muzeu în 
calitate de şef al compartimentului de cercetare. Horia a fost de acord. Prin urmare, am prevăzut o altă secţie, de 
etnologie, care să fie condusă de cineva de la Institutul de Folclor. Domnul în cauză a dispărut în ceaţă, iar noi am rămas 
cu doi moduli de cercetare. 

Am menţionat istoria domnului care ne-a încurcat poate fără voie ca să se ştie că au existat probleme încă de la 
început. Predispoziţia mea pentru tonurile de roz şi stările de pace nu trebuie să falsifice realitatea. Din prima clipă şi tot 
timpul după aceea au fost nemulțumiri, dar şi ceva care ne făcea să mergem mai departe. 

Îmi amintesc că în vara lui '99 eram supărată foc şi hotărâtă să-mi caut de lucru în altă parte. Deloc întâmplător, 
Horia m-a dus să-mi arate moara şi dârsta din sala la care lucra de câteva luni cu Geta şi cu Dan. Când am intrat acolo, 
am simţit o emoție atât de puternică încât pe loc mi-am zis, nu poţi să ratezi aşa ceva. Stai, speli pe jos dacă e nevoie, dar 
stai, pentru că aici se întâmplă CEVA. Câţi n-or fi păţit la fel în aceşti zece ani! Dar nu-mi amintesc să-l fi auzit vreodată 
pe Horia spunând că îşi ia lumea în cap şi pleacă. 


20 februarie 1990. loana şi Şerban vin cu noi. N-a fost uşor să-i conving. Lui Şerban îi este frică de orice schimbare, 
iar loana n-avea nici o poftă să lucreze într-un muzeu. Când absolvise facultatea, refuzase oferta lui Bănăţeanu. Singurul 
argument la care a reacţionat a fost că vom fi, alături de Horia, pe o baricadă. Cu Petre a fost uşor. Împreună cu Ilişiu, care 
a zis da, suntem şase de la Institut. Tot oraşul ne înjură, ce vă trebuie activistul ăla, sunteţi nebuni? O vreme dăm 
explicaţii şi pe urmă renunţăm. Mai întâi, omul este mult mai complex decât pare, are o enormă putere de muncă şi, apoi, 
avem nevoie de un expert în birocraţie. Noi nu ne pricepem, iar Horia n-a lucrat la stat o zi. Ignorăm potenţialul 
organizatoric al muzeografilor de la Muzeul de Artă Populară. 

Continuăm să ne ducem la Institutul de Folclor, dar stăm tot mai puţin. În fiecare zi trecem şi pe la muzeu. Căutăm 
un contabil ca să putem începe demersurile pentru un cont în bancă. Cu personalul fostului muzeu al partidului nu 
comunicăm deloc, iar cu muzeografii de la Muzeul de Artă Populară apele se amestecă greu. Am aflat cum se numeşte 
femeia cu părul scurt şi negru care a vorbit în mod convingător la prima întâlnire, Georgeta Roşu. 


23 februarie 1990. Într-o pagină a revistei 22, Gabriel Liiceanu notează: Suntem o generaţie de tranziţie, nu una de 
împlinire.(...) rolul nostru de acum este doar unul pasager, iar ceea ce avem noi cu adevărat de făcut se va întâmpla într- 
un spațiu pe care acum nu facem decât să-l modelăm în mod adecvat. 

La vremea aceea subliniam fragmentul şi notam pe margine: "Mie nu-mi ajunge!" Şi, dacă stau să mă gândesc, nici 
Horia nu ar fi acceptat un rol pasager. Îi spun într-o zi, să nu exagerăm totuşi, e vorba de un muzeu, nu de cel mai 
important lucru din lume. Îmi răspunde, de câte ori am făcut ceva, indiferent ce, am considerat lucrul acela cel mai 
important din lume. Felul lui de a gândi şi simţi era contagios. 


6 martie 1990. Tot Liiceanu, tot în revista 22: Eu cred că putem îndura orice în numele adevărului şi al bunei 
credinţe, dar nimic - nici măcar bunăstarea - dacă ni s-ar propune iar minciuna, teroarea, duplicitatea şi frica. Subliniez 
din nou şi adaug "chiar aşa!". 

La muzeu începem să revizuim fondurile de carte şi documente. Încercăm să îndreptăm piesele cu valoare 
patrimonială spre alte muzee şi institute. Adică să nu facem cum au făcut comuniştii. Tratăm cu atenţie şi cu grijă 
colecţiile fostului muzeu, ele fac parte din istoria noastră recentă. 

Spațiile ni se par uriaşe, tot timpul ne rătăcim. Angajăm noi colaboratori. Nu ştim să-i alegem, facem greşeli peste 
greşeli. De pildă contabilul. Se iveşte un tânăr care vine dintr-o fabrică. Pare blând, amabil şi dornic să se adapteze "la 
cultură". În scurt timp renunţă să se adapteze. Urmează ani de luptă aproape corp la corp cu un om care are tot felul de 
păreri despre ce are de făcut muzeul şi ce nu. Defectul lui capital era că spunea prea uşor "nu se poate". Ne-a blocat 
acţiuni importante, cum a fost, de exemplu, seria de casete audio Ethnophonie. 


9 martie 1990. Cu chiu, cu vai au reuşit să dea jos de pe soclu statuia lui Lenin. Casa Scânteii se numeşte deja Casa 
Presei Libere. Mai bine lăsau statuia acolo şi o vopseau în fiecare lună în altă culoare. Sunt numeroase culturile în care zeii 
care "au greșit" erau biciuiţi. 


Martie 1990. Acum toată lumea vorbeşte despre Proclamația de la Timişoara. În mod special despre punctul 8 unde 
"... propunem ca legea electorală să interzică pentru primele trei legislaturi consecutive dreptul la candidatură, pe 
orice listă, a foştilor activişti comunişti şi a foştilor ofiţeri de securitate”. 

Tot în martie au loc şi evenimentele de la Tg. Mureş. Imagini de o cruzime dementă fac înconjurul lumii. O mână 
pricepută a lansat pe piaţă primul episod din serialul în care apare "ungurul duşman şi perfid". 

Încep să vină la noi francezii. Când a fost la Paris, Horia a întâlnit-o pe Isabelle Longuet. Va şti oare cineva care va 
alcătui lista prietenilor României din anul 1990 să-i asigure un loc în faţă? Ei îi datorăm stagiul din noiembrie 1990 - un 
tur de forţă - când doisprezece români au fost urcați într-un autobuz şi duşi să vadă timp de două săptămâni tot ceea ce 
a dat etnologia mai bun în Franţa. Atunci am avut sentimentul că am făcut o triplă operaţie de cataractă. Trei straturi de 
neştiinţă şi ignoranță mi-au fost îndepărtate de pe ochi. 


scrie: 

În primăvara lui '90 am cunoscut-o pe Rosemarie Lagrave. Părea să fie interesată sincer de trecutul nostru recent şi 
eu vorbeam pentru prima dată fără frică. Îmi amintesc că m-a întrebat dacă este adevărat că există în România intelectuali 
care nu au mâncat ananas proaspăt. Sunt unul dintre ei, i-am răspuns, dar dacă vreţi să ne aduceţi ananas proaspăt, să nu 
vă aşteptaţi să fim prea recunoscători. Când i-am pus o casetă video cu imagini din mineriadă, am văzut la sfârşit că 
Rosemarie avea lacrimi pe obraz. Pentru ea, luptătoare înnăscută, cu convingeri de stânga, ceea ce văzuse era pur şi 
simplu monstruos. Peste tot în lume, zicea, minerii au luptat pentru progres. Cum a fost cu putinţă ca la voi să devină 
element de represiune? 

Ananasul a venit singur până la urmă, iar Rosemarie a făcut şi ea mult pentru România prin Programul Şcolii 
Doctorale franco-române. Deşi, dacă stau să analizez ce au însemnat aceste masterate şi doctorate pentru tinerii din 
Muzeul Ţăranului Român, am cutezanţa să spun: o veritabilă catastrofă. Pentru unii au devenit o ocazie să plece de acasă, 
iar pe alţii pur şi simplu i-au smintit. Nici măcar unul, unul singur, nu s-a întors la muzeu să lucreze mai bine şi mai mult. 

Aşa cum va spune peste doi ani un alt francez, Gerard Althabe, românilor ar trebui să li se ofere burse "sur place". 
Ceea ce se întâmplă în România după 1990 este atât de interesant pentru un etnolog încât nu există pierdere mai mare 
decât să pleci din ţară. Din păcate, după 45 de ani de cortină de fier, românul a rămas cu o foame de străinătate care nu 
se astâmpără uşor. Toţi vânează o "deplasare". Adică, în termenii actuali, toţi "aplică" pentru un grant. Întâlnirea cu lumea 
largă este pentru cei mai mulţi năucitoare. Chiar ieri am citit ceva care mi-a plăcut, cică "dincolo" e mai bine, dar la noi e 
mai mişto. 


Aprilie 1990. Într-o dimineaţă, Horia îmi arată o hârtie pe care desenase ceva. Ce-i asta, mă întreabă? Nu ştiu, parcă 
e o spată. Da, e o spată, şi pornind de la ea poţi să faci un muzeu! Evident, n-am înţeles nimic. Îmi explică, uite, aici ai 
ritm şi ai construcţie. Peste câteva zile îmi arată nişte note intitulate SPATA. Ulterior am avut ocazia să xerografiez pagina 
şi acum o redau fidel. 
Construcţia - locuire în spaţiu - şanţuri - pomi - etc. 
- culoare, acoperire, imbinare, apăsare 
- spațiul locuit - reflex al unui suflet îmbunătățit 
- organicitate 

- totul este construcţie: uneltele, hainele, ornamentele, construcţii casnice, vetre, sobe, căpiţe, iesle 

- biserica - integrare absolută 

- se poate porni din orice punct în cadrul acestui discurs, de exemplu spata, obiect perfect, unealtă, 
subansamblu 

- fiecare obiect, fiecare fază include întregul proces; cum se poate expune şi face vizibil acest lucru?! 

- de la reprezentarea matematică la poetica utilității... 

- incapacitatea noastră de a formaliza şi reprezenta unicitatea fenomenului 

- incapacitatea obiectelor de a se revela cu putere în chip de zidire 

- stilistic - sprijin - boltire - ornament grupat accentuând simplitatea 

- rigoarea, legea, rânduiala 

Cuvinte şi sintagme cheie. Cred că acest gen de note îi puteau folosi numai lui. 


6 aprilie 1990. Stelian Tănase, într-un ziar: Mimic nu este mai descurajant decât să observi că nomenclatura rămâne 
în posturi neclintită, cu privilegiile neştirbite în vreun fel de revoluţie. Găseşti, în schimb, mormane de caşcaval în prăvălii, 
sâmbăta e liberă... Trai nineacă. 

La muzeu începem să ne gândim la proiecte. Geta începe să se ocupe de recuperarea patrimoniului. Speranţa face 
înregistrări. 


Aprilie 1990, spre sfârşit. Pentru etnologi la muzeu încă nu-i destul de lucru şi ne apucăm de o nouă carte de istorie 
orală dedicată mitingului din Piaţa Universităţii. Panţa merge acolo zilnic şi "îmi dă raportul" la telefon. Eu înregistrez şi 
transcriu. Acelaşi lucru îl fac loana şi Delia. Toţi se simt liberi în Piaţă şi merg acolo în fiecare seară. Mie nu-mi place, mi 
se pare un joc când monden, când infantil, mă simt manipulată şi peste tot văd numai securişti. Sunt obligată să merg 
totuşi, din când în când. Nu-i uşor să faci o carte despre un fenomen pe care nu-l iubeşti. În balconul Universităţii, Marian 
Munteanu este înconjurat de câţiva studenţi în ultimul an la Facultatea de Litere. În 1988 şi 1989 făcuseră practică la 
Institutul de Folclor: Marian, Mihai, Gabriel, Doru, Mugur, Florin, Mircea. Îmi spun că ar dori, după ce termină, să vină la 


muzeu. Or să vină şi, cu excepţia lui Gabriel şi Mihai, toţi or să plece. 

Început de mai, 1990. Horia vine cu altă hârtie pe care sunt nişte desene, numerotate de la unu la cinci. Uite, zice, 
organizarea muzeului poţi s-o faci în cinci feluri. Îi spun că nu înţeleg, dar că mă voi strădui. Singurul lucru care îmi 
devine clar este faptul că Horia are un mod special de a vedea şi a gândi lucrurile legate de muzeu. Oricum, cu totul altul 
decât al meu. De-a lungul celor zece ani, atunci când aveam puncte de vedere diferite, de cele mai multe ori înclinam să 
cred că el are dreptate şi nu eu. 


20 mai 1990. FSN-ul a câştigat alegerile. La muzeu, unii sunt voioşi, alţii sunt trişti. Ne-am reunit forţele şi am 
decorat frumos biroul lui Horia. În fine, un loc prietenos în muzeu. Am găsit în pod, într-o mizerie greu de descris, un 
splendid covor Sumak şi o scoarță basarabeană cu balerine. Noi, etnologii, stăm într-o fostă sală de expoziţie plină de 
panouri acoperite cu postav de lână colorată. Într-o noapte, tot postavul a dispărut - zeci de metri. Ne enervăm, încercăm, 
fără succes, să găsim vinovatul. Faţă de haosul din ţară, paguba e infimă. Ceea ce ne afectează enorm este faptul că a fost 
cu putinţă să se întâmple aşa ceva la noi. 

Continuăm tratativele cu Muzeul Satului pentru recuperarea patrimoniului, biblioteca, fototeca, şi tot ce mai avem la 
ei. Nu zic nu, dar se lasă greu. Preluarea întregului patrimoniu se va încheia abia în 1992, o dată cu colecţia "Ţări străine" 
de la Sibiu. 


25 mai 1990. Greva foamei în Piaţa Universităţii. În fiecare seară pieţarii continuă să cânte. Ma; bine haimana decât 
trădător / Mai bine huligan decât dictator / Mai bine golan decât activist / Mai bine mort decât comunist... Balconul s-a 
închis însă. Demonstranţii au un aer tot mai prăpădit. Vom continua înregistrările pentru carte până se va alege praful. 


29 mai 1990. Cutremur! Ţâşnim toţi în curtea interioară. În fine, pentru scurtă vreme suntem împreună. În mod 
obişnuit, fiecare stă "la el" cu "ai lui". 

Din felul în care este conceput rolul cercetării în muzeu se prefigurează deja viitoarele disensiuni. Ilişiu visează un 
institut de folclor mai mic şi mai eficient. Horia ne vede topiţi între muzeografi în cadrul unor echipe oarecum gustiene, cu 
numeroase campanii de teren din care să rezulte achiziţii de obiecte, înregistrări audio, filme, fotografii. O parte dintre 

etnologi ar dori să facă mai bine ceea ce făceau bine la Institutul de Folclor. O altă parte visează la o etnologie alternativă 
care să se împartă între cercetări de urgenţă în mediul rural şi prospecţii în viaţa oraşului. Muzeografii sunt cuprinşi de 
lehamite la gândul că va trebui să coexiste cu o "intelighenţie" care nu ştie să facă diferenţa între o pereche de cioareci şi 
una de gaci. 

Prin urmare, germeni ai discordiei au fost de la început. Salariile mai mari din secţiile de cercetare alimentează 
tensiunea. La asta se adaugă programul. Cercetarea nu se face între ore fixe. Cercetezi dimineaţa, după-amiaza, noaptea, 
dacă ai un termen de predare care te stresează, chiar sâmbăta şi duminica. În ultimă instanţă cercetarea este un mod de 
viaţă şi implică sacrificii pe alte planuri. O aluzie în acest sens făceam într-una din primele reviste Rosturi. Încerc să mi-l 
închipui pe Platon la birou, semnând condica la 8 şi la 16, cu un şef de sector care, din când în când, priveşte iscoditor la 
foile pe care se scrie ultimul dialog şi îl întreabă mobilizator, merge, Platon, merge? Când, în noiembrie 1990, am putut 
vedea care sunt relaţiile între muzeografi şi cercetători la Muzeul Omului şi la Muzeul de Arte şi Tradiţii Populare de la 
Paris, mi-am pus întrebarea dacă nu cumva există o incompatibilitate profundă între aceste două specii. Ulterior am ajuns 
la concluzia că cercetarea în muzeu ar trebui să fie una cu totul specială, nu un turn de fildeş, ci o masă de lucru aşezată 
la intersecţia problemelor legate de colecţii, expoziţii, acţiuni culturale şi publicaţii dedicate vizitatorilor. 

Pentru că, atenţie, o bună parte dintre muzeele fondate în secolul al XIX-lea au fost opera unor savanţi. Patima lor 
se împărțea aproape egal între obiecte şi cercetare. Treptat, ştiinţa şi-a creat instituţii speciale şi un anumit gen de studiu 
a dispărut din muzeu. În anii '80 frecventam sesiunile de comunicări organizate de Muzeul Satului pentru că erau mai 
puţin fandosite decât cele ale institutelor de cercetare. Cei mai mulţi muzeografi aveau prospeţimea pe care ţi-o dă 
experienţa de teren. Mă consterna însă faptul că se obstinau să facă etnologie, pentru care aveau o pregătire teoretică 
sumară. Rafinarea metodelor de cercetare a obiectului ocupa un plan secund. 

Cu aceeaşi problemă ne-am confruntat la muzeu. Dornic să pună pe picioare o echipă cu o pregătire complexă, 
llişiu a impus tinerilor muzeografi lucrări de cercetare fără să urmărească alegerea unor teme centrate exclusiv pe obiect. 
Angajaţi în subiecte care le depăşeau cu certitudine formaţia şi experienţa, ei au ajuns să trateze cu detaşare activităţile 
specifice muzeografiei. Aşa-numitul "război al fişelor" (fişe ale obiectelor din colecţii) a durat până în 1999, când, printr-o 
nouă organigramă, s-au creat premisele diversificării muncii de muzeograf. Atunci s-au constituit trei categorii: 
muzeograful specializat în patrimoniu, în relaţii publice şi în acţiuni culturale. Dar nemulţumirea musteşte în continuare. 


Faptul că muzeograful specializat în probleme de patrimoniu se ocupă direct de colecţii, făcând fişe şi inventare, convine 
tuturor. Că are prioritate în organizarea expozițiilor, asta irită. Accentuez spunând că irită foarte rău. 

Întotdeauna mi-a fost urâtă formula "scoală-te tu, ca să stau eu". Mi-e la fel de neplăcut să văd cum unii oameni 
nu-şi văd de treburile lor şi se strecoară în ale tale. La început, problema era mai puţin acută, pe de o parte pentru că 
teritoriile erau vag delimitate, pe de alta pentru că era ca la Facerea Lumii, când Dumnezeu, dracul, albina şi ariciul se 
umereau împreună să pună lumea pe picioare. Fără să minimalizez momentul creaţiei, mă tulbură faptul că de la Facere 
lumea funcţionează. Oricât ar contraveni naturii mele stihinice, o instituţie funcţionează numai prin disciplină şi 
organizare. După opinteala începutului urmează mersul de croazieră, când fiecare face cât poate de bine treburile care-i 
revin. 


1 iunie 1990. De Ziua Copilului organizăm un concurs de desene pe asfalt. Cumpărăm cretă colorată. Vin mulţi 
copii, treizeci şi opt sau cam aşa ceva. O parte, mică, sunt copii ai lucrătorilor din muzeu. Suntem uimiţi de numărul mare 
al bucureştenilor care vin să privească. Aşadar există o disponibilitate faţă de "acţiunea culturală”. Va trebui să ne gândim 
ce putem face în acest sens. Evaluarea participanţilor o face Horia, cu toată seriozitatea. În afară de cele trei premii, toţi 
copiii primesc o menţiune de participare şi părinţii par fericiţi. 

A fost prima acţiune a muzeului, un lucru mărunt şi deloc original. Făcut însă fără formalism şi cu căldură. Gestul 
"adevărat" ne vom strădui să devină o caracteristică a muzeului nostru. 


15 iunie 1990. Cu minerii a fost o veritabilă măgărie. l-au adus doi inşi din muzeu, îmi vine greu să-i numesc 
colegi. Pot să rezum ce am trăit eu direct. 

Vin la muzeu. O groază de oameni de-ai noştri se aflau în curtea interioară. O fi fost iar cutremur, mă bate un gând. 
Nici vorbă de cutremur. Intru în clădire şi văd o mulţime de mineri cu salopete, bâte şi căşti cu bec. Mă tulbur şi scot o 
ţigară. N-am foc. Cer unuia dintre ei. Îmi amintesc perfect că, o clipă, n-a ştiut unde să pună bâta. A prins-o între 
genunchi şi mi-a aprins ţigara de la o brichetă sofisticată. Îi mulţumesc şi îl întreb de ce au venit. Îmi răspunde că li s-a 
spus cum că există aici arme, droguri, dolari şi ţărănişti. Îi spun că nu vor găsi. 


Văzându-ne că vorbim, vin încă vreo trei. Le spun că mai bine ar profita de faptul că sunt la Bucureşti ca să ceară 
guvernului un muzeu al minei, că în alte ţări există aşa ceva şi e foarte interesant. Pentru că, uite, le spun, aici facem un 
muzeu al ţăranului, hai să vă arăt clădirea să vedeţi ce frumos e! Dau semne de interes. Urcăm şi coborâm scări de 
marmură albă, trecem dintr-o sală în alta... Destul de repede unul zice, ne-am lămurit, n-avem ce să căutăm aici, ajutați- 
ne să ieşim. Îi scot pe cei patru din muzeu şi fug la Ilişiu să aflu ce se întâmplă. 

La el sunt vreo şapte inşi, dintre care unul pretinde că este fesenist din Piteşti. Vrea să ştie acelaşi lucru, dacă există 
arme, droguri, dolari şi ţărănişti. Se interesează de cheia cu care s-ar putea deschide uşa unui birou de la subsol. Oamenii 
care lucrează în acel birou nu sunt la muzeu şi camera n-a fost cercetată. Unde au plecat respectivii, de ce nu sunt la 
program? Vom găsi o cheie să deschidem, le spune Ilişiu, cât priveşte funcţionarii, ei sunt acolo unde a hotărât direcţia, eu 
nu vă întreb pe dumneavoastră de ce nu sunteţi în şut! Înlemnesc. Să vezi că ne iau la bătaie. Nu ne-au luat, ba parcă s-au 
mai liniştit. Înainte să iasă din birou, îl întreabă pe Ilişiu ce se află în fişetul verde. N-am avut niciodată cheia acestui fişet, 
vă rog să-l forţaţi! Ori de lene, ori că vocea de stăpân a lui llişiu i-a intimidat, renunţă şi ies. 

Între timp, Speranţa îl sunase pe Andrei Pleşu, care la rândul lui îl sunase pe Roman şi acesta din urmă pe generalul 
Diamandescu. Ni l-a trimis pe generalul Cîmpeanu. Eu mă omoram să-l prind pe Horia acasă şi să-i spun să nu vină. Avea 
barbă, ochelari, tocmai bun de bătut... Nu reuşeam să prind un fir liber, când Horia intră pe uşă. Imediat se prezintă liderii 
minerilor cu piteşteanul fesenist. Ce doriţi? Păi, căutăm ţărănişti, dolari... şi aşa mai departe. Ţărănişti, păi uite, eu sunt 
țărănist, nu am voie?! N-avem arme, nici droguri, nici dolari. În clipa următoare, Horia îmi cere să-l las singur cu "echipa". 
Nu ştiu ce au mai vorbit, totul s-a terminat repede. Omul generalului Diamandescu a fost util. 

Ei, şi după ce pleacă toţi, au fost vreo treizeci, vine la llişiu o doamnă care lucrase la muzeul partidului, cu cheia 
fişetului verde. Îl deschidem. Înăuntru, stupoare, o mulţime de cartuşe. Încep să ne tremure mâinile. Aflăm de la doamna 
cu cheia că, la un moment dat, nişte pionieri au încercat să fure cartuşele care se aflau într-o vitrină lângă un pistol. 
Atunci s-a luat decizia să fie scoase din circuit şi încuiate bine. Şi când te gândeşti că pe 15 iunie era chiar ziua de naştere 
a lui llişiu! Halal cadou. 

Îmi mai amintesc un singur lucru. Pe când mă aflam în hol şi minerul îmi aprindea ţigara, o supraveghetoare din cele 
"moştenite" din fostul muzeu comenta cu voce tare, să audă toţi, că în viaţa ei n-a văzut un dolar şi nici n-a fumat vreo 
ţigară Kent. În tonul ei era concentrată multă virtute şi mândrie patriotică. 


Dintr-un document din 20 iunie 1990 privind obiectivele prioritare ale activităţii personalului din muzeu: 

- recrutarea şi formarea cadrelor 

- definirea vocației pe care o are muzeul 

- conturarea unei concepţii muzeografice 

- recuperarea patrimoniului 

- amenajarea laboratoarelor 

- reorganizarea activităţii conform organigramei recent aprobate (cea făcută de no;) 

- încadrarea provizorie a coordonatorilor de compartimente, servicii şi birouri, urmând ca numirea definitivă să se 
facă pe parcurs 

- redactarea unui text de prezentare a muzeului 


August 1990. Facem primele achiziţii - cruci de piatră. Cu totul şi cu totul întâmplător, cruci. Acum pare greu de 
crezut. 


Tot 1990. Începem să demontăm expunerile comuniste. Cineva ne-a cerut pentru această operaţie două milioane de 
lei. Bani foarte grei, pentru 1990. Refuzăm şi decidem să rezolvăm problema prin noi înşine, smulgându-le din pereţi. 
Panouri uriaşe din p.f.l., bucăţi de sticlă groasă, greu de mânuit. O muncă istovitoare, făcută cu mâinile goale. La o şedinţă 
a salariaţilor - singura de altfel în primii cinci ani - muncitorul Tălpigă se plânge de faptul că muzeografii şi cercetătorii nu 
cară. Înotăm în operele roşii ale lui Ceauşescu şi în volumele albastre ale Enciclopediei sovietice. Panourile fostelor 
expoziţii sunt adânc înfipte în pereţi, gândite să dureze o eternitate. În urma lor lasă găuri ca nişte cratere. Comisii de 
triere. Comisii de casare. Treaba merge chinuitor de încet, ca şi când un duh rău ar bântui prin muzeu. Cineva spune în 
glumă că n-am sfinţit clădirea. În primăvara lui '91 cinci preoţi vor face o sfeştanie. 

Treptat, lucrurile se dezleagă. Timpul trece. Publicăm cărţi în seria de volume bibliofile, numeroase mape şi foi. Se 
conturează o direcţie de film etnologic. Se pun bazele unei arhive de antropologie culturală (înregistrări audio şi video, 


fotografii, manuscrise). Periodic se reia problema discursului muzeal. Experienţe diferite, formaţii diferite, estetici diferite 
provizorii. Cele definitive nu sunt gata nici acum, în 2001. Contăm pe 2002. 


caută să se topească într-o concepţie unitară. E infinit mai greu să construieşti decât să desfaci. 


Deşi avem multe de făcut, ne găsim timp pentru expoziţiile temporare. 
angajări de cadre 


desfacerea expozițiilor de la parter 


Ne vizitează oameni importanţi şi foarte importanţi. La un moment dat tot guvernul se perindă prin depozitele 

Şi acoperişul! Ce bătaie de cap am avut cu găsirea ţiglei şi consolidarea turnului)! 

trierea materialelor şi degajarea sălilor pentru şantier 
religioasă) 


Dintr-un document care sintetizează activitatea muzeului în perioada 16 mai - 31 decembrie 1990: 


amenajarea sumară a unor laboratoare 


inventarierea lor şi organizarea depozitelor provizorii 


două expoziţii temporare (/ucãrii de lut şi Obrăzaru/ 


transferarea de la Muzeul Satului a colecţiilor Muzeului de Artă Populară (port, scoarţe, obiceiuri, pictură 
începutul discuţiilor privind discursul muzeal 
patru campanii de teren în douăzeci de sate 


contractarea şi începerea lucrărilor de consolidare-restaurare a clădirii (se fac proiecte la Trustul Carpaţi) 
1500 de obiecte îmbogăţesc colecţiile (achiziţii şi donaţii) 


1990-1992. Deoarece incinta muzeului era plină de schele şi înecată în moloz, au fost iniţiate tot felul de momente 
pe spontaneitatea publicului şi a interpreţilor. 
LiterNet 

culturale şi expoziţii experimentale ca o dovadă că existăm şi suntem altfel. Purtau nume de sfinți, Maria, Anastasia, lon. 
Maria a fost o formulă prin care atrăgeam atenţia asupra obiectului, un mod de a striga "uite!". Anastasia era o expoziţie 


eseu, punea probleme şi formula întrebări. /on s-a vrut o combinaţie de limbaje artistice, expoziţie şi concert, care miza 

Prima Mărie şi în acelaşi timp debutul nostru în expoziţii temporare s-a numit Jucãrii de lut şi a avut loc în 
septembrie 1990. Ideea a fost a Getei. Ea a insistat "să începem" şi tot ea a ales tema. În muzeu nu exista o palmă de loc 
curat, aşa că am făcut expoziţia la Galeria Orizont. Horia a acceptat. De câte ori îi stătea în puteri nu ne tăia cheful. În ce 
mă priveşte, am avut un moment de ezitare. Când avem în colecţii capodopere, să ieşim în lume cu ceva atât de mărunt? 
Foarte repede m-am convins că aşa e cel mai bine. Dăm o lecţie importantă viitorului nostru public, îi comunicăm că lucrul 
cel mai mărunt pentru noi are sens. Ce e mai "mic" decât jucăria de lut? Să zicem că nimic. 

Horia, Geta, loana, Dan, Marius şi cu mine mergem la Hereşti, unde se afla colecţia de ceramică. Dacă tot suntem 
acolo, privim palatul cu ochi "de stăpân". Trebuie să facem ceva şi cu el. Geta şi Horia aleg piesele. Câteva sunt din secolul 
al XIX-lea, au fost colecţionate de Samurcaş. 

Vizităm Galeria Orizont care este într-o stare mizerabilă. Vom improviza la demisol un spaţiu pentru copii. Ideea i-a 
venit loanei. De altfel câţiva ani în şir a bântuit-o o muzeografie dedicată copilului. Aduna jucării vechi şi noi, visa, făcea 
proiecte, căuta parteneri. Dar a fost inutil pentru că era, cred eu, un proiect prematur. Un muzeu al copilului şi al copilăriei 
mai are de aşteptat un timp. 

Împreună cu Geta ne ducem să împrumutăm mobilier de la Mihai Oroveanu. Cu greu vin şase îngrijitoare de la 
muzeu să curețe sala. Problema lor era că nu se vedeau urcând în metrou cu o găleată şi o mătură în mână. În vremea 
aceea muzeul nu avea încă maşină. Şi ne apucăm să facem expoziţia... Dar cum? Îi zic Getei, hai să le expunem într-un 
mod neobişnuit. Bine, zice. Aduc de acasă un şal persan şi un capac de aramă. Drapăm şalul pe un piedestal, punem 
capacul şi peste el o "prinţesă" de ceramică. Ca să se înţeleagă că o consacrăm ca pe un lucru foarte preţios, deasupra 
soclului punem o cajă de sticlă. Vine Horia. Se uită la ce făcusem - mai multe instalaţii din care nu lipseau ironia, oniricul - 
şi când ajunge la soclul pe care l-am descris zice scurt, scoate capacul. De ce? scâncesc. Atunci am primit o lecţie 
importantă: zice, pentru că este "prea" frumos. M-am supărat şi m-am simţit nedreptăţită. A trecut multă vreme până am 
înţeles. Problema care mi-a rămas de rezolvat este când începe supralicitarea. Cu mintea mea de acum aş spune că începe 
acolo unde încetează gestul firesc. 

N-ai fi gândit ce poate să iasă din jucăriile de lut "ajutate" de câteva textile de interior şi alte câteva piese de 
mobilier. În mare viteză încropim o cărticică intitulată Carte de purtări după rânduiala jocului şi a sărbătorii. Va fi prima 


carte din seria bibliofilă. Anca abia venise la muzeu. Dă "o probă" de caligrafie şi, pentru că e bună, scrie de mână prefața. 
Conţinutul a fost scris, tot de mână, de Petre. 

La vernisaj, Dan Hăulică vorbeşte serios despre jucării. Copiii modelează lut la demisol şi desenează în patru labe. 
Veselie mare! În capul scării de acces spre "atelierul" celor mici, loana a scris "Interzis accesul adulţilor neînsoţiţi de copii”. 
Oamenii mari citesc şi ezită să coboare. 

Mulţi vizitatori clamează absenţa etichetelor. Se simt îmbogăţiţi dacă văd lângă un căluţ de lut ars o etichetă pe care 
să scrie "cal, Muntenia, secolul XX". Nimic mai fals decât această "rigoare". Un obiect poate comunica mult mai mult. 
Obişnuiţi să fie permanent asistați într-un act de educaţie, oamenii şi-au pierdut prospeţimea privirii. În loc să zică, eu 
tridimensional, el tridimensional, ia să vedem ce vrea ăsta? Absenta etichetei le împăienjeneşte ochii. Ar mai fi de adăugat 
faptul că în vremea noastră omul care întreabă e bine văzut. În societatea tradiţională erai obligat să-ţi mobilizezi toate 
cunoştinţele şi imaginaţia pentru a găsi un răspuns. Bunica mea ar fi preferat să moară decât să întrebe ceva despre un 
lucru. 

Este greu să faci un muzeu fără etichete după ce vreme de un secol vizitatorul a fost educat să primească informaţia 
în costul biletului. Acum vii tu să-i spui, închipuie-ţi că eşti într-o poieniţă! Respiră adânc şi priveşte cu bucurie împrejur. 
Într-o poiană nu te preocupă numele latinesc al veveriţei, spui, uite o veveriţă! Obiectele din muzeul nostru aparţin unei 
lumi tradiţionale. Ce ştii despre aceste lumi? Scormoneşte printre cunoştinţele tale şi încearcă să înţelegi. Cu siguranţă ştii 
o mulţime de lucruri. 

Când o persoană care ne vizita muzeul foarte des mi-a cerut o etichetă care să explice pe scurt ce este ortodoxia, 
mi-a trecut prin cap să facem câteva etichete care să demonstreze cât de inutile sunt explicaţiile convenţionale. Genul 
"maramă, Muntenia, secolul XX". Află omul de-aici unde şi cum se purta marama? Din ce şi cum se făcea? Cum se păstra în 
ladă şi aşa mai departe? Categoric nu. 

Una peste alta, la începutul anilor '90 oamenii au simţit că li se pregăteşte ceva. O bună parte dintre cei mai curioşi 
erau chiar prietenii noştri. 

După stagiul din Franţa, inițiatic şi exterminator, s-a făcut, pentru Crăciun, expoziţia Obrăzaru/. Altă Mărie. Tema a 
fost propusă tot de Geta. În general, măştile fără costum şi fără context mă tulbură puţin. Expoziţia a fost însă frumoasă. 
În mapa cu scrieri despre măşti erau şi gravuri de loana Bătrânu. Să oferi o gravură de loana Bătrânu la vernisaj a fost un 

gest neobişnuit. Dar nu unic. Cu adevărat generos a fost gestul lui Horia care, la expoziţia Dar din dar - cu obiecte 
provenite din donaţii, a oferit fiecărui donator o diplomă pictată de mâna lui. Îmi amintesc că au fost peste o sută. 


1990, spre sfârşit. Muzeul are 105 salariaţi. În 1991 numărul lor se ridică la 127. Se mai adaugă doi în 1992. Avem 
mult mai multe posturi, dar nu-i uşor să găseşti oameni buni care să accepte să fie prost plătiţi. Se vor face angajări 
numeroase după inaugurarea muzeului, în 1993. 


Fix în 1990. Jean Cuisenier ne trimite o scrisoare prin care îşi anunţă venirea spre sfârşitul anului. Organizăm un 
simpozion de muzeologie generală. Ne spune că ar fi dornic să-şi reia cercetările întrerupte la mijlocul anilor şaptezeci. 
Formăm trei echipe care-l vor însoţi pe teren în 1991 şi 1992 (Maramureş, Moldova şi Gorj). Îl ajutăm cât ne stă în puteri. 
Traducem casetele, facem transcrieri muzicale. Va rezulta o carte publicată în Franţa cu numele Ze feu vivant şi o expoziţie 
de fotografii în România, la ArtExpo. 


1990, 1991, 1992. Şi tot timpul vine câte un francez, un englez, un neamţ sau un american. Nu avem expoziţii 
permanente pe care să le arătăm şi, în compensație, trebuie să fim deştepţi. Zugravii zugrăvesc, electricienii pun prize, şi 
câte altele. Frecvent lucrurile sunt făcute de mântuială. Avem însă un set de ştampile ale muzeului cum nu mai are nimeni. 
Francezul care face ştampilele nu ne cere un ban. Păstrează însă desenele făcute de Horia. Cărţile poştale alb-negru sunt 
mai frumoase decât ce-am văzut la Paris. 

Facem destul? Lucrăm suficient de repede? Greu de răspuns. Un lucru e sigur, nu sunt vremuri bune pentru ctitorie. 
Există în România un gol uriaş pe care, ca să clădeşti, trebuie să-l umpli cu trupul tău. Sau poate că e mai bine să faci 
peste el un pod, cu un picior în vremea lui Samurcaş şi cu celălalt în locul de unde începe viitorul. Dar suntem noi atât de 
pricepuţi să facem un pod? Şi lucrăm destul de repede? Asta-i problema. 


Primăvara lui 1991. De Paşti, am pregătit o expoziţie de ouă încondeiate. Evident, o Mărie. Sumedenie de ouă, 
prezentate într-o scenografie sumară. După 45 de ani de ateism, ouă pictate expuse ca o revanşă. Înainte de vernisaj, un 
etnolog francez şi-a exprimat făţiş nedumerirea, ce-i cu ouăle? Aţi studiat o tipologie zonală, tehnici, vopsele, 

ornamentică? N-am studiat nimic, zic, pur şi simplu le arătăm. Ca la Eleusis, când arătau spicul. Ştiţi că eu, ani de zile, 
puneam în poşetă cojile de la ouăle roşii pe care le mâncam la Institut? Alţii nici nu îndrăzneau să le scoată din casă! Acum 
suntem liberi să le arătăm. Pentru noi contează. Inutil să spun că n-a înţeles. 

A urmat o Anastasie - un eseu muzeografic despre Prunc. Eu cercetasem timp de doi ani la Institut problematica 
mamei şi a copilului, loana studiase şi ea copilul alţi doi ani, aşa că ştiam câte ceva. Ne-am lansat în muzeificarea unei 
ipoteze greu de digerat şi cu atât mai greu de comunicat: maternitatea în primele ei săptămâni este o experienţă cumplită. 
Copilul, venit de nu se ştie unde, disputat de oameni şi de duhuri necurate deopotrivă... Voiam să vorbim despre oroarea 
naşterii, despre spaimele mamei şi grija ei pentru copil. Imaginea pacifică a maicii cu pruncul în braţe este prezentă în 
multe culturi. Oamenii s-au obişnuit cu această imagine şi noi încercam să-i tulburăm. Îmi aduc aminte că în expoziţie se 
intra printr-un spaţiu îngust vopsit în roşu, care te ducea cu gândul la burtă. În interiorul "burţii" se vorbea despre ce are 
voie o femeie însărcinată să mănânce şi ce nu. Nu mai ştiu cui i-a venit ideea să aruncăm o cârpă albă pătată cu "sânge" 
de cerneală undeva lângă un perete. La vernisaj, prietenii încercau să salveze situaţia dând cu piciorul în cârpă ca s-o 
ascundă. A doua zi am lipit-o pe jos cu aracet. Nici aşa! Când te gândeşti la naştere nu poţi să ignori cu totul sângele, 
lohiile, placenta, buricul. Aşa se nasc oamenii, producând o serie de reziduuri, şi ţăranul cunoştea socoteala lor. 

După vernisaj, loana mi-a povestit că i-au mărturisit câteva doamne faptul că pur şi simplu s-au dus acasă şi au 
plâns. Fie că nu aveau copii, fie că trăiseră sarcina şi naşterea fără să-i simtă cutremurarea. Oricum, după ce am făcut noi 
expoziţia cum ne-am priceput şi cum ne-a fost voia, Horia a venit şi-a zis, cum vă imaginaţi voi atâta întunecare fără 
salvarea botezului? Şi pe loc s-a apucat să picteze "iconostasul" pentru naşterea din Duh. 

Remarcabilă a fost expoziţia cu scaunele. Pe urmă s-a mai întâmplat o expoziţie despre nuntă, tot o Anastasie, şi 
după ea am abandonat expoziţiile cu nume. Au urmat alte expoziţii temporare, cu alt sunet, unele foarte bune. 

În 1992 scriam în Rosturi: Doi ani de muzeu fără muzeu, de fapt o etapă. Căutăm un stil propriu şi ne străduim să 
fim prezenţi în conştiinţa publicului, pe care vrem să-l transformăm în partenerul unei aventuri identitare de cunoaştere şi 
asumare a începuturilor. 


1991. Ne-am cumpărat un copiator. De fapt l-a cumpărat directorul tehnic, Neculai Păduraru, şi bine a făcut. A ales 
unul bun, care lucrează cu patru culori şi după zece ani încă funcţionează. La început, până prin noiembrie '93, a fost în 


custodia departamentului de cercetare, destinat fiind tipăririi publicaţiilor bibliofile, revistei Rosturi şi a foilor de tot felul. 
O cheie de la încăperea cu xerox-ul era la Ilişiu, pentru necesităţi curente, alta se afla la Doru Niţu şi Adi Hoţoiu. 

Extras din primul număr din Rosturi, referitor la cărţile bibliofile: 

Când faci o astfel de carte începi prin a nega evidenţa însăşi şi anume că o carte presupune distanță de spaţiu şi de 
timp între autor şi cititor. Este deci necesar să inventezi ceva care să-l păcălească pe cititor, să-i dea impresia că are a 
face nu cu o carte, ci cu un "lucru" care i se dă direct din mână, în timp ce o voce îi strigă în urechi. Ca să iasă bună, ţie, 
autor, trebuie să-ţi lipsească totul ca să fii obligat să rişti, să ai curajul să faci ceva de o nemaipomenită simplitate. Dacă 
reusesti, cui este dispus să-şi sacrifice, temporar, exigenţele şi prejudecățile, cartea îi restituie, tot temporar, inocenţa 
lecturii. Citind-o, omul nu învaţă, nu se distrează, "ia folos" şi folosul îl ia numai dacă are norocul să se producă o 
“întâlnire” între ceva din carte şi el. De fapt este esenţial să faci în aşa fel încât aceste cărți să nu fie citite, ci străbătute, nu 
să le citeşti, ci să le culegi. 

Cărţile bibliofile - care erau în întregime sau aveau multe pagini scrise de mână - s-au bucurat la vremea lor de un 
succes aproape nesperat. Eram în plină "glorie", când Ilişiu hotărăşte să ne ia aparatul. Îmi dau demisia din calitatea de şef 
de sector. La fel face şi Speranţa, având în vedere dificultăţile absurde pe care le întâmpină pentru a edita casetele audio 
din seria Ethnophonie. 

În curând sunt obligată să mă internez. Voi lipsi de la muzeu trei luni. 


1991, primăvara. În sectorul etnologic s-au ivit şase tineri. l-am pomenit ceva mai devreme. Îi cunoşteam bine de la 
Institutul de Folclor. Nu pot să uit perdaful încasat de la ei în 1989 pentru lipsa noastră de reacţie faţă de distrugerea 
satelor. Se pregăteau să scrie împreună, până la sfârşitul anilor de studiu, o "antropologie culturală românească”. Lucru 
greu. 

N-au scris-o. Revoluţia i-a prins pe val. Toţi au avut un rol important în organizarea Ligii Studenţilor. Mai apoi s-au 
aflat în balconul din Piaţa Universităţii. Ultimii ani de facultate i-au făcut cum s-a putut, ceea ce nu i-a împiedicat să fie 
tobă de carte. 

De venirea lor la muzeu sunt cu totul responsabilă. Pur şi simplu i-am vârât lui Horia pe gât. Acum pot să spun: 
regret din toată inima. Dacă lucrurile evoluau firesc, unul ar fi fost acum director de programe etnologice în locul meu şi 


alţii doi, cel puţin, s-ar fi cuvenit să fie şefi de secţii. Ceea ce m-a făcut să optez pentru ei a fost convingerea că etnologia 
este înecată în mediocritate şi că o transfuzie de tinereţe nonconformistă şi sclipitoare ne poate scoate din impas. Numai 
că într-un muzeu oamenii trebuie aleşi după alte criterii. Disciplina şi respectul pentru gestul mărunt n-au voie să 
lipsească. Horia nota undeva: "Gradul de inteligenţă e important, dar nu decisiv." Din păcate eu credeam altfel. 

Cât de rău am greşit aş fi putut înţelege imediat după venirea lor, când am constatat că nu mai sunt acel comando 
de altădată. Eu speram că vor fi un grup - şase inşi care fac cât doisprezece - şi m-am pomenit cu şase tineri pur şi 
simplu. Aş falsifica realitatea dacă n-aş preciza că în primii trei ani au muncit. Fiecare în felul lui, dar mult şi bine. Dacă 
stau să mă gândesc, criza care s-a produs după 1993 s-ar putea datora faptului că Speranţa şi cu mine am refuzat să mai 
fim şefe de secţie. Atunci Ilişiu a preluat cercetarea în stilul de altă dată, foarte bun pentru ani '70-'80, acum anacronic. 
Lucrări "mari", de importanţă naţională, lucrări pe care nu ştii dacă le vezi tipărite până la sfârşitul vieţii, probleme 
"fundamentale", dicţionare, proiecte de anvergură, iar dări de seamă, iar rapoarte... Tinerii s-au adaptat repede noilor 
circumstanţe. Au înţeles că, mimând ce li se cere, pot să-şi vadă de treburi. Oricum, păreau sătui şi de o anume lipsă de 
fermitate a lui Horia, şi de stahanovismul meu, şi de duritatea Speranţei. O altă explicaţie a crizei ar fi că vine un moment, 
după un an, doi, trei, când tânărul se satură să mai fie "tânăr". Şi cei veniţi în muzeu după '96 au început să sufere, tot 
după doi-trei ani, de lipsa unor forme în care să se afirme. Cam de prin '98, cuvântul eva început să conteze mai mult 
decât cuvântul muzeu. Dacă afirmarea tinerilor din '91 se făcea mai mult "în afară", 
"înăuntru". 


pentru cei din '96 lupta se poartă 


Revenind la grupul celor şase şi la perioada în care au lucrat serios, numai eu ştiu care a fost contribuţia lui Mugur la 
sala Crucea-i peste tot, sau rolul lui Doru, Mircea şi Gabriel în publicarea revistei Rosturi şi a altor cărţi din seria de 
volume bibliofile. A fost o perioadă în care au fost cu adevărat interesaţi de munca de teren. Au lucrat în satul Frumușica 
din Basarabia, au fost în Cerna, unde au făcut culegeri despre comunitatea de megleni şi în Dobroteşti, cu Speranţa. 

Din Frumuşica s-au întors cu o poveste pe care nu pot s-o uit. Cică la un moment dat KGB-ul, vrând să închidă 
biserica din Frumuşica, a acuzat preotul că a căsătorit doi tineri care nu trecuseră pe la primărie şi nu aveau certificat. 
Preotul a fost luat pe sus, iar comunitatea a rămas cu cheia bisericii. Duminicile şi de sărbători se adunau oamenii la 
biserică în faţa uşii, cineva - nu se ştie cine - descuia, intrau înăuntru şi "slujeau" după cum îi tăia capul. O vreme, cheia a 
tinut-o un surdo-mut, pentru că nici KGB-ul nu stătea cu mâinile în sân. După ce dezmorţirea provocată de Gorbaciov a 


le dea lor cheia, ca pe un simbol. 


dar nu s-au priceput. Fiecare şi-a urmat destinul. 


ajuns şi la sate, cei din Frumuşica au primit un preot nou. Dar nu i-au dat cheia. Se adunau ca de obicei, deschideau 
biserica, preotul slujea, pe urmă "satul" încuia biserica şi pleca acasă. În 1991 Frumuşica avea deja un preot de încredere. 


Primise cheia. Mişcat de interesul pe care tinerii etnologi români îl arătau faţă de cauza Basarabiei, preotul era cât pe ce să 


Din culegerile din Basarabia a rezultat o carte, multiplicată la xerox în 1994. A făcut-o Mircea Gherboveţ de unul 


singur, ca un lup fără haită. A mai stat ce-a mai stat, vreo trei-patru ani, după care a plecat, aşa cum au plecat şi Mugur, 


să sfinţească locul. 


Florin şi Doru şi, pentru o vreme, ca să meargă în Parlament, Mihai. Păcat! Împreună ar fi putut să mănânce nori la muzeu, 
însoţi pe teren Gabriel, Corina şi Mircea. După masterat, Dominique va face o teză de doctorat despre megleni. Mi-a trimis 


publicat despre megleni un singur rând... Cum să fac să nu mă supăr?! 


Vreau să revin asupra cercetărilor din Cerna. În 1991, la Bucureşti a avut loc un simpozion internaţional de mare 
cercetează nimeni, sunt un fragment de Atlantidă! Fata zice da şi, serioasă, revine în România pentru cercetări. O vor 


anvergură pe tema /dentitatea etnologiei - etnologia identităţii şi una dintre participante se numea Dominique Belkis, 


studentă la Lyon. Era în căutarea unei teme pentru masterat. l-am spus, ştii ce, ocupă-te de meglenoromâni, nu-i 


cele două volume ale tezei şi pot spune că am fost copleșită. Dintre tinerii de la muzeu care au însoţit-o, nici unul n-a 


LiterNet 


Dobroteşti a însemnat o altă experiență de teren importantă. Câțiva ani, Speranța a făcut eforturi însemnate pentru 
părea demn de pregătirea lui. În notele din '92 şi '93 Horia face referiri repetate la disciplină. Pe urmă s-a resemnat. Mai 


a-i familiariza pe tineri cu munca de teren. Unul dintre exemple este Dobroteşti-ul. Câştigul a fost, din păcate, modest. La 
un moment dat aveam chiar impresia că ne confruntăm cu un blestem. Din vreme în vreme Horia mai chema câţiva preoţi 
izbucnea din când în când. 


S-au perindat mulţi tineri prin muzeu, muzeografi şi etnologi. Puţini au reuşit să se adapteze. Viaţa de muzeu nu 


i 


este nici plină de confort, nici de satisfacţii cotidiene. Unii au fost leneşi şi nechemaţi, alţii erau blocaţi de o aroganță 
incurabilă. Venea câte unul spunând că e gata să spele pe jos. În timpul cel mai scurt se emancipa şi nimic nu i se mai 

N-am să neg un lucru: este greu să treci de la starea de transă pe care ţi-o dă faptul că lucrezi în Muzeul Ţăranului 
Român la tic-tacul diurn compus din banalităţile, frustrările, nedreptăţile şi umilinţele inerente muncii într-o instituţie. 
Sunt dezamăgiţi numai cei care se amăgesc. 

În plus, pe mulţi i-au smintit masteratele şi doctoratele în străinătate, cum ziceam. Unii şi-au prelungit în mod 
artificial "şcolarizarea" fără să se gândească serios la viitor. Din "şcoli", dacă se mai întorc, vor găsi alt muzeu, altă 
Românie. Pur şi simplu îmi vine să-i socotesc altă generaţie de sacrificiu. 


1991 şi mai târziu. Începem să salvăm biserici vechi de lemn. La Mintia, Bejani, Groşii Noi, Troaş, Juliţa, Lunca 
Moților. Două vor fi aduse la Bucureşti şi expuse, cea de la Mintia, în sala Recu/egere, cea de la Bejani, în curte. Celelalte 
patru, restaurate, păzite şi îngrijite, vor fi conservate in situ. Premieră românească. Evident, ideea a fost a lui Horia Bernea. 
Un umăr a pus şi doctorul Costina. Restul, adică tot greul, l-au dus Geta Roşu, Dan Ştefănescu şi oamenii lor, muzeografi, 
restauratori şi conservatori. S-a muncit enorm. Proiectul avea o miză importantă. Horia spera că şi alte instituţii - 
bugetare şi nebugetare - ne vor urma exemplul, luând sub protecţia lor biserici de lemn care meritau să fie salvate. Nu ni 
s-a alăturat nimeni. Dimpotrivă, la Parlament, într-un context pe care n-am cum să-l ştiu, s-a discutat despre Muzeul 
Ţăranului care face afaceri cu biserici de lemn... Tembelismul la români depăşeşte uneori orice limită. La o masă de familie 
mă întâlnesc cu o senatoare care mă tachinează, ce fel de afaceri faceţi voi acolo?! Mă năpustesc asupra ei, spre disperarea 
gazdei, şi-i explic semnificaţia gestului nostru şi efortul pe care l-a presupus. Închei spunându-i că sper din suflet ca 
discuţiile din Parlament să fie în viitor mai bine documentate. Nu ne-am despărţit în termeni prietenoși. 

După ce aducem bisericile, ce ne trece prin cap? Hai să meargă cineva să cerceteze felul în care oamenii le percep 
absenţa. Se duce Mircea. La înapoiere, scrie câteva pagini pe care le publică în Rostur; sub titlul Biserici vândute, biserici 
cumpărate. Le reiau: 

- Nu vă supăraţi, încotro o iau să ajung la primărie? 

- N-avem primărie. 

- Cum... n-aveţi primărie? 

- Primăria e la Veţelu. 

- Și asta unde-i? 


- La vreo 4 km. 

- Da’ la popă cum ajung? 

- Popa nu-i din sat, vine doar la slujbă. 

- Da’ de unde e? Din Veţelu? 

- Nu, din Şoimuş. La vreo 4 km. 

- Dar profesorii unde stau? Aveţi şcoală? 

- Da, da’ ie doar o învăţătoare din sat. O luaţi pe acolo. 

Din gară până-n sat faci cinci minute. După cincizeci de metri apoi, pe şosea, te întâmpină o biserică în construcţie. 
De fapt o biserică neterminată, cu zidurile ridicate, înăuntru cu tinda din beton căzută la pământ. Nici urmă de schele. 
După încă cincizeci de metri, o altă biserică. Mică. Pare nouă. Apoi un drum perpendicular pe axul principal al satului, ax 
care să tot aibă 200 de metri. Dincolo de drum, tot pe şoseaua principală, un parc de zece metri pătraţi şi un monument al 
eroilor satului. În spatele lui o altă biserică, construcţie gotică, romano-catolică sau reformată; apoi un cimitir în stânga 
bisericii. 

Mintia; sat la 6 km de Deva. 

Demult, a fost adusă o biserică din lemn, prima biserică a satului. A fost adusă din alt sat. Cineva spune din Visca. 
Nimeni nu ştie de când a fost adusă. "Cel puţin 300 de ani', spune cantorul. 

Se afla, până la achiziționarea şi transportarea ei de către muzeu, în stânga bisericii reformate şi în faţa cimitirului 
(ortodox). 

Biserica reformată era a grofilor din sat care mai au acolo doar patru morminte şi un conac cu un parc "boieresc", cu 
specii rare de copaci, transformat în Casa Agronomului, odată. Actualmente înăuntru fiinţează crâşma. Nu mai există nici 
un reformat în sat de foarte mult timp. La termocentrala Mintia lucrau la un moment dat nişte unguri care au mai ţinut 
slujbe şi au încercat s-o refacă. "Or venit ş-or vopsit turnu’ ei, adică parohia lor de la Deva şi or dat jos asta de pă păreţi, 
c-or zis că fac ei, da’ n-or mai făcut. Acuma e aici în sat... care se ocupă cu cimitirul, cu... da’ nu mai vinie nimeni. Or luat 
Și clopotele." 

În sat nu mai există decât ortodocşi, uniţi şi câteva familii de pocăiţi. Biserica din lemn era a ortodocșilor. Cea nouă, 
în care se slujeşte acum, era unită. În 1948 s-a interzis cultul greco-catolic. În Mintia sătenii l-au lăsat pe preotul unit să 

mai ţină slujbă un an. Dar s-a auzit la "centru" şi a venit ceartă şi popa unit a trebuit să predea şi să plece. "... că fiind 
două biserici aicea, o venit ordinul ăla, zice: no acuma, Zice, dacă am ajuns la unificare, să fie o biserică... Dar a mai 
tărăgănat un an şi preotul ăla al lor, greco-catolic făcea... unul din Deva, o murit şi el (...) Un an o mai făcut ăia, un an 
făceam dincolo, la biserica noastră. Pă urmă o venit ordinu’: "Cum? La Mintia nu s-o unificat? Nu s-o unificat?? Gata!" În 
timpu’ ăsta preotu' Munteanu o venit ş-o luat în primire". 

Atunci în '49 biserica de lemn a fost abandonată. S-a scos tot din ea şi s-a depozitat în biserica fostă-unită-acum- 
ortodoxă devenită singura biserică în care se oficia. În biserica veche nu se mai făcea decât curățenie. Foarte rar. Icoanele 
au fost luate într-un târziu la un muzeu, nu se ştie care. Restul a început încet-încet să se prăbuşească. Copiii mai 
prindeau în ea porumbei. 

Morţii sunt mai greu de unit decât viii. Uniţii se îngroapă în spatele bisericii noi, iar ortodocşii în curtea bisericii 
vechi. Alţii însă nu mai ţin seama de asta. Cât priveşte biserica de lemn, oamenii n-au avut, se pare, nimic împotrivă s-o 
părăsească. Era veche. Cantorul crede că biserica a fost reparată pe la 1908 şi icoanele restaurate tot atunci, dar toate ar 
dura de pe la 1700. Hramul bisericii era Sf. Niculae, dar în afară de cantor nu-l ştie nimeni în sat. Nu se sărbătorea în mod 
special. Se făcea slujba obișnuită. De biserică nu s-au legat nici legende, nici minuni. Hora nu se făcea în preajma sa, ci la 
fosta crâşmă a satului pe care o ţinea un jidan. 

Înainte de "unificare" satul plănuia o biserică nouă care a şi început să se construiască prin '49-'50 şi a fost 
abandonată tot atunci. De această biserică se leagă şi azi speranţele oamenilor. Toţi o vor terminată, deşi biserica actuală 
e ca nouă. Nu le-a părut rău să vândă biserica de lemn, sperând că vor continua, cu banii incasaţi, construcţia acestei 
biserici. Toată lumea mă roagă să-i ajut s-o termine, auzind că sunt venit "cu biserici”. ÎI suspectează pe popă că ar fi luat 
mult mai mulţi bani pe ea şi îi foloseşte în alte scopuri. Despre biserica cea veche "or zis din contră. bine c-aţi dat-o şi nu 
se mai distruge şi-aşa. Că dacă mai stătea un an-doi iera jos". 

Uniții din sat vin la biserica lor actualmente ortodoxă. Ar vrea ei biserica înapoi: 'da' cine îi ia-n seamă?! Nu-i ia 
nimeni. Că io am vorbit la Arad şi mi-or spus că dacă suntem mai mulţi ortodocşi nu pot să o mai ia înapoi." Mai mult 
chiar, dispariția bisericii vechi n-a fost observată un timp de cei ce n-aveau drum în partea aceea de sat. Singurele păreri 
de rău par să fie cele ale tinerilor, care se obişnuiseră cu ea acolo. Regretată mai mult pentru că s-a stârnit un loc gol... 


Acum, istoria e deja îngropată. Se mai discută de bani, dar nu cu străini de faţă. Pe locul fostei biserici, la câțiva metri de o 
piatră mai grea din altar care nu a putut fi luată, putrezesc de vreo două zile diverse murdării ale unui sătean insensibil. 

Bejani e un sat şi mai mic decât Mintia, peste Mureş. De pe pod, când vii de la Mintia, se vede biserica, ca o cloşcă, 
Și vreo câteva case prizărite-n jur. Nu e mai mare decât o casă, puţin mai înaltă. Dar e pe deal. Nici aici nu e primărie. E la 
Şoimuş, la vreo 4 km. Totul pare să fie aici la 4 km. Tot în Şoimuş locuieşte și preotul. Acelaşi ca la Mintia. Slujeşte o 
duminică-ntr-un sat, o duminică în celălalt. Biserica e în lucru. Reparaţii. Patru ţigani lucrează la ea tolăniţi în jurul unui 
Ziar ce ţine loc de masă. Dar preotul e mulțumit de ei. Mai greu e cu 'condiţile". Ba nu e una, ba nu e alta. Şi mai sunt şi 
sătenii care au impresia că a băgat banii strânşi în buzunar. Vrea să afișeze pe poarta bisericii cât a dat fiecare şi cât a 
costat reparația. E supărat că fac scandal mai ales cei care n-au vrut să dea bani şi care, de altfel, nici nu vin la biserică. În 
rest, o să se termine totuşi. Fosta biserică a satului se găsea în aceeași curte. De fapt, cronologic, actuala biserică a fost 
ridicată în aceeaşi îngrăditură cu cea din lemn. De la poalele dealului până la biserică se întinde cimitirul. Cruci vechi, 
parcă n-ar mai fi murit nimeni de o sută de ani, înclinate ca şi cum ar vrea să urce dealul. Lângă biserică, pe "plai", sunt şi 
cruci mai noi. Poziţia e mai bună. 

Biserica din lemn era, ca şi cea de la Mintia, adusă din alt sat, de foarte multă vreme. "Peste 100 de ani" zic unii, 
"cam 300", zic alţii. Majoritatea celor bătrâni spun că în ea "s-au trezit". Și proveniența e ignorată, sau, pentru cei mai 
informați, controversată. 

- Or adus-o de la Blăjeni. 

- N-or adus-o de la Blăjeni, de la Lucşoara. 

- Ba nu de la Lucşoara, de la Blăjeni, că şi tata spunea. 

- Da’ așa iera scris pe tabla aia. 

- Când am fost la Blăjeni mi-o spus un om de 84 de ani că tată-său a adus-o cu boii, aici. 

Cineva ştie şi cine a făcut-o, "Ursu Nicola, că el făcea biserici”, dar nu ştie când, "demult". A fost adusă pentru că-n 


sat nu se găseau lemne de construcţie. Pe atunci în sat erau doar şaptesprezece familii. Acum sunt o sută. A fost montată 
aici. 

Biserica nouă a fost gata în 1949. S-a construit tot ca urmare a unui efort colectiv şi a arendării terenului pe care, 
ulterior, s-a construit. Biserica cea veche devenise neincăpătoare. La sărbătorile mari jumătate de sat rămânea pe afară şi 
era şi prea friguroasă. Părăsirea a fost radicală. Nimic din ceea ce se găsea în biserica veche nu s-a transferat în cea nouă. 
La fel ca în Mintia, hramul bisericii nu este cunoscut, nefiind însoţit de o slujbă specială şi de vreo mare sărbătoare. Cineva 
Îl ştie totuşi. E Sf. Niculae. La ambele biserici, zice el. Nici hora nu se făcea pe lângă biserică, ci la şcoală. Doar la nunţi se 
juca puţin în curtea bisericii. 

Cineva îmi spune că era îngrijită şi după ce a fost părăsită. Făceau curățenie de Paşti în amândouă. Au reparat şi 
acoperişul la un moment dat, să nu plouă în ea. Dar asta a fost acum 20-30 de ani. 

Se pare că aici lumea e mai afectată de dispariția bisericii. Preotul, foarte certat cu sătenii, spune că le-a băgat 
cineva în cap că puteau s-o vândă pe dolari. Sătenii spun că sunt supăraţi că n-au fost întrebaţi şi că nu ştiu ce s-a făcut 
cu banii, nici câţi bani au fost, nu ştiu cu siguranţă nici măcar dacă s-a plătit. 

Preotul spune că în Bejani lumea nici nu prea merge în biserică; la împărtăşanie are 20-30 de persoane. Bătrânii 
acuză pentru asta vechiul regim, când nu numai că nu mergeai cu şcoala la biserică, dar nu te lăsau să mergi nici de capul 
tău, cât erai elev. '"$-apoi au crescut aşa, ca lemnu-n pădure. " 

În aceeaşi toamnă, două biserici de lemn au luat drumul oraşului. Au lăsat în urma lor câte un loc gol. Dacă ar fi 
rămas, în câțiva ani s-ar fi năruit şi ar fi fost acoperite de iarba timpului. Destinul tuturor celor ce sunt făcute de mână 
omenească. Noi încercăm să le prelungim durata. Timpul ne va arăta dacă suntem vinovaţi sau nu. 

- Te duci acolo şi vezi ce zic oamenii! 

- Ce să zică? 

- Trebuie să aibă o părere! Doar li s-au luat bisericile. Şi vezi și ce legende, ce minuni se leagă de biserici; de 
icoanele de acolo, cum erau ele integrate în viaţa satului şi ce reacţii a stârnit dispariţia lor. 

- Și dacă nu s-a întâmplat nimic interesant, dacă clădirea ca atare nu conta prea mult, ci doar ce se petrecea în ea?! 
În fond bisericile au fost demult abandonate... 

- Nu se poate! Trebuie să se fi întâmplat ceva! Caută! 

Am plecat în misiune. Un accelerat; un personal; Mintia. 

În gară: 
- Nu vă supăraţi, încotro o iau să ajung la primărie? 
—  N-avem primărie... 


Cu siguranţă textul lui Mircea nu este un document etnologic în sensul obişnuit. Pentru "cei şase" problema 
terenului şi a documentelor care trebuie să rezulte a constituit un subiect de reflecţie. Din ce-a scris Florin despre Galda 
nu pot să citez nimic din motive pe care le cunoaşte numai el. Era un text bun. lată în schimb câteva gânduri din acea 
perioadă ale lui Gabriel, publicate tot în Rosturi. Astăzi doctorand la Oxford, cred că a ajuns să judece lucrurile altfel. 


Omul, luna şi fântâna 

Acum câțiva ani poposeam împreună cu câțiva prieteni în Drăguşul lui Gusti, cu gând să descoperim pe coarnele 
vreunui bivol sau prin vişinii vreunei curți urmele vestitelor echipe sociologice. Nu ştiu ce am descoperit noi atunci şi cât 
de pătrunşi eram de personalitatea vajnicului nostru european, care în spiritul modei timpului măsura unghiuri craniene 
şi-şi filma echipele în toiul actului fecund al interviului sociologic. Îmi amintesc însă că descopeream cu uimire iarba de la 
țară, soarele de toamnă şi mirosul de fum al curților în mijlocul cărora susura de cele mai multe ori cazanul de ţuică. 

Umblam pe la case, chipurile cu nişte chestionare pline de întrebări de genul "unde creşteţi puii mici?" dar de fapt 
ne hotărâsem să 'vânăm bătrânii satului, care începeau să tremure din bărbii când ajungeau cu poveştile la război sau la 
colectivizare. Îi îndemnam la vorbă, îi înjuram pe bolșevici împreună cu ei şi de multe ori ne trezeam seara, la masa de 
lemn de afară, cu chestionarele sociologice sub fund, necompletate. 

Aproape întotdeauna după prima jumătate de oră moşii işi aminteau de rezerva secretă. Sticla era invariabil prăfuită 
Și chiar dacă uneori vinul, neînfundat bine, se dovedea acru, cine mai avea inima să le întoarcă lacrimile, refuzându-i... 

Într-una din aceste seri, moş Dumitru Necşoiu mi-a mărturisit că el nu crede că oamenii au ajuns cu adevărat pe 
Lună. Că lumea aşa spune, că şi pe copii îi învaţă aşa la şcoală, dar că el nu crede. Că a citit şi într-o carte, dar că el a 
apucat altfel. Că ce să caute oamenii pe Lună, că doar Dumnezeu a făcut-o ca să lumineze noaptea, nu ca să se suie 
oamenii într-însa. Şi pentru oameni a făcut Pământul, să stea pe el şi să se bucure de bunătăţile lui. 

Horia Bernea - Câteva cuvinte despre muzeu, cantitati, materialitate şi încrucişare 
Irina Nicolau Carmen Huluţă - Dosar Sentimental 


Nu mai ţin minte ce i-am răspuns atunci. În orice caz, întâmplarea n-o înregistrasem decât ca pe un amănunt 
ciudat. Mai târziu însă, când începuse să-mi revină periodic în minte, mă pomeneam întrebându-mă cum de era posibil ca 
cineva să mai gândească aşa. Apoi îmi spuneam că la urma urmelor nu fusese nimic anormal, doar atitudinea opacă a unui 
om lipsit de orice brumă de educaţie modernă, fără habar de legile fizicii, de progresele tehnicii. 

Însă ceva indefinit, o anumită linişte din felul în care fuseseră spuse acele vorbe, expresia unei siguranțe dincolo de 
ceea ce se putea pipăi mă făceau să nu fiu atât de convins că de vină era doar necunoasterea bătrânului. 

Însăși viaţa lui de moşneag Singur, cu mâini tremurătoare şi ochi lăcrămoşi, Între pereţii unei case vechi cu obiecte 
tocite de îndelungă întrebuințare, această viaţă liniştită măcinându-se în spaţiul dintre câteva găini şi câteva icoane mă 
înnebunea în goliciunea ei strigătoare la cer atunci când încercam să mi-o imaginez de-a lungul unei zile obişnuite. 

Abia după mult timp mi-am dat seama că, dincolo 
de întâmplarea în sine, intersecţia celor două feluri ale 
noastre de a vedea Luna sintetiza întâmplător una dintre 
cele mai vechi şi mai controversate probleme ale 
cunoaşterii. 

Prietene, cum este albastrul tău? 

Cunoaştere intermediată sau cunoaştere directă? 

Voci care denunţă impotenta demersului ştiinţific, în 
însăşi esenţa sa. Voci care propun mistica drept unică 
modalitate de cunoaştere. Voci, voci, voci. 

Ce pot să-i răspund, în acest vacarm de păreri şi 
intolerante de tot felul, cetățeanului-ţăran Dumitru G. 
Necşoiu din satul Drăguş, Făgăraş, care refuză să creadă 
că omul a ajuns pe lună? Ce pot face eu, subiect 
cunoscător, pentru a ajunge să-mi 'apropriez" această viziune a sa asupra lumii? 

să vezi lumea la fel ca el. 


- Uneşte-te cu el! strigă adepţii cercetării de tip mistic. Transformă-te pe tine însuţi în asemenea măsură încât să 


poţi intra în rezonanţă cu starea lui. Trăieşte lângă el, vorbeşte ca el, gândeşte ca el o perioadă îndelungată şi vei ajunge 


Cum facem totuşi să "intrăm în rezonanţ 


nostru roade: 


- Sunteţi nebuni! strig ridicându-mă pe umerii celor din jur. Nu vedeţi că asta au făcut toţi 'exotiștii'”, tăvălindu-se 
pline de scheme, statistici şi spite de neam? 
J 


prin tărână ani întregi alături de Boro-Boro ca să priceapă de ce sapă ei o gropiță rituală şi îngroapă acolo un mic vieţuitor 


uruku"? Şi la ce bun; de vreme ce, odată întorși acasă, au început să toarne rezultatele cercetărilor în acelaşi gen de cărţi 


imagine idilist-patriarhală, ci prin prezenţa la nivelul său subtil a unei organizări de tip religios creştin. 


cu spiritul satului tradițional? Un sat caracterizat nu prin acea veche 
Plecăm pe teren. Stăm în gazdă trei săptămâni, trei luni, un an. Culegem tot ce putem culege. Aducem la rândul 


"Noi, cercetătorii (numele), am efectuat în perioada (data) o cercetare de teren în satul (locul). Oamenii din această 
Zonă sunt buni, primitori, ei au tot felul de obiceiuri păstrate din moşi-strămoşi etc. 
concluziile decât prin intermediul unei grile citadine. 


În urma studiului documentar efectuat în prealabil, am constatat că unii specialişti afirmă că între civilizaţia de tip 
rural şi cea de tip urban ar exista diferenţe ireconciliabile. Şi că, deci, invariabil, cercetătorul nu şi-ar putea exprima 


contrazise de existenţa unui punct esenţial de contact între cei doi poli ai cercetării: ideea creştină. 
asupra apei? 


În urma cercetării efectuate, am ajuns la concluzia că opiniile specialiştilor menţionaţi sunt inexacte. Ele sunt 


Având în vedere aceste aprecieri, propunem declanşarea unei campanii de reevaluare a tuturor informaţiilor din 
Scripturilor creştine? 


arhive, în lumina unei perspective creştine, singura în măsură să ofere o interpretare veridică a acestor date etc." 


LiterNet 


Raport de teren imaginar, la care probabil mulţi dintre noi ar fi dispuşi să subscrie din punct de vedere teoretic. 
Și totuşi, câți dintre noi coborâm în fântână, ca să stăm chiar acolo de vorbă cu apa? 
N-ar trebui oare să și trăim religios, noi cei care pretindem că înțelegem satul exclusiv prin ochii şi cuvintele 


Câţi dintre noi nu stăm, bine mersi, cu paharul dinainte, umplut de la robinet, meditând cu satisfacţie ore în şir 

lată, notăm cu satisfacţie într-un jurnal de teren: 

'S/ujbă de seară în biserica satului. Câteva femei bătrâne, îngenuncheate, în haine de toată ziua. Ison simplu, ținut 
de un dascăl cărunt care joacă şi rol de paracliser. Pe tava pentru Sfinţirea darurilor, pâine, ulei, grâu..." 

Și jurnalul se întinde pe pagini întregi, suntem multumiti că luăm parte la viaţa interioară a semenului nostru ţăran. 
Postim impreună cu el, mergem la biserică o dată cu el, la cimitir alături de el. Stăm în casa lui, am văzut icoanele lui, ne 
rugăm când şi numai dacă se roagă el. Încercăm să înțelegem ce înseamnă pentru el sărbătoarea, naşterea, moartea. Ce 
însemnau pentru bunicii lui şi dacă mai înseamnă ceva pentru nepoți. 

Suntem mulţumiţi. Avem senzaţia că mai mult nu există; că nu putem să ne identificăm mai mult cu "obiectul 
cercetării". Că aproape ne-am confundat cu viaţa lui şi că ceea ce vedem, simţim, trăim, este, în sfârşit, adevăratul ţăran. 

Și totuşi, nu ne amăgim? 

Nu făceau oare aceeaşi eroare şi mult-acuzaţii 'exotişti"? 

Ceea ce facem noi este, ca şi în cazul lor, doar o 'mimare" a gesturilor religioase ale "obiectului cercetat". Ne 
închinăm pentru că el se închină, săpăm gropița rituală pentru că el o sapă, dar odată întorși acasă, revenim urgent la viaţa 
noastră normală, care - nu-i aşa? - ce are a face cu rugăciunea, cu postul şi cu celelalte? Suntem şi noi creştini, desigur; 
mai mergem pe la biserică, mai facem şi câte-o milostenie, dar gata, ajunge cât am pătimit pe teren. Trebuie să ne 
revenim, am slăbit, arătăm îngrozitor, n-am mai văzut de mult un film, n-am mai Stat la o şuetă cu cafele şi ţigări de nu 
mai ştim când. 

Am 'mimat" cu succes religiozitatea de tip clasic a unui anumit tip de ţăran, astăzi pe cale de dispariţie. Altădată, pe 
un alt teren, o să 'mimăm" la fel de bine religiozitatea modernă, a unui alt tip de ţăran, care nu mai respectă întru totul 
tradiția, dar care posedă încă o viziune articulată pe ierarhia creştină. 

Și totuşi la ce bun această joacă de-a "identificarea subiectului cu obiectul', dacă nu pricepem măcar în ceasul din 
urmă că toate datele de pe teren, toate informațiile din arhive nu sunt decât frunze moarte în mâinile celor ce nu şi-au 
câștigat încă acea misterioasă Clar-vedere, pe care doar trăirea efectivă a vieţii creştine o poate naşte. Abia astfel toate 
notațiile brute ale arhivei îşi pot căpăta adevărata lor semnificaţie, ajungând să pună în cu totul altă lumină întregul 
univers al lumii ţărăneşti. 

Și dacă am pornit prin a considera că satul românesc nu poate fi imaginat decât în lumina ideii creştine, atunci 
trebuie să conchidem că unica posibilitate de a-l cunoaşte cu adevărat este să reevaluăm informaţiile exterioare ale 
documentelor prin prisma unei priviri purificate de trăirea creştină. 

Numai aşa, lângă oglinda ei întunecată din adânc, apa fântânii ţi se va destăinui. Altminterea, cea din paharul de pe 
masă îti poate da numai iluzia răcoritoare că, bând-o, ai putea să o cunoşti. 


În ce mă priveşte, nu am abandonat întrebările lui Gabriel. Sper să nu găsesc vreodată un răspuns. Să tot stau aşa şi 
să caut... În timpul din urmă mă preocupă mai puţin cum să caut şi ce să caut. Mă silesc să fiu pregătită pentru lucruri la 
care nu mă gândesc. 

Revenind la textul lui Gabriel, pe care îl socotesc şi profund şi frumos şi durabil, îmi pun întrebarea dacă nu se 
rezumă la o parte a vieţii spirituale a satului, cea care se desfăşoară în frică de Dumnezeu. Şi Dracul? Ce facem cu ispita 
Necuratului? Cum cercetezi satul confruntat cu păcatul? Etnologii continuă să se ocupe de busuioc şi apa lustrală. Dar 
violurile, crimele, hoţiile sunt o creaţie a canalelor de televiziune? Va trebui să inventăm o nouă etnologie care să le bage 
în seamă? 

La toată urma ai de ales între o etnologie care atestă şi re-analizează lucruri ştiute şi una care dezvăluie şi 
consemnează lucruri noi. Practici una sau alta dintre ele în funcţie de formaţie, de temperament, de presiunea grupului de 
etnologi cu care lucrezi. Cel puţin încă două-trei decenii etnologia "clasică" va ocupa salonul, iar cealaltă îşi va găsi un loc 
prin bucătărie sau debara. 


1992. Într-un număr din Dilema (nu mai ţin minte anul, cred că 1992) apărea sub titlul Ţoapa şi muzeul un articol, 
nesemnat, scris de Horia şi de mine "la patru mâini". ÎI reiau aici: 

De unde vine boala gravă ce pare a fi cuprins toate cotloanele vieţii noastre? De unde această otravă de care nu 
putem scăpa? Niciunde în ţările din est comunismul n-a ros atât de profund şi grav raţiunea de a fi a societăţii. Care ar fi 
motivele pentru care la noi s-a întâmplat acest lucru. multă intelectualitate declarat de dreapta, absenţa comuniştilor, 
anticomunism natural, organic, în popor, deci necesitatea extrem de presantă de a distruge şi de a strivi pentru a putea 
implanta noua ideologie. Cea mai puternică represiune şi teroare. Cea mai intensă colectivizare a agriculturii. Distrugerea 


psihică a sute de mii de oameni care alcătuiau "nervul" şi capacitatea de reacţie a naţiunii. Sprijinirea, mai mult ca în altă 
parte, pe scursura societăţii, pe cei care nu puteau fi decât flataţi şi recunoscători pentru că sunt aleşi. A rezultat o 
conducere de o topenie și o lipsă de scrupule niciunde egalată în est (nu ştiu ce a fost în Albania). lar noi nu reacţionam la 
nimic nu numai din înţelepciune, ci dintr-o stare de perplexitate combinată cu frică şi lipsă de reactivitate. Ceva 
asemănător cu virusul HIV. Franţa nu şi-a revenit niciodată după 'epurările" revoluţiei. I-a fost distrusă cea mai mare parte 
a nobleţei și demnităţii în favoarea omului-masă al lui Ortega, a fost distrusă o parte din seva ce ferea de uscăciune 
spiritul francez. 

Omul nou, această nouă specie care otrăveşte toate ungherele vieţii româneşti este de o topenie şi o primaritate 
agresivă, este organizată prin selecția murdăriei şi a micimii sufleteşti timp de decenii, este suficientă şi nu aspiră la ceva 
superior, nu vrea să propăşească, vrea doar să se ajungă şi să rămână în frunte, având convingerea că efortul întreg al 
umanităţii este încununat prin apariția ei pe scena istoriei. Ea este un ciudat amestec de ură față de ce este curat şi 
superior şi siguranţă, suficientă, impunitate şi neruşinare. 

Muzeul, memoria, în general, muzeul ce se ocupă de omul tradiţional, în special, de ţăranul adevărat, este un 
adversar mortal al omului nou şi un reper important într-o regăsire în care putem spera cu toţii. Pentru însănătoşirea 
noastră şi a viitorimii, merită să ne ostenim cu astfel de temerare şi, aparent, inutile întreprinderi. 

PRIMA POVESTE. Strămoșii celebri sunt uneori o povară. Dezarmant de sincer vorbea, acum două secole aproape, 
Elenca Dudescu despre genealogia ei aleasă când dădea nepotului Ghica pastă de gutui învelită în hârtie şi zicea: "Vino să 
te sărut, evghenisul mamei, că eu, când mă gândesc la evghenia familiei noastre, uite, îmi vine ameţeală. Noi cu toți boierii 
mari suntem rude (...) şi chiar cu Maria Tereza." 

Strămoșii Muzeului Ţăranului Român se confundă cu pionierii muzeului românesc. Colecţia de 'Antichităţi şi rarităţi" 
compusă de maiorul D. Pappazoglu după 1830 şi prezentată publicului, un an după Unire, în ermitajul din grădina casei 
sale din mahalaua Dobroteasa, cuprindea şi obiecte de artă ţărănească. În Muzeul Naţional al Antichității, înfiinţat de 
Odobescu, între relicvele altor timpuri şi altor neamuri figurau şi mărturii ale satului românesc. Un destin norocos face ca 
piesele ţărăneşti din cele două colecţii să se întâlnească în secţia de port naţional a Muzeului Naţional de Antichității. 
Decretul de înfiinţare este semnat de Carol |, iar ideea aparţine lui Titu Maiorescu. Era în 1875. 


4 să A 23 SSA | 


În treizeci de ani se strâng 1296 de piese. Atât primeşte de la Ipolit Strimbulescu Al. Tzigara Samurcaş, în 1906, 
când este numit director. Samurcaş nu se sperie. Este om de cursă lungă, va conduce muzeul până în 1947. 'Domneşte" 
aproape cât Ştefan cel Mare. Din primii ani face achiziţii importante, obține donaţii, trimite expoziţii în marile orașe ale 
Europei. Țăranul Român şi muzeografia lui Samurcaş se bucură de mare succes. Din 1912 începe construirea clădirii, unde 
muzeul va funcţiona abia în anii '30. Vine războiul şi se strânge totul în lăzi. Vin comuniştii. În 1948, Tzigara Samurcaş 
este pensionat. Muzeul se redeschide, 2.600 metri pătraţi! Stă aşa până în 1952, când este evacuat fără explicaţii. 
Primeşte, în schimb, 734 metri pătraţi, în Palatul Stirbei. Tot în 1952 Samurcaş moare. În cuibul eliberat cucul își plasează 
oul care se numește mai întâi Muzeul Lenin-Stalin, apoi Muzeul Lenin, Muzeul Partidului Comunist Român şi, în final, 
Muzeul de istorie a Partidului Comunist şi a Mişcării Revoluţionare şi Democratice din România. Muzeul de Artă Populară 
se deschide sărbătoreşte la 23 august 1954. Funcţionează până în 1978, când Ceauşescu scuteste capitala de un muzeu 
inutil şi, luându-i iar clădirea, trimite colecţia şi specialiştii la Muzeul Satului, să ia aer curat. Ironie a sorții... La începutul 
acestui secol, un inamic al lui Samurcaş, directorul Şcoalei de Arte Frumoase, fie-i numele uitat, scrie un raport în care 
fixează locul colecţiilor de artă ţărănească la Muzeul Zoologic! (sic). 

FĂT-FRUMOS RECUPERAT. £x/stă finalul acela de basm cu tiganul care stă pe şapte perne la masa împăratului, până 
când vine Făt-Frumos cu limbile balaurului în şerpar. În februarie 1990, prin decizie guvernamentală, se face dreptate lui 
Pappazoglu, Odobescu, Maiorescu, celor patru Regi ai României, lui Tzigara-Samurcaş şi tuturor celor care, cu puteri mari 
sau mici, şi-au legat soarta de această colecţie... Renaşte muzeul!!! Decizia sună Clar, se restituie tot! Clădirea şi obiectele 
se reiîntâlnesc după patruzeci de ani. Numele nou este Muzeul Ţăranului Român - Muzeu Naţional de Arte şi Tradiţii. 

Și începe munca. Pentru cine n-a fost şi nu va fi într-un muzeu unde se ia totul de la zero, o precizare utilă: toate 
lucrările despre care se va vorbi s-au făcut concomitent cu altele, la fel de importante şi, tot timpul, ceva esenţial lipsea 
Sau se strica. 

CLĂDIREA. Se repară de trei ani şi se va repara încă treizeci, în cazul în care cultura va avea acelaşi buget. Am 
început cu relevee, proiecte de consolidare şi restaurare, comisii de expertiză etc. A urmat întărirea foişorului şi repararea 
acoperişului. Nu numai că pretindeam ţiglă, dar aveam şi preferințe pentru culoare... În ochii celor cu care tratam eram 
nebuni. Începem santierul în interior. Panourile vechiului muzeu sunt înfipte adânc în pereţi ca o tumoră neoperabilă. Se 
repară sala de conferințe. Încep sălile de expoziţie. Risipa de prost-gust care s-a făcut odată obligă la risipă de bani şi 

efort. Lumina, ce facem cu lumina? Soseşte o donaţie de becuri şi lămpi. Cadou impresionant. Două treimi din parter sunt 
gata. Un spaţiu suficient pentru o expoziţie semnificativă. Începem să pregătim inaugurarea. 

COLECŢIA. în 71990, aveam circa 80 000 de obiecte, 80 000 de copii adoptați forțat de altă mamă. Ca să revină 
acasă, fiecare trebuia luat în mână, bifat în caietele de inventar, impachetat, transportat, despachetat şi pregătit pentru 
depozitare. Unele sunt foarte mari şi grele, altele sunt fragile, altele mici şi se rătăcesc. Răbdare, probitate, profesionalism 
şi iar răbdare. Până la urmă, minune, nu lipseşte nimic! Facem achiziţii noi. În trei ani aproape 15 000 de piese. Unele cu 
totul remarcabile, cum sunt bisericile de lemn. Patru dintre ele vor rămâne pe loc, să le fie ţăranilor dar şi lecţie - ce voi 
aruncaţi, oraşul cumpără, repară şi preţuieşte! Două au venit la Bucureşti. De câteva luni, una dintre ele stă în inima curţii, 
pentru că avem o curte, de vreme ce am reuşit să ridicăm un gard. După 19839, este prima şi singura biserică nouă din 
Bucureşti. Apoi donațiile... Există încă oameni capabili să dăruiască. Cineva oferă muzeului colecția sa compusă din mai 
multe sute de ouă încondeiate. O comoară. Și, între timp, lupti cu moliile, cu şoarecii, controlezi umiditatea, mucegaiul. 
Când ai de păzit o colecţie, nu te relaxezi. 

EXPOZIŢIILE ŞI PUBLICAŢIILE DE MUZEU. Chiar dacă ai în muzeu şantier, chiar dacă preiei colecţiile, recuperezi 
arhivele, te lupti să compul o echipă de specialiști, expoziţiile trebuie să înceapă pentru că oamenii nu mai au răbdare. 
Există teme despre care nu s-a putut vorbi 45 de ani. Din septembrie 1990 s-au făcut 15 expoziţii temporare. Unele 
dintre ele aveau nume frumoase de sfinţi. Cu mijloace rudimentare, dar cu multă grijă pentru expresia grafică, muzeul 
scoate douăzeci şi două de titluri (cărți, mape, foi). Exemplare bibliofile, numerotate, există deja un public al lor. Se 
tipăresc calendare, revista Rosturi, se fac spectacole experimentale numite lon. Muzeul misionar, o soluţie originală 
dedicată năpăstuiţilor, se îndreaptă spre marele bolnav al capitalei, strada, şi spre bătrânii din azil. 

PARTEA CARE NU SE VEDE. Muzeul Ţăranului Român este singurul muzeu din România care dispune de un laborator 
de antropologie culturală. Aici cercetătorii cercetează şi, ca urmare, în trei ani au compus, pornind de la zero, o arhivă 
sonoră semnificativă. Sunt multiplicate 5 casete audio din seria Ethnophonie - muzică ţărănească şi religioasă adevărată, 
muzică "de butuc". Se lucrează mult în sate, se iniţiază micromonografii, sunt studiaţi megleno-românii care dispar sub 
ochii noştri. Se pleacă în străinătate. Oamenii se duc şi se întorc. O parte dintre ei sunt implicaţi direct în temele unor 
ateliere franco-române de etnologie. Lucrul cel mai important care se poate spune despre ei este că se îndoiesc şi caută, 
într-o perioadă când multă lume crede că a găsit. 

DILEMELE RENAŞTERII. Se spune că pasărea Phoenix renaşte din propria ei cenuşă. Nu ştiu dacă după fiecare 
combustie arată la fel, dacă nu cumva este o dată pasăre-voinic şi altă dată pasăre-babă, o dată pasăre-zână-galbenă şi 
altă dată pui pestriţ. Sunt întrebări de care nu scapi când eşti în situaţia de a renaşte. Cu cine trebuie să semănăm? Cu 
muzeul lui Samurcaş sau cu Muzeul de Artă Populară? Dar trebuie să semănăm neapărat cu cineva? 

Hai să ne gândim: un muzeu în care omul viitorului să înţeleagă cât de sărac este în comparaţie cu strămoşii lui... un 
muzeu din care să lipsească pedagogia minoră, muzeul să fie un traseu viu de iniţiere, ierarhic accesibilă în funcţie de 
interesul şi pregătirea vizitatorului... şi trebuie să fie menţinut caracterul experimental, nu experimentul-joacă, ci dorinţa 
de aprofundare lipsită de suficiența "ştiutului" (ţăranul ştia, dar nu se purta cu suficienţă)... să ne păstrăm privirea 
proaspătă... să ne asumăm povara tradiţiei, nu povara poncifelor... cât de dificil este să scapi de propriile tale clişee, 
clişeele de prezentare, mai ales... în fond modul de prezentare înseamnă o atitudine faţă de obiect... pe care o alegem? 
Dumnezeu iubeşte ce este fragil, plăpând, fraged... cum poate fi închipuită o muzeologie fragilă... supleţe, eroare şi 
hazard asumate şi încorporate în ipoteza de lucru... unde să te opreşti între definire şi metaforă... un muzeu care 
mărturiseşte prin obiecte-martiri... un muzeu ca un cântec, ca o respiraţie... un muzeu în care arătarea se face firesc... un 
muzeu care îşi repune zilnic întrebările. 


Ideea unui "proces al comunismului" la sate mi-a venit în 1990. Visam o expoziţie făcută în subsolul tehnic, unde 
puteau fi izolate patru camere mici, igrasioase, şi o fostă baie cu faianta crăpată, oglinda aburită şi o cadă imundă. Îmi 
imaginam cada plină cu apă în care să plutească ziare de epocă printre busturile din bronz ale lui Lenin, Stalin, 
Gheorghiu-Dej, scufundate. 

Am crezut că voi face expoziţia după ce au venit cei şase tineri la muzeu. Ne-am propus să lucrăm împreună la un 
moment dat. Dar ne înţelegeam prost, pentru că ei erau în dezacord cu gestul minimal pe care îl avansam eu. De 
desfăşurarea lor megalomană eram nemulțumită eu. 

La începutul lui '94, cât eram bolnavă, cei şase au compus o scrisoare de intenţie pentru expoziţia Omu/ roșu, pe 
care au prezentat-o direcţiei. Apoi au început să se documenteze, vizionând filme din colecţia Muzeului Partidului. Mie nu 
mi-au spus nimic. Sunt om, şi m-am supărat. Scrisoarea de intenţie se încheia cu următoarea observaţie: "Întâmplător sau 
nu, voit sau nu, modul de lucru la această expoziţie îl va reproduce pe cel comunist (cârpeli, improvizație, megalomanism, 


termene nerespectate)." Voit sau nu, în cazul proiectului lor modelul comunist s-a exprimat în forma sa desăvârşită, cea în 
care vorbeşti mult şi nu faci nimic. 


Tot 1992. Într-un singur an în România au fost canonizaţi nouăsprezece sfinţi. Muzeul a fost prezent în toate 
locurile unde au avut loc ceremonii de canonizare. S-a fotografiat, filmat şi înregistrat. Materialul strâns este foarte 
preţios. Despre canonizări şi ţărani Costion Nicolescu scrie în Rosturi: 

Anul acesta, în şedinţa sa din 20 iulie, Sfântul Sinod al Bisericii Ortodoxe Române a hotărât canonizarea a 19 sfinţi 
români. Aceşti sfinţi sunt persoane istorice ce au vieţuit între secolele al XIV-lea şi al XX-lea (cu excepţia Sfântului 
Gherman din Dobrogea. cca. 368 - cca. 405-415), s-au remarcat prin viaţa lor pusă în slujba lui Dumnezeu, a Bisericii şi, 
prin aceasta, nu mai puţin, a neamului. 

A fost evident că aceste sărbători ale canonizărilor au aparţinut în primul rând ţăranilor. Dintre credincioşi ei au fost 
cei ce le-au susținut cu precădere, prin prezenţa şi prin evlavia lor. Nu este lipsit de semnificaţie faptul că la canonizările 
din Bucureşti (Duminica Sfinţilor Români, Sfântul Constantin Brâncoveanu şi Sfântul Antim Ivireanul) s-a înregistrat cea mai 
redusă participare. (În schimb de aici au provenit cele mai multe întrebări, nedumeriri, îndoieli, păreri, observații, critici.) 

Aproape fiecare zonă a ţării are o mănăstire a cărei sărbătoare constituie pentru locuitorii ei unul dintre momentele 
cele mai importante ale anului, moment pe care îl aşteaptă cu emotie şi pentru care se pregătesc cu mult timp înainte. 
Canonizările sfinţilor români au fost aşezate de Biserica noastră, de cele mai multe ori, în preajma unor astfel de sărbători, 
când ţăranii iau drumul mănăstirilor. Unii sunt mai cu dare de mână şi vin cu ofrande pentru praznic, alții sunt săraci de 
tot şi numai entuziasmul le este darul. Slăbiciunea bătrâneţii nu-i o piedică pentru ei. Nu-i sperie nici dificultatea şi 
oboseala drumului, nici cheltuiala necesară. Dorm pe unde apucă, în dormitoare suprapopulate, pe coridoare şi pe scări, 
prin poduri şi fânare, foarte adesea sub cerul liber sau în autobuzele închiriate cu care au venit. Se poate întâmpla, în 
Ardeal mai ales, să vegheze intreaga noapte de ajun. Mănâncă din traistă sau primesc câte ceva de la mănăstire. Se 
mulțumesc cu puţin. Nu fac toate acestea din obligaţie, ca pe o corvoadă silnică, ci le fac în deplină libertate şi chiar cu o 
anume bucurie, cu conştiinţa că o mică jertfă le va face rugăciunile mai bine primite. Sunt, aceste dificultăţi înfruntate, o 
modalitate prin care ei pot să-şi exprime, să-şi mărturisească credinţa şi iubirea pentru Dumnezeu. 

Tot ei, ţăranii, sunt cei mai răbdători şi cei mai liniştiţi la slujbe, înfruntând ore întregi, unii mereu îngenuncheaţi, 
vicisitudinile vremii şi oboseala, adăugându-şi, murmurate, propriile rugăciuni şi pomelnice la cele ale obştii. Stau 
îndelung la coadă la spovedit şi apoi se împărtăşesc. Îşi manifestă evlavia cu simplitate şi fără reticenţă, mai ales când ea 
le este mijlocită de o mărturie vizibilă, palpabilă (moaştele Sfântului Ghelasie la Râmeţ, mormântul lui Ştefan cel Mare şi 
chilia Sfântului Daniil Sihastrul la Putna, peştera Cuvioasei Teodora la Sihla sau cea a Sfântului loan la Prislop etc.) Desigur, 
începând cu momentul canonizării ei au avut la îndemână şi icoanele sfinţilor respectivi. 

Dacă priveşti fotografiile făcute atunci constaţi că ţăranii au reacţionat cu adevărat foarte bine. Chipurile sfinţilor, în 
schimb, sunt schematice şi lipsite de forța icoanei. Acum, după aproape Zece ani, ar fi fost utilă o cercetare care să 
urmărească locul pe care îl ocupă în viaţa religioasă a satelor noii sfinţi. Dar noi nu avem forţe pentru aşa ceva, numărul 
etnologilor s-a diminuat. Şi, de ce să nu recunoaştem, ne-a scăzut şi elanul. 

Revin însă la problemele muzeului. Scriam în Rosturi, în 1992: În Muzeul Ţăranului Român se caută o cheie pentru 
muzeul viitorului. Puţini o declară, şi mai puţini şi-o asumă, dar criza există. Dacă nu se produce o schimbare importantă, 
interesul pentru muzeu va începe să scadă. Turismul susține în prezent muzeo-mania mondială, dar aceasta se apropie de 
apogeu. 

Socotesc că nu sunt multe domeniile unde suntem competitivi în clipa de faţă. Unul dintre ele ar putea să fie 
muzeul. În cazul nostru intervin elemente suplimentare: suntem în situaţia de a porni de la zero cu expunerea. Am 
moştenit o colecţie remarcabilă şi o clădire mare, importantă şi bine plasată. Există oameni care vor să facă ceva deosebit. 

Ideea că suntem competitivi mi-a venit în 1990 în timpul stagiului din Franţa. Acolo am văzut oameni care aveau o 
reflecţie muzeologică de o originalitate extraordinară pe care nu puteau s-o aplice în muzeu. "Industria" muzeelor, 
respectul exagerat faţă de vizitator, care după ce şi-a plătit biletul devine stăpân, fac ca schimbările să fie acceptate greu 
şi cu timiditate. Faptul este mai puţin aparent având în vedere că expoziţiile realizate în galerii experimentează formulele 
cele mai excentrice. Să schimbi ceva într-un muzeu este însă foarte greu. Singurul lucru permis este adoptarea noii 
tehnologii, computere, baze de date şi aşa mai departe. 

Aşadar e loc de întors căruţa. N-avem mulţi bani, dar îi putem folosi cum vrem. Şi dacă suntem buni, până la urmă o 
să se vadă... 


1992. Vom aduce la muzeu troiţa din Burluş. Altă poveste. 

Troiţa stă în mijlocul sălii Puterea cruci; din 1993. Un fel de căsuţă în care se află o cruce din lemn acoperită pe la o 
mie nouă sute şi ceva de o icoană mare, de valoare îndoielnică. În expunere, icoana va fi detaşată, crucea recăpătându-şi 
aspectul iniţial. Adăpostul crucii are mărimea unei case vechi de tip monocelular. Ar putea face parte dintr-o gospodărie 
ca adăpost pentru vite. Dar iată că este destul de bună şi pentru Dumnezeu! Ce diferenţă uriaşă între această construcţie 
şi noile troițe din anii '70 -'80 făcute, să zicem, în zona Argeş - Dâmboviţa, mici, lăcuite, cu perdele şi flori de plastic, de 
două-trei ori mai mari decât o cabină telefonică! "Garsonierele" lui lisus. 

Istoria troiţei din Burluş a fost cu cântec. Horia a reperat-o şi Geta, Dan, cu muzeografii şi conservatorii au descins 
în sat, având acordul prealabil al preotului şi al ţăranului care era "proprietarul" ei. Aduc troiţa şi o pun în apropierea sălii 
unde urma să fie aşezată. Îmi amintesc că o parte din acoperişul făcut din șiță a fost sprijinit de un perete. Când l-am 
văzut prima oară, mi s-a părut aripa unui înger bătrân şi carbonizat. 

Povestea nu se opreşte însă aici. Într-o dimineaţă de noiembrie ne pomenim la muzeu cu trei sau patru fii ai satului 
extrem de nervoşi. Considerau că strămutarea troiţei din sat - unde se ruina - este o pagubă pe care comunitatea nu 
poate s-o suporte. Între argumente este invocată supărarea ciobanului care, atunci când plouă, nu mai are unde să se 
adăpostească. 

Le vorbim mult. Le explicăm că troita a fost adusă la muzeu cu încuviințarea unor săteni între care şi preotul. 
Adăugăm faptul că ne-am angajat să facem pe cheltuiala noastră o replică - deci o troiță nouă - pe care o vom pune în 
locul celei vechi. Le vorbim despre donațiile pe care ţăranii le făceau pe vremea lui Alexandru Tzigara-Samurcaş şi îi 
invităm la inaugurarea muzeului. Ne împăcăm. Vor veni la inaugurare, unde poetul satului va recita din opera lui. 
Entuziasm mare. Din toată tensiunea de atunci a rămas o scrisoare rătăcită într-un dosar. 

Către Muzeul Ţăranului Român 

Subsemnaţii, locuitori ai satului Burluş din comuna Ciofringeni, judeţul Argeş, reclamăm faptul că în Ziua de 28 
noiembrie 1992 ni s-a furat o troiță veche din centrul satului nostru. 

În semn de cinstire şi recunoştinţă pentru "Domnul Tudor" Vladimirescu, inspiratorul speranţelor pentru norodul cel 
mult, opus 'tagmei jefuitorilor', pandurii din partea locului, auzind de omorârea criminală a conducătorului lor, s-au unit, 
cu a lor voinţă şi putere şi au înălțat această troiță de veşnică pomenire. 

Aceşti înaintaşi ai noştri şi urmaşii lor s-au opus vitregiilor şi vrăjmăşiilor de toate felurile, care s-au abătut asupra 
plaiurilor noastre prea des şi prea grav însângerate, lăsându-ne nouă troita cu limbă de moarte și cu jurământ de 
afurisenie pentru cei care vin şi nu vor fi în stare să le păstreze Istoria, şi datinile, şi obiceiurile, şi suferințele acestui sat 
construit din lemn, din apă şi din stâncă românească. 

Semnul veşniciei noastre ne-a fost furat, fiindu-ne astfel tăiate rădăcinile şi frânte speranţele, iar pentru aceste 
crime nici nu putem imagina pedepse. De aceea cerem ca imediat să ne fie restituită şi remontată la locul ei Troiţa 
pământului nostru. 

Pentru care semnăm, cinstindu-ne Părinţii şi ocrotindu-ne urmaşii care vor înțelege, văzând Troiţa la locul ei, că, la 
vreme de pericol, pământul strămoșesc nu era pustiu... 

29 Nov. 1992 

În numele a toată suflarea românească a satului Burluş com Ciofringeni jud. Argeş 

Ss indescifrabil 


1992, primăvara, în ajun de Paşte. Ne trece prin cap ideea unei acţiuni de tip "muzeu misionar", cu tema Primenire. 
Ducem în curtea Institutului de Istorie a Artei, pe Calea Victoriei colţ cu Lemnea, obiecte ţărăneşti aduse de acasă: covoare, 
cămăşi, ştergare, de toate. Eu îmi car uriaşele vase de aramă. Compunem şi o Foaie, în care explicăm bucureşteanului că 
ţăranul român n-avea mania igienei care ne stăpâneşte pe noi, dar ştia ce e primenirea. Adică, din când în când casa, 
trupul, gospodăria erau curățate şi înnoite, puse din nou în acord cu cosmosul curat şi renăscut. 

Am montat "expoziţia" punând obiectele în pomi, pe gard, pe frânghii. Oamenii treceau pe lângă noi ca şi când n- 
am fi existat. Ne enervăm şi provocăm. Începem să vărsăm apă din vasele de aramă pe trotuar. Oamenii ocolesc băltoacele 
fără să se supere şi continuă să nu arunce măcar o privire spre curte. E nevoie de mai multă apă, ne-am spus, aşa că am 
început să o vărsăm şi pe carosabil, stropind maşinile. N-am păţit nimic, dar ceva din disperarea noastră s-a transmis 
trecătorilor care, foarte timid, au început să intre în curte. Primeau o foaie, aveau voie să pipăie lucrurile. De ce faceţi asta? 
Păi, vine Paştele, nu-i bine să ne primenim? Un tânăr îmi zice că şi-ar dori o anumită cămaşă, maramureşană. Îi spun că e 
a lui Vlad Manoliu, care o iubeşte ca pe mama lui. Eu aş iubi-o mai mult, zice el. Vai de mine, înseamnă că nu-ţi iubeşti 
destul mama. Pornim o discuţie despre părinţi şi copii, despre conflictul dintre generaţii. Ne împrietenim. 


Vom reface Primenirea de Florii, de data asta în faţa muzeului, cu obiecte din colecţie pe care le scoatem la aerisit. 
lese foarte bine! Muzeul misionar ar putea fi o chestie de viitor. În mai, mergem cu icoane în curtea unui azil de bătrâni de 
pe lângă Doi Cocoşi. O săptămână lucrăm la "altarul" pe care vor figura icoanele. Descindem la azil, după ce prevenim 
cadrele medicale. Într-o iarbă verde până la genunchi montăm altarul şi punem icoanele. Timid, apar bătrânii şi ne 
întreabă ce le-am adus. E încă vremea ajutoarelor umanitare. V-am adus pe Dumnezeu. Par dezamăgiţi. Noroc că Anca s- 
a gândit să-l roage pe părintele lustin Marchiş să ne însoţească. Începe să le vorbească. Îi întreabă dacă se roagă, dacă se 
spovedesc. Parcă treziţi dintr-un somn, spun că nu. Părintele îi mustră. În duminica următoare, câţiva dintre ei vor merge 
la Stavropoleos! 

Notam atunci: 

Derivat din latinescul mittere, care înseamnă a trimite, cuvântul misionar numește un trimis care propagă și câștigă 
adepţi pentru un adevăr apărat de un grup de oameni situaţi la centru. Centrele iradiază mai puternic în momentele de 
început şi de criză. Noi le trăim pe amândouă dintr-un singur foc. De aceea adevărul pe care îl naştem de doi ani şi 
jumătate încoace va fi însemnat de chinurile naşterii şi ale crizei deopotrivă. 

Muzeul misionar pe care l-am iniţiat incepând cu acest an urmează să propage şi să câștige noi adepți pentru 
imaginea ţăranului român pe care încercăm s-o compunem prin toate actele noastre. 

Am ieşit în stradă, am mers la bătrâni în azile, ne vom duce în case de orfani, la bolnavi în spitale, în şcoli, fabrici, 
instituții, paliere de bloc... Mizând pe obiecte puţine şi modeste (protejăm patrimoniul şi nu dorim să epatăm), scopul 
nostru era să deturnăm pentru câteva momente atenţia oamenilor spre ţăranul român, care este adevărul pe care íl 
apărăm. 

Muzeul misionar a fost o strategie promițătoare, dar l-am abandonat pentru că aveam altele de făcut. 


5 - 7 mai 1992. Conferinţa Naţională a Laicatului Ortodox, cu participarea Patriarhului. Numeroase personalităţi. 
Două zile pline. În sala de conferinţe a muzeului sunt ocupate toate scaunele: patru sute de oameni de toate vârstele. 


1992. Este nevoie, repede, de o expoziţie pentru Festivalul Piciorului care se petrece la Die, în Franţa. Anul acesta, 
"Un pas la vest, un pas la est", dedicat României. Fusesem acolo cu un an înainte. Am văzut organizare bună şi oameni 

admirabili. Trimitem o colecţie de încălţăminte ţărănească şi scoarţe. Scriem în stilul nostru şi un "catalog", Le pied 
chaussé. Speranţa duce lăutari. Merg acolo români de mare clasă. Vine şi Regele. 


1992, în iarnă. Calea Victoriei împlineşte 300 de ani. Primăria promite că va face şi va drege. Anul e pe sfârşite şi din 
marea cu sarea promisă de Primărie n-a rezultat decât un bal la Cercul Militar. Ni se pare prea de tot şi facem patru 
lucruri. 

Mai întâi multiplicăm la xerox în aproape trei sute de exemplare, format A4, reproducerea unei stampe vechi, un 
salon din Bucureştii de altădată. Din textul foii trecătorul putea să afle când şi cine a "croit" Calea Victoriei. 

Apoi, în dimineaţa de 17 decembrie, pe un frig cumplit, lipim "afişeta" - fără autorizaţie de la primărie - pe fiecare 
casă de pe fostul Pod al Mogoşoaiei. Cu borcanul de aracet într-o mână şi cu teancul de hârtii la subţioară, dar îmbrăcaţi - 
cu intenţie - foarte elegant, cred că eram nişte prezenţe destul de insolite. Nimeni nu ne-a împiedicat. Când ajungem la 
Capşa, cerem să stăm de vorbă cu o mărime. Ne primeşte, cu scârbă. Îl rugăm să ne permită să punem în vitrina de pe colţ 
o documentaţie despre istoricul restaurantului. Ne priveşte cu suspiciune. După ce îl asigurăm că nu cerem nici un ban şi 
nici altceva, ne lasă, mai mult a lehamite. Documentaţia va rămâne acolo doi ani, plină de praf. 

Al treilea lucru pe care l-am făcut a fost că am parcurs toată Calea Victoriei în ritmul muzicii, cu nişte lăutari găsiţi 
de Speranţa. Ei cântau, iar noi, împreună cu tot felul de prieteni ai muzeului, foarte elegant îmbrăcaţi, formam alaiul. Puțin 
exasperat, Horia era alături de noi în toate “aiurelile" pe care le inventam. Din când în când ne mai opream. Oamenii 
veneau pe lângă noi şi începeau să joace. Când am ajuns la Majestic, venind dinspre Dâmboviţa, ne-am oprit iar şi am 
scos la iveală a patra găselniţă: un tort uriaş, cât o masă, pentru care loana copsese blaturi o noapte întreagă. Avea 300 de 
lumânări! Trecătorii au început să se adune. Le ofeream foarte firesc felii de tort. Unii credeau că e o pomană. Noi le 
explicam că, dimpotrivă, e o aniversare. O doamnă zice, mie să-mi daţi două felii, pentru că suntem bucureşteni la a doua 
generaţie. După ultima firimitură, am plecat cu taraful către Piaţa Victoriei. Chiar că a fost frumos! Şi, într-un fel, 
irepetabil. N-aş mai lipi în decembrie hârtii pe case nici să mă omori. 


3 septembrie 1993, vinerea. Fanfara din Zece Prăjini cântă pe Calea Victoriei. Seara, la muzeu, are loc un concert 
extraordinar de muzică lăutărească. Se lansează primele casete din seria Ethnophonie. Lume multă şi articole ample în 
presă: Evenimentul, Cotidianul, Adevărul, România Liberă, Tineretul Liber şi Tinerama. 

Concertele la muzeu încep în '90, continuă în '91, '92, '93, după care urmează megaconcertele anuale de 
Sărbătoarea muzicii. În iunie 1996 la muzeu se organizează pentru prima dată Ziua Muzicii. Lansată de francezi în urmă 
cu câţiva ani, ideea unei zile a muzicii pe an a fost pe placul Europei. În oraşele importante, profesioniştii şi 
neprofesioniştii muzicii ies pe stradă şi cântă. La noi, comisarul de spectacole este Speranţa, iar susţinerea financiară vine 
din partea Institutului Francez, a Băncii Franco-Române şi a unor firme franceze importante, cum ar fi Rh6ne-Poulenc. 
Pentru primul concert Horia face un afiş de toată frumuseţea şi pictează o invitaţie pe care nu poţi să n-o păstrezi. După 
concert, o masă ca de nuntă se întinde în curtea interioară a muzeului, cu mâncăruri româneşti aduse de la restaurantul La 
Premiera. Oamenii dansează ţărăneşte. Lăutarii cântă până târziu în noapte. 

Sărbătoarea muzicii devine "tradiţie", concertele se repetă în 1997 şi 1998. În ‘99 curtea interioară se transformă în 
şantier - operaţii de consolidare. Concertul are loc la Hanul lui Manuc. Speranţa aduce multe fanfare bune. E frumos, dar 
hanul musteşte de tembelism şi organizarea suferă. Moştenirea comunistă e la ea acasă aici. 


O mie nouă sute nouăzeci şi Dumnezeu ştie cât. Horia trimite o scrisoare-chestionar colaboratorilor săi. 
Documentul este nedatat. Am găsit şi răspunsul pe care i l-am dat eu, nedatat şi el... "Dialogul" s-a petrecut în perioada 
'92-'94. Oricât m-aş sili, nu pot să-l "datez" mai precis. 

Iată scrisoarea lui Horia: 

Stimaţi colegi, 

Vă rog să citiți următoarele rânduri. 

l. Ce tip uman poate contribui din plin la facerea muzeului: unul deschis tuturor influențelor, încăpățânat şi cu o 
idee precisă asupra a ceea ce are de făcut, cuprinzător dar ca (doar) o 'presimţire" a ceea ce ar trebui să facă etc...? Un om 
care colaborează sau un om care ştie cu precizie până unde e "moşia" lui (calitate până la un anumit punct). 

2. Vă daţi cu adevărat bine seama de utilitatea tuturor atribuţiilor din muzeu - judecând asta indiferent de 
compartimentarea actuală ce poate fi mai mult sau mai puţin defectuoasă? 

3. Vă daţi seama că muzeul va fi "terminat" şi continuat de către tinerii din fiecare compartiment? Vă daţi seama că 
nu trebuie să-i lăsăm să iasă ca noi în anumite privințe? Educarea tinerilor înseamnă "transmiterea de experienţă”, dar şi 
efortul de a-i feri de greşelile (tarele) noastre. 

4. Consideraţi că un specialist poate lucra în alt compartiment (temporar) în momentul când e nevoie şi când denotă 
înclinații şi pasiuni potrivite unei activităţi noi? E bine, pentru respectarea disciplinei, ca un specialist să se rezume strict la 
pregătirea sa şi la lucrul său de rutină sau, depăşind fişa postului său, poate lucra (colabora) în alt sector de activitate? 

5. În ce măsură credeţi că "suportul ideologic” (dacă e vorba de aşa ceva) poate afecta munca şi elaborarea 
discursului în cadrul muzeului - atragem atenţia că trebuie evitată complet confuzia între religie şi ideologie (există 
ideologii care s-au dorit înlocuitoare ale religiei, fenomenul nu a adus nimic pozitiv şi nu a reuşit). 

6. Vă daţi seama de importanţa conştiinţei morţii apropiate asupra omului (tradiţional în special) şi vă daţi seama ce 
bine şi frumos am trăi şi munci dacă ne-am gândi mai des la acest lucru? vă gândiţi că în faţa mortii toate ierarhiile mai 
mult sau mai puţin falsificate ale felului nostru de a gândi şi simţi nu mai sunt valabile, că atunci apare adevărata ierarhie 
și că dacă ne-am putea apropia de ea am lucra şi conlucra mult mai ziditor?! 

7. Putem face (concepe) un muzeu aşa cum lucrează un meseriaş un obiect simplu sau şi mai bine cum trăieşte un 
țăran o zi sau o săptămână din viaţă: ca o respiraţie! Cum se poate îmbina această "respiratie", acest firesc total (uneori 
plin de gesturi greşite) cu rigoarea ştiinţifică (nu cea aritmetic-contabilă) în coerenţa prezentării şi a reprezentării? 

8. Un 'muzeu al ţăranului" reuşit nu-i neapărat un lucru perfect din punct de vedere ştiinţific sau un lucru fără 
greșeli din toate punctele de vedere. Un muzeu viu este ca un om, plin de greşeli dar viu, credibil, coerent, organic apărut, 
crescut şi maturizat. Vă daţi seama că pentru realizarea unui lucru care să tindă spre cel pomenit mai sus e nevoie de 
oameni din cele mai diverse sectoare, de structuri psihice şi formaţii intelectuale diferite? Care credeţi că e calea pentru a 
face să funcţioneze o astfel de formaţie, cum poate fi exploatată fiecare categorie? 

9. Înțelegeţi că disciplina oamenilor din muzeu are parametri "complet" diferiți de la caz la caz? Dacă nu aţi înţeles 
încă, faceţi un efort şi transmiteţi-mi rezultatul eforturilor dumneavoastră. 

10. Care credeţi că-i mai nociv: complexul de superioritate, cel de inferioritate sau combinaţia lor? 

Final 

Încercaţi să răspundeţi sincer şi serios. Comportamentul dumneavoastră ulterior va fi inevitabil trecut prin grila 
răspunsurilor date şi ar fi normal să existe o conformitate între ele. 

Unele manifestări excesiv de democratice din ultima vreme - cu aparenţe de accentuare - mă fac să cred că nu se 
poate continua aşa şi că trăirea creştină ce mi-aş dori-o totală şi atotcuprinzătoare va trebui întreruptă uneori pentru a nu 
fi luată drept slăbiciune. Sunt venit aici pentru a concepe un muzeu şi nu am mult timp la dispoziţie; nu sunt venit pentru 
a urmări gradul în care s-au achitat colaboratorii mei de ceea ce trebuiau să facă. Piesa importantă care trebuie s-o 
realizeze este COLABORAREA, respectul profesionalismului, al talentului, cinstei şi seriozităţii sunt necesare pentru 
realizarea acestei colaborări, vitală pentru muzeul "in nuce". 

Director, 
Horia Bernea 

Notă 

Întrebat în plină glorie dacă suferinţele pe care le-a îndurat nu l-au revoltat, Brâncuşi a răspuns senin: "Suferințele 
întăresc pe om şi sunt mai uşoare decât orice plăceri pentru formarea unui caracter. Si apoi eu găsesc întotdeauna că 
fiecare e singur de vină de tot ce i se întâmplă. De altfel, ceea ce m-a susţinut în tot drumul pe care l-am străbătut - de 
când am plecat de acasă, din satul meu din Gorj - a fost sentimentul propriei răspunderi în faţa oricărei fapte şi al bucuriei 
depline în faţa fiecărui lucru. În sufletul meu nu a fost loc nici pentru invidie, nici pentru ură, ci numai pentru bucuria pe 
care o poţi culege de oriunde şi oricând. Cred că ceea ce ne face să trăim cu adevărat este sentimentul permanentei 
noastre copilării în viaţă". 


Iată şi răspunsurile mele pe care, în mod inexplicabil, le-am păstrat: 

l. Teoretic orice tip uman poate contribui din plin la facerea muzeului! Eu prefer omul care 'presimte', dar n-aş 
putea să-mi argumentez preferința în mod convingător. De altfel, cred că într-un muzeu se conturează multe genuri de 
activități care reclamă omul potrivit. De pildă, "tipul care presimte" nu este adecvat pentru gestionarea patrimoniului... 

Între omul care colaborează şi cel cu iubire de moșie nu văd raportul de disjuncţie pe care îl sugerează întrebarea 
prin conjuncţia sau. După mine numai cel care își iubeşte moşia şi şi-o lucrează bine poate fi partenerul unei colaborări. 


Este o descoperire pe care am făcut-o recent. Mi-am irosit doi ani din viaţă crezând că există un DUH al muzeului pe care 

trebuie să-l protejăm de peste tot şi cu orice preţ. Am procedat ca ţăranul care, având un mort în casă, acoperă căldările 
cu apă pentru ca sufletul, care este nătâng, să nu cadă în apă şi să se înece. Căci, paradoxal, pentru ţăran, sufletul, 
somnul, laptele matern sunt de o fragilitate neînchipuită şi de un tembelism extrem. Acum îmi Zic aşa: dacă există un DUH 
al muzeului, atunci trebuie să am încredere în el şi să-l slujesc de la distanţa la care se află moşia pentru care lucrez. Și 
numai când vor exista mai multe moşii unde treaba merge bine, numai atunci DUHUL va avea loc să întoarcă căruţa. 

Cât priveşte colaborarea - să-i spunem conlucrare - nu pot să spun că mă omor după ea. Apreciez colaborarea 
oamenilor nepreocupați de propria lor colaborare. Îmi place conlucrarea care se realizează ca un gest natural. Albinele nu 
conlucrează, pur şi simplu există. 

2. Nu cred că atribuțiile conturate în prezent în muzeu sunt cele cu adevărat utile. Schema de atribuţii va trebui, 
cred, regândită. Cum, nu ştiu cu precizie, dar 'presimt'. 

3. Nu cred că ar exista între "tineri" şi "bătrâni" un raport asimetric atât de pronunţat cât să ne pună problema 
“educării lor". Ceea ce ştiu bătrânii ştiu pentru că a trecut timpul peste ei. Când va trece timpul peste tineri o să ştie, şi 
poate mai bine. Noi avem o singură datorie, să le dăm posibilitatea să lucreze și, dacă ne întreabă, să le răspundem 
cinstit. 

4. Compartimentele se nasc din necesităţi obiective. Sau, cel putin, aşa ar trebui să fie. Când un compartiment se 
poate dispensa (provizoriu sau definitiv) de un om, este firesc să facă altceva. Dacă acel ceva i se potriveşte şi îi place, cu 
atât mai bine. Penibil este când "şeful" inventă activităţi pentru a nu scădea numărul de suflete peste care este stăpân. 

Fişa postului a fost inventată pentru leneşi şi pentru ageamii. Când există, ea nu trebuie să funcţioneze restrictiv. 

5. Nu cred că ideologiile pot fi evitate. Ele trebuie să fie asumate. De altfel, nu cred în gesturile inocente, lipsite de 
coloratură. Muzeul este un câmp de luptă. Aici omul se confruntă cu obiectul. Un muzeu bun ar trebui să-şi "ucidă" 
vizitatorul (vezi poetul naţional "De-ai muri, dragă copilă, de a florilor miroase"...). Din fericire nici un muzeu nu este 
destul de bun, aşa că scăpăm cu viață. 

6. Nu am conştiinţa morţii apropiate. Mă preocupă moartea, dar gândurile legate de moarte nu mă fac să lucrez mai 
bine şi mai frumos. Dacă aş simţi-o aproape, m-aş opri pe loc şi n-aş face decât să mă rog. Pentru că nu ştiu unde este 
moartea, trăiesc. Și de trăit este foarte greu având în vedere că trăieşti în fiecare zi. Şi tot timpul trebuie să găseşti o 
soluție ca să-ţi poţi urma drumul fără să superi pe alții, să-ţi laşi voia pentru ei fără să te trădezi. 


/erarhiile... fac ceva pe ele. Ca să fii mare în faţa lui Dumnezeu trebuie să fii mic în fața oamenilor. Mă întreb însă 
dacă nu cumva are preţ să fii mic numai după ce ţi-ai învins o dorinţă mare de a fi mare. Dacă este aşa, n-am avut noroc 
de dușman. 

7. Un muzeu ca o respiraţie? Nu cred că se poate. Dar să încercăm! Pentru simplitatea gestului de ţăran şi de 
meşteşugar cred că ne lipsesc un anumit gen de siguranţă şi seninătatea. 

8. Perfecţiunea ştiinţifică, coerenţa, rigoarea... sunt, cred, măsura celui care nu poate mai mult. Trebuie şi el să facă 
ceva. Dar, când vrei un muzeu viu care palpită, evident, te dispensezi de ele. Şi, dacă ai noroc să-ţi iasă, probabil că 
muzeul va fi nu numai riguros şi coerent, dar şi apt să facă faţă unui veritabil examen ştiinţific. Să acţionezi cu timiditate, 
din frica de a nu greşi... Este ca şi când Dumnezeu, la Facerea Lumii, ar fi lucrat sfios şi temător, nu cumva omul pe care îl 
face să contrazică tratatele de anatomie ulterioare. 

9. Disciplina... Nu-mi place disciplina care vine din afară. Îmi place să lucrez cât pot, ori cine ştie cât pot, când nici 
eu nu ştiu. Există apoi disciplina oamenilor în mod denunţător şi ostentativ disciplinati, disciplina virtuţii acre... Ce faci cu 
ea? 

10. Complexul de superioritate este cel mai nociv. Pentru că el naşte DISPREȚUL. 


Opinia vizitatorului Adrian Isaia, student la arhitectură în anul III, consemnată în 2001: Farmecul acestui muzeu 
constă tocmai în asumarea precarităţii vieţii ţăranului român, în încercarea de a nu ascunde simplitatea şi sărăcia cinstită a 
Vieţii de la ţară”. 

Dacă, în 1990, am fi ştiut că vom ajunge să comunicăm cu tinerii atât de bine, cred că am fi înnebunit de fericire. 


Stop. Până acum am scris cam aşa: am umblat printre amintiri şi hârtii, a umblat şi Carmen, am scos la lumină o 
listă de evenimente despre care, oarecum cronologic, am povestit. Putem continua aşa, dar o fi bine? Din moment ce nu 
vom putea cuprinde tot, şi faptul este evident, hai să dăm prioritate acelor momente pe care le-am trăit intens şi faptelor 
semnificative pentru societatea românească în tranziţie. Pentru că, la urma urmelor, ceea ce s-a întâmplat la Muzeul 
Ţăranului poate fi înţeles şi apreciat numai dacă ai în vedere ce se întâmpla cu ţara. Un pictor celebru care pictează mai 
puţin ca să pună pe picioare un muzeu nou, o mână de oameni care muncind în altă parte cât au muncit pentru muzeu 


puteau să obţină un salariu de zece ori mai mare, o familie - Zahacinschi - care donează muzeului 7000 de obiecte, un 
premiu care face cel puţin cât un Oscar, toate astea într-o lume în care oamenii fură şi mint, în care banul şi puterea au 
devenit valori unice... 


Primul moment trăit cu intensitate a fost cu certitudine inaugurarea muzeului prin expunerea Crucea. A doua zi de 
Paşti, 1993. Lucrul începuse cu doi ani mai înainte. Luni în şir Horia şi Geta au rămas peste program în depozite, cercetând 
colecţiile obiect cu obiect, compunând liste peste liste cu piesele potrivite pentru expoziţie. Şi când spun toate obiectele 
(adică aproape 80 000) nu exagerez cu nimic. lar cuvântul a cerceta îl folosesc în sensul lui vechi, acela de "a căuta cu de- 
amănuntul”, "a iscodi', "a întreba" şi chiar "a vizita". Obiectele "întrebate", crucile de piatră cumpărate în '90 şi '91, troita 
din Burluş donată de ţăranii din sat, cele şase biserici de lemn salvate, legătura adâncă dintre Horia şi semnul crucii, ideea 
că ţăranul sfinţea fiecare început cu o cruce, cei 45 de ani de ateism, toate ne-au dus spre această temă. Dacă mă 
întrebaţi acum, vă spun cu toată sinceritatea: la început habar n-aveam cu ce expoziţie vom inaugura muzeul. 

Cred că nu greşesc când spun că în primii doi ani Horia, împreună cu Geta şi cu Dan Ştefănescu s-au concentrat 
preponderent asupra recuperării şi îmbogăţirii colecţiilor şi au stăruit în conturarea expoziţiei cu care urma să fie 
redeschis muzeul. O parte dintre specialişti, între care şi etnologii, au fost în vremea aceea albinele care dau din aripi în 
stup, ventilând şi întreţinând condiţiile pe care le pretinde viaţa. În starea mea de albină-ventilator n-am cunoscut direct 
contactul lui Horia cu obiectele în atmosfera depozitelor. Puteam să observ că uneori era mai fericit, apuca să spună "am 
descoperit nişte scoarţe extraordinare!" Ştiam că urmează să fie şapte săli, câte zile-ntr-o săptămână. În pregătirea lor a 
avut un rol important directorul tehnic, Neculai Păduraru. Numai el a putut să înţeleagă ce înseamnă să pregăteşti un 
perete dând cu săpun şi cu ceară până când devine ca osul untiu-ivoriu. 

Şi iar sper să nu greşesc spunând că unele săli "s-au făcut" singure. De pildă, după ce Horia a decis că biserica din 
Mintia va intra în muzeu, ea a fost aşezată în singura sală în care încăpea. Ulterior i-am auzit pe mulţi referindu-se la 
inspiraţia pe care a avut-o când a pus biserica în sala cu coloane. Pur şi simplu acolo avea loc. Ba chiar, la început, lui 
Horia nu-i plăceau coloanele. După ce a construit buza de acoperiş pe care s-au fixat luminile, după ce s-au rânduit în 
jurul bisericii lemnele rămase şi obiectele care se aflau înăuntrul ei la cumpărare, Horia a răsuflat uşurat. Era bine! După 
Triumf, cred că sala asta îi plăcea cel mai mult. Se cheamă Moaste. 


Ceva asemănător s-a petrecut şi cu troiţa din Burluş. Înălţimea ei pretindea amplasarea într-una din sălile din 
capete. Or, în cea din dreapta nu se putea, se pictau deja pereţii pentru sala Fast. A treia sală dictată de obiecte a fost 
Reculegere, sala stranelor. Atenţie însă, pentru că în traseu Horia a simţit nevoia unui respiro, stranele au fost 
achiziţionate special. 


Era tot mai limpede că vom face o expoziţie despre cruce. Trei săli erau deja personalizate prin obiecte, iar a patra 
prin pictură. Într-o zi îi spun lui Horia, hai să dăm nume sălilor, ne va fi mai uşor să ne referim la ele şi să ni le închipuim. 
Se întâmpla adesea să vorbesc la plural, "să facem, să dregem', ştiind amândoi că va lucra mai mult el. Atunci a luat o 
hârtie şi a scris sus Crucea. Cum zici să le zicem? Nu ştiu, să vedem, cum e crucea? Şi el a început să scrie, e puternică, 
folositoare, frumoasă. Aşa s-au născut numele, Puterea crucii, Folosul crucii, Frumuseţea crucii. Următoarele trei vor fi 
Fast, Reculegere şi Moaşte. Pe ultima sală, care voia să fie o sinteză, tot el a botezat-o Crucea-/ peste tot. 

După ce n-a mai fost şantier şi s-a făcut îndelung curăţenie, au apărut obiectele. Pe mese acoperite cu netex, 
bulpac şi tot felul de hârtii, Geta şi echipa de conservatori au stivuit obiectele pe care se osteniseră să le selecteze din 
depozite. O lună întreagă aveau să urmeze un fel de "licitații" prin care echipele - Horia cu Geta, Mioara cu Cristina, eu, cu 
mine la început, apoi cu Mugur - şi-au împărţit obiectele. Muzeografi şi etnologi dornici să vadă obiectele asistau la aceste 
târguieli. N-a fost uşor, mai ales când era în joc un obiect foarte frumos. În multe cazuri Horia le dirija scurt, asta merge 
acolo! Alteori cei care râvneau o anumită piesă trebuiau să argumenteze solid, îmi trebuie având în vedere că... Pentru că 
sala Crucea-i peste tot era cea mai puţin conturată, pe de altă parte fiind binecunoscut gustul meu pentru kitsch, când un 
obiect suferea de "impuritate", toţi spuneau în cor "o să-i placă Irinei". Şi chiar îmi plăcea! Aceste obiecte fuseseră alese şi 
ele de Bernea, deoarece un lucru "impur" poate fi uneori foarte "tare". 

Concomitent cu împărţirea obiectelor avansam în proiecte, discutam foarte mult pe marginea lor. Pictura la sălile 
Fast şi Puterea crucii progresa. Cu aceste picturi murale s-a impus în muzeu "spaţiul activ". Dacă muzeele lumii se întrec 
într-o politică foarte corectă faţă de obiect, plasându-l într-un spaţiu cât mai neutru, la noi spaţiul intră în dialog cu 
obiectele. Îmi amintesc de o batistă de mire cusută cu roşu şi negru care pe câmpul de pânză albă avea tot felul de pete. 
Ca s-o "ajute", Horia a pictat pe perete ecoul petelor. Totul a fost minunat până când un conservator, din exces de zel, a 
făcut batista imaculată. Muzeografia lui Horia este atât de fragilă că poţi s-o distrugi foarte uşor. Lucrul cel mai 


înduioşător pe care obişnuia să-l facă era să alăture unei capodopere un obiect umil. "Bogatul" şi "săracul" se susțineau 
reciproc, iar pictura de pe pereţi era un reazem pentru tot. Privitorul putea înţelege astfel că satul e un amestec. 

Trebuie să insist aici, altfel scriu degeaba, asupra modului în care loana Bătrânu a ştiut să fie prelungirea mâinii lui 
Horia, tăindu-şi orice voie şi supunându-se lui în tot ceea ce-i cerea. Numai cine cunoaşte pictura ei poate să-şi dea 
seama ce greu i-a fost. 

A mai existat un moment special, când Geta şi Dan au adus pentru /o/osu/ crucii un arbore adevărat pe a cărui 
tulpină s-au bătut cruci - reconstituire a unui vechi obicei din Oltenia semnalat lui Horia de Florin Mitroi. 

Între timp eu am pregătit o expoziţie temporară numită Călugărul ţăran. Ea prezenta minunatele manuscrise ale lui 
Picu Procopie Pătruţ din colecţia deţinută de Octavian Ghibu. Atunci am înregistrat trei ore despre Picu Pătruţ, amănunte şi 
anecdote despre cum tatăl lui Octavian, Onisifor Ghibu, l-a descoperit. Am trăit o uriaşă emoție când am pipăit 
manuscrisele acelea care, peste câţiva ani, vor fi achiziţionate de muzeul nostru. Ultimul mare miniaturist al Europei! O 
achiziţie excepţională. 


Îmi amintesc şi eu de momentul aducerii lor la muzeu, spre sfârşitul lui '99, ca de o victorie. Au fost discuţii 
îndelungate, cum să conservi, să protejezi şi să arăţi totodată lumii o astfel de comoară. Bernea avea chiar un aer de 
îngrijorare. Deocamdată miniaturile stau cuminţi într-un depozit. O parte din piesele "cu greutate" au fost prezentate într- 
o mini-expunere în anul 2000, la aniversarea celor zece ani ai Muzeul Ţăranului Român. Fragilitatea lor mi-a dat fiori. 


Lucram în ritm de Bumbeşti-Livezeni, cu un entuziasm care ne-ar prinde bine şi astăzi. Etnologii pregăteau 
materiale documentare pentru cabinetul de studiu Crucea. Anca Manolescu compunea mapa cu acelaşi nume, tipărită în 
condiţii grafice excepţionale pentru vremea respectivă de Radu Şteflea. Multe cărţi poştale alb-negru, afişe ale muzeului - 
celebrul afiş cu fotografia lui Tatomir sau afişul "discursului muzeal" pictat de Bernea însuşi. 

Deşi ne zdrobeam fiecare cu bucăţica lui, timpul părea împotriva noastră. Se apropia inaugurarea. În Joia mare, când 
ne-a vizitat Laclotte, lucram. Fiecare echipă în sala ei. L-am primit pe directorul muzeului Louvre cu bucurie şi cu 
disperare. Mai erau cinci zile şi noi încă 'cioflăiam'", cum zicea Geta, adică vopseam părţi din mobilier cu "geso'. 
Particularitatea acestui geso constă în aceea că, fiind făcut cu clei de iepure, până ce se usucă miroase îngrozitor. Bietul 


Laclotte ne-a găsit în această duhoare, cu ochii dilataţi şi cu sufletul în gât. După ce s-a întors la Paris, ne-a trimis 
următoarea scrisoare, semn că a înţeles perfect ce a văzut: 


Puţine muzee mi-au pricinuit o senzaţie de prospeţime atât de puternică ca Muzeul Ţăranului Român. Am avut 
norocul să-l vizitez în ajunul deschiderii, în momentele febrile de dinaintea vernisajului, pe care le cunosc toţi "oamenii de 
muzeu". Un artist, o echipă de artiști a conceput şi realizat ceea ce trebuie numit pe bună dreptate o operă artistică. 
Suntem departe de muzeografia tradițională care adoptă un model internaţional şi e supusă riscului răcelii: răceala 
impersonală a unei prezentări (expuneri) interşanjabile, răceala unei demonstrații didactice şi autoritare. Aici, urmând firul 
crucii, multiformă şi permanent prezentă, suntem în faţa unei uimitoare lecţii de istorie şi cultură oferită tuturor. 
Inteligenta inventivă şi lejeră de 'punere în spaţiu" a operelor dă viaţă mărturiilor unui trecut care nu trebuie să moară. 

(Michel Laclotte - director general la Muzeul Louvre) 


Vinerea mare ne prinde tot lucrând. Nu-i păcat, o facem pentru Cruce. Nu pot să uit cum, pe la prânz, un preota 
ţinut o slujbă la bisericuţa din curte, unde ne-am înghesuit unii în alţii. O clipă mi s-a părut că biserica devenise o coajă 
de nucă şi noi îi eram miez. Am ieşit de acolo cu un sentiment pe care până atunci nu-l cunoscusem şi pe care l-am retrăit 
o singură dată, în biserica Mavrogheni, la înmormântarea lui Horia. 

Am lucrat şi sâmbătă. loana, Gabriel şi Petre sunt înecaţi în expoziţia de stampe şi fotografie Szatmary. Nu apucăm 
să ne vedem. 

Şi a fost duminică, prima zi de Paşti, când am respirat adânc fiecare pe la casele noastre, şi s-a făcut luni, ziua marii 
inaugurări. Am revenit la muzeu, îmbrăcaţi cât am putut mai frumos. Şi a venit o groază de lume, peste o mie de oameni. 
Hristos a înviat! Adevărat a-nviat! 

Un început neînchipuit de frumos! 

Mulţi se întrebau, de ce Crucea? Tema îi irita. Eu obişnuiesc să spun, de ce nu?! Dacă alegeam un alt simbol, soarele 
de pildă, era mai bine? Din răspunsul lor rezulta că ar fi fost mult mai bine. Rezerva lor faţă de cruce era pentru noi un 
argument. Enervarea li se mai domolea după ce vizitau expoziţia. Lipsa de "agresivitate" a expunerii îi dezarma. Discursul 
muzeal este conceput cu un fair-play autentic, afirmarea crucii nu se face în dispreţ faţă de alte religii. 


Isabelle Longuet scrie în revista Terrain despre muzeografia noastră. Gerard Althabe va publica un studiu în Jurnalul 
antropologilor editat de Societatea antropologilor francezi. Horia este invitat la Rond Point să facă o expoziţie în spiritul 
expunerii de la Bucureşti. Se va numi Crucea-semn și materie. Altfel spus, ne bucurăm de succes. 

În 1995, revista Ethnologie française dedică un număr întreg României. În finalul articolului meu Muzeul Ţăranului 
Român - istorie şi istorii, publicat acolo, încerc să definesc rolul pe care îl are Horia Bernea în configurarea muzeologiei 
noastre. Afirm că, dacă Horia nu ar fi fost, nimic n-ar fi fost. Îmi păstrez convingerea. 

Mă frapează oroarea faţă de gestul care sacralizează de care suferă muzeografii europeni şi americani. Noi avem un 
alt punct de vedere. Eşti cu adevărat liber când poţi să sacralizezi sau să nu sacralizezi, în funcţie de poziţia pe care te 
plasezi la un moment dat. Nu sacralizarea este primejdioasă, ci încremenirea în această atitudine. De încremenire te 
fereşte mobilitatea programatică. Cum spunea Horia, de fiecare dată să priveşti obiectul cu ochi proaspăt. lar muzeul 
trebuie menţinut într-o permanentă stare născândă. 


Irina îl citează frecvent pe Bernea. Nu e o caracteristică personală, mai toţi seniorii care i-au stat mult în preajmă 
recurg adesea la cuvintele lui când vine vorba de muzeografie. Sincer, la început i-am crezut uşor idolatri. Acum îi repet şi 
eu spusele. Forţa lui Bernea de a construi bine, frumos, adevărat, adecvat, închegat şi într-un anume fel durabil în jurul 
obiectelor a modelat nu numai structura acestui muzeu. A îmboldit spre creştere şi libertate personalitatea fiecăruia din 
cei implicaţi în împlinirea unei noi muzeografii. 


Peste doi ani, expunerii Crucea i s-au adăugat două săli de icoane la care au lucrat Horia, Geta, Dan, Anca, loana 
Bătrânu şi Costion. Parterul muzeului a fost definitiv consacrat relaţiei dintre omul tradiţional şi Dumnezeu, urmând să 
poarte un nume, Legea creștinească. S-au făcut câteva intervenţii în sălile F/o/osu/ crucii şi Crucea-i peste tot care au 
devenit Crucea - pomul vieţii şi Ferestre. La etaj a fost propusă o secvenţă de trei module: Salonul naţional de artă 
ţărănească - Triumf, Rânduiala vieţii şi Un secol de muzeografie. La etaj mai lucrăm şi azi, şi vom mai avea de lucru mulţi 
ani. 

După ce parterul a fost retuşat şi completat, o dată cu transformarea lui în expoziţie permanentă, pentru fiecare sală 
a fost ales un text - cheie. Am compus aceste texte pornind de la lucruri spuse sau scrise de Horia. O vreme, aceste "chei" 


au fost adunate într-o broşură în trei limbi (română, engleză şi franceză) care se vindea la stand. Mi se pare util să le reiau 
aici. 

Deci: 

CRUCEA - POMUL VIEŢII 

Chiar în contextul lui originar, obiectul este supus unor servituţi. Mâna care l-a făcut, mâinile care-l întrebuinţează, 
cu fiecare gest, îi precizează funcţiile. Muzeul care îl eliberează, aparent, din captivitatea lumii unde s-a născut şi a trăit îi 
impune alte îngrădiri. Prezentăm în mod obişnuit obiectele de colecţie indicând numele, vechimea, autorul (atunci când se 
cunoaşte), locul de origine, cum au fost făcute, eventual modul de funcţionare. Procedând astfel sărăcim mărturia 
obiectului care ar avea mult mai multe de spus. Și chiar disponibilitatea vizitatorului faţă de obiect este redusă la aceleaşi 
întrebări: cum se numeşte obiectul, ce vechime are, de unde provine... Oare nu poţi să vii la muzeu şi să te confrunţi liber 
cu obiectele, să te laşi în voia conexiunilor care se fac spontan? 

PUTEREA CRUCII 

Muzeele lumii recurg frecvent la diorame - reconstrucţii artificiale ale contextului originar. Şi noi creăm contexte! 
Prin pictarea pereţilor, zidirea fotografiilor, încastrarea vitrinelor în tencuială lansăm obiectelor o provocare. Le silim să 
abandoneze indiferența specifică obiectului muzeificat şi să se angajeze, cu prospeţime, în noi forme de comunicare. 
Muzeul arată, dar şi ascunde. Caută cu migală, nu te grăbi! Un muzeu bun este cel în care omul revine. 

ICOANE I 

Dacă, smerindu-te, vei zice cuiva lartă-mă, îi arzi pe draci. 

ICOANE II 

Aceste trei lucruri le cere Dumnezeu de la omul care are sfântul botez: credinţă dreaptă de la suflet, adevărul de la 
limbă şi curățenie de la trup. 

FRUMUSEȚEA CRUCII 

Nu vrem să demonstrăm vechimea, frumuseţea, puterea şi organicitatea unei culturi tradiționale care aproape că nu 
mai există. Ne interesează trecutul în măsura în care avem un prezent şi un viitor. Încercăm să arătăm omului actual cât de 


sărac este în comparaţie cu strămoşii săi. Trebuie să fie avertizat asupra bogăției pe care a moştenit-o. 
FAST 

A existat în biserica noastră fast! Și fastul putea fi foarte simplu. Noţiunea de fast nu se suprapune peste cea de 
bogăţie. În timpurile vechi, fastul se obținea dintr-o cârpă de bumbac subțire, dintr-o țesătură de cânepă... din raporturi 
cromatice bine alese şi din ritmuri. Cu cât erau oamenii mai credincioşi, cu atât gesturile lor erau mai cu grijă făcute şi 
ofranda lor mai curată. Pereţii pictaţi, sugerând vestigiile unei biserici proto-creştine, avertizează asupra imaginii 
fragmentare pe care poate să o transmită un muzeu. Suntem moştenitorii unor urme - semne ale întregului. Imaginaţia şi 
cunoştinţele vizitatorului trebuie să participe la recuperarea întregului. Fiecare cu cât ştie! Muzeul este un traseu inițiatic, 
ierarhic accesibil în funcţie de învățătura şi sensibilitatea noastră. 

RECULEGERE 

Stai jos! Stranele sunt singurele obiecte din muzeu pe care poţi să le atingi. Pe celelalte le apără sticla vitrinelor şi 
grija celor care le iubesc cu adevărat. Pentru că lucrurile atinse pe furiș mor. Mor discret, paguba nu este evidentă, nici 
imediată. Mai stai! Obiectele sunt aşezate peste înălțimea obişnuită, ca să le poţi urmări cu privirea, când laşi capul pe 
spate, uşor. Toată sala se învârte în jurul stâlpului din centru. Ai observat? 

MOASTE 

Am avut ocazia să dăm peste o bisericuță pierdută şi să o salvăm, atât cât am salvat-o, iar Dumnezeu ne-a luminat 
mintea să expunem ce-a mai rămas din ea, cu grija pe care o arăţi unor moaşte. Împrejur stau aşezate, tot ca nişte 
moaşte, resturile de lemn, masa de piatră din altar, piesele de mobilă... adică tot ce se afla în biserică atunci când a intrat 
în colectia noastră. Ar fi păcat să treci grăbit pe lângă grămada de lemne. Ele merită să fie privite şi chiar admirate. 
Tăietura lor simplă, pe care o făcea cândva orice om, astăzi a ajuns un lucru rar şi este pe cale să se piardă. 

FERESTRE 

Cândva am încercat să cumpărăm o fereastră, un fragment de casă veche care fusese desfăcută şi stivuită într-o 
latură a curţii. Cât ceri pe ea? l-am întrebat pe stăpânul casei. Nu cer nimic. Dacă vă trebuie, puteţi s-o luaţi. Dar nevasta 
lui a intervenit şi a zis, nu. La toată insistența noastră a dat cu încăpățânare acelaşi răspuns. Nu! într-un târziu a adăugat: 
Cum să vă dau fereastra? Toată viaţa am privit lumea prin ea... Mănăstirea, fereastră deschisă spre Dumnezeu... 

TRIUMF I 

Privim într-un muzeu obiecte ţărăneşti. Le socotim 'citate" din cartea satului. Nu ţinem seamă că lipseşte "câmpul", 
Zona care în sat este reprezentată de cer, pământ, apă, pădure, munţi, nori... Apariția obiectului în lumea tradițională 

seamănă mult cu o naştere. O naştere la care lucrează şi ajută cerul, pământul, apa, pădurea, munţii, norii... Obiectul nu 
este o creaţie a minţii sau a fanteziei. El este comandat de o nevoie profundă şi totală. Angajează persoana în întregul ei. 

TRIUMF II 

O casă sau un vas de pământ nu se schimbă dacă dispare ce trebuia să le locuiască, să le umple. În schimb, hainele 
devin un înveliş flasc în absenţa unui volum care "să le poarte". Costumul expus în vitrină este impuţținat. El devine un 
fragment din ansamblul pe care il compune relația corp-haină. Manechinele noastre nu sunt "chip cioplit". Ele sunt volume 
care păstrează o parte din datele corpului. Pură convenţie. Convenţie necesară. Fără corp, n-are sens nici măcar costumul 
de călugăr care face parte dintr-un program de subordonare a corpului. 

TRIUMF III 

Un mănunchi de calităţi specifice artei mari în corpul modest al satului românesc. armonie, vivacitate, sensul 
profund al diversităţii şi repetiţiei, organicitate... Oamenii care au făcut aceste obiecte erau bogaţi. Şi nu de azi, de ieri, 
erau bogaţi de demult. Făceau obiecte vii şi puternice pentru că ştiau să pună în acord perfect funcţia şi forma. Ştiau să nu 


“pună” materie în plus. De ce triumf? Pentru că "ei" au fost o lume de învingători. Şi au învins într-un mod nobil, adică fără 
conştiinţa victoriei. 


Expunerea Triumf s-a numit la început Salon de artă țărănească - Triumf. Am pierdut pe drum un sens important. 
Prin ideea de "salon" recuperam o propunere veche, cea de a face o sală de capodopere. Între timp Horia a renunţat la 
ideea de a izola capodoperele, socotind că un obiect major este potenţat de vecinătatea unora umile. 


După lucrul la expunerea Crucea, după inaugurarea Salonului de artă ţărănească Triumf, foarte repede s-a trecut la 
conceperea proiectelor pentru etaj. Mai multe echipe, juniori şi seniori laolaltă, au propus teme inspirate de discursul 
muzeal. Răsfoiesc una dintre schiţele de proiect - Timpul - propusă de loana Popescu, Teodor Niţu, Mircea Gherboveţ, 
Mugur Vasiliu, Vlad Manoliu, Diana Nicolae şi Irina Nicolau. Şase etnologi şi un muzeograf. Şase file scrise la ordinator, cu 
un argument, din care citez: "Succesiunea timpului în sat dezvăluie două feluri de timp: există un timp tare, puternic, 
ordonator, circular şi susţinut de acesta, un timp moale, plat, linear." În schiţă figurează un podium rotund, central, pe 
care urmau să fie expuse măşti şi fotografii cu mascaţi, în mărime naturală. În jurul podiumului, nouă manechine 


reprezentând babe cu cojoace. A doua sală presupunea multe calendare vechi şi noi, creştine şi păgâne, peste care să 
calce vizitatorul ca şi când ar merge pe timp, şi referiri la viaţa omului ca măsură a timpului. Şi aşa mai departe. Proiectul 
poartă într-un colţ o notiţă a lui Horia: "Atenţie la arhitectura sălii, să nu o bagatelizăm”. Recitindu-l acum, mi se pare plin 
de găselniţe scenografice. Faptul că alte proiecte erau mai stângace nu mă consolează deloc. 

Au trecut mulţi ani până să înţeleg rezerva lui Horia faţă de acest gen de proiecte, invenţii intelectuale care nu aveau 
nimic în comun cu gesturile lui fireşti, făcute în respect faţă de obiect şi locul unde se va produce "ivirea". De aceea îmi 
vine să râd când aud pe câte unii care vorbesc de "conceptul" muzeului. N-a existat nici un concept. Ele au fost inventate 
ulterior. Prin '94, privindu-l pe Horia cum lucrează, am inventat termenul de skevophanie, adică "ivirea obiectului" printr- 
un gest muzeografic care pune cel mai banal obiect într-o lumină nouă. După atâta timp am înţeles întrucâtva ce făcea 
Horia, dar nu voi putea niciodată să lucrez ca el. N-am patima lui lucidă faţă de obiecte, nici înţelegerea spaţiului. Îmi 
amintesc cum de multe ori, în timp ce îi vorbeam, el privea peste capul meu sau pe fereastră. Atunci întorceam capul sau 
mă uitam şi eu pe geam. Se enerva. Continuă ce spuneai, eu "fac pătrate". Adică din încăpere sau cu ceea ce vedea afară el 
făcea compoziţii. Mi s-a întâmplat adesea să simt că lângă el sunt oarbă, că ochii mei au ceva şi nu sunt buni. 

Vorbeam cu loana despre acest lucru şi ea mi-a comunicat un amănunt. Zice, când intram la el în birou obişnuia să 
ia de pe masă o hârtie scrisă, un desen sau o imagine şi să mă întrebe, ai văzut asta, ce părere ai? Ea nu vedea nimic. 
Atunci, nerăbdător, el îi dădea un indiciu care o făcea să înţeleagă şi să se lumineze. lar Horia se bucura că a reuşit s-o 
facă să se bucure. Pentru a evita o înţelegere falsă a relaţiilor noastre revin şi spun, noi îl admiram, el ne purta de grijă, 
dar şi când ne certam... 

Lăsând la o parte acest gen de consideraţii, cred că muzeografia "aşezării" pe care o practica el poate fi o ispită 
pentru mulţi care nu sunt pregătiţi să o practice. Muzeografia lui Horia Bernea nu înseamnă să prezinţi obiecte frumoase 
"frumos". În fiecare dintre gesturile lui există o înţelegere superioară. În absenţa acestei înţelegeri, alăturarea obiectelor 
care mizează pe efectul estetic produce o expunere care mă face să mă gândesc la o femeie frumoasă, dar proastă. 


Prin 1994, în lucrarea pe care am scris-o în calitate de bursier al Colegiului Noua Europă, referindu-mă la 
experienţa de cinci ani a Muzeului Ţăranului, propuneam formula "muzeu-antidot". Imaginam zece trăsături specifice 
acestui gen de muzeu: 


1. Muzeul-antidot este recomandat în momentele de convalescenţă culturală, socială şi politică (perioade de 
tranziţie). 

2. Muzeul-antidot nu admite reţete. Succesul lui se bazează pe diversitate şi mobilitate. 

3. Nu se merge la muzeul-antidot ca la biserică, nici ca la şcoală, tribunal, spital sau cimitir. 

4. Muzeul-antidot este o şcoală a lui "iată! priveşte!”. Expunerile lui eliberează obiectul de poncife şi de toate 
stereotipiile curente. 

5. La muzeul-antidot vii ca să te întâlneşti cu obiectele. Să le descoperi sau să le revezi. 
6. În muzeul-antidot vizitatorul are un singur drept, cel de a privi. 

7. Muzeul-antidot nu vrea să seducă, nu vinde amintiri, nu hrăneşte şi dorlotează. El oboseşte. 

8. Muzeul-antidot arată, dar şi ascunde. Se adresează unor persoane dispuse să investească imaginaţie şi timp. 

9. Cura de muzeu-antidot poate să dureze de la unul la trei ani. (Acum aş recomanda cel puţin cinci ani de 
tratament de "dezintoxicare".) 

10. După remisia "bolii", muzeul-antidot trebuie să fie reluat din când în când pentru a preveni sindromul M.B. 
(muzeu-blazat). 

Aşadar un muzeu contestatar care să spele creierul oamenilor de prejudecăţi şi să-i pregătească pentru o nouă 
raportare la obiecte. 

Pentru lucrarea la care m-am referit anterior am inventariat sintagmele despre muzeu din literatura de specialitate. 
lată-le: muzeu templu, muzeu şcoală, muzeu forum, muzeu media, muzeu maşină, muzeu mod de a privi, muzeu de 
ruptură, muzeu de artă, muzeu de societate, muzeu tezaur, muzeu colecţie, muzeu spital, muzeu circular, muzeu tribunal, 
muzeu integral, muzeu global, muzeu identitar, muzeu în aer liber, muzeu comunitar, ecomuzeu, muzeu al ambientului, 
muzeu activ, muzeu al vecinătăţii, muzeu site, muzeul timpului şi chiar... muzeu bordel. De aici am dedus că despre 
muzeu este mai corect să vorbim la plural, muzeele sunt de prea multe feluri şi diferenţele sunt prea mari. De pildă, să 
luăm muzeul şcoală, cel mai răspândit. Închizi ochii şi îl vezi plin de etichete, planşe, panouri explicative, mai nou 
ordinatoare, săli de conferinţe. 

Muzeul Ţăranului este şi el un muzeu şcoală, care se adresează într-o măsură mai mare afectului. Când am limitat la 
cinci săli explicaţiile de genul "furcă, Muntenia, secolul XX" am avut în vedere recomandarea lui Neculce, cine le va citi bine 


4 zi EN in A | 


va face şi cine nu va citi iar bine va face. Le vor citi cei educați să caute într-un muzeu proveniența şi vechimea obiectului 
şi poate cei care nu ştiu despre aceste obiecte nimic. În alte opt săli însă omul trebuie să inventeze alte întrebări şi, 
oricum, să fie pregătit să caute răspunsul singur. De pildă, pe o masă din sala centrală a expunerii Triumf există o piesă 
de lemn - de dimensiuni medii - despre care muzeografii ştiu că se numeşte răvar şi că pe el se rădea caşul la stână. Mi- 
am petrecut vreo cincisprezece veri pe la stâni din toată ţara şi nu am văzut obiectul respectiv. Prin urmare, nu-i un lucru 
comun. Dacă îl pun într-o vitrină cu etichetă pe care îi scriu numele, proveniența, vechimea şi funcţia, omul care o citeşte 
poate presupune că e un obiect important, pe care are "obligaţia" să-l cunoască. Care poate fi folosul de-a şti că la stână 
există răvar, pentru un om care nu ştie nimic despre ciobănit şi despre cum se face caşul?! Pe masa de la Triumf răvarul 
este pur şi simplu o formă de lemn printre alte forme. Privindu-le, te poţi gândi la materialitate, la Brâncuşi, Apostu, la 
forme de acelaşi fel care zac în cămara casei de la ţară. Dacă şcoala afectului acţionează bine, cu ocazia primului drum 
"acasă" le vei recupera. De fapt "şcoala inimii" o pregăteşte pe cealaltă. Un om care vine la Muzeul Ţăranului şi se bucură 
este un prezumtiv cititor de cărţi despre viaţa tradiţională. Mai citeşte, mai răsfoieşte un album, revine la muzeu. Cu paşi 
mici şi fără grabă se apropie de lumea strămoşilor săi. 

Şi mai am de adăugat ceva. Dacă muzica de cameră ar fi cântată pe stadioane, ar deveni altceva. Muzeul, care a 
început prin a fi un spaţiu al specialiştilor şi amatorilor de obiecte, ajunge să-i ignore pe aceştia în favoarea "publicului 
larg". Nutresc cel mai sincer respect faţă de acest public care se sileşte să înveţe. Consider că muzeul îi datorează 
instrumentele necesare acestei instruiri. Dar nu în detrimentul relaţiei cu cei pentru care obiectul înseamnă foarte mult. 
Chiar dacă acest segment de vizitatori este puţin numeros, cred că merită să fie respectat. 

Între expoziţiile noastre de început a fost una numită Cămașa. Miza era punerea în evidenţă a diferitelor croiuri, a 
diversităţii zonale. Subliminal, prin tot ce făcusem şi urma să facem în muzeu, mesajul nostru era următorul: "Priveşte 
cămaşa bunicii! Bunica a murit. Acum cămaşa îţi aparţine. Poţi s-o arunci, s-o vinzi, s-o pui în debara până la primul 
zugrăvit, s-o aşezi în vitrină sau poţi s-o porţi. Asumă-ţi gestul, oricare ar fi el. Relaţia ta cu această cămaşă exprimă de 
fapt legătura cu bunica şi cu lumea ei, o lume bogată şi frumoasă... hai s-o vezi!" 


În ‘92 şi '93 etnologii noştri au investit mult timp în două ateliere franco-române. Unul privea antropologia 
religiosului, celălalt etnologia în oraş. La cel dintâi ne-au fost parteneri serioşi echipa de la Toulouse. Pentru etnologia 

oraşului am lucrat cu Gerard Althabe de la Ecole des Hautes Etudes, care a venit cu o echipă de sociologi. N-a fost uşor să 
fim partenerii unor profesionişti de clasă, noi, care aveam nişte formaţii mizerabile şi mult de lucru pentru muzeu. A fost o 
perioadă în care am învăţat enorm. În ce mă priveşte am aflat câte nu ştiu şi am înţeles că anumite cunoştinţe te pot bloca. 
În plus, am rămas trăznită de cât de obedienţi pot fi profesioniştii faţă de mode care durează între cinci şi zece ani. 

Din ateliere a rezultat o carte (O stradă oarecare din București), câteva studii dedicate pelerinajului făcut la Sf. 
Parascheva, terenuri, sesiuni de comunicări şi prietenii. Nu exagerez cu nimic spunând că exegeza cea mai subtilă despre 
muzeografia noastră o datorăm lui Gerard. Comentariile de până la el depăşeau rar nivelul interjecţiilor. Am auzit de multe 
ori 000! şi destul de des ////. Gerard a înţeles, a analizat şi a scris despre noi ca nimeni altul. Şi tot el l-a adus la muzeu pe 
Jacques Hainard, monstrul sacru al muzeografiei neconvenţionale europene. Şansa de a putea vorbi despre muzeu cu un 
astfel de ins a fost enormă. În sala noastră de conferinţe, cea în care se înmânau carnetele de partid într-un cadru festiv, 
l-am putut auzi în 1994 pe Jacques spunând: un muzeu trebuie să fie destabilizator. În aceeaşi perioadă am avut o 
contribuţie importantă la scrierea unui număr al revistei Æthnologie française dedicat României. 

Entuziasmul faţă de străini ne-a trecut treptat. Mai întâi a dispărut descătuşarea care ne cuprinsese după 1990. 
Străinul a încetat să mai fie fructul oprit de altădată. Apoi am şi obosit, toţi avem mult de lucru şi cred că străinii chiar - e 
greu să-i judeci în vrac, dar n-am de ales - sosesc în România mai puţin curioşi, mai puţin cutremuraţi de experienţa 
comunistă care ne-a marcat. Vin cum s-ar duce în oricare altă parte. O dovadă că astfel de generalizări nu sunt pertinente 
este cazul Allyssei Grossmann, bursieră Fullbright care a stat cu noi la muzeu un an de zile, s-a ataşat de modul nostru de 
a fi şi, după ce s-a întors în America de unde încă ne scrie emoţionante scrisori în româneşte, şi-a tuns de disperare părul 
lung şi blond. Asta s-a întâmplat în anul 2000. Cât a stat la muzeu, trimitea prietenei sale Selena, o pictoriţă din Boston, 
tot felul de poze şi semne din România. Au participat amândouă la expoziţia loanei numită Atitudini. Selena a expus 
tablouri cu o Românie dedusă din semnele Allyssei, loana a abordat interiorul casei aşa cum se reflectă el în oglinzi, iar 
Gabriel a adus imagini mărturisitoare asupra vieţii monahale contemporane. Când am văzut-o ultima oară pe Allyssa, avea 
ochii roşii de plâns. Era la înmormântarea lui Horia. 


Dosarul pentru concurs l-am depus în 1994. la să vedem ce am avut să-i arătăm lui Patrick Green când a venit în 
1995 să ne evalueze performanţele în competiţia pentru premiul "Muzeul european al anului 1996'- EMYA. Păi, mai întâi 


colecţiile. Bogate, bine organizate şi bine conservate. Apoi clădirea. Un superb monument de arhitectură neoromânească. 
Pe urmă expunerile permanente, adică sălile care compun Legea creștinească. l-am putut arăta cum se lucrează pentru 
Salonul de artă ţărănească - Triumf. Au contat, desigur, publicaţiile muzeului, discografia, acţiunile culturale. Ştiu precis 
că ne-a şi reproşat ceva, absenţa unor sisteme de avertizare prietenoase, care să-l atragă de pe stradă pe trecător. Patrick 
este un om fin şi un bun profesionist. Avea dreptate. Nici azi nu ne-am învrednicit să facem ce ne-a recomandat atunci. 
Nici nu-i uşor. 

l-am povestit despre muzeul misionar, despre concertele de muzică ţărănească. l-am arătat şi poze. l-am vorbit 
despre proiectele de viitor. l-am demonstrat, fără să minţim, că suntem profesionişti şi vii. Recent, loana povestea cu un 
haz nebun cum, în timp ce îi prezenta lui Green muzeul, Horia o urmărea de la o oarecare distanţă şi îi striga, spune-i şi 
de obiectul cutare, explică-i despre "spaţiul activ", i-ai spus ce era de zis despre moaşte? Pe Patrick Green îl amuzau 
relaţiile pe care Horia le avea cu noi şi, consideră loana, relaţia dintre director şi echipă a fost unul din lucrurile care au 
cântărit greu în acordarea premiului. 

Ar fi de neiertat să nu pomenesc aici numele lui Virgil Niţulescu, cel care ne-a îndemnat să pregătim un dosar 
pentru EMYA. Eu îl cunoscusem, încă din 1991, la Mulhouse pe Kenneth Hudson, preşedintele organizaţiei care decerna 
acest premiu, dar n-am avut cutezanţa să mă gândesc că am putea concura şi noi. Atunci, în '91, am stat trei luni la Paris 
cu o bursă. Am făcut, cu obiecte ţărăneşti împrumutate de la românii de acolo, o expoziţie intitulată Un village dans une 
male. Nu pot să-l uit pe Cioran care nu se putea dezlipi de un cojocel din Sibiu. La vernisaj s-au mâncat cinci sute de 
chiftele şi s-au băut câteva sute de pahare cu vin. 

În 18 mai 1996, Regina Fabiola a Belgiei a înmânat Premiul Muzeul European al Anului 1996 directorului Muzeului 
Ţăranului Român, adică lui Horia. lată textul de evaluare a muzeului de către juriul Comitetului EMYA: 

După lungi discuţii, adeseori animate, Comisia a decis într-un sfârşit, ca laureatul Premiului Muzeul European al 
Anului 1996 să fie Muzeul Ţăranului Român din Bucureşti. După opinia juriului, acest muzeu a atins cel mai înalt nivel 
european în materie de prezentare estetică şi face dovada, în concepţia sa, de o calitate imaginativă rar egalată. Colecţiile 
au fost considerate ca excepţionale şi s-a apreciat ca demn de laudă modul în care au fost protejate în timpul regimului 
comunist. Comisia consideră că directorul muzeului, Horia Bernea, este una din personalităţile eminente ale lumii 
muzeului, despre care se va vorbi cu certitudine mult, în viitor. 


(din publicaţia EMYA. Premiul Muzeul European al Anului 1996, pg. 120-121) 


În jurnalul Cu/tura Naţională din 6 iunie 1996, Horia vorbeşte despre Premiul Muzeul European al Anului 1996: 

Ce pot să vă spun, am primit diploma şi trofeul din mâna Reginei Fabiola a Belgiei în "Sala celor 100" din Primăria 
din Barcelona... Cadrul şi protocolul cred că ar fi impresionat pe orice om normal. Diploma este o diplomă foarte 
frumoasă, trofeul este o statuetă de Henry Moore şi va fi expusă pentru un an la muzeul nostru, urmând ca în 1997 să fie 
preluată de următorul învingător, iar banii, pentru că au fost şi nişte bani, reprezintă o parte din cât ne trebuie să 
cumpărăm o maşină. Muzeul European al Anului 1996 n-are o maşină de teren şi nici nu va avea dacă nu se ivește, printr- 
o minune, un sponsor. 

Concursul a fost lung şi cred că greu. Acum doi ani am plătit taxa de înscriere şi am trimis prima documentaţie. A 
urmat o perioadă de aşteptare. Ni s-a cerut altă documentaţie. Anul trecut ne-a vizitat din partea Comitetului E.M.Y.A. un 
eminent om de muzeu în calitate de expert. S-a uitat, a pus întrebări, ne-a cântărit. Criteriile lor sunt foarte riguroase. Ca 
să vă daţi seama cât de riguroase sunt, precizez domeniile în care se face evaluarea: a) colecţiile, dacă sunt semnificative 
și interesante; b) expoziţiile şi discursul muzeal, dacă sunt originale şi eficace; c) serviciile făcute publicului, cafetărie, 
stand, toalete; d) ambianța generală, dacă muzeul este cald şi primitor sau îngheţat şi aseptic; e) gestiunea, dacă este bine 
gestionat; personalul, care sunt relaţiile dintre oamenii care lucrează în muzeu, publicaţiile... animația... Nu mai intru în 
amănunte, sper că a rezultat cât sunt de serioşi. 

Aşadar, după "expertiză", o altă aşteptare. Am primit apoi o diplomă din care rezulta că suntem nominalizați. 
Rapoartele sunt secrete. Nu vom şti niciodată ce a scris despre noi Patrick Green. Pot să presupun că a scris destul de bine 
din moment ce am primit premiul cel mare concurând cu 70 de alte muzee, dintre care 30 nominalizate, ca noi. Primiserm 
premiul din noiembrie şi nu ştiam nimic. Este tare să câştigi fără nici o pilă! Şi eu şi colaboratorii mei ne-am bucurat mult. 
Nici nu pot să reproduc paragraful din publicaţia E.M.Y.A. unde se face evaluarea muzeului nostru. Cuvintele de laudă sunt 
prea mari şi nu-mi vine să le citez. Am început să primim felicitări din străinătate. Numai din străinătate. Deşi premiul 
aparține în primul rând României. Suntem prima ţară din Europa de est care l-a primit. Şi, dacă vreţi, adevărații învingători 
sunt ţăranul român şi muzeografia românească a cărei revenire în avangarda europeană ar trebui să-i bucure pe toţi. A 
fost şi rămâne o mare surpriză! 

După ce îți consumi o parte din bucurie începi să gândeşti. Mi-am pus şi eu întrebarea, cu gravitate, ce înseamnă 
premiul acesta pentru noi? Şi mi-am răspuns, este, desigur, o mare onoare, o recunoaştere a muncii enorme care a făcut 
posibilă distincţia de care discutăm. Gândiţi-vă că noi am pornit în 1990 de la zero, cu bani puţini şi confruntându-ne cu 
dificultăţile pe care le presupune orice început. Am în echipă oameni care şi-au sacrificat o mare parte din viaţa personală. 
Sacrificii am făcut şi eu... 

Cu adevărat important este faptul că premiul ne-a stimulat şi ne va stimula în continuare. De când l-am primit vin 
mai mulţi vizitatori, primim propuneri de colaborări. Munca abia începe. Glumeam la început spunând că nu mai am la ce 
să aspir. Nici nu cred că ar mai fi timp de aşa ceva. Acum nu mai putem să ne oprim, nici să coborâm şi nici să stăm pe 
gânduri. E ca în alpinism, după ce ai cucerit un vârf, cauţi alt munte să-l urci sau îţi continui drumul peste creste. 


După o vreme, a venit să ne viziteze Ann Nicholson, mâna dreaptă a regretatului Kenneth Hudson. Nu avem 
chestionare pentru testarea publicului! Le confecţionăm într-un minut. Timp de patru ani, vizitatorii vor răspunde cu 
plăcere la cele câteva întrebări simple. Copii şi adulţi, români şi străini. După ce mulţi declară că muzeul este minunat şi 
cu totul diferit de celelalte, ei regretă absenţa etichetelor, semn că nu pot depăşi cerinţele muzeului comun. Şi noi suntem 
vinovaţi. Nu ne-am găsit timp să inventăm un sistem de explicitare la fel de original ca expunerea. Elitele "se prind", dar 
omului de cultură obişnuit îi suntem datori cu câteva chei care să-l ajute să descifreze mesajul nostru, deconcertant 
uneori prin simplitatea expresiei. 


La începutul uceniciei mele, m-am ocupat de chestionarele mai sus pomenite - o filă cu patru întrebări. E un fel de- 
a spune că m-am ocupat, nu făceam decât să alimentez regulat cu foile desenate "punctul de primire" de la intrarea în 
muzeu şi apoi să le arhivez. În timp, s-au adunat câteva bibliorafturi care ascund între coperte elogii, oftări, revelații, 
regrete, mirări, înjurături, cuvinte de dragoste, absurdităţi, mărturisiri de credinţă, nemulțumiri... Tentativa mea de a le 
valorifica într-un fel, pentru că merită, a sucombat sufocată de treburi mai importante. Primele chestionare au coexistat la 
un moment dat cu două modele "serioase", "ştiinţifice". Multe pagini cu multe întrebări complicate, scrise mărunt la 
computer. Efemeride! Astăzi, chestionarele nu mai există. Ar trebui să le reluăm. 


Am intrat în muzeu în mai 1996. Irina predase timp de un semestru un curs de etnologie urbană primei grupe de 
master în etnologie şi folclor a Universităţii Bucureşti. Aşa am cunoscut-o. După ce cursul s-a terminat, mi-a propus, fără 
vreo introducere, să lucrez la muzeu. 

În clipa aceea, mărturisesc cu ruşine, habar n-aveam de Muzeul Ţăranului. Trecusem de nenumărate ori, în 
studenţie, pe bulevardul 1 Mai, circulând cu maşina 300, mă intrigase de fiecare dată uriaşul mozaic fad cu siluete de 
muncitori în salopetă care contrasta cu simplitatea bisericuţei de lemn din curte. Admirasem de la distanţă, cum probabil 
făceau mulţi bucureşteni, elegantul foişor al clădirii de cărămidă roşie care domina Piaţa Victoriei. Toate astea nu mi-au 
înfrânt inerția cât să încerc să aflu ce se întâmplă în spatele zidurilor. A făcut-o Irina, în stilul ei inconfundabil. Unde 
puteam să mă ocup mai bine de etnologie decât într-un muzeu care adulmecă neconvențional urmele ţăranului vechi ca 
să-l poată înţelege pe cel nou? Aşa că mi-am lăsat baltă interesele - slujba bănoasă, dar plictisitoare - şi am venit la 
Muzeul Ţăranului care, aveam s-o aflu curând, primea tocmai atunci, la Madrid, premiul EMYA pentru cel mai bun muzeu 
european al anului. Paradoxal? Nu. Paradoxal era, în acest muzeu, modul de viaţă. A fost primul lucru pe care l-am simţit. 
Am venit şi am rămas în locul acesta care n-avea nimic comun cu ceea ce mă obişnuise adolescenţa mea socialistă. 

Despre pictorul Horia Bernea ştiam câte ceva. Nu ştiam însă nimic despre muzeologie, pentru că nu mă interesase. 
Nici alţii, mai implicaţi, nu cred că ştiau foarte multe. În nici o şcoală nu se învaţă aşa ceva. Cât despre etnologie, aveam 
capul plin de teorii, mai multe vechi decât actuale, iar pe teren nu fusesem niciodată. "Ştiam" două sate: al meu şi al 
bunicilor dinspre mamă. Când l-am cunoscut pe Horia Bernea şi am început să lucrez în umbra lui - un privilegiu, a cărui 
importanţă n-am conştientizat-o atunci - am înţeles limpede de tot câteva lucruri. Primul, că în domeniul pe care mi-l 
alesesem cu nonşalanţă şi trufie nu ştiam riguros nimic. Al doilea, că pentru a lucra cu obiectele nu e suficient să le 
cunoşti, trebuie să le iubeşti şi să înveţi să le vezi. Şi al treilea, că lucram într-un muzeu care nu semăna cu toate celelalte. 
Aici, dacă aveai prejudecăţi, erai un om mort - profesional vorbind. 


În prima zi de lucru, Irina m-a purtat prin toate birourile în care vieţuiau "ai noştri”. Etnologii erau răspândiţi peste 
tot şi mult timp după aceea am bâjbâit. Singurul "coleg" pe care îl ştiam dinainte era Şerban, ţinuse în facultate un curs de 
folclor care-mi plăcuse. Părea mirat că mă vede acolo. Pe mine m-a mirat că erau mulţi tineri. Şi pe urmă remarca nu mai 
ştiu cui, ia uite, Irina ne-a mai adus pe cineva. Am dedus că Irina "agăța" frecvent oameni pentru muzeu - oameni tineri. 


Mulţi veniţi, puţini chemaţi. Unii rezistau. Am asistat în anii care au urmat la plecarea multora, etnologi şi muzeografi 
deopotrivă, dar şi custozi. Unii dezertau din pricina tensiunilor mocnite sau a inadaptării, alţii, majoritatea, din raţiuni 
financiare. Nu-i condamn, când eşti tânăr foamea spirituală e mare, dar cea adevărată e şi mai mare. Adesea motivele se 
amestecau. 

Era între etnologi o atmosferă de clacă, în sensul cel mai bun, toţi făceau ceva, aparent haotic, şi părea să nu existe 
ierarhii. Eram speriată, dar nu-mi venea să fug. 

Expoziţiile le-am parcurs singură. Abia atunci mi s-a făcut frică. Mă impresionau adânc, într-un fel pe care nu ştiam 
să-l descriu. Nu prea înţelegeam. Era peste tot un miros bun, de tămâie parcă, şi o pace ca-ntr-o biserică de ţară. Nu 
semăna cu nimic din ce văzusem prin muzee, expunerile aveau o logică pe care n-o pricepeam cu mintea. Firea mea de 
funcţionar neamt căuta rigoare şi nemişcare, dar se izbea de logica viului şi de obiecte care "cântau". l-am spus Irinei, mă 
depăşeşte, nu sunt bună pentru aşa ceva! Nu ştiu ce trebuie să fac?! Nici noi nu ştim, învăţăm. Ţi-a plăcut? Am spus da şi 
nu minţeam, eram copleşită. Prin urmare mi-a pus într-o mână un teanc greu de reviste în toate limbile despre 
muzeografia care se practica aiurea în lume şi un tratat românesc de muzeologie. În cealaltă mână alt teanc, infinit mai 
subţire. Era cam tot ce scriseseră ei despre expunerile Muzeului Ţăranului. Multe dintre texte îi aparţineau lui Bernea. Era 
şi o broşură a unui francez, Gerard Althabe. Asta era deasupra, şi am deschis-o întâi. Pe prima pagină era un motto de 
Bernea: Dumnezeu iubeşte ceea ce este fragil, plăpând, slab. Nu agreează ceea ce este puternic, dur, ascuţit: piatra de 
exemplu... La sfârşit, Althabe scria aşa: De ce să nu facă din Palatul de la Şosea un laborator în care să experimenteze o 
muzeologie etnografică a prezentului, răspunzând în felul său întrebărilor actuale? 

Începe cu astea, mi-a zis Irina, citeşte cât poţi, între timp ne apucăm de treabă. Cât e Horia plecat, trebuie să 
refacem o sală. Nu ştiam unde e plecat, aveam să aflu curând că se dusese să ia un premiu. Premiul EMYA. 


Până când Bernea nu s-a întors de la Barcelona cu The Egg, trofeul constând într-o sculptură de Henry Moore, 
despre premiu nu s-a vorbit în muzeu decât în şoaptă. Toţi se supuneau inconştient acelei superstiții care te face să nu 
pomeneşti despre un lucru minunat până când nu se întâmplă, chiar dacă e presimţit, de teamă să nu intervină ceva 
groaznic care să spulbere minunea. Însă bucuria de după n-a fost proastă. Era ceva cu care, cât de modest ai fi, ai tot 
dreptul să te mândreşti. Un muzeu renăscut de cinci ani, sărac şi necunoscut - e drept, cu o moştenire patrimonială 

nepreţuită de la bunicul antebelic - "suflase" un premiu important altor muzee cu mult mai bogate şi mai cunoscute din 
Austria, Germania, Franţa, Italia, Spania, Anglia, Elveţia, Portugalia, Turcia, Grecia, Suedia, dar şi Slovenia, Cehia sau 
Slovacia. 

Premiul a prilejuit unica şedinţă cu tot personalul muzeului la care am asistat de când sunt în muzeu. Toată suflarea, 
de la femei de serviciu şi portari până la directori adjuncţi s-a adunat în sala de conferinţe. Bernea a vorbit firesc despre 
cum a primit premiul din mâna Reginei Fabiola a Belgiei, ce înseamnă el şi cât ne obligă de acum înainte, şi ne-a arătat 
micuțul trofeu care se odihnea pe masa acoperită cu pânză modestă. Un an întreg oul neted şi auriu a vegheat de pe 
piedestalul lui de lemn intrarea în salonul 7r/umf. Era locul cel mai potrivit. 

A fost un moment special, mai încărcat de emotie, cred eu, decât prezentarea oficială a premiului, care a avut loc 
ceva mai târziu, în văzul presei şi al televiziunilor de tot felul. Deloc întâmplător, conferinţa de presă consacrată obţinerii 
premiului a coincis cu vernisajul Salonului naţional de artă ţărănească Triumf, un vernisaj de neuitat. 

O vreme au curs mesaje de felicitare, de la prieteni ai muzeului din lume şi din ţară, de la colegii de breaslă, muzee 
din Bucureşti, oficialități din cultură, sponsori, ba chiar şi de la Ministerul Apărării Naţionale. Îmi amintesc de ele pentru că 
politeţea cere să mulţumegşti, şi de asta se ocupa adesea Irina, asociindu-mă uneori. Nu exista o persoană care să facă 
preponderent asta, să redacteze răspunsuri la scrisorile cu greutate. Cred că aşa se şi explică diluarea sau pierderea unor 
legături importante cu personalităţi sau instituţii din afară, care se stabiliseră firesc sau providenţial în anii de după '90 şi 
care acum sunt mult mai greu de reconstruit. De altfel problema "specializării" foarte stricte pe anumite segmente, unele 
esenţiale pentru desfăşurarea activităţilor curente din muzeu, era încă spinoasă în 1996. De pildă nu exista o persoană 
care să se ocupe numai de aprovizionare, sau de formalităţile vamale pentru expoziţiile care plecau în străinătate. Dacă 
făceai o expoziţie - şi la puţinele la care am lucrat eu aşa s-au petrecut lucrurile - te ocupai de tot, de la concepţie şi 
proiect până la cumpărarea materialelor, bătutul cuielor, vopsitul pereţilor şi, uneori, spălatul pe jos. Dacă plecai cu o 
expoziţie "afară", îţi omorai cu birocraţia din minister şi formalităţile vamale trei sferturi din timpul afectat pregătirii 
expoziţiei. Dacă-ţi mai rămâneau neuroni, îi foloseai gândindu-te cum pui expoziţia pe simeze, fiindcă mai niciodată 
planul de acasă nu se potrivea cu circumstanţele de la locul faptei. Este nevoie, ca să supravieţuieşti cu plăcere în muzeu, 
de multă imaginaţie şi de o oarecare dispoziţie către umilinţă. Formula "prin noi înşine" pe care o tot rostea Irina s-a 
dovedit a nu fi o simplă figură de stil. Adesea era singura cale de urmat. 


Răsfoiesc un document intitulat "Expunerea Crucea 1992-1993. Programarea principalelor activităţi ştiinţifice 
culturale şi tehnico-materiale premergătoare expoziţiei inaugurale". Documentul a fost compus ca o "acoperire" faţă de 
minister. Nimeni nu ne întreba nimic şi, pentru unii, faptul era neliniştitor. Evident, ideea nu-i aparţinea lui Horia, nici nu 
mai contează a cui a fost. Năucitor este să parcurgi cele 64 de puncte ale programului, care disecă inconştient gestul 
muzeografic cel mai spontan pe care l-am văzut. A cântărit greu acest document "elegant", protejat în coperţi de furnir 
autocolant, în scrierea cărţii de faţă. ÎI răsfoiam râzând de una singură şi, pentru o clipă, mi-am imaginat ce-ar fi dacă 
despre expunerea Crucea acesta ar fi singurul document mărturisitor. Oamenii l-ar parcurge şi şi-ar putea închipui că 
Horia a făcut expoziţia bifând punct cu punct, de şaizeci şi patru de ori. Mi-a îngheţat râsul. Oricât de bâlbâită, oricât de 
"ciorăpe!" va fi cartea, din ea va reieşi, sper, că ordinea şi disciplina erau la noi altfel. Că nu aveau nimic din gestul contabil 
şi drăcesc al acestui document, că veneau din nevoia de eficienţă pe care o impune lucrul făcut pe viaţă şi pe moarte. 

Am scris "ciorăpel" şi sunt datoare cu o explicaţie. Era numele găsit de Horia pentru tot ce făceam eu. Tonul era 
binevoitor, dar nu ştiam prea bine ce însemna "conceptul" pentru el. În 1998 îmi trimite de la Roma o carte poştală cu un 
fragment de mozaic din capela lui Zeno. Textul care însoțea imaginea era următorul: Acesta este un adevărat 'ciorăpel". 
Sunt multe de învăţat dacă luăm în serios unitatea de 'ciorăpei" din civilizațiile tradiționale perfect realizate. De la faţade 
de biserici sau palate la arme şi zale, de la ceramică şi până la gestul rugăciunii - toate sunt 'ciorăpel". Să fie atât de 
important să faci "ciorăpei'? Voi mai avea curajul? 


Nu pot să trec peste povestea uneia din cărţile bibliofile numită Caietul minunat. Aveam manuscrisul de pe la 
sfârşitul anilor optzeci, îl primisem de la un prieten. Era scrierea unui om cu puţină carte, care, copleşit de câte ştia şi 
dornic să se facă util prin ştiutul lui, s-a apucat să umple un caiet de o sută de pagini cu instrucţiuni pentru utilizarea 
fântânilor şi cu versuri populare, poezie proprie. Un ghiveci încântător. Pe la mijlocul lui '90 m-apuc să-i scriu o scrisoare 
şi să-i spun că aş vrea să public caietul. N-aveam pe vremea aceea copiatorul, visam şi eu... 

Trec câteva luni în care uit de scrisoare şi, prin februarie '91, la patru şi jumătate dimineaţa, mă pomenesc că sună 
cineva la uşa casei mele. Cine-i acolo? Fiul lui Vasile Bud din Maramureş. Măi să fie! Deschid uşa, intră omul în casă, se 
descalţă, lasă la intrare o sacoşă şi ne punem pe vorbit. Tatăl lui murise, a primit el scrisoarea şi, pentru că voia să arate 


i i N 2 N) 


satului cine a fost Vasile Bud, venise să mă ajute. V-am mai adus nişte poezii de-ale tatii! Mergem la sacoşă, în vestibul, o 
deschide şi înlemnesc. Peste tot felul de lucruri, fix deasupra, era un cuţit de măcelărie mare cum n-am mai văzut. 
Probabil că am pălit. Omul s-a prins, a luat cuțitul de mâner şi mi l-a arătat, doar nu v-aţi speriat, doamnă, în lumea în 
care trăiesc eu nu supravieţuieşti dacă nu ai o armă. Pune cuțitul jos, caută puţin şi scoate un teanc de foi rupte dintr-un 
caiet pe care tatăl lui scrisese poezii de dragoste. Am înregistrat cu omul acela două casete. Viaţa tatălui, un veritabil 
roman. Când am făcut cartea am incorporat în ea şi povestea vieţii. Nu am reuşit să-i dau fiului nişte exemplare. Cum a 
apărut, tot aşa a dispărut. 


În decembrie '90, la întoarcerea noastră din Franţa, are loc prima întâlnire dintre muzeografi şi etnologi. Stăm unii 
lângă alţii în sala unde astăzi este standul. Fiecare îşi susţine propunerile pentru discursul muzeologic. Din toate, în afară 
de însemnările mele şi de o pagină cu scrisul inimitabil al lui Şerban n-am mai recuperat din dosare nimic. Citez din 
însemnările lui Şerban: "un muzeu trebuie să arate şi faţa nevăzută a lumii" sau "expoziţii despre lacrimă, râs, despre 
spaime, despre soare şi lună" sau "o posibilitate este expunerea centrală a unui singur obiect şi întregul spaţiu 
expozițional să fie o desfăşurare, o oglindire multiplă a acestui singur lucru. Spaţiul şi timpul se pot ordona plecând de la 
obiectul cheie al lumii”. 

Mă voi referi la însemnările mele fără să le pot compara cu altele. Regretabil. 

Pentru Borges, Paradisul nu putea fi muzeu pentru că era deja bibliotecă. Dacă Dumnezeu ar strânge într-un câmp 
toate obiectele din toate muzeele, lucrarea sa n-ar produce un Paradis. Paradis ar deveni lumile din care obiectele provin. 
Căci adevăratul muzeu, crede Le Corbusier, este cel care conţine totul. De aceea, continuă el, pe frontispiciul oricărui 
muzeu ar trebui să se graveze textul: "Ceea ce se află înăuntru este documentaţia cea mai parţială, cea mai puţin probantă 
pentru epocile trecute. Să se ştie!" 

Muzeul nu poate fi deci Paradis pentru că este parțial şi încărcat de tensiuni. Paradoxul muzeului rezidă în faptul că 
din tensiuni şi frustrare poate compune momente de pace. În fond, muzeul este locul unde se poartă două războaie: unul 
cu moartea spre care tinde orice obiect şi altul cu relația dintre obiect şi sens - prea slabă şi de aceea oricând în pericol să 
se rupă. 

Horia Bernea - Câteva cuvinte despre muzeu, cantitaţi, materialitate şi încrucişare 
Irina Nicolau Carmen Huluţă - Dosar Sentimental 


Muzeul pare să se fi născut din cabinetul de curiozități. Plasat, cel mai des, sub sticlă, obiectul curios - fascinant, 
cutremurător, uneori oribil - înoată într-o baie de obscuritate. "Habar n-am ce reprezintă, gândeşte proprietarul despre el, 
dar priviți-l şi admirati că este un lucru curios". Urmează perioada colecţiilor care garantează, cel putin, informaţii privind 
originea. "Nu ştiu ce este, dar am mai multe şi provin din India". Spre sfârșitul secolului al XIX-lea se conturează primele 
variante ale muzeului clasic, cu funcţii precise şi afirmate, unde obiectul este conservat şi cercetat, iar publicul informat şi 
educat. 

Și iată că penultimul deceniu al secolului al XX-lea declanşează în muzeologie o veritabilă revoluţie, o revoluţie 
prefigurată prin expoziţiile temporare şi itinerante acceptate după război ca 
variantă dinamică de muzeu. Suntem deci în plină revoluţie, trăim muzeologia 
de ruptură care încearcă o nouă înţelegere a obiectului şi o refuncţionalizare a 
muzeului devenit un cadru de comunicare de alt tip. 

Curentele recente din muzeologie sunt reflexul unor comenzi sociale. 
Cea mai importantă dintre ele este căutarea unor solutii pentru criza colectivă 
de identitate. Cine suntem? De unde venim? Încotro mergem? Trei din 
întrebările care poartă răspunderea actualei  muzeo-manii. Pe toate 
continentele comunitățile cele mai obscure încearcă să se legitimeze şi să-şi 
consacre locurile prin muzeu. Se adaugă faptul că muzeul apare ca un remediu 
la alienarea pe care o determină schimbările rapide. În viața oamenilor 
obiectele intră şi ies, impuse prin modă, iar muzeul devine un reper atât pentru 
trecutul îndepărtat, cât şi pentru trecutul de aproape. Nu poate fi neglijat nici 
apetitul pentru cultură specific epocii noastre, dezvoltat o dată cu timpul liber 
și cu formele de loisir. Fiind asimilată de cultural - o variantă de cultural mai 
slabă - cultura devine pretextul unui gen de pelerinaj care se face la muzeul 
devenit, cum spune Le Goff, catedrală. 

Se caută mult şi se găsește mult. Cu alte cuvinte, soluţiile sunt 
numeroase. Ele vizează atât natura obiectului muzeificat cât şi muzeificarea ca 

atare. În ce priveşte obiectul muzeificat, se Încearcă renunţarea la principiile clasice de selecţie considerate în prezent 
simple prejudecăţi. În muzeu, declară noul muzeograf. nu putem opera doar cu obiecte vechi, frumoase şi rare, din 
compunerea lor rezultă imagini false, un chip al realității înfrumusețat. De aici interesul pentru faptul banal, umil, recent, 
interes concretizat între altele și în muzeul de arheologie industrială, muzeu construit din ceea ce omul contemporan 
consideră a fi gunoi. Obiectul curios al cabinetelor de curiozități, declarat obiect-valoros în muzeele clasice, devine astfel 
obiect-martor, aflat faţă de celelalte obiecte-martor în raport echipolent. La rândul său, problematica muzeificării suportă 
reformulări şi primeşte variate răspunsuri. 

Condiţia tuturor abordărilor pare să fie mobilitatea. Nimeni nu mai acceptă muzeul anchilozat marcat de rigor 
mortis. Ca urmare, muzeul iese în oraş şi oraşul intră în muzeu, publicul este activat, tulburat din liniştea pe care i-o 
asigura altădată costul biletului şi antrenat într-o sumedenie de programe muzeale cu funcţii educative sau ludice. 

Având în vedere cele de până aici se pune întrebarea: Muzeul Ţăranului Român - nou născut şi în acelaşi timp vechi 
de un secol - trebuie să adopte postura gravă şi evident depăşită a muzeului etnografic naţional care şi-a trăit în Europa 
momentul apoteotic în deceniul şapte, sau trebuie să se lase antrenat în curentul actual de înnoiri şi căutări unde va regăsi 
toate muzeele importante ale lumii? 

Cine optează pentru căutări admite implicit că pot fi avansate un număr practic infinit de proiecte. Cel care urmează 
constituie numai una dintre posibilităţi. 

Sub influenţa şcolii istorice de la Annales, consider că obiectul Muzeului Jăranului Român este nu arta populară 
românească, nici uneltele folosite în satele româneşti, nici obiceiurile şi credințele, ci ţăranul român însuşi. Obiectele 
trebuie să constituie lexicul unui discurs care să vorbească despre ţăranul român ca variantă orientală a romanităţii, ca 
relicvă a unui Ev Mediu european în alte părți pierdut, ca moştenitor al unei culturi tradiționale pe care este obligat să o 
adapteze la structurile unei societăţi moderne. Muzeul trebuie să compună o imagine şi să şteargă pe cele false, create 
anterior. 

Propunerea mea prevede un muzeu care urmează să se realizeze în două etape. Prima este o variantă săracă de 
muzeu gândită pentru o durată de 5-10 ani. Ea presupune în mare: 

1) acceptarea unei părți importante din finisajele actuale 

2) folosirea unui mobilier improvizat 

3) cu exceptia unei zone (aprox. 1/6 din suprafeţele de expunere) 5/6 vor fi dedicate unui lanţ tematic fix care 
urmează să genereze expoziții temporare (durata 6 luni, 2 ani). Concep aceste expoziţii ca pe un cadru de exerciţii de 
integrare a obiectelor în sistemul semiotic originar şi nu numai în acest sistem. Un cadru care să permită afirmarea 
personalităţi autorului 

4) construirea gardului din spatele muzeului pentru obţinerea unui spațiu dedicat acţiunilor în aer liber 

5) transformarea satului de la Hereşti în ecomuzeu. Propun tema "Târgul şi bâlciul". 

6) acceptarea formulei "muzeu cu scenografie" considerând că scenografia poate funcţiona ca un limbaj purtător de 
sens. 


Vorbeam de ecomuzeu fiindcă îl descoperisem recent în Franţa. Revenind la ideea de Paradis, l-am întrebat pe unul dintre cei mai 
apropiaţi prieteni ai muzeului dacă crede că există obiecte în Rai. Răspunsul lui m-a tulburat. A zis, am avut două mătușşi care sunt sigur că 
acum se află în Rai. Şi, aşa cum le cunosc, au dus cu ele acolo câteva obiecte. Am şi eu mătuşi care aş putea să jur că au făcut acelaşi lucru şi 


lumea e plină de bunici şi rnătuşi incapabile să se despartă de obiectele cu care au trăit. 


În stagiul din Franţa am descoperit ecomuzeul. Mai întâi l-am văzut cu ochii, apoi l-am aprofundat prin lecturi. Mulţi 
confundă ecomuzeul cu un muzeu în aer liber, şi nu greşesc prea rău, pentru că multe sunt ecomuzee numai cu numele. 
Adevăratul ecomuzeu este acela care are în spate o comunitate care îl susţine şi are nevoie de el. Ecomuzeul e compus din 
obiecte care trimit la vremea bunicilor şi a străbunicilor, dar pe care poţi să le atingi, să le utilizezi. În variantele sale cele 
mai bune, ecomuzeul este pentru comunitatea căreia îi aparţine un joc în tunelul timpului şi o terapie identitară. Cum 
spuneam, puţine ecomuzee reuşesc să mobilizeze o comunitate. În cele mai multe cazuri relaţia se sleieşte şi în ecomuzeu 
rămân doar muzeografii care se obstinează să-l ţină artificial în viaţă. 

loana şi cu mine am fost preocupate multă vreme de problemă. Ea-şi dorea să pună pe picioare un ecomuzeu la 
Hereşti. A inventat "muzeopareea'", despre care scria în Rosturi, în 1993: 

Trebuie oare abandonată ideea de ecomuzeu? Să nu fi existat ea decât ca o modă? Personal cred că ar trebui re- 
născută, pornind de la om. Aşa s-a conturat în mintea mea ceva ce am numit MUZEOPAREEA. 

“Pareea " înseamnă în grecește o asociere ocazională, o întrunire, o participare la activități plăcute, fie ele petrecere 
sau muncă. Cine alcătuieşte pareea? Oameni care se grupează de bunăvoie pe baza unor afinități reciproce, gusturi, 
opțiuni. 

Ce ar trebui să însemne deci muzeopareea? O grupare de indivizi activi (vizitatori, specialişti etnologi şi oameni ai 
locului, ţărani), născută cu scopul petrecerii împreună a unui timp special, altul decât cel al activităţilor cotidiene 
obișnuite, pe baza unui program de viaţă care să includă momente de muncă, de târg, de sărbătoare etc. Regulile de viaţă 
comunitară specifice acțiunilor muzeului vor fi foarte stricte şi respectate de toţi. S-ar putea ca în timp să se realizeze 
astfel un sentiment de apartenenţă la un grup opțional, în care oamenii să se cunoască şi să funcţioneze ca o comunitate 
structurată în procesul participării la facerea perpetuă a unui astfel de muzeu. 

Peste un an şi ceva numai am avut ocazia să experimentăm formula. Federaţia Ecomuzeelor din Franţa ne-a trimis o 
expoziţie de fotografii cu imagini din ecomuzee. Ca să ajutăm publicul român să înţeleagă despre ce este vorba, am pus în 
sală, între fotografii, un televizor marca Rubin de prin 1960, cu tot felul de şerveţele şi mileuri şi, evident, un peşte de 
sticlă, am pus o masă şi pe ea tot ce punea românul comun când primea musafiri. Am încercat să provocăm vizitatorul să 
se gândească la obiectele pe care le folosea în urmă cu doar câteva decenii. Ei, şi pentru că nu ni s-a părut destul, într-un 
loc aparte am plasat trei sertare, două dintre ele scoase din noptierele noastre. Aşa cum erau, live! Sertarul loanei era o 
tipologie riguroasă de mărunţişuri, rulate, bine aşezate, curat ca la farmacie. Sertarul meu, un amestec de aţe, nasturi, 
medicamente, ochelari stricaţi, creioane neascuţite, fundiţe de catifea şi de "aur" - o învolburare de obiecte fericite. Al 
treilea sertar era gol. Alături se aflau nişte cartonaşe şi un pix. Publicul era anunţat că fix peste o lună, în ziua cutare, la 
ora cutare, cei care lasă "un semn" în sertar se pot întâlni să petreacă câteva ore plăcute la noi. Nu ne venea să credem 
cum se umplea sertarul văzând cu ochii. Oamenii lăsau mărunţişuri de prin buzunare şi ne scriau bileţele tandre... 
începusem să ne facem griji că în ziua cu pricina nu vom fi la înălţime. Ne-am neliniştit inutil. În ziua şi la ora stabilită n-a 
venit nimeni. Oare unde am greşit? 


Pentru că, în mod inexplicabil, amintirile legate de primii ani sunt foarte pregnante, vă rog să mă credeţi când spun 
că am pornit de pe poziţii nu diferite, ci extrem de diferite. Până în 1997 problema discursului muzeal a fost reluată cel 
puţin o dată în fiecare an. Am tratat cu destulă libertate propunerile succesive tocmai pentru că ele au fost permanent în 


atenţia noastră. Discursul muzeal se năştea din trăirile noastre, se schimba pe măsură ce noi ne schimbam şi se adapta la 
ceea ce făcusem deja, ca şi la proiectele care apăreau pe parcurs. Cine străbate cu privire neglijentă diferitele "straturi" ale 
discursului muzeal ar putea spune că am fost inconsecvenţi. Greşit! Consecvenţa noastră a constat în încercarea de a 
identifica problemele societăţii tradiţionale. Pentru că muzeificam probleme, nu teme cum se face în mod convenţional. 
Faţă de marile probleme ale societăţii tradiţionale am manifestat fidelitate, căutările au vizat aspectele concrete pe care 
urma să le exprimăm. 


Să nu uit, chiar din 1990 ne-am gândit la o "scrisoare către sate", eventual la un chestionar prin corespondenţă. 
Hasdeu, Densusianu şi Muzeul Ţăranului... Părerile erau împărţite. Pe la sfârşitul anului 1995 a fost formulată această 
scrisoare care, din fericire, n-a fost trimisă nicăieri. Mi se pare de o inadecvare perfectă. Dacă aş scrie acum o astfel de 
scrisoare, s-ar putea să fie la fel de proastă. E şi greu. 

MUZEUL ŢĂRANULUI ROMÂN este o instituţie nouă, înființată în 1990, dar această aparentă noutate restaurează o 
istorie violent întreruptă de comunism, continuă Muzeul Naţional de Artă inaugurat în 1906 prin strădania admirabilă a 
primului său director, Al. Tzigara-Samurcaş. Pentru Tzigara Samurcaş muzeul trebuia să fie un "templu al românismului', 
un loc în care lemnul sculptat, olăria şi scoarţele "să capete grai, să vorbească pe înţelesul tuturor', să mărturisească 
dincolo de materie noblețea unui spirit, mişcarea unui suflet care se întrupează şi durează în lucruri. Muzeul nostru se 
cheamă 'al ţăranului”, şi nu al "artei ţărăneşti”, fiindcă avem să aflăm de fapt, prin obiectele frumoase, existenţa 
omenească a celor dispăruţi şi a celor vii, să recuperăm gândul şi cuvântul celui care a făcut lucrurile. 

Dumneavoastră, ca oameni ai locului, sunteţi martori şi autori ai istoriei vii ţărăneşti, cei mai buni cunoscători ai 
memoriei satului, iar această memorie trebuie salvată şi aşezată la temelia istoriei naţionale. Aşteptăm să ne comunicaţi 
date despre intemeierea satului, reală sau legendară, despre istoria bisericii şi a şcolii. Vrem să ştim cum își explică ţăranii 
numele satului lor şi toate numele pe care le dau apelor, dealurilor, râpelor, diferitelor "cartiere" și ulite ale satului, fiindcă 
în spatele fiecărui nume există o istorie, un mod de a vedea și a împărţi lumea. Dacă este cu putinţă, trimiteti-ne hărţi ale 
satelor, chiar sumar alcătuite, liste ale plantelor cunoscute în sat cu numele lor ţărăneşti şi cu toate întrebuinţările lor, liste 
ale alimentelor şi felul lor de preparare şi conservare etc. Astfel va prinde viaţă o aşezare pe care numai dumneavoastră O 
puteţi scoate la lumină în toată bogăţia ei ca pe un râu necunoscut care hrăneşte fluviul evenimentelor mari. Vă rugăm să 

aflaţi de la oameni povestea vieţii lor. Să înregistraţi de la bătrâni în amănunţime felul în care au copilărit, în care au 
învăţat o meserie, să aflaţi cum au făcut armata, războiul, cum şi-au crescut Copiii, cum au petrecut sărbătorile. Veţi vedea 
că aceste povestiri, cu nimic mai prejos decât autobiografiile ilustre, alcătuiesc un tezaur nebănuit. 

Vrem să includem în colecţiile muzeului scrisori, caiete de amintiri, fotografii, foi de zestre, testamente, tot ce ţine 
de existenţa personală, intimă, a ţăranului. 

Aproape în fiecare sat există monografii manuscrise, există cărturari care au strâns documente de preţ pentru 
comunităţile lor. Muzeul Jăranului Român se angajează să le publice pe cele mai semnificative, respectând, bineînțeles, 
dreptul de autor. Vă rugăm de asemenea să ne semnalaţi existenţa oricăror colecţii de obiecte ţărăneşti fie publice (muzee 
locale), fie particulare. Vă invităm la un dialog liber de orice îngrădiri. Ne puteţi comunica tot ceea ce credeţi că este 
interesant în satul dumneavoastră, ceea ce îl distinge de celelalte aşezări. Am vrea să aflăm, deschis, cum aţi dori să arate 
un muzeu care să vă reprezinte? Ce ar trebui să conțină? Cum aţi aranja o sală de muzeu? 

Sperăm că o conlucrare neîntreruptă, o corespondenţă permanentă, ne vor ajuta să clădim împreună acel "templu" al 
vieţii ţărăneşti pentru care s-a ostenit întemeietorul muzeului. 


Această scrisoare n-a fost trimisă niciodată. În 1997 am expediat, în schimb, o circulară în 500 de sate prin Grupu/ 
de acţiune culturală Furnica. Le spuneam oamenilor că, în cazul în care au iniţiative culturale, pot conta pe ajutorul nostru. 
Ne-au răspuns şase foşti activişti, cerându-ne să le spunem cât mai clar ce au de făcut... 

Grupul Furnica se născuse spontan cu un an în urmă. După nişte cursuri pe care le ţinusem la Universitate, se crease 
între studenţi un elan de comunicare neobişnuit. Dacă vreţi să vă mai întâlniți, le-am spus, veniţi la muzeu. Îmi amintesc 
că era 24 februarie, o zi de sâmbătă, când afară ningea şi viscolea, iar noi aveam prima întâlnire. N-o să vină nimeni, mi- 
am zis, dar eu nu pot să lipsesc. Am găsit în mediatecă peste cincizeci de fete. Am început să facem proiecte. Am câştigat 
un grant Phare de 10 000 de EU. Au urmat tot felul de activităţi. Din "furnicile" de la început multe s-au pierdut pe drum. 
S-au adăugat altele. În 1997, cel mai important lucru pe care l-a realizat Grupul Furnica a fost setul de şase casete audio 
în care profesorul Neagu Djuvara povestea copiilor istoria românilor. Adi Hoţoiu a făcut atunci o treabă minunată. De 
îndată ce a terminat-o, a fost dat afară. 


Am în mână un dosar pe care scrie Departamentul Cercetare - 'Extemporale". Patru autori, Florin, Mihai, Mircea şi 
Mugur fac împreună o propunere privind modul cum ar trebui gândite expunerile de la etaj. Urmează Gabriel, Costion, 
Doru, Mariana şi Vlad, cu părerile lor. Un singur autor îşi datează extemporalul, februarie 1994. Este momentul când 
începe discuţia referitoare la extinderea muzeului. Atunci refac şi eu discursul muzeologic incorporând în varianta mai 
veche idei care te miri de unde ne vin. 

"Extemporalele" sunt inegale. Cele mai multe au paragrafe subliniate de Horia şi adnotări. Două sunt ignorate pe 
bună dreptate; la superficialitate şi schematism nu ai ce să comentezi. Reţin câteva adnotări şi citez nişte paragrafe 
subliniate. lată comentariul la propunerea de a continua problematica vieţii religioase la etaj, noua expoziţie urmând să 
aprofundeze "creştinismul cosmic", tradiţiile şi "superstiţiile păgâneşti'". Cum?! Temele muzeografice nu se suprapun peste 
concepte. Explicitarea riscă să aducă o sărăcire a înţelesurilor. Din sublinieri rezultă că propunerile lui Gabriel l-au 
interesat pe Horia. Un etaj al stărilor de graţie, oarecum opus parterului (dar care în absenţa lui n-ar spune nimic), un 
spaţiu în care singurul criteriu de selecţie a obiectelor să fie "frumuseţea nemaipătimitoare'. Propunerea lui Vlad, constând 
din moduli numiţi tematic "câmpul cu florile", "lanul şi pâinea", "de la leagăn la cruce" etc. e adnotată de Horia astfel: O 
parte aşa? Ca o poveste în care e neglijat faptul că fructele mucegăiesc, bălegarul pute şi ţăranul nu "deosebeste". Astfel? 

Toţi am dat extemporale atunci. Unele s-au rătăcit, peste altele n-am dat. Ştiu precis că a existat şi o întâlnire în 
sala de conferinţe unde fiecare dintre cei implicaţi şi-a susţinut propunerea. Comunicarea dintre noi era mizerabilă. Atunci 
a fost întâmpinată cu ostilitate ideea loanei de a aborda munca şi meşteşugurile din perspectiva "materiei chinuite". După 
propuneri au urmat proiectele. Pe proiectul loanei, Horia notează: Minus "jertfa", care-i o noţiune imposibil de tradus 
vizual - prin obiecte, prin fapte, prin simboluri "emotive". Chiar şi faptul că materia se transformă din starea ei naturală 
este greu de arătat (decât în mod 'adiacent" sau 'derivat'). Pe un proiect mai amplu dedicat temei, din nou adnotări: Aș 
păstra doar una sau două secvenţe pentru ilustrarea acestui mod de a vedea lucrurile; o secvenţă ce cuprinde un etaj de 
muzeu în întregime mi se pare prea mult... repetarea în mai multe săli a unei optici fals spiritualiste (acesta ar fi rezultatul 
materializării...) ar crea senzaţia (neplăcută şi nedorită) a contactului real cu secretul lumii... Dacă stau să mă gândesc, 
reţinerile lui Horia faţă de ideea loanei ţineau de rezerva generică pe care o avea faţă de găselniţele "intelectualiste”. În 
cazul de faţă interesul nostru faţă de chinul materiei era stimulat de texte rituale cum sunt "chinul cânepii”, "chinul pâinii" 

care, la fel ca şi pluguşorul, rezumă poetic nişte activităţi practice. Mihai Pop spunea despre pluguşor că ar fi un mic tratat 
de agronomie în versuri. 

Dar nu asta-i important, grav este că timpul şi mai ales stilul nostru de lucru nu implicau discuţii atunci când 
acestea s-ar fi impus. Niciodată autorii "extemporalelor" şi ai proiectelor n-au apucat să ia cunoştinţă de adnotările lui 
Horia. Au existat numeroase disfuncţii la nivelul comunicării şi chiar diferende importante în modul de a concepe 
implicarea specialiştilor tineri în "muncile" grele. Horia se gândea frecvent la ei, regreta că nu fac mai mult teren, dar, cu 
câteva excepţii, rar ajungeau aceştia în proximitatea lui, să ia folos. De tineri se interesa mai concret llişiu, care îi punea 
tot timpul la lucru oferindu-le teme fie insipide ("fă o bibliografie critică”), fie care le depăşeau puterile. Fapt este că, orice 
ar fi făcut tinerii, rezultatele nu erau analizate serios şi mai ales nu erau folosite. Atâta risipă! Nu vreau să-mi amintesc de 
câte ori s-au cerut soluţii pentru un sistem de semnalizare a circuitului muzeistic. Unele propuneri au fost interesante, dar 
nici astăzi nu avem un asemenea sistem. Geta s-a preocupat de formarea unor tineri muzeografi capabili să se ocupe de 
colecţii, de legea patrimoniului şi aşa mai departe. Punând accent pe disciplina gestului cotidian, tinerii cu aspirații 
teoretice înalte au plecat, unul câte unul. Cunoscându-i destul de bine, îmi asum răspunderea spuselor mele: nu aveau 
stofă de muzeografi. În ce-o priveşte pe Speranţa, ea a fost extrem de exigentă cu tinerii. lar eu am greşit în cu totul alt 
fel, acordându-le un credit total. Am văzut în tineri generaţia care ne salvează, am întreprins în câteva rânduri "cruciade 
ale copiilor”. Cu excepţia celei din urmă, pornită în 2000, celelalte au fost cel mai pur eşec. 


În 1992 vin acasă ultimele piese din patrimoniu. Le-au adus Geta, Dan şi colaboratorii lor. Şaptezeci şi trei de tiruri 
pline!!! închipuiţi-vă un convoi cu şaptezeci şi trei de tiruri... dar ele au venit pe rând. Să iei obiect de obiect, să bifezi în 
caietul inventar, să-l ambalezi, să-l aduci în depozitele provizorii, să-l aşezi în mod sistematic, să organizezi fişele 
existente, să faci altele noi... Enormă muncă, pe cât de nevăzută, pe atât de necesară, o muncă prin care nu devii celebru, 
în care dai mai mult decât primeşti. 

Apoi comisiile de achiziţii din fiecare an. Din ofertele primite s-au reţinut 10.000 de obiecte. Dacă adăugăm încă 
10.000 de piese primite din donaţii, rezultă un număr de obiecte care ar putea constitui colecţia unui muzeu. De câte ori 
vine vorba de donaţii invoc numele familiei Zahacinschi. Ei ne-au dăruit câteva mii de obiecte valoroase, mii de ouă 


încondeiate, costume, ştergare, munca lor de o viaţă. O altă familie s-a despărţit de dragul nostru de cele 120 de cruci de 
mână şi pristolnice pe care le-au adunat de prin sate. Mă opresc aici, deşi simt dorinţa să-i numesc pe toţi. 

Nu pot să trec cu vederea nici o anumită scoarță basarabeană din sala ferestre. Într-o noapte visez că o voce îmi 
zice, du-te şi mai dă nişte bani la biserica de pe strada Buzești. Biserica arsese în decembrie '91 şi, fiind în drumul meu 
zilnic spre muzeu, mă simţeam legată de ea. Dădeam, din când în când, cât puteam. Nu pot să uit cum, pentru Sfintele 
Paşti din 1992, preotul a ridicat un perete de carton din cutii de banane şi, pe "catapeteasma" improvizată, a lipit câteva 
icoane de hârtie. În faţa altarului, o masă de bucătărie acoperită cu muşama. Şi oamenii veneau, deşi sunt o mulţime de 
biserici în jur, pentru că domnea un duh de sfinţenie. Intru deci în biserică în dimineaţa aceea, dau banii lumânăresei, ea 
îmi taie chitanţă şi mă duc să aprind nişte lumânări, când, ce văd?! Sub sfeşnicul în care se aprindeau lumânări, o 
splendidă scoarță basarabeană datată în țesătură cu 1816, plină de ceară şi nisip din şantier. Mi s-a oprit inima. Asta 
trebuie să vină la muzeu! Un gând îmi spune, ai venit să dai, nu să iei. Nu contează! Vorbesc cu lumânăreasa care mă 
sfătuieşte să vorbesc cu preotul. Revin peste câteva zile. Preotul este de acord să ne-o dea, dar, între timp, pe scoarţa din 
1816 fuseseră depozitate câteva zeci de cutii cu gresia care urma să fie noul paviment. Sute de kilograme pe țesătura 
aceea veche! Preotul îmi spune, peste o săptămână ne apucăm de lucru şi atunci puteţi veni s-o luaţi. Îmi înving ruşinea şi 
îl rog, părinte, vin cu nişte oameni de la muzeu, mutăm cutiile şi scoatem scoarţa, pentru că se distruge. Acceptă şi asta. 
Într-o oră scoarţa ajungea "acasă". De câte ori intru în sala Ferestre şi o văd, mă ia cu ameţeală. 


Primul lucru pe care l-am făcut în muzeu a fost, întâmplător sau nu, o expoziţie. În 1996 încă se lucra într-o 
devălmăşie sănătoasă. Echipe mixte de etnologi şi muzeografi, în proporţie variabilă, făceau efectiv expoziţii, cu toate 
neajunsurile care decurgeau dintr-o astfel de combinaţie. Unii aveau "ştiinţa" obiectelor. Ceilalţi cunoşteau contextele şi 
aveau o viziune de ansamblu asupra fenomenului țărănesc. În plus, o lipsă de inhibiţii care venea frecvent din 
necunoaşterea rigorilor muzeografice. 

Un lucru nu l-am înţeles pe vremea aceea şi, deşi astăzi mi s-a mai limpezit pentru că i-am găsit unele justificări, 
continuă să mă preocupe. Etnologii puteau să imagineze un proiect de expoziţie în care locul obiectelor era "pipăit", adică 
exprimau o idee adăugând, aici ar trebui un obiect din categoria cutare, sau de dimensiunea cutare, sau din paradigma 
cutare, fără să aibă în faţă obiectul care să le stimuleze demersul. Era o frustrare de care am suferit şi eu. Abia în '99, când 


am făcut împreună cu Jean o expoziţie despre Paşti la Centrul Cultural Român de la New York, am avut privilegiul să văd 
depozitele. Din fericire, aveam nevoie de obiecte din diverse categorii, aşa că am intrat în toate colecţiile, la icoane, la 
ceramică, la port, la lemn, la ţesături de interior. Bucurie mai mare ca aceea n-am avut decât, poate, când am scos prima 
carte. Şi pot mărturisi acum, fără nici o urmă de regret, că am prelungit cât am putut de mult acele momente. Nu pentru 
că nu mă puteam decide asupra unui obiect anume - chiar dacă nu era lucru uşor - ci pentru că îmi spuneam tot timpul că 
cine ştie când voi mai putea atinge, cu mâinile tremurând şi cu nările dilatate, minunile care dorm sub învelişuri de netex. 
Ştiu că le-am zăpăcit atunci pe bietele trezoriere, dar timpul mi-a dat dreptate. Noua organigramă de la sfârşitul lui '99, 
care clarifica, în fine, după un an de discuţii, atribuţiile fiecărui departament, lua etnologilor dreptul de a face singuri 
expoziţii cu obiecte de patrimoniu. Li se permiteau expuneri punctuale, temporare, absolut specifice (de pildă expoziţiile 
de imagine sau cele prilejuite de diverse acţiuni culturale) în spaţii speciale, colaterale expunerilor permanente. Depozitele 
se vor deschide în primul rând pentru cei care lucrează în ele, cercetează obiectele, fac fişe şi aşa mai departe. 


Carmen are pe undeva dreptate. Accesul la colecţii a fost tot timpul o problemă. Cu riscul de a enerva pe mulţi, aş 
spune o falsă problemă. Reglementări care să permită accesul la obiecte au existat de la început. Cei nemulţumiţi, şi nu 
este mic numărul lor, visau la o libertate mai mare. Eu însămi, când am venit la muzeu, îmi doream să cunosc toate 
obiectele, speram să le vizitez când poftesc, să le pipăi, să le miros. Destul de repede am înţeles că depozitele noastre 
sunt provizorii. Faptul că arată corect şi nu ca nişte lăzi de gunoi cum am putut vedea în alte muzee nu înseamnă că sunt 
asigurate condiţiile normale de consultare. Accesul la obiecte, mai ales acum, dar şi în viitor, este firesc să se facă în 
scopuri precise: pentru expoziţii, documentare în vederea publicării unor cataloage... 

Admit că este frustrant. Dacă aş lucra într-o bancă, mi-ar place să mângâi lingourile de aur. N-aş avea voie. Peste 
tot unde există tezaure există şi reguli care le protejează. Nici chiar aşa, vor spune unii, la noi se exagerează! Le răspund 
că respectarea deplină a tuturor normelor de conservare ar îngrădi accesul la obiecte mult mai mult, pentru că regulile 
sunt făcute în favoarea obiectelor. lar obiectele nu sunt nemuritoare, sunt doar întrucâtva mai durabile decât noi. 


Am început cu ferestre. Sala Crucea-i peste tot de la parter, ultima din expunerea permanentă, urma să devină din 
1996 altceva. Concepţia noii săli se sprijinea pe ideea de mănăstire ca fereastră deschisă spre lume şi spre Dumnezeu. Mi- 


amintesc că am lucrat multe ore ca să prind unui peretar foarte frumos dublat cu pânză groasă nişte zeci de inele care 
urmau să-l fixeze de pereţi. Am bătut multe cuie pentru expoziţia asta! Lucram cot la cot cu prietena mea Lila, pe care tot 
Irina o adusese în muzeu cu puţin înaintea mea. Proiectul exista, noi am fost "furnicile". Tresăream ori de câte ori Irina îmi 
cerea părerea, şi mi-o cerea des. Răspundeam cu bun simţ, că altceva de unde? Pentru că nu cunoşteam încă personalul 
muzeului - nici acum nu-i ştiu pe toţi - făceam tot felul de gafe. Mi se întâmpla să confund vizitatorii cu oamenii 
muzeului. Sala nu era închisă pentru public, o sfoară simbolică sugera că acolo se lucrează. Totul se făcea la vedere. 
Umblam fără jenă în patru labe, în haine "de scandal" sau murdară de vopsea gri. Am aşezat de nu ştiu câte ori un obiect, 
o cută de perdea, o cajă. Am refăcut în cinci zile de tot atâtea ori vitrina cu ouă pictate cu chipuri de sfinţi şi iconiţe de 
duzină. Am suit şi-am coborât praporii până mi-au amorţit mâinile. Am mişcat de nenumărate ori spoturile luminoase ca 
să obţinem pe pereţi umbre perfecte ale ferestrei şi ale mănăstirii. Fereastra, mică şi veche, avea o poveste de o 
cutremurătoare duioşie. Mănăstirea era o machetă pictată în culori de Bizanţ. Fiecare de pe postamentul ei, "centrau" sala. 

Şi totuşi, am auzit de zeci de ori, nu-i bine, aici trebuie să mai lucrăm. Venea câte unul şi-şi dădea cu părerea. Se 
încingeau discuţii. Aveam pauză! Cât s-a lucrat la expoziţie, toată lumea pleca acasă la ore târzii. Erau şi momente când 
Irina decidea că am ajuns într-un impas, lucrurile nu se leagă şi trebuie să ne mai gândim. Lăsam totul baltă şi a doua zi 
reluam din punctul nevralgic sau o luam de la capăt. Programul hei-rupist, ritmat de fluxurile şi refluxurile muncii "de 
creaţie", contrasta cu programul fix al supraveghetoarelor sau al personalului tehnic. A fost şi este încă un măr al 
discordiei. 


Mi s-a întâmplat şi mie să observ tensiunea la care se referă Carmen şi mi se pare perfect explicabilă. Între cei care 
de obicei "ne ajută" există oameni extraordinari, pe care poţi să contezi, ceilalţi sunt însă cu desăvârşire nemotivaţi. Pentru 
ei muzeul nu este o patimă, nici o baricadă de unde lupţi cu prostul gust şi cu prejudecățile. Este o slujbă pur şi simplu. În 
România de tranziţie slujba încă este tratată cu neglijenţă, regula jocului rămânând să lucrezi cât mai puţin şi să te 
strecori. De aceea îmi venea să plâng când o vedeam pe Mariana, supraveghetoare de la fostul muzeu al partidului, cum 
stătea peste program cu zâmbetul pe buze, lucra cot la cot cu noi la sala Crucea-i peste tot şi ne aducea dimineaţa gogoşi 


calde făcute cu mâna ei. Asta era în primăvara lui 1993. 


Ultimul cuvânt îl avea întotdeauna Bernea. Eu, novice, am fost surprinsă să constat că şi seniorii aşteptau verdictul 
cu emoție. Sala Ferestre n-a făcut excepţie. Irina spunea din când în când "cred c-o să-i placă lui Horia" sau "asta n-o să-i 
placă lui Horia" sau "oare Horia cum ar face aici". Abia când mi-a zis, hai la sală că vine Horia s-o vadă, am înţeles că toate 
astea ascundeau emoția dinaintea unui examen. Bernea era eliptic. Vorbea puţin şi sec. Nu ştiai cu adevărat niciodată cât 
de mult apreciază un lucru. Tineri, aşteptam laude. Atunci când nu formula nici o critică, spunea, da, e bine. Atunci am 
fost dezamăgită. Ulterior am înţeles că tăcerea lui însemna foarte mult. 


Într-adevăr, Horia lăuda greu. O vreme am împărtăşit dezamăgirea lui Carmen. Pe urmă m-a intrigat faptul că lăuda 
mai uşor un lucru pe care eu îl socoteam mediocru. La un moment dat am decis să nu mă mai sinchisesc. Când o să 
greşesc, o să mă certe... Şi atunci am cunoscut libertatea. De certat, m-a certat mult. Dar aş minţi dacă nu aş recunoaşte 
că, de câteva ori, cred că m-a lăudat. 


În '94 şi '95, cum spuneam, Horia, Geta, Anca, loana Bătrânu şi Costion au început şi terminat cele două săli de 
icoane, întregind în felul acesta expunerea permanentă de la parter. Sunt două săli "tari", care nu necesită multe explicaţii. 
Cei cinci au lucrat serios şi discret. În ziua vernisajului am putut să vedem cu toţii minunea. lată ce scrie Teodor Baconsky 
despre muzeu în Dilema din 29 decembrie 1995 - 4 ianuarie 1996, cu această ocazie: 

Simt nevoia să comentez, în final, impactul experienţei consumate la Muzeul Ţăranului Român asupra culturii 
noastre "orăşeneşti". Las deoparte eroarea celor care se plâng că Muzeul Ţăranului Român le propune 'universul lui Horia 
Bernea’, uitând sau neștiind că orice discurs muzeologic recontextualizează datul originar sub presiunea unui sistem de 
valori heterogene. Prefer să insist, dimpotrivă, asupra felului aproape miraculos în care acţiunea unui om teafăr a reuşit să 
depăşească simultan logica "reabilitării" şi pe aceea, nu mai puţin deformaniă, a 'exemplarităţii”. Tot ce se petrece la 
Muzeul Ţăranului Român nelinişteşte (sau, după caz, irită), în măsura în care ne solicită o schimbare globală de atitudine. 
În cinci ani, acest muzeu, care ar fi putut să nu fie decât corecta reluare a programului abordat odinioară de Al. Tzigara- 
Samurcaş, s-a transformat într-un laborator al trezviei regăsite. S-a produs, sub ochii noştri, un scurt-circuit între 
modernitatea fragmentului şi mesajul generic al Tradiţiei. Am asistat la explozia decupajelor regionale şi a clasificărilor de 
specii, fără a cădea în impresionism, tot aşa cum am luat act de trecutul românilor într-o manieră care nu mai are nimic 

de-a face cu manipulările curente ale ideii naţionale. Ne-am bucurat văzând cum creştinismul ortodox - ca fapt de viaţă - 
inspiră în acest caz muzeografia - ca fapt de cultură. 

Pledoarie pentru firescul rafinamentului şi smerenia fastului, medie între mărturisirea frumuseţii şi frumuseţea 
mărturisirii, Muzeul Ţăranului Român a reuşit să treacă dincolo de clişeele etnografiei "coloniale", de tip occidental, 
evitând totodată orgoliile autohtoniste. E mai mult decât o 'performanţă" profitabilă în materie de export intelectual. E 
vorba despre coagularea unei şcoli de gândire, în care ar putea interfera creator antropologia religioasă şi strategiile 
educaționale. 


Lucrul la 7riumf a durat mult. Un timp consistent a fost folosit pentru prelucrarea pereţilor. Ideea care i-a venit în 
ultima clipă lui Horia, de a decapa tencuiala de pe trei bolți, i-a năucit pe mulţi. Cu atât mai mult cu cât, la una dintre ele, 
în mijlocul cărămizilor roşii s-a ivit o cruce albăstrui-sinilie. 

Şi la mesele-suport s-a lucrat mult de tot. Au fost mai întâi desenate, una câte una, apoi făcute de tâmplar, "albite" 
de restauratori şi, pe alocuri, de loana Bătrânu. Structurile din bețe subţiri aşezate deasupra meselor au fost şi ele mai 
întâi desenate, apoi cioplite... îmi amintesc cum, la un moment dat, nemulţumit de felul în care ciopleau ceilalţi, Horia a 
venit cu un briceag şi a început să cioplească. A cioplit până a făcut o crampă urâtă la mână şi câteva zile n-a putut să 
pună mâna pe pensulă. Era turbat. 

Pe urmă au început să vină obiectele, fiecare aşezat cu grijă. S-a făcut peretele de farfurii, peretele cu uşă şi covoare 
care zboară, au fost încastrate în zid fotografiile, sculptorii împreună cu loana Bătrânu au ridicat vatra. O vatră de nicăieri 
şi de oriunde, un loc pentru foc în jurul căruia gravitează toată viaţa. 

Pentru Salonul de artă ţărănească - Triumf ar fi de nuanţat diferenţa dintre cădere, punere şi aşezare. Ce se 
întâmplă când cade un obiect ştie oricine. De pus, îl pui cum vrei, dar îl aşezi numai unde-i este locul. Cred că în asta stă 
forţa acestei săli, fiecare obiect şade în locul lui, între vecini potriviţi. 

Îmi amintesc cum, într-un decembrie friguros, am sortat într-un garaj cu marfă second-hand material pentru 
perdele. Pe urmă, cu Horia şi cu Geta l-am împărţit pe ferestre. Fiecare fereastră trebuia să aibă perdea din alt material şi 
drapată altfel. Geta, pe cea mai înaltă scară din muzeu, căţărată sus de tot, unde n-ar fi îndrăznit să lase pe nimeni, a 


prins perdea după perdea şi deasupra lor dreptunghiuri de pânză albă. Efectul dantelelor şi al drapajelor trebuia să fie 
străvăzut, implicit. Este. 


După Triumfa urmat V/cioare de nuntă. Expunerea a fost însoţită de primul catalog de colecţie făcut de Muzeul 
Ţăranului Român. Sala, cu pereţii ca un fagure, riguros împărţiţi în casetoane, a fost gândită să adăpostească permanent 
tipologii de obiecte. În mai 2001 va fi inaugurată aici expoziţia Cah/e, însoţită de al doilea catalog de colecţie... Dacă 
lucrurile merg cum trebuie, aşa vom continua. 


Ce nebunie a fost atunci când am pregătit pentru tipar, în două săptămâni, albumul de fotografii Villages roumains. 
Les gens et les choses. Am spus două săptămâni! Lucram până seara târziu. Într-o astfel de seară am putut să constat cât 
de eficientă este Cati Lung. Îmi pare rău că a plecat. 


E cazul să insist, fiindcă Irina nu spune destul. Nu o dată s-au făcut lucruri cu sufletul la gură. Încordări împotriva 
timpului şi a firii demne de consemnat sunt multe în istoria noastră de zece ani. Lucruri pe care alţii le-ar fi făcut în luni 
de zile sau poate chiar ani. Cel mai proaspăt exemplu care-mi vine în minte este tot o tipăritură, albumul de icoane pe 
sticlă de la Sibiel, scos în 2000. A fost gata pentru tipar într-o lună! 


Doamne, ce repede au trecut zece ani! în 2000 a fost sărbătoare mare. Au venit prieteni vechi. Andrei Pleşu declară: 

Omagiul cel mai important pe care l-aş putea aduce acestui muzeu este că el nu oferă o imagine ideologizată a 
ţăranului român. Nu e construit pe o opţiune ideologică, ci pe un act de identificare, de participare la un anumit tip de 
univers. Este un act de cunoaştere, adică un act de iubire. Acest muzeu este un discurs despre calitatea, coerenţa şi rostul 
civilizaţiei tradiţionale. Nu vreau să spun că este vorba despre un discurs estetizant, n-avem de-a face cu un mare artist 
care a umblat pe la ţară şi a ales obiecte frumoase. E vorba de participarea la un anumit metabolism spiritual, care se 
regăseşte în felul de lucru al echipei acestui muzeu. Şi cred că esenţial în acest muzeu e că el nu e un muzeu despre 
ţăranul român. E un muzeu făcut în spirit țărănesc. E un muzeu aşa cum s-ar naşte el într-un univers normal, echilibrat, în 
care valorile ajung direct la cei care le apreciază, fără nici un balast. De aceea acest muzeu este în acelaşi timp somptuos 


şi foarte simplu, ingenios, dar nu fandosit, convingător fără să fie nici o clipă propagandistic. Este coerent, fără să fie 
sistematic, în sensul uscat în care sunt uneori muzeele, mai ales cele etnografice. Domnul director Bernea spunea la 
televizor un lucru foarte tare pentru cineva care se ocupă cu civilizaţia ţărănească. La întrebarea moderatorului cum se 
face că nu mai există oameni la ţară care se îmbracă în costum țărănesc când merg la serbări, el a răspuns: "nu trebuie 
neapărat să te îmbraci ţărăneşte ca să ilustrezi un fel de a fi şi o filozofie de viaţă de tip țărănesc". O afirmaţie extrem de 
curajoasă pentru cineva care a pus în muzeu atâtea costume populare, pentru că identifică, într-adevăr, un mod de a fi şi 
nu un ambalaj. Asta e rar astăzi, când costumul popular a devenit un fel de etichetă pentru un anumit tip de entuziasm 
folcloric, şi când se socoteşte că nu e nevoie să-ţi pui costum țărănesc doar ca să fii ţăran, dar că e bine să ţi-l pui şi ca să 
fii țărănist, adică să se vadă de departe, cu ochiul liber, din ce zonă ideologică vii. 

Muzeul Ţăranului Român a reuşit în zece ani să fie o construcţie împlinită, cum nu sunt multe, și care este, din 
cauza asta, dătătoare de incredere în lumea românească de azi. S-ar putea ca la un moment dat să nu mai existe ţărani. S- 
ar putea ca această categorie, în forma ei actuală sau trecută, să dispară. Structura şi reperele acestui tip de civilizaţie însă 
nu dispar, ele sunt prezente în Muzeul Ţăranului Român, trebuie doar să intri în dialog cu ele, să le vizitezi, Muzeul e un 
loc optim al unui asemenea dialog şi în plus e un loc foarte frumos. Pentru cât de frumos e acest muzeu îi mulțumesc lui 
Horia Bernea şi întregii lui echipe formidabile, oameni unul şi unul, o echipă care merită să devină ea înseși obiectul unui 
muzeu bun (revista 22 din 22-28 februarie 2000). 

Eu n-am participat la festivitatea care a durat o zi întreagă. Mi s-a spus că a fost multă lume, foarte multă lume. De 
obicei, când nu veneau cei pe care îi aştepta, Horia se supăra rău de tot. La începutul anilor '90 era uşor să atragi lume, 
oamenii erau "odihniţi", oferta culturală redusă. În 2000 toţi sunt frânţi de oboseală şi sfâşiaţi între nenumărate invitaţii, 
aşa încât faptul că au venit atâţia a fost iar o mică minune. 


În 1998 se lansează ideea unui atelier experimental de muzeografie. Pentru tineri. S-a născut în urma unor 
întrevederi între Horia şi muzeografi. Le-a dat şi lor "extemporale”. Unele vădesc o reflecţie serioasă, altele sunt variante 
de superficialitate. Citez din propunerea Lilei, care spune aşa: /nf//nțând acest atelier, putem crea o alternativă la o formă 
de expunere, ca cea actuală, tot experimentală, dar care a căpătat o greutate, o stabilitate interioară deja (muzeul are 


i i N a N 


propria-i identitate în contextul cultural actual) printr-o formă în mişcare, schimbătoare, de căutare, o formă prin care se 
poate evita riscul de a rămâne în aceeaşi expresie, de a cădea în clișeu în lipsa clişeului. 

Am fost dintre cei care au susţinut ideea atelierului, deşi cu mintea de acum aş spune că atelierele bune mizează pe 
spontaneitate şi evită formele instituţionalizate. Oricum, la o analiză sumară şi total netendenţioasă a textului de mai sus, 
mi se pare că atelierul se dorea o soluţie care să prevină riscul de încremenire a muzeului în aceeaşi expresie. Dacă tinerii 
mi-ar fi comunicat atunci lucrul de care se tem, le-aş fi dat toate asigurările că Horia însuşi avea oroare de clişee şi că nu 
întâmplător din 1996 până în 2000 nu a deschis alte săli din expoziţia permanentă. Aştepta să treacă un timp în care să se 
coacă un gest muzeografic cu totul nou. El se va concretiza în toamna lui 2001 în cele două săli dedicate muncii, asta dacă 
Dumnezeu ne va învrednici, în lipsa lui Horia, să-i ducem proiectul la bun sfârşit. 

Atelierul nu a mers. Între motive, numeroase, cel mai important a fost reorganizarea din 1999, când s-au creat în 
muzeu alte structuri. Ne-a luat pe toţi apa, antrenându-ne în alte direcţii. 


Aşa era la noi, la începutul fiecărui an făceam planuri şi, când ne era lumea mai dragă, se ivea altceva. De pildă, în 
1998, Coriolan Babeţi bate palma cu Horia pentru organizarea a nu mai puţin de patru expoziţii la Centrul Cultural Român 
de la New York. S-au făcut numai două. Tot în '98 s-a constituit un grup care să lucreze pentru reprezentarea României la 
Festivalul Smithsonian de la Washinton. O vreme, participăm la şedinţe Speranţa, Geta şi cu mine. Va rămâne în cursă 
numai Geta. Eu nu aveam ce să caut în grup în mod obiectiv. 


În 1999 cineva, nici acum nu ştiu bine cine, m-a propus să fiu al doilea membru în echipa care urma să pună pe 
simezele Centrului Cultural Român de la New York o expoziţie despre Paşti. Era în plan. Făceam echipă cu Jean de la 
muzeografie şi o meşteră din Suceava care picta ouă. A fost o veste cu totul neaşteptată şi nu pot spune că m-am bucurat. 
Sunt conştientă că mulţi m-au invidiat, iar alţii s-au supărat de-a dreptul, considerându-se nedreptăţiţi. Nu le-aş dori să 
treacă vreodată prin ce-am trecut eu timp de două luni de zile. A fost o provocare uriaşă, iar folosul greu de contabilizat. 
Mi-am descoperit limitele şi aptitudini de care n-aveam habar. lar faptul că pentru tot ce urma să fac aveam de dat 
socoteală - fără intermediari - lui Bernea însuşi a fost o sabie a lui Damocles care m-a silit să descurc multe noduri. 

Am redactat primul meu proiect de expoziţie. Îmi tremura mâna pe foi când a trebuit să-l argumentez în faţa lui 
Bernea. Îmi amintesc foarte clar două lucruri. Descriind secvențele expunerii pe care o propuneam, spuneam despre una "o 
secvenţă conceptuală, scenografică, axată pe ideea de sărbătoare". M-a întrebat dacă ştiu ce înseamnă conceptualismul în 
artă, apoi, fără să aştepte un răspuns şi fără infatuare, mi-a explicat în câteva cuvinte. Îmi dau seama că nu era o 
observaţie şi că asta a fost cea mai lungă discuţie pe care am avut-o între patru ochi. Acum mi-aş dori să-l mai întreb câte 
ceva. Şi îmi mai amintesc că zâmbea imperceptibil, din ochi. Ca un bunic. De speriată ce eram, nici nu mi-am dat seama. 

Am ales obiecte din depozite, Jean s-a făcut fărâmiţe între vamă şi minister pentru hârtii fără număr, eu m-am 
isterizat în tipografie pentru un catalog pe care m-am încăpățânat să-l fac singură închipuindu-mi că mă pricep - şi a fost 
cel mai prost lucru pe care l-am făcut vreodată... Aveam o libertate totală, o responsabilitate la fel, şi doi "pinteni", Geta 
Roşu şi Irina. În fine, la New York a început să fie minunat abia după o săptămână de nesomn, timp în care am rezolvat o 
grămadă de incongruenţe şi am pus pe picioare o expoziţie care mai amintea doar prin schelet de proiectul iniţial. Lume 
foarte multă pentru o expoziţie în contextul dat, succes nesperat şi invitaţia de-a reveni şi la anul. Poate altcineva! 

La întoarcere m-am dus din nou la Bernea cu "dovada". Fotografiile făcute de mine, cu un aparat personal de calitate 
îndoielnică. Aşteptam. După ce ne-a pus să povestim, s-a uitat cu atenţie pe toate, erau multe, şi a spus atât, mi- 
amintesc perfect, e bine, mă temeam c-o să fie prea încărcată, da’ nu, e bine. Parcă primisem un premiu! 


Cu Bernea intrasem în dialog mai ales în contextul organizat al atelierelor muzeologice. Ideea pornise de la tineri şi 
Lila a fost cea care s-a zbătut mult s-o instituţionalizeze. Bernea a fost de acord şi o vreme a crezut că e o idee bună. Irina 
a investit şi ea timp sperând să rezulte ceva. Cei care au participat la aceste întâlniri aveau motivele lor. Unii voiau să-şi 
rezolve frustrările, li se părea că fac prea puţin, deşi pot mai mult, şi n-au condiţii să se desfăşoare. Alţii aveau câteva idei 
la care ţineau, dar nu ştiau în ce mod le-ar putea concretiza. Ceilalţi, printre care mă număram şi eu, voiau "să fure 
meserie" de la alţii lucrând alături de ei, dar într-un mod în care să poată beneficia şi de nişte repere teoretice, şi de o 
îndrumare mai mult sau mai puţin explicită. Îmi imaginam atelierele ca pe nişte întâlniri de lucru, în care să facem 
ex poziţii-experiment în spaţii mici, cu durată limitată, muzeificând o temă după cum ne taie capul, trăgând cu ochiul la ce 
face Bernea alături din tema asta, şi comparând, la sfârşit, soluţiile fiecăruia. Discuţiile finale ar fi evidenţiat, pe viu, unde 
am greşit sau ce-am făcut bine şi, mai ales, de ce. N-a fost aşa. S-a vorbit prea mult şi s-a făcut mai nimic. Credeam 


atunci - şi nu mi-am schimbat părerea - că eşecul acestei iniţiative se datorează în mare parte tot tinerilor. N-am ştiut să 
renunţăm la orgolii sau la timiditate şi reţineri de tot felul, şi mai ales n-am fost uniţi. Lucrul în echipă se învaţă, dar 
trebuie să fii dispus la aşa ceva. Să faci echipă e lucrul cel mai greu într-un muzeu. Dacă în primii ani s-a lucrat foarte 
mult în echipă (grupuri mari), astăzi mulţi fac echipă când n-au încotro. Preferă o solitudine sinucigaşă. 


Cu riscul de a plictisi, reiau problema relaţiilor dintre generaţii. Carmen m-a incitat şi nu pot să renunţ. Încă de când 
lucram la Institutul de Folclor sufeream ori de câte ori se făcea această distincţie. Un proverb grecesc zice: ai văzut bătrân 
tâmpit, era din tinereţe. Cred că există oameni buni şi muncitori şi inşi leneşi sau proşti. Dacă eşti bun şi muncitor, la 
tinereţe îţi lipseşte experienţa, dar îţi prisoseşte prospeţimea. Poţi să faci echipă cu inşi din aceeaşi categorie care au 
experienţă şi le este utilă prospeţimea ta. Nu pentru că lor le-ar lipsi neapărat, la peste nouăzeci de ani Lena Constante 
este omul cel mai proaspăt pe care îl cunosc. Chiar dacă o au - aş spune mai ales dacă o au - le prinde bine să lucreze cu 
un partener din altă generaţie. Cel mai cumplit lucru care se poate întâmpla este să ajungă nişte tineri buni să fie conduşi 
de un om prost. Lasă că nu iese nimic, dar sunt compromise valori importante, cum ar fi disciplina, respectul şi 
supunerea. Exerciţiul ascultării mi se pare nepreţuit. 

"Greşeala" pe care am făcut-o eu, din 1990 până astăzi, este aceea de a-i fi smintit pe tineri spunându-le: hai să 
lucrăm împreună ca nişte oameni egali. Nu eram egali, nu puteam fi egali, eu aveam două decenii şi ceva de experienţă 
etnologică şi ei veneau de pe băncile şcolilor. Am crezut că fiind "egali" de la început vom putea perpetua relaţiile de 
echipă şi după ce ei vor acumula cunoştinţele care le lipseau. Dar n-a fost aşa... Cu rare excepţii, s-a petrecut următorul 
fenomen: după ce au citit vreo douăzeci de cărţi şi au apucat să facă ceva, au început să mă bată pe umăr. Asta nu mă va 
împiedica să recidivez. Rarele excepţii valorează mai mult decât toate eşecurile din lume. 

Când văd un tânăr mă simt datoare să-l învăţ ceva. Există, cred, meserii în care experienţa contează mai puţin. Nu 
este cazul muzeologiei, nici al etnologiei. Din copilăria mea timpurie rețin disperarea pe care mi-o provoca faptul că nu 
vedeam ce "se întâmplă" pe masă. Mai târziu am descoperit că, ridicându-mă pe vârfuri, văd ce-i acolo. M-am liniştit. Ei 
bine, în etnologie, cam din zece în zece ani vezi lucrurile fie mai bine, fie altfel. Tinerii ar trebui să ştie că schimbarea le 
stă înainte, nu pot scăpa de ea. Cândva vor ajunge să gândească, poate, la fel cu seniorii pe care îi contestă şi, categoric, 
vor fi ei înşişi contestaţi de alţi tineri. Poate cineva se revoltă, ce-i cu truismele astea?! Ce să fac, sunt utile şi truismele. 


Altcineva poate să pună o întrebare mai bună, şi seniorii? Cu seniorii lucrurile sunt şi mai complicate. O particularitate a 
acestora este că ei nu pleacă. Nu mă voi referi la cei care se silesc să facă ceva în muzeu şi a căror absenţă ar fi o 
nenorocire. Îi am în vedere pe seniorii apelpisiţi care tot timpul au lucruri de reproşat. Nu le place, nu le pasă, dar stau. În 
spatele său Horia nu a avut niciodată o echipă omogenă. Cei care lucrau i-au dus mereu în spate pe cei care continuau să 
se strecoare ca pe vremea comuniştilor. Pentru tinerii din muzeu n-a fost un exemplu folositor. 


Din când în când îmi spun, aşa nu se poate, locul din care priveşti cei zece ani de muzeu te condamnă la o imagine 
prea îngustă. Pot să spun, de pildă, o mulţime de lucruri despre recuperarea bibliotecii şi a arhivei de imagine, dar n-am 
amănunte despre organizarea depozitelor provizorii de patrimoniu. Îmi amintesc doar cum, prin iunie-iulie 1990, Geta a 
venit şi a spus: mâine vin cu patrimoniul. Singurul loc acceptabil pentru depozitarea lui era sala de expoziţie unde îşi 
încropiseră birouri etnologii. Patrimoniul are prioritate într-un muzeu, am strigat din uşă, până mâine ne mutăm. Toţi au 
înţeles. Nu ştiu, iarăşi, ce a însemnat aşezarea obiectelor, conservarea lor, controalele de sănătate, controlul 
microclimatului din depozite şi expoziţii, fişele de conservare, metodele de restaurare... Cândva, poate că cineva dintre 
muzeografi va face ceea ce Carmen şi cu mine încercăm acum. Bine ar fi să se găsească un ins care să îşi asume rolul de 
cronicar în continuare. Purtând grija cronicii zi de zi, n-ar mai fi, cum suntem noi acum, la cheremul memoriei. 


În 1994 sau 1995, parcă 1994, Horia a fost invitat în Anglia la o reuniune restrânsă şi selectă între directorii de 
muzee care erau de profesie artişti. Din câte mi-a povestit, erau acolo un scenograf, un pictor, un regizor de film... Ceea 
ce cred că am înţeles bine este faptul că gestul lui Andrei Pleşu de a numi un pictor în fruntea unui muzeu de artă 
ţărănească era experimentat cu timiditate în acelaşi timp şi în Europa. Artiştii s-au înţeles bine, Horia s-a întors mulţumit. 
Adică într-o stare cu totul opusă celei în care a venit de la o reuniune premergătoare Expoziţiei de la Hanovra din 2000. 
Modulul la care fusese invitat să participe se numea "basic needs" şi s-a îngrozit după ce a văzut că din "nevoile de bază" 
lipseau cu desăvârşire "cele ale sufletului"; ca şi când omul s-ar compune din materie şi atât. S-a întors bombănind şi la 
celelalte întâlniri nu s-a mai dus. Doar că atunci când e să fii implicat în ceva nu scapi uşor. În 2000, muzeul, prin 
Fundaţia Al. Tzigara-Samurcaş, adică la modul cel mai concret prin Speranţa, s-a ocupat de prezenţa muzicii ţărăneşti 
româneşti la Hanovra. 


În mod firesc, fără ostentaţie, Horia a reuşit prin muzeografia lui să dinamiteze imaginile ţăranului conturate în 
ultimele trei secole de cultură românească, fără să instaureze o altă imagine, a ţăranului său. Timp de trei ani, Şerban a 
studiat imaginea ţăranului în cărţi şi a decupat o galerie de portrete, ţăranul suferitor al lui Neculce, ţăranul-talpă a ţării 
din perioada paşoptistă, variantele edulcorate de ţăran sămănătoriste şi păşuniste, ţăranul Şcolii Sociologice de la 
Bucureşti şi ţăranul muncitor din perioada comunistă. Toţi, cu excepţia ţăranului lui Dimitrie Gusti, într-o perspectivă de 
câteva decenii au devenit veritabile caricaturi. 

Țăranul lui Horia era vag conturat, ceea ce îl scutea de posturi încremenite. Îl regăsea în fotografii vechi şi în 
obiecte. Îmi amintesc că l-am rugat odată să-mi spună în două cuvinte la ce se gândeşte când spune "ţăran" şi mi-a 
răspuns "pânză albă şi încinsă". În copilărie, mergea duminica la hora din Tohanu. Toată hora era făcută din pânză albă şi 
încinsă... 

Revin şi spun, în muzeografia lui nu şi-a impus ţăranul. Când arată obiecte, el oferă privitorului un "lexic", lăsându-l 
să-şi compună ţăranul de care are nevoie şi pe care îl merită. Ca urmare, cred că muzeologia lui Horia Bernea a incitat la 
cele mai adecvate reflecţii despre ţăran din ultima vreme. lată,de pildă, ce spune Andrei Pleşu, primind provocarea 
prietenului său, într-o discuţie preluată de Rosturi 

Ne amintim cu toţii cum, în ultimii 50 de ani un dispreţ fundamental, care tindea spre anularea civilizaţiei 
tradiţionale săteşti din România, era ambalat în termeni triumfali, ca o specie a iubirii pentru tradiţiile ţărăneşti. Acest 
dispreţ era umoral, dar şi doctrinar şi va fi interesant odată (s-au făcut deja câteva încercări) să se alcătuiască o antologie 
a cuvintelor de ocară spuse despre țărănime de marile figuri ale ideologiei comuniste. E un conflict structural între 
țărănime şi comunism care s-a formulat cu un fel de sinceritate cinică în anume scrieri. 

Dintr-un articol al lui Alain Besançon pe tema asta, am extras câteva asemenea formule, care cu siguranţă o să vă 
preocupe. Marx s-a plâns la un moment dat de "idioţenia vieţii rurale”. Plehanov are pagini pline de temperament 
împotriva ţăranilor ruşi, "nişte lucrători bărboşi, cruzi, nemiloşi, pe scurt dobitoci”. Lenin spune: "ţăranul este feroce şi în 
chip meschin individualist". Hruşciov, care era o natură servilă chiar şi faţă de cei pe care îi săpa cu discreţie, nu vorbeşte 
în nume propriu, dar îl citează pe Stalin: "Stalin spunea - aminteşte Hruşciov - că ţăranii sunt un rahat". Coerenţa asta 
doctrinară, rară în general în scrierile teoretice ale "clasicilor", arată că avem de a face aici cu ceva serios, cu o tensiune 

care avea un temei adânc. Am simţit ceva din temeiul acesta când, citind cu mulţi ani în urmă monografia lui Virgil lerunca 
despre Piteşti, am aflat că cei care au rezistat cel mai greu la reeducare au fost ţăranii, în sensul că de obicei sfârşesc prin 
a se sinucide. Gestul lor nu era o formă de slăbiciune, era un semn că ei nu puteau fi "subtili", că nu puteau negocia cu ei 
înşişi până într-atât încât, obţinând o barocă stratificare a facultăţilor proprii de rezistenţă, să găsească argumente de-a 
supravieţui. 

Arta ţărănească e la fel. Nu e subtilă. E rafinată, dar nu e subtilă, dacă puteţi admite această disjuncţie. Rafinamentul 
e o formă de rigoare; subtilitatea e o complicatie. Or, firescul, rânduiala, rafinamentul sunt lucruri simple. Sunt lucruri care 
nu trăiesc din fineţuri compozite. 

Ca şi disprețul, legendarizarea ţărănimii este neproductivă. Ne amintim cu toţii textul faimos al lui Blaga despre 
satul românesc: - starea copilăriei, care-şi găseşte întruchiparea la sat; - eternitatea care se naşte la sat, şi, în plus, 
sentimentul tipic sătesc că te afli în centrul lumii, în axul lumii, satul fiind un centru oriunde ar fi plasat. Lucrurile astea 
sunt foarte frumoase, numai că trecerea timpului ne-a învăţat să contemplăm cu oarecare amărăciune involuţiile acestor 
virtuţi. S-a putut întâmpla ca ceea ce e copilăresc, în sens înalt, în mentalitatea rurală, să se manifeste ca imaturitate, ca o 
anchiloză a copilăriei. Am putut asista cum uneori a avut loc o pervertire a inocenţei. Alteori, am asistat la grave 
transformări de mentalitate. Tot mai mult, chiar în lumea satului, începe să se creadă că satul e de fapt o pură periferie, 
nesemnificativă şi care nu merită să supravieţuiască. În sfârşit, gustul pentru eternitate, în speţă pentru atemporalitate e 
cu două tăişuri. El poate da inerţii spirituale cu efecte supărătoare în imediat sau, invers, la fel de supărătoare excese de 
adaptabilitate. 

Spun lucrurile astea (...) pentru că, după părerea mea, un muzeu ca acesta poate fi extrem de important nu numai 
prin latura lui recuperatoare în măsura în care adună laolaltă şi expune lucruri deja existente. Eu cred că un asemenea 
muzeu, prin simpla lui prezenţă, poate avea şi un efect polemic şi anume, un efect polemic chiar faţă de obiectul pe care îl 
expune. Acest Muzeu al Ţăranului Român poate deveni o provocare şi, uneori, aş îndrăzni să spun, o mustrare tandră a 
țărănimii care este invitată să se confrunte cu ea însăşi, să vadă ce a putut produce, să vadă ce chip extraordinar a putut 
să dea ambianţei în care a trăit, ca apoi să se întrebe dacă mai are virtuțile astea la îndemână. Aşa cum se poate întreba, 
văzându-i la televizor pe cei câțiva supraviețuitori ai rezistenţei din Munţii Făgăraşului, dacă mai are puterea să reproducă 
în vreun fel sau altul acel tip de mentalitate, acel tip de curaj, acel tip de verticalitate. 

Muzeul Ţăranului Român ar trebui să fie vizitat de mai mulţi ţărani contemporani şi să devină pentru ei un teritoriu 
de emulaţie. Să sperăm că nu va mai fi niciodată nevoie de rezistenţă în Făgăraş. Dar de o rezistenţă într-un muzeu ca 
acesta va fi nevoie întotdeauna. 


Din 1998 am redevenit stăpânii "casei directorului" Samurcaş, bijuteria de cărămidă roşie aflată între muzeul nostru 
şi Muzeul Antipa. Cu acte. Recuperarea casei a dat, într-un fel, tonul reorganizărilor. Doi ani de forfotă departe de ochii 
lumii şi fără legătură directă cu expunerile. În 1998 s-au redistribuit şi amenajat mai degrabă spaţiile - birouri, magazii, 
depozite, arhive. S-a deschis şantierul pentru noile depozite. Schimbare, aşezare, delimitări de teritorii. În 1999 s-au 
regrupat oamenii, a fost gândită o altă structură organizatorică, mai adecvată necesităţilor muzeului, stării lui prezente, şi 
deschisă spre viitor. În ce mă priveşte, am trecut firesc peste această etapă care pe mulţi i-a bulversat. Unii nu s-au 
dezmeticit nici acum. 

Un episod legat de un spaţiu anume merită totuşi amintit. De mai multe ori m-am alăturat Irinei în încercarea de a 
pune pe picioare o cafenea. O caffetteria. Un bufet. Mă rog, un spaţiu modest, primitor şi plăcut unde vizitatorul şi omul 
din muzeu să se poată "socializa". Parcă eram Manole cu mănăstirea, păstrând proporţiile. După diverse variante cu viaţă 
scurtă, există, în fine, un bufet. 


Bine că s-a referit la el Carmen, era să uit. Birtul a fost ani la rând obsesia lui Horia şi a mea. Cei care ar fi trebuit să 
se ocupe de treaba asta nu se sinchiseau. Visul lui Horia era să mănânce la muzeu zacuscă în post şi ciorbă de burtă în 
celelalte perioade. Şi-a văzut visul cu ochii doar pe jumătate. Nu insist asupra birtului, poate să pară vulgar... Mai bine mă 
întorc la aspecte serioase. 

Alegerile din 1996 pe unii i-au înviorat, pe alţii i-au întristat. Ce pot spune eu fără pic de exagerare este că 
Ministerul Culturii condus de lon Caramitru ne-a fost extrem de favorabil. Am primit sume importante pentru şantier 
(ridicarea noilor depozite şi a modernelor laboratoare de restaurare), pentru publicaţii şi pentru treburile curente. Am scos 
primul volum din seria cataloagelor de colecţii şi au apărut patru numere din revista Martor. Îmi vine greu s-o spun, dar 
tot trebuie s-o facă cineva, e o revistă de antropologie culturală fără rival în ţară. O parte din an Anca se lupta cu 
centralizarea articolelor, traducerea lor în engleză şi franceză şi tehnoredactarea. Apoi cel puţin două luni înnebunea pur 

şi simplu căutând să obţină banii pentru tipografie. Revista este scumpă, pentru că apare în condiţii ireproşabile. Cu mult 
zbucium din partea Ancăi, cu sponsorizări şi cu banii ministerului am reuşit să o scoatem în fiecare an. 

Cu sprijinul ministrului Caramitru ni s-a împlinit şi un vis, ceva ce ne doream din 1990. Minunea se numeşte 
restituirea Casei directorului, construită de Tzigara-Samurcaş şi aflată până de curând în proprietatea SRI-ului. Cu 
certitudine a fost o restituire utilă. Mai mult decât utilitatea a contat însă principiul de restitutio. Horia era la Tescani când 
am început să mutăm în noul sediu administraţia şi secretariatul. Urma să fie acolo şi biroul directorului general. Ne-am 
dat toţi peste cap şi i-am pregătit la întoarcere o surpriză. De mare folos ne-au fost cele trei tapiserii uriaşe pe care Lena 
Constante ni le-a donat cu drag. 

În virtutea aceluiaşi principiu, am respirat uşuraţi când, în toamna lui 2000, a fost semnată hotărârea prin care 
primeam înapoi şi casa lui Antonie Mogoş din Ceauru. Fusese cumpărată tot de Samurcaş şi găzduită într-una din sălile 
fostului Muzeu de Artă Populară, până când a fost expediată la Muzeul Satului. Cine îşi va închipui vreodată că Horia a 
cerut casa lui Mogoş altfel decât cu gând curat, va păcătui. Intenţiona să o aşeze în sala construită anume pentru ea, în 
semn de omagiu faţă de întemeietorul muzeului şi ca o dovadă că lucrurile încep să reintre în normalitate. 

Bine, ar putea să spună cineva, şi Muzeul Satului? Sunt cu trup şi suflet alături de acest muzeu, a cărui valoare este 
greu de înţeles şi de estimat. Pe de altă parte, trăim nişte vremuri în care este de dorit să construieşti bazându-te pe 
lucrul tău. Nu cerem şi biserica din Turea, deşi deţinem tot dosarul pe care l-a alcătuit Samurcaş la cumpărarea ei. Ce să 
facem cu ea?! Ar fi o ambiţie stupidă şi inutilă. Casa Mogoş înseamnă însă cu totul altceva. Recuperarea ei ne permite să 
reconstituim sala Casa din casă. 


Anul 1996 a fost plin evenimente importante, care pe mine m-au luat prin surprindere. N-am avut timp să nu mă 
acomodez. Acum, judecând "matur", cred că a fost ultimul an în care s-a lucrat cu febrilitate. Se lucra cu mintea, dar şi cu 
sufletul. Şase ani de curgere în cascadă, după care râul se va zdruncina mai departe printr-o matcă cu praguri, într-o 
direcţie mai mult presimţită. 

După Ferestre, a urmat primul concert de Ziua Muzicii. Citez dintr-un anunţ de presă lansat de Speranţa Rădulescu 
pentru concertul din 1997, când Sărbătoarea muzicii ţărăneşti începea să devină "tradiţie": 


Anul trecut, Muzeul Ţăranului Român - care, în calitatea sa de Muzeu European al Anului 1996 are orgoliul de a 
produce evenimente culturale neobişnuite, dar şi de bun gust - a lansat Sărbătoarea Muzicii la Bucureşti. O sărbătoare 
consacrată, evident, muzicii ţărăneşti. Evenimentul a fost modest mediatizat, Muzeul Jăranului se poate lăuda cu multe, 
dar nu cu eficienţa promoţiunilor sale. Dar cei care au participat la unul sau la altul din episoadele evenimentului l-au ţinut 
minte. De dimineaţă, în faţa Teatrului Naţional, fanfara moldavă din Zece Prăjini îi îndemna pe trecători să joace bătuta, 
hora, sârba şi rusasca. După-amiaza, în împrejurimile Pieței Victoriei răsunau pateticele cântece de dragoste ale lăutarilor 
din Mârşa. Seara, în sala de spectacole a muzeului avea loc concertul Cetere transilvănene, în care se infruntau tarafuri 
tradiționale din Oaș, Maramureş, Cluj şi Bihor. lar noaptea - o noapte lungă şi de pomină - în curtea muzeului s-a încins o 
aprigă petrecere cu mititei, bere și lăutari. Pompierul dansa cu nevasta ambasadorului (nu spun care), magazionera se 
prindea de umeri cu omul de afaceri (nu spun care) şi cu bodyguardul, directorul (nu spun care) asculta lăcrimând vioara 
cu goarnă, iar scepticii se îndoiau că la anul va mai ieşi tot atât de straşnic. 


Ei bine, a ieşit din ce în ce mai straşnic atâta vreme cât au fost bani. Concertele următoare, Satul, bâ/ciul şi mahalaua 
din 1997, concertul din 1998 sau Fanfare țărănești din 1999 au beneficiat de implicarea Ministerului Culturii, a televiziunii 
naţionale, a Radiodifuziunii şi a unor sponsori importanţi. Doar că banii veneau întotdeauna greu şi tot mai puţini de la an 
la an. Până în ultima clipă, deşi partea de organizare era gata în cele mai mici detalii, nu ştiam dacă vom face acţiunea sau 
nu. Numărul celor interesaţi de concerte era în creştere, primeam la începutul lui iunie telefoane, oamenii întrebau, când? 
Şi noi spuneam, pe 21 iunie, deşi n-aveam nici un leu. Devizul de cheltuieli era întotdeauna o listă lungă, trebuiau 
acoperite deplasarea, cazarea, mesele şi onorariul artiştilor, pregătirea spaţiului pentru sărbătoarea propriu-zisă, ca şi a 
materialelor publicitare, apoi afişe, programe, invitaţii... Asta în afară de toată munca de teren, ostenitoare şi costisitoare, 
drumuri prin toată ţara pentru descoperirea şi contactarea muzicienilor, pregătirea unor programe bune şi realizarea unor 
înregistrări preliminare. 

În toate era mâna, urechea şi piciorul Speranţei. Oare câţi mai ştiu astăzi că gloria internaţională a unor iluştri 
interpreţi ca Nicolae Piţiş, Dumitru Vrânceanu, fanfara din Zece Prăjini, lăutarii din Clejani, taraful din Mârşa are îngropată 
la rădăcină "tinerețea" şi experienţa ei? "Politica" Muzeului Ţăranului de a contrapune o muzică ţărănească autentică 
aparent insolită falsului folclor muzical promovat inerţial în spectacole televizate şi concursuri de tot felul - care susţinuse 


ani în şir Cântarea României - n-ar fi avut sorţi de izbândă fără înverşunarea ei. Ar fi existat, cu siguranţă, dar mi-e greu 
să-mi închipui cum. Poate n-am fi avut atâtea casete, atâtea CD-uri, atâtea înregistrări. Bune. Că n-a fost uşor, poate 
pricepe oricine. 


Invitaţiile şi afişele pentru concerte purtau semnătura lui Bernea. O vreme, am avut cele mai frumoase invitaţii din 
Bucureşti. Când am avut răgazul să observ în linişte biroul lui Bernea (de puţine ori), am sesizat prezenţa neostentativă, la 
îndemână, a multor borcănele cu tot felul de culori şi nenumărate pensule. Tot timpul avea pe masă câte o fiţuică cu schiţe 
sau desene şi însemnări. Adesea ilustra cu acuarele sau desene cărţile altora, sau calendarele, sau broşurile. Oameni din 
muzeu, care-i cereau ajutorul. N-a refuzat niciodată sub pretextul unor lucruri mai importante. Eu nu ştiu. De multe ori n- 
avea timp. 


Pe mine Horia m-a refuzat de multe ori, îmi zicea, descurcă-te singură, poţi. Când insistam, ceda. Uneori mă apuca 
ruşinea, aveam impresia că sparg nuci cu un calculator. O singură dată am insistat degeaba. Atunci cred că m-am supărat. 
Dar n-am să uit cum într-o miercuri, cu trei zile înainte să plece de tot la Paris, şi-a lăsat toate treburile şi a petrecut cu 
mine două ore într-o tipografie ca să punem la punct coperta la Versuri din flori. Ştia cât ţin la carte. Poţi să îmi aduci 
merele tale? (Îi explic care) Le aduce. Cum să le punem? lar vorbeam la plural. Au nevoie de un chenar, zice el. Hai să-l 
facem... A desenat mai întâi o schiţă, pe urmă l-a redesenat frumos. Mă bucuram ca Micul Prinţ, dar mă simţeam o 
broască. Într-un basm, Făt-Frumos, obosit, înnoptează în pădure şi îşi pregăteşte pentru cină o căprioară la frigare. Apare 
Zgripţuroaica şi îl roagă s-o primească la foc cu "friptura" ei. Avea o broască. Făt-Frumos o lasă. Zgripţuroaica tot atingea 
broasca de căprioara lui şi zicea, eu frig broască şi o să mănânc căprioară... 

Când eram în preajma lui Horia eram atentă tot timpul, mi-era groază să nu comit o grosolănie. Delicateţea lui era 
uriaşă, iar eu eram onorată de faptul că mă ia în seamă. Tot atunci, înainte să plece, i-am spus, măi, eu mă bucur de câte 
ori îmi zici bună-ziua. Poate că aveam nevoie de relaţia asimetrică dintre noi ca să-mi temperez ceea ce el numea 
nonşalanţă. 

Bernea a făcut întotdeauna coperta revistei Martor. Puţine reviste din România şi, din cele de profil, chiar din Europa, 
se pot lăuda cu o grafică atât de graţioasă. Asupra conţinutului, să se pronunţe oameni mai competenţi. Nu fac o reverență 
când spun că, în muzeu, toată lumea aştepta cu sufletul la gură să vadă cum arată revista. Textele, de regulă, se cam 
ştiau. Mi-amintesc ce supărat a fost Petre, autorul suplimentului pentru numărul patru al revistei, intitulat Muzev/ de la 
Sosea, de faptul că propunerea lui pentru copertă n-a contat. Să mă ierte, dar era un sacrilegiu. Revistei Martori s-a 
adăugat, începând din 1998, şi un supliment. Numărul trei al revistei a avut chiar două. Voit, coperta suplimentului era 
mai umilă, ca pentru un pui, dar la fel de frumoasă. 

Despre Martor aş mai adăuga un singur lucru. Greutatea lui (la modul propriu) stă pe umerii Ancăi Manolescu. lese 
întotdeauna bine pentru că ea aleargă mult. lar faptul că revista de antropologie a Muzeului Ţăranului ajunge şi pe mesele 
multor specialişti din străinătate i se datorează în mare parte tot ei. 


Lui Bernea îi datorez, într-un fel, şi prima mea ieşire pe teren. De multe ori în drumurile lui prin ţară dădea peste 
obiecte speciale sau oameni deosebiți. Ochiul lui pătrundea acolo unde alţii nu ştiau să se oprească. La întoarcere 
povestea şi de fiecare dată cineva se ducea să aducă obiectul sau să stea de vorbă cu oamenii. Muzeul se îmbogăţea. Pe 
noi, adică pe Lila şi pe mine, ne-a trimis la mănăstirea Ghighiu. Văzuse el acolo, lângă chiliile măicuţelor, prin iarba înaltă, 
un simulacru de mănăstire cocoţat pe nişte lemne. Cum l-a putut vedea din drum, tot nu înţeleg. Avea un acoperiş de 
tablă argintiu care sticlea în soare. Vedeţi ce-i cu el, poate vi-l dau măicuţele, e un obiect frumos. 

Ne-am dus cu un aro vechi şi hodorogit, una din cele două maşini ale muzeului. Ne însoțea pompierul Florin pe post 
de bodyguard. Stareţa s-a arătat mirată de interesul muzeului nostru pentru un lucru aşa mărunt, dar s-a lăsat. Mai greu a 
fost cu maica iconoamă. Am convins-o cu o sumă oarecare şi cu nişte acatiste grase. Eram hotărâte să nu plecăm de- 
acolo fără obiectul acela total. Era o chestiune de onoare. Înverşunarea ni s-a înmuiat în faţa "proprietarei" obiectului, o 
monahie tânără şi sfioasă care îl îngrijea şi se ataşase de el. Tot ea ne-a spus povestea lui. Un tânăr din sat care venea des 
pe la mănăstire s-a gândit să facă după puterile lui o replică a lăcaşului, ca un prinos de dragoste. Şi a construit din lemn 
o mănăstire cât o casă de păpuşi, cu strane, cu altar şi cu icoane de hârtie lipite pe pereţi. Acoperişul, cu turlă înaltă 
acoperită cu tablă vopsită, se ridica precum un capac. "Macheta" s-a odihnit în curtea mănăstirii până când a remarcat-o 
Bernea. Acum se odihneşte în sala ferestre. 


"Obiectul" este frumos, cum spune Carmen, dar şi incert. Cei cu gust nesigur l-ar numi kitsch. Ar greşi. Macheta a 
constituit pentru mine multă vreme o provocare. Cât de mare trebuie să fie un obiect ca să poată fi numit monumental? 
Sigur e faptul că atunci când mă aflu la doi-trei metri în faţa machetei simt că pe măsură ce înaintez fie ea va creşte, fie 
mă voi micşora eu. Faptul că aş putea intra în ea este pentru mine o certitudine. 

Vorbeam într-o zi despre "monumentalitatea" obiectului cu Paul Barbăneagră care mi-a spus ceva tulburător. Există, 
a zis, obiecte fără dimensiuni, sunt mari când sunt mici şi mici când sunt mari. 


În capătul fostei săli Crucea-; peste tot se afla un cabinet de studiu. Ce găseai în cabinetele de studiu imaginate de 
etnologi şi semănate prin săli mi-a plăcut fără rezerve. Era altceva: scris de mână, litere mişcate, materii fruste care-ţi 
îmboldeau simţul tactil, culori stinse şi pânze vii, fotografii în contexte neaşteptate. Informaţia nu însemna text pe hârtie, 
era materie grea care vibrează. Nu ţi se livrau explicaţii, ci fapte, cugetări, simţiri sau poveşti. Cabinetul mai sus pomenit 
ocupa o sală. De fapt o săliţă. Etnologii îi ziceau "la Paisie", fiindcă, dintr-o uriaşă fotografie alb-negru de pe peretele 
central, ochii iluminaţi ai călugărului vegheau toată încăperea. 

La puţină vreme după ce sala mare a devenit ferestre, cabinetul de studiu s-a transformat într-o chilie de măicuţă 
din zilele noastre. Nu ştiu dacă a fost ideea Irinei sau a lui Bernea dar, după discuţii îndelungi, am pus-o în practică. Ştiu 
că mulţi au strâmbat din nas la soluţiile muzeografice adoptate atunci. Nailon pe jos, preşuri de cârpă, icoane ieftine, pat 
cu macat modest, căldare de plastic, oale cu smalţul sărit, un difuzor din anii '70, flacoane de medicamente şi ochelari 
crăpaţi lângă o carte de rugăciuni tocită de întrebuințare şi altele asemenea într-un muzeu cu pereţi pictaţi de Benea? Ei, 
da! Călugăriţa noastră era bătrână şi cam bolnavă, iar odaia ei, aşa cum am "construit-o" noi, seamănă cu atâtea chilii din 
mănăstirile româneşti nu prea bogate. Bătrânul Paisie, neclintit, te întâmpină şi astăzi la intrare, cu ochi netulburaţi. Îmi 
amintesc cu câtă râvnă şi plăcere ne-au ajutat două dintre supraveghetoare, deşi nu era deloc treaba lor. Ba chiar ne-au 
adus felurite mărunţişuri care şi-au găsit loc în expunere. 

De fapt ce vreau să spun? Întotdeauna au existat tensiuni, conflicte şi discuţii. Cine venea cu o idee în care credea se 
străduia din răsputeri nu s-o impună, dar s-o apere. Lucru valabil nu doar în privinţa discursului muzeal. Muzeul a avut 
numai de câştigat. Diversitatea de mijloace şi de stiluri - personale până la un punct - s-a topit într-o formulă coerentă, 


puternică şi subtilă totodată, plină de firescul vieţii, care ne face unici şi demni de dragoste, ură sau măcar respect. Cu 
inconştienţa tinereţii îmi permit să cred că noi, înaintea tuturor, trebuie să afirmăm acest lucru. Îmi tot vine în minte o 
imagine din folclor, o iederă verde răsucită strâns pe tulpina bradului o dată cu care s-a ivit din pământ într-un ţintirim. 
Nu ştiu de ce, dar pentru mine asta înseamnă Muzeul Ţăranului, şi parcă-l aud pe Domnul Bernea de dincolo de moarte 
mustrându-mă, cum poţi să spui asemenea prostii? 


Revin la chilia la care se referă Carmen, pentru un amănunt. Ideea unei bucătărioare - aşa cum găseşti pe la 
mănăstiri, în sate şi chiar la marginea multor oraşe - mi-a venit după o proiecţie de diapozitive făcută de Horia. Acolo 
apăreau tot felul de prispe, curţi şi bucătării de vară, cu feţe de masă din muşama, flori puse în oale dezafectate şi cutii de 
margarină, mese şi scaune hodorogite vopsite cu grijă în albastru şi cafeniu... Seninătate şi pace. În timpul proiecției mi- 
am exprimat entuziasmul prin tot felul de sunete. La un moment dat zic că ar trebui să existe un astfel de colţ de rai şi în 
muzeu. Îmi amintesc precis replica lui Costion, aşa ceva nu se poate face. Provocarea mi-a folosit. Împreună cu Carmen şi 
cu Lila am făcut ce am putut. Costion avusese într-un fel dreptate, lucrul nu este dus până la capăt. În mod deplin, "starea 
de bucătărie" ţi-o dă numai viaţa. 

Horia făcea proiecţii de diapozitive de câteva ori pe an, începând din 1995. În sala de conferinţe, cu public. Adesea 
numeros, publicul însemna studenţi, oameni de cultură şi mari personalităţi culturale. Au fost ore de neuitat. După o 
proiecţie, aveam din ce trăi o săptămână. Horia fotografia aşa cum picta... Şi azi îmi aduc aminte zeci de imagini din 
Atena, oraş pe care pretindeam că îl cunosc. El mi l-a înfăţişat aşa cum nu-l bănuiam. leşit din comun era şi comentariul 
simplu şi precis, extrem de simplu şi de precis, care te lăsa să te concentrezi pe imagine. Uneori Horia nu spunea nimic, 
de pildă la o suită de livezi înflorite ce să spui altceva decât livezi din România... Felul în care punea cap la cap imagini 
româneşti cu locuri din Europa era deconcertant. Pictura murală şi mozaicul alternau cu vitrine de cofetării şi hale de 
peşte. M-a năucit cu pictura romană de la Oplontis, cu bisericile de piatră din Mani şi mai ales cu Roma, pe care a iubit-o 
atâta încât m-a făcut s-o cunosc ca şi când aş fi mers pe străzile ei. 

Ultima proiecţie a fost în vara lui 2000, când s-a întors de la Muntele Athos. Se plângea că diapozitivele nu sunt 
bune, dar pentru mine erau extrem de tulburătoare. La Athos n-aş putea să ajung nici dacă m-aş preface în găină. Acum 
aveam în faţă nişte imagini şi un om pe care puteam să-l întreb. Ne-a arătat cât duh românesc există acolo, în felul de-a 


gândi, de-a trata arhitectura şi spaţiul, şi cât de athoniţi suntem noi atunci când nu ne-am pierdut de românii vechi. l-am 
spus de atâtea ori, hai să adunăm fotografiile tale într-un album, hai să facem o selecţie. N-am făcut nimic, pentru că 
aveam atâta timp în faţă şi el nu se grăbea... Casetele înregistrate cu ocazia proiecţiilor s-au rătăcit. Pur şi simplu nu mai 
sunt... Cât de bogaţi suntem dacă ne permitem să pierdem astfel de lucruri... sau cât de neisprăviţi. 


Proiecţiile au fost o lecţie de cultură. N-am lipsit la nici una şi, deşi durau mult, sufeream că se termină. Deveniseră 
regulate, erau mulţi tineri care veneau în egală măsură să vadă imagini şi să-l audă pe Bernea. Erau imagini pe care nu le 
găseai în albume, iar alăturările neaşteptate spuneau mai mult decât un comentariu scrobit. Over-dozele de culoare şi de 
formă primite atunci ţin încă locul absentelor lecţii de muzeologie. 


Privind în urmă nu pot să nu constat că sunt partizană. Am vorbit numai despre etnologi pentru că am lucrat mai 
ales printre ei. De-aici o înţelegere parţială a lucrurilor, dinspre mine se vede doar o parte de muzeu. Datorită 
necunoaşterii unor lucruri importante sau a detaliilor unor evenimente la care mă refer, pot să greşesc. Nu încerc să mă 
justific, îmi asum toată greşeala şi evit să perseverez în ea. 

Momentele de contact efectiv şi rodnic cu muzeografii au fost puţine, dar importante. Unul dintre ele a fost 
expoziţia Ciuma - instalaţie politică, în 1997. Ideea unei săli-purgatoriu în trecerea de la comunism spre democraţie i-a 
venit Irinei, reluând un proiect mai vechi. Mi-a plăcut, pentru că eram de acord cu nevoia unei lustraţii. Născându-mă la 
sfârşitul anilor '60, trăind într-un sat necolectivizat, am aflat din cărţi despre crimele comunismului în sate, despre 
tăvălugul ideologic care a făcut una cu pământul gospodării aşezate, ţărani demni şi pătrunşi de credinţă şi un întreg 
sistem de valori. Pentru cei de vârsta mea, pentru cei foarte tineri şi întru ţinerea de minte a celor care uită uşor nu putea 
lipsi dintr-un muzeu al ţăranului o astfel de sală. 

Am început cu pereţii. Atunci l-am văzut pe Bernea pictând pereţi. A semănat de jur-împrejurul sălii, în jumătatea 
de sus stelele roşii ale victoriei socialiste, amestecate cu secera şi ciocanul. Pictate cu ulei pe un brâu albastru, şi-acuma 
mi se par nişte stropi de sânge. În jumătatea de jos, am lipit mai întâi ziare de epocă, sumedenie de Scânteia, şi deasupra, 
una câte una, file gri, xerografiate din mai multe numere al revistei Arhivele totalitarismului: nume de ţărani cu 

condamnările aferente - multe pe viaţă - pentru vina de aş fi apărat pământul şi pentru alte vini imaginare. Am vrut să 
reconstituim pământul lor, care i-a înghiţit. 

Un perete întreg şi roşu ţine spânzurate portretele figurilor odioase din istoria recentă, de la Stalin la Ceauşescu. 
"Opere" recuperate după dezmembrarea fostului muzeu. Tot de acolo Stalini şi Lenini mici şi rigizi, din bronz sau ipsos. O 
scenografie din care nu lipseşte lampa lui Ilici, difuzorul care a răspândit în atâtea sate îndemnuri mobilizatoare la 
stârpirea chiaburilor, şi gamela muncitorului ţăran. Obolul meu a fost basca decolorată şi îmbibată de sudoare rămasă de 
la bunicul. Nu ştiu dacă, de-acolo din cer, a fost de acord. 

Muzeografii tineri - din care între timp unii au plecat spre locuri mai calde - au făcut o gazetă a colectivizării. A fost 
ideea lor. Au scris de mână pe foi de matematică texte de epocă absurde, dar omniprezente, şi i-au zis Ogoru/ roșu. Erau 
fericiţi. Atunci mi s-a părut ceva normal. Mult mai târziu am început să mă întreb de ce tinerii nu erau mai insistenţi, mai 
agresivi, în sens pozitiv. Să vină cu propuneri, cu idei. Dacă erau cu putinţă, nu cred că s-ar fi supărat cineva. Mi-amintesc 
cum în primul an de muzeu, nu mai ştiu la ce lucram atunci, două muzeografe tinere şi-au justificat neimplicarea 
spunând, aşteptăm să fim solicitate. Au aşteptat până s-au plictisit. 

Revin la expoziţia dedicată colectivizării ca să spun că a făcut multe valuri, de admiraţie, dar şi de indignare, 
mergând până la ameninţări. Nu că ne-am fi speriat, dar faptul merită consemnat. În cartea de impresii a muzeului pot fi 
citite următoarele rânduri: 

Luând cunoştinţă de cele expuse în fostul muzeu al P.C.R., constat cu stupoare şi indignare că marea majoritate a 
spațiului încăperilor este destinat propagandei religioase, iar la subsolul clădirii sunt prezentate figurile luminoase ale 
progresului uman - cu indicatorul la intrare denigrator şi calomnios "Vizitaţi Ciuma". 

Mă întreb cum de își permite o astfel de instituţie de pretinsă cultură să se coboare la acest nivel pe cât de suburban 
pe atât de respingător şi odios. 

Propun să dispară de îndată o asemenea insultă adusă marilor dascăli ai clasei muncitoare de pretutindeni, inclusiv a 
celei din România. 

În caz contrar vom face uz de dispoz. art. 30 pct. 7 din Constituţia României şi vă vom acţiona în judecată pt. 
instigare la lupta de clasă şi la punerea în pericol a siguranţei naţionale. 

Termen 5 zile de la data prezentei. 

"Impresiile" sunt datate mai 1998 (nota bene!) şi sunt semnate de un membru "al P.M.R., în viitor P.C.R.". Ne-a ferit 
Dumnezeu! Adaug, în ecou, gândurile lui Bernea din prefața catalogului acestei expoziţii pe care l-am numit - cu vorbele 
unei ţărănci din Ulmu - oul roșu: Comunismul este o boală a societăţii şi a sufletului, opusă convenției dătătoare de viaţă; 
o prostie "ideală", orientată complet impotriva vieţii; o distrugătoare "sectă atee'; o orientare dușmană spiritului, 
confortabilă părţii joase a omului; o exaltare a râului ruşinos; o ură absolută, afirmată fără rezerve, o încercare de a 
distruge tot ce a fost efort multimilenar de spiritualizare; o utopie sinistră. 


Uite că am găsit un petec de hârtie pe care Horia a scris numele propuse pentru expoziţia "dosarele colectivizării”. 
lată-le, în aceeaşi ordine: "eseu despre agitaţie”, "curmarea liniştii”, "eseu despre moarte", "eseu despre crimă", "ciuma - 
curmarea liniştii”, "ciuma-instalaţie politică". Cum l-a scris pe ultimul, cum l-am adoptat... Asta era în 1997. 


În vara lui '97 două grupuri de studenţi cer permisiunea să facă nişte expoziţii la Muzeul Ţăranului. Unii vin de la 
Timişoara, cu ceramică veche, acte din secolul al XVIII-lea şi al XIX-lea, fotografii de la începutul secolului XX şi releveul 
unui sat bănăţean. Se apucă de lucru şi trudesc zile în şir. Fac o treabă excelentă. Celălalt grup valorifică nişte cercetări de 
teren făcute prin ASCOR. Tema, Rusaliile. Sosesc cu materialele la ora unsprezece, când vernisajul urma să aibă loc peste 
fix trei ore. Mă enervez îngrozitor. Horia nu era în Bucureşti, expoziţia se pregătea în Salonul de Imagine de care 
răspundeam noi, aşa că la ora unu descind să văd ce se întâmplă. Jale. Reperez un tânăr care lucra cu pricepere şi bun 
simţ. Cum te cheamă? Neluţu. Hai să ne mişcăm pe aici şi să dregem busuiocul, cât se mai poate. Să scoatem lumânările 
astea de aici, să scoatem “tărâna", să... Niciodată n-am vorbit cu cineva mai direct. Neluţu primea observaţiile fără 
supărare. În urma noastră, ca o umbră, un tânăr blond care respira delicateţe. Înainte să plec, îi spun lui Neluţu, dacă vrei 
să lucrezi la noi ca voluntar, fă-mi un semn peste zece zile. A dat telefon. O dată, de două ori, de trei ori. Ultima dată i- 
am spus, hai. A venit însoţit de acelaşi tânăr blond. 

Cei doi, Carmen, Lila, Mihaela Şchiopu şi cu mine am făcut în două săptămâni sala Timp. Să muzeifici un concept, 
asta da provocare! Timpul istoric, timpul sărbătorii, timpul care devoră obiectele şi schimbă oamenii... Şi un singur obiect 
de patrimoniu, un lin făcut dintr-un singur copac, un obiect absolut în care poţi să navighezi, să dormi, să mori, să storci 
struguri. Un lin prin care a curs mult vin şi mult timp. Peste un an expoziţia a mai primit un obiect - o cămaşă. Povestea 


acestei ii este spectaculoasă. Cusută de Păuna Novaci din Gorj, purtată de Coralia, fiica boierului Stănescu, în 1868 când 
regele Carol I a făcut o vizită în sat, dorită de regină, care a vrut s-o cumpere şi a fost refuzată, expusă în 1912 la 
Expoziţia de Artă Naţională şi, în cele din urmă donată nouă de strănepoata Coraliei. Donatorul este o specie rară, prea 
puţin cunoscută şi respectată. Peste o vreme Cosmin, tânărul blond, a venit să lucreze la muzeu. 


Vreau să adaug că povestea cu scoarţa din biserică, rezumată de lrina, ca şi povestea cămăşii seamănă cu alte 
poveşti ale unor obiecte din Muzeul Ţăranului. Spuneam mai devreme că obiectele aici sunt vii şi cântă. Respirația lor vine 
în parte şi din aceste poveşti care le însoțesc şi pe care noi le păstrăm, chiar dacă nu le facem întotdeauna cunoscute. Mi- 
ar place să adun într-o zi toate aceste istorii simple într-un memento mori al obiectului țărănesc. Ar fi cu siguranţă nu 
numai un gest recuperator, ci mai cu seamă un mod de a sensibiliza fanii obiectului "de consum" şi pe cei care nu cred în 
puterea obiectelor "moarte". 

Revin la sala 7;mp, din două motive. Întâi, pentru că-mi dă argumente pentru cele afirmate mai devreme. Există 
acolo un căluţ mărişor de plastic alb, o fostă jucărie care ne-a folosit să ilustrăm ideea de sărbătoare, prin trimiterile la un 
obicei de primăvară, Caii lui Suntoader, şi la hârzoabele şi căluşeii din bâlciuri. Ei bine, el a fost recuperat de Irina de la 
gunoi. Cineva îl aruncase şi acum el luminează înţelegerea trecătorului printr-o sală de muzeu, între un lin preţios şi o 
cămaşă "regească". În al doilea rând, lucrând la această expunere am înţeles pentru prima oară, cred, de unde vine şi cum 
acţionează fascinația pe care o exercită Muzeul Ţăranului. Mihaela Şchiopu şi-a lăsat baltă o vreme pictura ca să ne 
picteze nouă lupi pe pereţi, stând în genunchi. Şi nu era prima oară, altădată ne făcuse desenele pentru o broşură despre 
mărţişor, iar în 1993 lucrase vreo patruzeci de coperte pentru mapele cabinetelor de studiu. Doi tineri zăpăciţi, în loc să-şi 
vadă de tinereţe şi de carieră, s-au umplut de bătături construind structuri de lemn şi frânghie sau zugrăvind pe zid fructe 
şi flori, oameni de zăpadă şi ciori. Şi vor reveni. Marianne Mesnil din Belgia ne-a dat zeci de metri de voaluri pastel. Din 
ele am închipuit pe tavan o "burtă" a timpului. Timpul apăsător care înghite lumea. Şi toate astea pe gratis. Numai o 
adâncă iubire şi conştiinţa că participi la un fel de miracol pot naşte şi justifica asemenea gesturi fără preţ. Peste tot în 
lume există pe lângă muzee asociaţii ale "prietenilor muzeului" respectiv. Nu ştiu cât oferă membrii acestor asociaţii, ştiu 
doar că beneficiază de tratament preferenţial, reduceri de tot felul şi alte facilităţi. Cred că dacă am da deoparte tot ce s-a 
făcut în Muzeul Ţăranului din dragostea şi cu ajutorul nemijlocit al donatorilor, voluntarilor şi prietenilor de tot felul, de la 


preoţi parohi până la personalităţi culturale şi de la ţărani până la studenţi, el ar arăta cu certitudine altfel, poate mai 
sărac. Şi mai cred că tonul acestui du-te vino firesc de căldură sufletească l-a dat muzeul, iar la temelia acestui gen de 
relaţii a stat felul de a fi al lui Bernea. 


Şcoala Satului a fost organizată după 1994. | se spune şi mediatecă, destul de impropriu, pentru că mediatecile au 
un aer foarte tehnic şi sunt pline de aparate, în vreme ce a noastră mizează pe o atmosferă prietenoasă, creată cu mijloace 
paupere. În 1996, Şcoala Satului s-a îmbogăţit cu câteva piese tari, nişte bănci şcolare şi planşe de botanică şi zoologie 
din anii '40-'50. Două dintre bănci şi planşele le-a adus Carmen de la Şcoala Centrală. Dacă a uitat, îi amintesc eu. 
Celelalte le-a adus Răzvan, de la o şcoală mai puţin celebră. 

Am încercat să lucrăm cu copiii în acest spaţiu, dar treaba merge greu. Ceea ce ar trebui să fie o colaborare 
susţinută şi mai ales sistematică cu şcolile lipseşte. Profesorii preferă să plimbe copiii prin săli ca pe nişte turme de oi. 
Ideea unor lecţii despre sat cel mai adesea îi îngrozeşte. Va trebui să insistăm. 

Din 1999 se ţine aici atelierul de etnologie intitulat Arca /ui Noe. De la neolitic la Coca-Cola. Este un proiect pe care 
îl continuăm şi astăzi. 


De pe la mijlocul lui 1998, timp de aproape un an, s-a pus la punct o restructurare a muzeului. A rezultat o direcţie 
de muzeografie, dedicată patrimoniului, una de programe etnologice şi acţiune culturală şi o a treia de imagine, care are 
obligaţia de a gestiona relaţiile muzeului cu alte instituţii şi cu publicul, dar şi galeria de artă ţărănească. Unora li s-a 
părut că trei directori e o exagerare. N-au înţeles că este un mod de a deschide calea spre sistemul de lucru pe programe 
şi proiecte. Problemele nu s-au înmulţit, dar s-au complicat. Cele mai spinoase şi deocamdată insolubile aspecte ţin de 
acţiunea culturală şi de ghidaj. Cosmin şi Silvia se străduiesc şi de multe ori lucrurile ies foarte bine, dar ne lipsesc 
cunoştinţele de un anumit gen şi nişte oameni potriviţi. 

Ghidajul, într-un muzeu ca al nostru, este ceva extrem de dificil. Un discurs turuit şi compus din banalităţi 
nimiceşte "muzeografia poetică" a lui Horia. Ar fi trebuit să născocim un ghidaj la fel de nou şi proaspăt, care pretinde 
oameni cultivați, cu o rostire aleasă, cu un timbru plăcut... Evident, este greu să găseşti inşi care, întrunind aceste calităţi, 
să fie dispuşi să vină la noi pentru un salariu de mizerie. Să lucreze şi sâmbăta, şi duminica, fără să se remarce şi fără să 


4 că N 23 | 


propăşească... Continuu să cred că problema ghidajului nu poate fi rezolvată printr-o singură soluţie. De la cultura 
ţărănească pe care o prezentăm ar trebui să învăţăm ce rol pot avea diversitatea şi variantele. 


Este greu să defineşti ce se întâmplă cu ghidajul şi cu programele culturale. Nu toate proiectele sunt bune, unele 
sunt de-a dreptul proaste. Acţiunile care implică publicul foarte tânăr - copiii - începuseră bine, dar au eşuat lamentabil, 
în lipsa unui program sistematic. Proiecţiile audio şi video nu se bucură de publicul pe care-l merită în lipsa unei 
semnalizări susţinute. Ghidajul se bâlbâie între formule incongruente pentru că nu există nici suficientă tărie pentru a 
renunţa la sistemul clasic, nici destulă motivare pentru a impune unul complet nou. Reuşitele - pentru că sunt - nu devin 
puncte de pornire şi riscă să fie trecute cu vederea. Se nasc prea multe proiecte odată pentru ca ducerea lor la bun sfârşit 
în acelaşi timp să nu frizeze imposibilul. Imposibilul poate fi făcut posibil însă în doze mici. Cum se întâmplă de pildă cu 
noile broşuri de prezentare a muzeului făcute de Silvia şi Lila. Ele sunt menite să devină o alternativă pentru ghidaj. 
Elegante, impecabile grafic, cu un "sunet" nou, au viitor. 

De altfel viitorul pare să poarte amprenta informatizării. Există o bază de date pentru patrimoniu, se lucrează intens 
la o alta pentru imagine, noile publicaţii - inclusiv afişele sau invitaţiile mai noi - sunt făcute pe calculator, se vehiculează 
propuneri pentru un sistem de sonorizare modern în muzeu, la galeria de artă ţărănească se poate plăti cu card-ul. E 
firesc. Mă întreb însă, amintindu-mi cât de mâhnit s-a întors Bernea de la board-ul pentru Expo Hanovra 2000, vom şti să 
păstrăm măsura? În afară de foaia Rosturi, nimic în ultima vreme nu se mai scrie de mână. Poate că greşesc... 


Galeria de artă ţărănească la care s-a referit în treacăt Carmen a mers întotdeauna relativ bine, din vremea când de 
ea se ocupa Mioara. În ultimii ani s-a dezvoltat din ce în ce mai bine, deşi Cristina, Aurelia, Irina, Simona şi Mariana se 
confruntă cu greutăţi de tot felul. Succesul nostru se bazează pe amestecul creaţiei contemporane cu obiecte vechi. Nu 
ştiu cât timp rezerva de piese "din ladă" va mai funcţiona. Când va seca, ne vom alinia şi noi muzeelor care vând marfă 
artizanală. Lucrul la Galerie nu-i ceva uşor. Vin tot felul de doamne în vârstă care se confruntă cu probleme 
insurmontabile. Lasă obiecte pe care le-au păstrat ani în şir în schimbul banilor de coşniţă. O dată cu obiectele, lasă în 
urmă o tristeţe de nevindecat. De câte ori nu le-am văzut pe Cristina şi Aurelia copleşite şi disperate că nu le pot da banii 
pe loc. 

Îmi amintesc discuţiile purtate pe tema galeriei la sfârşitul lui '90. Visam atunci un magazin cu mobilier scump şi 
vitrine de cristal cu lumini reci ţintite asupra anumitor piese. Ambianţă de prăvălie bună cu bijuterii. Încă ar mai putea fi 
reluată ideea, într-un colţ unde să fie prezentate "capodoperele". Pe lângă efectul vizual ar exista şi un accent educativ. De 
multe ori cumpărătorii noştri nu ştiu ce să cumpere. 


În 1997 se fac trei achiziţii importante: dârsta din Valea Oituzului, atelierul de fierar de la Bran şi moara de vânt din 
Gorgheşti. Să cumperi, să faci relevee, fotografii, filme, şantiere de demontare, să transporţi, să remontezi... multă 
alergătură şi muncă ce să mai vorbim! În paralel sunt restaurate bisericile din Groşii Noi şi Troaş. La toate corvezile s-au 
înhămat Geta şi Dan, cu echipele lor de muzeografi, conservatori şi restauratori. Cele trei piese vor fi "miza" viitoarei 
expuneri Munca. Dacă ne învredniceşte Dumnezeu, sălile se vor deschide în toamna lui 2001. 

Înainte să plece, Horia ne-a spus într-o zi, hai să acoperim pavimentul de la moară cu foiţă de aur. Proiecta nişte 
rame preţioase de alamă şi vitrine de alamă şi cristal. Imagina o muzeografie care să mizeze pe materii preţioase. Căuta 
ceva nou. A continua cu scândură de brad geluită ar fi însemnat o încremenire în pauper. Într-una din ultimele convorbiri 
telefonice de la Paris mi-a spus, ştiu cum o să facem afişul. N-a explicat acel "cum". Despre proiectele lui pentru Munca ne 
vorbise de multe ori. Getei în primul rând, dar şi mie. Mi-a mai spus cum va lucra cu loana Bătrânu la desene. 

Acum, răspunderea muzeografilor a devenit uriaşă. Dificultatea pe care o înfruntă este să lucreze "ca Horia" fără să 
ştie ce anume ar fi schimbat Horia din proiectul lui iniţial. Invoc ca exemplu următoarea situaţie. Eram cu el, tot înainte să 
plece, în sala unde va fi plasată casa Mogoş. Geta, Dan şi cu mine. Horia spera să putem deschide expunerea de Crăciun, 
în 2000! Stabilisem într-o discuţie anterioară să aşezăm casa cu spatele la perete. Acum, intrând în sală zice, nu! O punem 
pe peretele cu ferestre. Cred că până acum n-am folosit cuvântul, dar ideea mi s-a părut pur şi simplu genială. Luminată 
din spate, casa urma să primească o aură care ar fi scos-o din registrul de exponat. Mai vorbea Horia de cinci scoarţe 
mari, aşezate pe peretele opus. Geta reperase câteva dintre ele. Dan măsura tot timpul cu ruleta. Şi eu nu făceam nimic... 


Ar mai fi multe de spus. Pe cele vechi le-am uitat. Istoria recentă e prea crudă, nu se lasă povestită. Ultima imagine 
pe care o evoc vreau să fie aceea a unei săli pline ochi cu lume mută. Pe scenă, bătrânul Mişu Langă zice liniştit un bocet 

pentru Horia Bernea... 


care ne scufundă în scaune. E primul concert la care Speranţa stă în spatele scenei şi plânge. Concertul de pomenire 
din tăcere. 


În ce mă priveşte, mă opresc brusc aici. Cei care s-au priceput să ia folos din ce-am spus, vor pricepe să ia folos şi 


Muzeul trebuie să meargă înainte. Şi chiar merge! De câteva luni a păşit într-o nouă poveste. 

ADDENDA 


FRAGMENT DIN PRIMA POVESTE (TEXTUL PREGĂTIT PENTRU PRESĂ LA 
INAUGURAREA OFICIALĂ DIN 1993) 


Strămoşii celebri sunt o povară. Strămoşii Muzeului Ţăranului Român se confundă cu pionierii muzeului 
românesc. În 1830, maiorul D.Pappazoglu începe să-şi compună colecţia de "antichităţi şi rarităţi" pe care, după Unire, în 
1860, o prezintă publicului în "ermitajul" din grădina casei sale din Mahalaua Dobroteasa. Colecţia cuprinde şi obiecte de 
artă ţărănească. În 1868, când Odobescu înfiinţează Muzeul Naţional de Antichităţi, admite între relicvele altor timpuri şi 
altor neamuri mărturii ale satului vechi românesc. Un destin norocos face ca piesele ţărăneşti din cele două colecţii să se 
întâlnească în secţia de port naţional "şi alte textile" care ia fiinţă în Muzeul Naţional la 1875. 

În 1875 Titu Maiorescu, în calitate de Ministru al Cultelor, decide înfiinţarea unei secţii de artă populară la 
Muzeul de Antichităţi. Dispoziţia ministrului nu se aplică. În schimb, după un timp, documentul este expus într-o sală a 
muzeului, înrămat, pe perete. Merită să fie observat faptul că nici măcar Alexandru Odobescu nu se implică în realizarea 
unei colecţii de obiecte ţărăneşti, deşi în 1867 este cel care prezintă în Expoziţia de la Paris ceramică românească alături 
de ceramică romană. S-a dovedit zadarnic spiritul anticipativ al lui Titu Maiorescu, societatea românească, în ultimele 
decenii ale secolului trecut, nu atinsese gradul de maturitate în care apare necesitatea unui muzeu de etnografie. 

După un sfert de secol, istoria este reluată. La iniţiativa lui C. Arion se înfiinţează un Muzeu de Artă Naţională. Sub 
direcţia lui Th. Speranţia ia fiinţă o colecţie modestă de păpuşi îmbrăcate ţărăneşte. Realizarea este sub aşteptări. La 
numai un an, în 1901, Spiru Haret atribuie muzeului rolul de bază de documentare şi sursă de inspiraţie pentru elevii 
Şcolii de Artă Naţională. În regim de urgenţă trebuie să se alcătuiască o colecţie. Nucleul colecţiei se presupune că vor fi 
obiectele cu care România fusese prezentă la Expoziţia universală de la Paris în anul precedent. Este binecunoscut 


impulsul pe care expoziţiile universale l-au dat muzeelor etnografice din ţările europene. În cazul pe care îl avem în 
vedere impulsul a fost nul, obiectele s-au rătăcit! La conducerea muzeului urmează doi directori lipsiţi de calităţile pe care 
le pretinde realizarea unei mari ctitorii muzeale. Este vorba de pictorii |. Alpar-Paraschivescu şi Ipolit Strimbulescu. Spiru 
Haret spera în deschiderea muzeului în toamna lui 1903 în localul Şcolii profesionale de fete nr.3 din Şos. Kiseleff. 
Minunea nu se întâmplă. Abia la 1 octombrie 1906 se înfiinţează un Muzeu etnografic, de artă naţională, artă decorativă şi 
industrială, instituţie autonomă, subvenţionată de Casa Artelor. Clădirea este în aripa stângă a fostei Monetării, la care se 
adaugă două săli noi. Directorul numit prin decret regal este Alexandru Tzigara-Samurcaş, primul Român posesor al 
titlului de doctor în istoria artei conferit de o universitate europeană (Munchen, 1896). Numele muzeului se simplifică în 
curând: Muzeu de Etnografie şi Artă Naţională. În 1912 apare o nouă modificare, care va dura până în 1944: Muzeul de 
Artă Naţională Carol |. 

După doi ani de la constituire, muzeul ocupă patru săli care conţin 4330 "numere" şi 840 obiecte împrumutate. 
Depozitul este alcătuit din dublete şi "obiecte necesare pentru studii speciale". Muzeul este împărţit în două secţiuni, 
etnografică şi eclesiastică. Artă populară şi artă religioasă. Subdiviziunile cele mai importante ale secţiei etnografice sunt 
textilele, lemnul şi ceramica. Samurcaş înşiră cu voluptate numele lucrurilor: zăvelci, pestelce, brăciri, ceapse, tulbene, 
chindee, ghebe, ipingele, cioareci, cosoroabe, ştenapi, cruci, troițe, cauce, răboaje, lacăte, sucale, garniţe, fedeleşuri, 
talere, blide şi multe altele. În colecţii mai există obiecte de metal, pielărie şi ouă încondeiate. Mândria supremă este casa 
lui Antonie Mogoş din Ceauru, Gorj, remontată şi instalată în muzeu chiar de către autorul ei. Samurcaş cerea separarea 
obiectelor de cult creştine din Muzeul de antichităţi de idolii egipteni şi inscripţiile greco-romane, ca şi includerea 
grabnică a artei religioase în "muzeul neamului românesc". Imagina chiar "o sală boltită în care să se ridice o catapeteasmă 
întocmai ca într-o biserică”. 

În "anul Mântuirei 1912" se pune piatra fundamentală a noului edificiu, Muzeul de Artă Naţională Carol I. Actul 
fondator semnat de Carol | se zideşte în temelia clădirii, în locul fostei Monetării şi a palatului Mavrogheni. Sunt prezenţi 
regina Elisabeta, principele Ferdinand şi principesa Maria, principele Carol, înalţi demnitari. A fost anul de glorie, urmat de 
campania balcanică, de primul război mondial, de criza economică interbelică. Proiectul arhitectonic al lui N. Ghica- 
Budeşti nu poate fi susţinut financiar. În 1930 Samurcaş publică Tragedia Muzeului de Artă Naţională, o pledoarie 
întemeiată pe succesele muzeului la expoziţiile din Berlin, Amsterdam şi Roma. Privirile autorităţilor trebuie să se îndrepte 

"înspre colosul părăsit de la Şosea, al cărui trup mutilat între cele două aripi ciuruite imploră atenţia postbelicilor...". 
Pentru Samurcaş, muzeul era "templu", "şcoală" şi "casă a neamului", teritoriu de luptă pentru desăvârşirea unui proiect 
grandios. 

În 1931 se reface aripa de sud a muzeului şi se reamenajează pe o suprafaţă de 480 m.p. cele trei secţii: 
ceramică, lemn, textile. Expoziţia va dura până în 1939. 

În 1941 se încheie construcţia muzeului, care se redeschide în 1951 sub numele Muzeul Naţional de Artă 
Populară. În 1953 colecţiile se mută în clădirea din Calea Victoriei nr. 107, unde va funcţiona Muzeul de Artă Populară al 
R.S.R. Din 1948, Al. Tzigara-Samurcaş este pensionat. Îi urmează la direcţie T.Voinescu, Francisc Şirato şi Tancred 
Bănăţeanu. Noul muzeu, timp de trei decenii, duce o valoroasă campanie de îmbogăţire a colecţiei. 

Rezumând, Al. Tzigara-Samurcaş conduce Muzeul de Artă Naţională patruzeci şi doi de ani. În timpul 
directoratului său, comparabil ca durată cu domnia lui Ştefan cel Mare, el: 

- compune o colecţie ce reprezintă un autentic act de întemeiere naţională (încă din primii ani achiziţionează 
obiecte din toate zonele locuite de români: Transilvania, Basarabia, ţările balcanice), fiecare din piesele colecţiei 
dispunând de o riguroasă documentaţie, surprinzător de riguroasă pentru începutul de secol; 

- construieşte un edificiu special pentru muzeu, realizat după planurile arhitectului Ghika-Budeşti, unul dintre cele 
mai importante monumente în stil neo-românesc din Bucureşti; 

- realizează 12 expoziţii în principalele capitale ale Europei, unde valoarea obiectelor şi calitatea muzeografiei sunt 
remarcate de oameni importanţi de muzeu din epocă, de pildă A.Varagnac şi G.H. Riviére; 

- scrie un număr impresionant de studii şi articole care pun în evidenţă atât formaţia lui de istoric de artă, cât şi 
viziunea muzeografică modernă, aflată în avangarda europeană; multe dintre tezele sale rămân valabile după 
zeci de ani de la scrierea lor. 


i i N a N 


PREZENTARE INTEGRALĂ A UNUI DOCUMENT DIN IULIE 1991, CU ADNOTĂRILE LUI 
HORIA BERNEA 


Am reţinut acest document pentru ambiguitatea lui stilistică. Recunoşti modul de analiză din anii ‘80, dar şi efortul 
de-a renunţa la formalism şi de a spune lucrurilor pe nume. 


Notă cuprinzând unele aspecte ale activităţii din muzeu 

În luna iulie ac. s-a împlinit un an şi jumătate de la înfiinţarea Muzeului Ţăranului Român, timp în care au fost 
parcurse mai multe etape importante de lucru, între care menţionăm cu deosebire: 

1. constituirea, în linii mari, a colectivului de specialişti şi conturarea principalelor direcţii de preocupări; 

2. elaborarea primelor programe (de urgenţă) şi parcurgerea lor integrală sau parţială; 

3. reîntregirea patrimoniului de obiecte, documente arhivistice şi carte aflate de mai multe decenii la alte instituţii; 

4. obţinerea fondurilor necesare achiziţionării de noi obiecte şi documente cu valoare de patrimoniu provenite din 
cercetări de teren sau de la diferiţi colecționari; 

5. lansarea acţiunii de înzestrare tehnică şi materială a serviciilor şi laboratoarelor muzeului; 

6. deschiderea, pentru public, a unei serii de expoziţii cu caracter temporar gândite pe criterii ştiinţifice şi culturale 
reale care marchează o schimbare radicală faţă de concepţia schematică şi lozincardă practicată în acest domeniu timp de 
mai multe decenii; 

7. Înnoirea profundă a relaţiilor ştiinţifice şi culturale internaţionale ale muzeului prin iniţierea de contacte directe 
(simpozioane, schimburi de experienţă, stadii de documentare, cercetări de teren comune) cu personalităţi de marcă sau 
instituţii similare din numeroase ţări; 

8. Începerea şi continuarea lucrărilor de anvergură vizând reparaţiile capitale ale imobilului, monument de 
arhitectură, neglijat de vechiul regim cu toate avariile produse în urma seismelor care au avut loc (valoarea lucrărilor 
ajunge la circa 1 miliard lei) 

(Adnotare Bernea) Din punctul meu de vedere efortul de a imprima o privire proaspătă asupra unui muzeu cum n-a 
mai fost. 

Bilanțul realizărilor poate fi completat cu numeroase alte activități de ordin ştiinţific, cultural, organizatoric şi 
gospodăresc, specifice activităţii de constituire a unei instituţii cu rang naţional. 

Numai cine nu doreşte să vadă, numai cine nu s-a implicat în efortul general sau cine vrea răul acestei noi instituţii 
poate minimaliza realizările evidente pe care le-am prezentat într-o formă extrem de succintă. 

Dacă ţinem seama şi de contextul social-politic actual, de dificultăţile prin care trec azi toate unităţile şi instituţiile 
ţării, avem suficiente motive să conchidem că rezultatele muncii noastre pe durata a numai un an şi jumătate sunt chiar 
satisfăcătoare. 

Dincolo de această constatare optimistă suntem avizaţi, desigur, şi asupra numeroaselor carenţe în activitatea 
generală a colectivului nostru, acestea datorându-se mai ales unor atitudini contrare principiilor elementare privind 
relaţiile de muncă în cadrul unei instituţii. 

Avem în vedere, mai întâi, faptul că participarea la bilanţul realizat a fost inegală, cu toate că salarizarea a funcţionat 
perfect pentru întregul colectiv fără nici o excepţie. 

Acest lucru aruncă o umbră nedorită asupra celor în cauză, dar şi asupra coordonatorilor lor. Primii, fie că nu vor 
sau nu pot să facă efortul pentru care au fost numiţi în funcţie, fie că duc, conştient, o aşa-zisă politică de "aşteptare" de 
sarcini de la alţii fără nici o iniţiativă proprie spre a se scuza cândva că nu li s-a încredinţat nici o atribuţie. 

Şi într-un caz şi în altul asemenea "salariaţi" (care vor numai salariul) devin o povară pe umerii instituţiei şi deci nu 
pot fi menţinuţi pe post. 

Cu privire la statutul coordonatorilor de compartimente, unii dintre aceştia fac o gravă eroare în sensul că, uitând 
sau minimalizând rolul lor de adevăraţi coordonatori, favorizează o aşa-zisă "bună înţelegere" cu toţi salariaţii 
compartimentelor respective ca şi a unor relaţii de amiciţie greşit înţelese şi de unii şi de alţii. 

(Adnotare Bernea) Deci vă rog măsuri disciplinare imediat ce se produc nereguli! 

Într-un asemenea climat lipsit de exigentă profesională, de dezbateri şi analiză, de formulare a unor poziţii ferme 
fată de manifestările incorecte ale unora sau chiar de atitudinile reprobabile ale altora, ne apare firească degradarea 
relaţiilor de muncă, căderea în tot felul de discuţii şi bârfe, îndepărtarea de interesele instituţiei. 


Refuzăm să bănuim pe cineva de intenţii străine intereselor muzeului, dar dacă atmosfera de lucru din cadrul 
anumitor colective nu se va schimba în bine, trebuie să acceptăm ideea că unii coordonatori nu pot sau nu au calităţile 
necesare acestor funcţii şi deci vor trebui înlocuiţi cu alţii care deţin atari însuşiri. 

Nu se poate continua activitatea în afara unor programe de lucru riguros elaborate şi repartizate cu precizie pe 
fiecare salariat în parte; în afara unor analize sistematice asupra modului în care participă salariaţii respectivi, a calităţii 
muncii lor; fără stimularea dialogului, a dezbaterilor profesionale constructive în interesul dezvoltării instituţiei. 

Din acest unghi de vedere lucrurile nu au intrat încă în cursul lor firesc. Există, de acum, o tradiţie de un an şi 
jumătate şi nu mai pot fi acceptate eventuale motivații şi scuze din partea nimănui. 

Este o instituţie de maximă importanţă şi acest rang este dat şi confirmat în primul rând de membrii ei. 

(Adnotare Bernea) Cine nu crede în virtuțile acestui neam, în ce are el mai bun ascuns sub crusta mizerabilă a 
josniciei şi aculturaţiei, în posibilitatea de a scoate la iveală aceste virtuţi şi a le face evidente nu are ce căuta aici. 


PRELIMINARII LA UN PROGRAM MUZEOLOGIC AL MUZEULUI ŢĂRANULUI ROMÂN 
(SINTEZĂ A UNOR DISCUTII PURTATE ÎNTRE MUZEOGRAFI ŞI ETNOLOGI REDACTATĂ ÎN 
1992 DE IRINA NICOLAU) 


I.Contextul 

Există pe plan mondial un interes cert pentru muzeu. Turismul, pe de o parte, şi viteza cu care se modifică obiectele 
din jurul nostru justifică apariţia noilor muzee şi extinderea celor vechi. În plus, asistăm la o reevaluare a locului pe care îl 
ocupă obiectul în muzeu. Dacă în muzeul "clasic" condiţiile pe care trebuia să le îndeplinească un obiect pentru a deveni 
piesă de muzeu erau valoarea estetică, vechimea, raritatea, în prezent, când muzeele vorbesc mai mult despre societăţile 
care au produs obiectele decât despre obiecte, s-a impus o nouă condiţie, reprezentativitatea. Faptul a provocat o 
veritabilă revoluţie în lumea muzeelor. Un obiect reprezentativ poate fi urât, nou şi recent. El este totuşi colecţionat pentru 
că într-un timp foarte scurt există posibilitatea să devină valoros prin "raritate" şi "vechime", deşi aparţine unui trecut 
recent. Un tip nou de muzeu se naşte şi o dată cu el un cod muzeal nou, iar publicul le asimilează dintr-o dată. Noua 
viziune atinge într-o mai mică măsură muzeele "tradiţionale" ale căror coduri sunt cunoscute publicului şi schimbările 
sunt greu de acceptat. 

Muzeul etnografic îşi împarte interesul între obiectele din categoria artei populare şi cele care ţin de "ştiinţa facerii": 
cum îşi face ţăranul pâinea, haina, casa, nunta etc. Astăzi, din muzeul etnologic nu mai pot să lipsească obiectele fără 
certe calităţi artistice şi nici cele rezultate din procese de aculturaţie şi hibridizare. Pentru a nu se condamna cu bună 
ştiinţă la condiţia de muzeu anacronic dedicat unei lumi vetuste, muzeul etnologic este obligat să-şi regândească obiectul. 
Deşi dificilă, operaţia merită să fie făcută, având în vedere şansa dublă a muzeului etnologic de a prezenta interes atât 
pentru vizitatorul autohton cât şi pentru turist. Turistului îi hrăneşte foamea de pitoresc, autohtonului îi furnizează repere 
pentru construirea propriei sale identități şi ambilor le oferă imaginea unei societăţi diferite de cea în care trăiesc - mai 
simplă şi mai încărcată de sensuri - realizând ceea ce am putea numi un act de terapie culturală. 


II. Programul unui muzeu naţional 

Calitatea de muzeu naţional este conferită de compoziţia colecţiilor şi de gradul de deschidere al discursului 
muzeal. În ce priveşte colecţiile Muzeului Ţăranului Român, ele pot să asigure reprezentarea tuturor zonelor etnografice 
ale României şi chiar pe românii din afara frontierelor (aromâni, megleno-români, basarabeni). Anvergura discursului 
muzeal preconizat este, până la un punct, indicată prin numele pe care îl poartă: Muzeul Ţăranului Român. Ea urmează să 
fie însă şi mai mare, având în vedere unităţile muzeale pe care le proiectăm şi pentru a reprezenta culturile ţărăneşti ale 
etniilor din România. În felul acesta vor fi puse în evidenţă influenţele, interferenţele, mărcile identitare. 


III. Proiectul ştiinţific şi proiectul cultural 

Orice muzeu este, fie şi potenţial, un centru de cercetare a obiectelor din propria sa colecţie, eventual a contextelor 
din care ele provin. Afirmația este cu atât mai valabilă în cazul muzeelor dotate cu laboratoare de cercetare, cum este şi 
Muzeul Ţăranului Român. Cercetările muzeografilor sunt orientate prioritar spre cunoaşterea obiectelor, în timp ce 
programele ştiinţifice ale laboratoarelor de etnologie vizează contextele, relaţiile, semnificaţiile, actanţii, precum şi artele 
ţărăneşti fără suport material. Programul ştiinţific nu se suprapune peste cel cultural! Munca de cercetare are logica sa, 
propriile sale termene şi exigenţe. O parte a rezultatelor cercetării ştiinţifice pot să se traducă în publicaţii specifice 
muzeului (cataloage, ghiduri, reviste etc.) şi în expresii expoziţionale. O altă parte se exprimă în arhive şi documente 
ştiinţifice. 

Programul cultural este obligatoriu pentru orice muzeu. El trebuie să răspundă la comenzile sociale ale momentului. 
El dictează marile opţiuni care conduc la conturarea unui discurs muzeal şi stabileşte politica de expoziţii, alegerea 
strategiilor care vor fi adoptate în relaţia cu publicul. Expunerile sunt permanente şi temporare. Între expoziţiile 
permanente şi cele temporare diferenţa nu decurge din durată, aşa cum se consideră frecvent, ci din gradul de 
generalitate. Expunerea permanentă trebuie să fie o sinteză asupra domeniului sau să se refere la un aspect esenţial. 
Expoziţia temporară se poate plasa la orice grad de generalitate. 

În prezent multe muzee tind să renunţe la expunerea permanentă. Considerăm că programul cultural al Muzeului 
Ţăranului Român nu se poate dispensa de o sinteză. Cu atât mai mult cu cât ţinta sa este aceea de a produce o imagine 
corectă asupra culturii ţărăneşti, imagine care urmează să fie opusă celei schematice şi caricaturale pe care cultura 
comunistă a făcut-o să pătrundă în conştiinţa oamenilor, folosind folclorul ca emblemă şi ambalaj pentru o ideologie 


mincinoasă. Propunem deci o expunere permanentă care să se dezvolte în patru direcţii: credinţa creştină, viaţa cotidiană, 
arta coabitării cu alte etnii şi istoricul Muzeului Ţăranului Român. 

Pentru expoziţiile temporare, care vor reprezenta aproximativ o treime din capacitatea de expunere a muzeului, 
propunem o canava de probleme obligatorii. Această constrângere va fi o sursă de coerenţă, fără să perturbe libertatea 
autorilor de expoziţii. 

O altă opţiune care se realizează în cadrul programului cultural vizează accesul publicului în depozite. Este ştiut că o 
mare parte a obiectelor din colecţii ajung în expunere foarte rar, că muzeul păstrează obiecte care, se poate presupune, 
nu vor fi expuse niciodată. Un muzeu poate să se limiteze la prezentarea obiectelor din expuneri sau să permită, gradat şi 
diferențiat, accesul în depozite (pentru specialist în cabinete de consultare şi pentru orice fel de public în cadrul unor 
depozite vizitabile, de fapt un fel de expoziţii permanente cu "scenografie" de depozit, unde obiectele sunt prezentate "în 
logica conservării"). Propunem ca Muzeul Ţăranului Român să aibă în vedere ambele formule. 

În fine, o altă opţiune importantă priveşte strategiile în relaţia cu publicul. Considerăm că Muzeul Ţăranului Român 
trebuie să realizeze o redefinire a instituţiei muzeu care să fie scoasă din postura de instituţie nostalgică şi didactică şi 
transformată într-o instituţie angajată într-o autoreflecţie care să facă posibilă adaptarea sa din mers la viitoarele comenzi 
sociale. Muzeul Ţăranului Român trebuie să fie gândit ca un muzeu deschis, care stabileşte cu publicul o gamă de relaţii 
de tip interactiv, nu pentru că interactivitatea constituie o modă actuală, ci pentru că principala trăsătură a culturii 
ţărăneşti este nemedierea şi, prin urmare, succesul unui discurs despre ţăran este mai sigur dacă punem în joc relaţia 
directă şi "trăitul". 


IV. Precizări şi termeni 

Muzeografia românească gândeşte, mai precis a gândit până nu demult, în termeni tematici. De aici şi sintagmele 
tematică muzeală şi tematica expoziţiei. O tematică este rezultatul unui acord stabilit între obiectele colecţiei şi 
necesitatea de a construi, pornind de la o idee principală descompusă în idei secundare, un circuit coerent. 

În muzeologia internaţională - preocupată să evidenţieze faptele şi relaţiile sociale revelate prin obiect - se propun 
în prezent câțiva termeni noi. Precizarea conţinutului acestor termeni şi însuşirea lor poate să devină premisa unui nou 
mod de 'a face muzeu". 


DISCURSUL MUZEAL reprezintă tot ceea ce comunică implicit şi explicit muzeul prin intermediul obiectelor şi în 
marginea lor. Un muzeu în curs de organizare îşi construieşte discursul muzeal în două etape: planul director şi programul 
muzeologic. 

PLANUL DIRECTOR constă din formularea şi argumentarea ideii de bază în jurul căreia se dezvoltă întreaga activitate 
a muzeului. Muzeul "tradiţional" se poate dispensa de planul director pentru că operează cu principiul cronologic, cu cel 
geografic, cu cel tipologic şi funcţional. Planul director indică deci cheia - sau cheile - în care se construieşte şi se citeşte 
discursul muzeal. Necesitatea planului director s-a impus din observaţia că obiectul nu este purtătorul unui singur adevăr. 
El poate fi sursa unor "mărturisiri" multiple. Din momentul în care nu te mai rezumi la a-l interoga asupra vechimii, locului 
de provenienţă şi a familiei tipologice din care face parte, trebuie să hotărăşti în jurul cărei idei urmează să se facă 
demonstraţia în care va fi folosit ca martor. 

Propunem ca ideea care va sta la baza discursului muzeal al Muzeului Ţăranului Român să fie: ŢĂRANUL ROMÂN, 
MOŞTENITORUL CELOR TREI IMPERII, ROMAN, BIZANTIN ŞI OTOMAN. Această idee va pune în evidenţă: 

1. latinitatea insulară care face din el o figură unică în Balcani; 

2. bizantinismul său care a avut o inerție unică în Europa; 

3. balansul între Orient şi Occident care s-a exprimat în mod diferit în fiecare perioadă istorică. 


PROGRAMUL MUZEOLOGIC schiţează un sinopsis de probleme al căror răspuns va fi dat prin actul expozițional. El 
este defalcat în ANSAMBLURI MUZEALE (categorii de probleme) şi UNITĂŢI MUZEALE (probleme). Propunem ca Muzeul 
Ţăranului Român să introducă în programul muzeologic următoarele ansambluri muzeale şi unităţi muzeale: 


I. AVENTURA OBIECTULUI 1. Viaţa obiectului 
2. Obiectul muzeificat 
3. Istoria muzeului 
4. Istoria Muzeului Ţăranului Român cu sub-unitatea numită EX-VOTO 
Samurcaş 

II. NOI ŞI El 


— 


. Cei lângă care trăim (ungurii, saşii, ţiganii, evreii, grecii, tătarii etc.) 


2. Toţi am luat şi am dat - interferenţe 
III. LEGEA CREŞTINEASCĂ 1. Crucea 
Icoana 
Biserica 


IV. RÂNDUIALA VIEŢII 1. Alimentaţie 
2. Vestimentaţie 
3. Locuire 
2. Obşte 
3. Viaţă de familie 
4. Viaţă religioasă 
5. Magie 
6. Calendarul 
7. Munca 
8. Dansul şi muzica 

PROIECTUL MUZEOGRAFIC este concretizarea programului muzeologic până la indicarea obiectelor şi a soluţiilor 

scenografice. 


V. Sisteme de explicitare 

La acest nivel muzeul se confruntă iarăşi cu o multitudine de opţiuni. Explicăm sau nu? Cât? Prin ce? Cum? Condiţia 
pe care o punem este ca explicitarea să nu aibă o finalitate didactică directă. Miza muzeului nostru va fi o învăţare 
specială, o trăire realizată prin confruntare directă cu obiectul. Oricum nu există reţete şi, pe de altă parte, nu pot fi 
evitate tehnicile consacrate: omul care explică, eticheta, panoul, aparatura sono şi video. Noutatea pe care o propunem 
spre experimentare în Muzeul Ţăranului Român este cabinetul de studiu, gândit ca o întâlnire între bibliotecă şi muzeu. 


VI. Consideraţii finale 

În paginile de faţă am încercat să schiţăm, pe lângă o ipoteză pentru un program muzeologic, şi un cadru 
metodologic pe care îl considerăm necesar în condiţiile în care specialiştii angajaţi în realizarea muzeului nu deţin o bază 
comună de elemente teoretice şi practice. O dată ce programul va fi analizat, reformulat pe baza discuţiilor şi însuşit de 
toată lumea, firesc este să se treacă la proiectul muzeografic care presupune constituirea unor grupe de lucru pe 
ansambluri şi unităţi muzeale. Din aceste grupe vor face, probabil, parte şi specialişti din afara muzeului ca realizatori sau 
în calitate de consultanţi. Prin "specialişti din afara muzeului" înţelegem chiar muzeografi din alte ţări. 

Pentru a preciza spiritul în care imaginăm seria expozițiilor temporare înscrise în rigoarea unei problematici fixe, 
respectiv unităţile muzeale din ansamblurile muzeale II şi IV, dăm în continuare: 

NOI ŞI El sub genericul Toți am dat şi am luat- Saşii la ei acasă 

RÂNDUIALA VIEŢII sub genericul A//mentaţie - Cultura grâului 

sub genericul Vestimentatie - Cămaşa noastră cea de toate zilele 
sub genericul Locu/re - Drum şi drumeţ 

sub genericul Obște - Cine n-are bătrâni să-i cumpere 

sub genericul Familie - Mama, tata şi copiii 

sub genericul Magie - Vrăjitoarea 

sub genericul Viață religioasă- Lumina 

sub genericul Ca/endar - Bestiarul Anului Nou 

sub genericul Munca - Mielul 

sub genericul Dansul şi muzica - Taraful 

Liantul care ar putea să articuleze această suită de expuneri ar putea fi fotografiile la scară 1/1 care vor funcţiona ca 
o emblemă la intrarea în sală. 

SINTEZA DISCUŢIILOR PURTATE ÎN TREI ŞEDINŢE ALE GRUPULUI DE REFLECŢIE 
COMPUS DIN COORDONATORII ECHIPELOR CE VOR LUCRA LA VIITOARELE EXPOZIŢII 
ALE MUZEULUI (DECEMBRIE 1994) 


Din discuţii au rezultat o serie de sugestii privind: 

a. modificarea parţială a expunerii CRUCEA în scopul transformării ei într-o expoziţie permanentă; 

b. modificarea parţială a actualei scheme de repartizare a temelor pe săli; 

c. utilizarea actualului potenţial muzeal (oameni şi spaţiu) în scopul introducerii unor funcţii noi. 

Cele ce urmează constituie sinteza acestor sugestii cumulate cu ipotezele pe care le avansasem în "Preliminarii la un 
proiect muzeologic al Muzeului Ţăranului Român", în 1992. 


I. PROGRAMUL ŞTIINŢIFIC 

Orice muzeu este şi un centru de cercetare, fie şi numai a obiectelor din propria sa colecţie. Muzeul Ţăranului 
Român desfăşoară o dublă cercetare, a obiectelor (din colecţie şi din afara colecţiei) şi a contextelor şi semnificaţiilor 
(civilizaţia satului în ansamblul ei). O parte din rezultatele cercetării ştiinţifice se traduce în publicaţii specifice muzeelor 
(cataloage, ghiduri, monografii) şi în acte expoziţionale. O altă parte este exprimată în scrieri adresate specialiştilor şi în 
documente de cultură spirituală ţărănească, arhivabile. 

În termeni generali, programul ştiinţific al Muzeului Ţăranului Român este acela de a fundamenta teoretic o nouă 
imagine a ţăranului român, diferită de imaginile anterioare care au fost marcate de romantism, scientism şi comunism. 


II. PROGRAMUL CULTURAL 

Programul cultural este obligatoriu pentru orice muzeu. El trebuie să răspundă comenzilor sociale ale momentului şi 
să stimuleze interesul publicului autohton şi străin pentru domeniul din care provin obiectele pe care le tezaurizează. 

La baza programului cultural stă planul director care rezumă ideea în jurul căreia se dezvoltă activitatea muzeului. 
Un posibil plan director ar fi construirea unei imagini armonioase a ţăranului român şi a lumii sale. În România folclorul şi 


arta ţărănească au fost frecvent utilizate ca ambalaj pentru propaganda comunistă, ca urmare, un muzeu al ţăranului 
trebuie: 

a. să anuleze, acolo unde ea există, rezerva care s-a creat faţă de ţăran, ţărănie etc.; 

b. să orienteze pe cei care nu şi-au pierdut interesul faţă de sat spre adevăratele lui valori. 

Strategiile pe care le va adopta în relaţiile cu publicul presupun o serie de opţiuni. 


OPŢIUNEA | 

VA EXISTA O EXPOZIŢIE PERMANENTĂ SAU NU? 

Între o expoziţie permanentă şi una temporară diferenţa nu constă numai în durată şi grad de generalizare, cum se 
crede greşit uneori. O expoziţie temporară poate să abordeze punctual o problemă sau cu maximă generalizare. O 
expoziţie permanentă trebuie să abordeze cu maximă generalizare nu o problemă, ci problematica domeniului pentru care 
colecţiile muzeului sunt reprezentative. În prezent muzeele lumii optează pentru renunţarea la expoziţia permanentă din 
raţiuni financiare. Expoziţiile temporare aduc bani. 

Muzeul Ţăranului Român optează pentru o expunere permanentă, la parter, organizată în jurul ideii de LEGE 
CREŞTINEASCĂ şi pentru o schemă tematică permanentă, la etaj, pentru care propunem numele de RÂNDUIALA VIEŢII. 
Această schemă, gândită ca un tabel al lui Mendeleev pentru clasarea principalelor repere ale existenţei ţărăneşti, va 
menţine permanent în discursul muzeal aceste repere (alimentaţie, vestimentaţie, locuire, muncă, spaţiu, timp, grai, 
muzeologie) realizând variaţiuni prin expoziţii tematice cu durata între 1 şi 10 ani. 


OPŢIUNEA II 

VA EXISTA O UNITATE MUZEOGRAFICĂ A EXPOZIŢIILOR? 

Muzeul Ţăranului Român experimentează o muzeografie personalizată, de autor. Expoziţiile temporare de la etaj vor 
reprezenta opţiunile colectivelor care lucrează. Se preconizează o mare diversitate de soluţii muzeografice. 


OPŢIUNEA III 
VA EXISTA O UNITATE ÎN TEHNICILE DE EXPLICITARE? 

Fiecare colectiv va avea libertatea să opteze pentru tehnica de explicitare pe care o socotește optimă pentru 
expoziția sa. Vor exista, prin urmare, foi de sală, etichete, cabinete de studiu, explicaţii date prin aparate audio-vizuale. 
Există propunerea să se realizeze şi o mapă conţinând câte o foaie A3 care să sintetizeze problematica fiecărei săli. 


OPŢIUNEA IV 

SE VA FACE O INAUGURARE GLOBALĂ A ETAJULUI SAU SE VA DESCHIDE ETAJUL PE TRONSOANE? 

Există propunerea de a progresa din aproape în aproape, care prezintă avantaje în ce priveşte latura financiară, 
posibilitatea de mobilizare a specialiştilor şi, mai ales, posibilitatea de a evalua o parte a expunerii şi a corecta pe parcurs 
ce ar fi de corectat. 


OPŢIUNEA V 

DACĂ ETAJUL VA FI CONCEPUT CA O SUITĂ DE EXPOZIŢII TEMPORARE, SE POATE DA O ALTĂ DESTINAŢIE 
ACTUALULUI SPAŢIU DE EXPOZIŢII TEMPORARE? CARE? 

Există propunerea ca, la etaj, să se organizeze expoziţii de fotografie etnografică şi, la parter, să se practice 
experimente muzeale (expoziţii cu obiecte ţărăneşti realizate de colecționari particulari, demonstraţii cu meşteşugari, 
muzeografie experimentală realizată de tinerii din muzeu). 


IV. DIVERSE 
S-a reluat propunerea organizării unei mediateci care, pe de-o parte, ar permite începerea conferinţelor 
săptămânale şi, pe de altă parte, ar crea condiţii bune claselor care vin la muzeu pentru a ţine ore de română, religie etc. 
S-a reluat, de asemenea, problema amenajării cafenelei şi a bufetului. 
Irina Nicolau 
1994 


PARTER 
Hol 

cabinet Al. Tzigara-Samurcaş 
CRUCEA 
POMUL VIEŢII 
ICOANA 
FAST 
RECULEGERE 
MOAŞTE 
CĂLUGĂRUL ŢĂRAN 
palier parter MAGIE 
palier intermediar DANS 
palier etaj GRAI şi MUZICĂ 
ETAJ 
TIMP 
TRIUMF 
LOCUIRE 
HAINĂ 
LOC 
HRANĂ 
COLECŢIA 
MUNCĂ 
Atelier de muzeografie palier etaj 
palier intermediar ISTORIA MUZEULUI 

PROGRAMUL MUZEOLOGIC AL MUZEULUI ŢĂRANULUI ROMÂN (1997) 


Programul sintetizează experienţa muzeografică şi contribuţiile teoretice acumulate în perioada 1990-1996. El 
recuperează propuneri vechi care au fost abandonate pe parcurs, dar care în timp îşi probează valabilitatea. 
Programul incorporează proiectul cultural şi ştiinţific al Muzeului Ţăranului Român, care vizează o corectă receptare 
a culturii ţărăneşti, ţinta noastră fiind: 
a) de a anula - acolo unde există - rezerva faţă de ţăran şi ţărănie, rezervă explicabilă având în vedere modul în 
care puterea comunistă a utilizat cultura ţărănească pentru propaganda sa ideologică; 
b) de a orienta pe cei care au păstrat interesul pentru sat şi ţăran spre ceea ce poate fi considerat valoare estetică, 
valoare morală, valoare cognitivă etc. 
Programul muzeologic cuprinde atât expunerile propriu-zise cât şi activităţile de animaţie şi funcţiile comerciale. 


Principii muzeologice 

/, Organizarea spaţiilor de expunere în secţiuni, compartimente și subcompartimente. 

A Asigurarea autonomiei relative a subcompartimentelor. 

Il.. Acceptarea diversității muzeografice. 

IV. Realizarea unor variante de circuit muzeal (dictate de arhitectură şi derivate din problematica expunerilor). 


/. Modalităţi de organizare a spaţiului de expunere 
Spațiul de expunere va fi organizat în patru secţiuni muzeale. 
Parterul este dedicat relaţiei dintre ţăran şi Dumnezeu (|. LEGEA CREŞȘTINEASCĂ), iar etajul, problemelor de civilizaţie 
a satului şi de conservare a patrimoniului (II. TRIUMF; III. RÂNDUIALA VIE ŢII: IV. 100 DE ANI DE MUZEOGRAFIE). 
În succesiunea lor, compartimentele se află în relaţie de juxtapunere (o înlănţuire non-ierarhică şi non-direcţionată). 
Sunt proiectate 11 compartimente ( ICOANE, CRUCEA, BISERICA, TRIUMF, HAINA, HRANA, MUNCA, MAGIA, TIMP, LOC, 
MUZEOGRAFIE). 

Subcompartirmentele, în care se muzeifică sinteze ale domeniului, concepte şi noţiuni importante, sunt considerate 
unități închise. Expunerile din aceste compartimente sunt proiectate pentru o durată indefinită. În timp, li se pot aduce 
modificări, dar aceste modificări nu trebuie să afecteze mesajul de bază şi formula muzeografică. 

În compartimentele unde urmează să se abordeze aspecte parţiale ale temei, se vor proiecta serii de expuneri cu 
durata între 1 şi 3 ani. Aceste compartimente sunt considerate unităţi deschise. 

La parter este proiectat un cabinet de studiu. Acesta va conţine informaţii generale referitoare la cultura țărănească. 


II. Autonomia relativă a compartimentelor tematice 
Secţiunea LEGEA CRESTINEASCĂ se compune din 3 moduli: ICOANA (2 săli), CRUCEA (4 săli), BISERICA (3 săli). 
Sala 1 - MAGIE 
Sala 2 - FERESTRE 
Sala 3 - MOASTE 
Sala 4 - RECULEGERE 
Sala 5 - FAST 
Sala 8 - CRUCEA-POMUL VIEŢII 
Sala 10 - PUTEREA CRUCII 
Sălile 11, 12 - ICOANA ȚĂRĂNEASCĂ 
Din proiectul parterului mai fac parte: 

Sala 6a - STAND 

Sala 6b - cabinetul de studiu LEXICON 
Sala 7 - STAND 

Sala 9 -mediateca ŞCOALA SATULUI 

Sala 13 - galeria IMAGINE 

Sala 15 - CAFENEA 

Etajul se compune din 3 compartimente: 
TRIUMF - salon naţional de artă ţărănească 

RÂNDUIALA VIEŢII 
100 DE ANI DE MUZEOGRAFIE 
și 8 subcompartimente: 
HRANA 
HAINA 
LOCURI 
MUNCA 
GRAIURI 
MUZICA 
TIMP 
SINTEZE MUZEOGRAFICE 


Ill. Diversitatea formulelor muzeografice 

Într-un parcurs muzeografic nedirecţionat şi neierarhizat, compus din compartimente cvasi-autonome, diversitatea 
muzeografică a fost adoptată ca formulă de lucru. Cele mai multe expuneri, având ca principiu metodologic căutarea, 
pornesc de la o idee neexprimată într-un proiect muzeografic detaliat. Pe tot parcursul, echipa de specialişti compune un 
dosar de idei, sugestii, schiţe, notații, din care ulterior se reconstituie, sub forma unui document coerent, cronica 
expuneri]. 

Exemplu. Partea muzeografică a expunerii TRIUMF a fost făcută pe parcursul unui an prin căutări şi tatonări în ceea 
ce priveşte alegerea pieselor de patrimoniu, mobilierul şi modul de expunere. În forma la care s-a ajuns, expunerea 
urmează să intre în circuitul muzeal. Asupra ei se vor opera în continuare modificări dictate de reacţiile vizitatorilor şi de 
caracteristica metodei de lucru ce presupune o "șlefuire" îndelungată. 


IV. Variante de circuit muzeal 
Arhitectura şi temele dictează mai multe circuite posibile. Ele vor fi propuse vizitatorului la intrarea în muzeu sub 
forma unui plan pe care sunt indicate alternativele. 

NOTĂ: 


serie de schimbări şi, probabil, vor urma altele. 


Programul muzeologic al expoziţiei permanente a fost şi continuă să fie un text deschis. Între timp au fost operate o 

1990 


MUZEULUI 
Prima variantă 
Parter 


o sală de antropologie fizică 


IDEI CARE AU FOST AVANSATE ÎNTRE 1990-2000 PENTRU EXPOZIŢIA PERMANENTĂ A 


Europa rurală veche, din preistorie până în Evul Mediu 
aria culturală balcanică 


culturile etniilor cu care au convieţuit românii 
cunoştinţe ţărăneşti 


salonul de capodopere 


rolul bisericii în viaţa satului 
dinamica vieţii rurale 


Etaj 


obiecte industriale care au pătruns în sat 
memento Samurcaş 
sală dedicată copiilor 


alimentaţie 
vestimentaţie 


locuire 


- obiceiuri 


ocupaţii şi meşteşuguri 


salonul de dialectologie 
LiterNet 


gee 

- salonul de etnomuzicologie 


A doua variantă 
Parter 
-  Statornicie 
- ce este muzeul - alternative 
- cultura etniilor cu care au convieţuit românii 
- mecanismele asimilării 
- strategiile respingerii 
- cum a rezistat ţăranul român 
- salonul de capodopere 
- rolul bisericii 
Etaj 
- traiul 
- obştea 
- munca 
- sărbătoarea 
- locul 
- timpul 
- naşterea - nunta - moartea 
- hrana 
-  veşmântul 


1992 
Parter - 7a/azu/ 
- Antropologie fizică 


Legea 


Icoana 


Istoria muzeului - memento Samurcaş 
Crucea 


Biserica 


-  Interferenţe 
- Salon de capodopere 


Etaj (varianta |) - Rânduiala vieţii 
alimentaţie 


Sală pentru prezentarea limbii, muzicii, mitologiei, cunoştinţelor populare 
vestimentaţie 
- locuirea 


obştea 

- ocupații 
- meşteşuguri 

- calendarul popular 


naşterea, nunta, moartea 


Etaj (varianta Il) - Construcţii ale 
Salonul de artă ţărănească 
alimentaţie 


vieţii 
vestimentaţie 
- arhitectură 


- ocupații 


achiziții de excepție 
- capodopere 


LiterNet 


e 

1994 


Parter - Între Dumnezeu... 
- Puterea crucii 
-  Folosul crucii 


Frumuseţea crucii 
Fast 
Reculegere 

- Moaşte 


Crucea-i peste tot 


trei săli de expoziții temporare 
Etaj - ...ș/ neamul meu 

- Salonul de etnologie 
vestimentaţie 

- alimentaţie 

- locuire 


obiceiuri 
ocupaţii 
- sală experimentală 


2000 


Parter - Legea creștinească 
Icoane 


Puterea crucii 


Crucea - pomul vieţii 


Frumuseţea crucii 
Fast 


LiterNet 


e 

-  Reculegere 
- Moaşte 
- Ferestre 
- Timp 
- Ciuma - instalație politică 
-  Mediatecă 
- Galeria de artă ţărănească 
Etaj - Rânduiala vieţii 
- Salonul de artă ţărănească - Triumf 
- Ulcioare de nuntă (tipologie) 
- Munca 
- Apă 
- Foc 
- Vânt 
- Casă în casă (casa lui Antonie Mogoş din Ceauru) 
- Împreună (expunere dedicată culturilor etniilor care au trăit sau trăiesc în România) 
- Hrana 
- 100 de ani de muzeografie 

EXPOZIȚII 


Jucării de lut (expoziţie temporară, Galeria Orizont, 1990) 

Obrăzarul (expoziţie temporară, Muzeul Ţăranului Român, 1990) 

Ouă de Paşti (expoziţie temporară, Muzeul Ţăranului Român, 1991) 

Scaune (expoziţie temporară, Muzeul Ţăranului Român, 1991) 

Miri (expoziţie temporară, Muzeul Ţăranului Român, 1991) 

Icoane - Naşterea Domnului (expoziţie temporară, Muzeul Ţăranului Român, 1991) 

Prunc (expoziţie temporară, Muzeul Ţăranului Român, 1991) 

Găteala capului şi podoabele populare (expoziţie temporară, Casa Vernescu, 1991) 

Scoarţe ţărăneşti (expoziţie temporară, Casa Vernescu, 1991) 

Icoane româneşti (expoziţie itinerantă, Roma - Italia, în colaborare cu Academia di Romania, 1991 şi Veneţia - Italia, 
1992,1993) 

Spaţiul spiritual al satului românesc (expoziţie temporară, Muzeul Ţăranului Român, în colaborare cu Muzeul 
Naţional de artă, 1991) 

Hrana ţărănească (expoziţie temporară, Muzeul Ţăranului Român, 1992) 

Artă ţărănească | (expoziţie temporară cu achiziţiile din 1991-1992, Muzeul Ţăranului Român, 1992) 

Scoarța pietrei (expoziţie temporară, Hereşti, 1992) 

Muzeul misionar. Primenire / (Institutul de Istoria Artei, 1992) 

Muzeul misionar. Primenire II (Muzeul Ţăranului Român, 1992) 

Muzeul misionar. /coane în pelerinaj (la un azil de bătrâni, 1992) 

Muzeul misionar. Ca/ea Victoriei 300 (Calea Victoriei, 1992) 

Opinci (expoziţie temporară, Die - Franţa, 1992) 

Crucea (expoziţie permanentă, Muzeul Ţăranului Român, 1993) 

Călugărul ţăran (expoziţie temporară, Muzeul Ţăranului Român, 1993) 

Aventura Szatmari (expoziţie temporară, Muzeul Ţăranului Român, 1993) 


Broderia tradiţională românească (expoziţie temporară, Bayeux - Franţa, 1993-1994) 

Crucea - semn şi materie (expoziţie temporară, Paris,1 994) 

Olăritul tradițional (expoziţie temporară, Hereşti, 1994-1996) 

Artă ţărănească II (expoziţie temporară cu achiziţiile din 1992-1994, Muzeul Ţăranului Român, 1994) 

Cămaşa ţărănească (expoziţie temporară, Muzeul Ţăranului Român, 1994-1995) 

Icoane româneşti (expoziţie itinerantă, Nicosia, Limassol, Larnaca - Cipru, 1994) 

Le feu vivant - expoziţie de fotografii Jean Cuisenier (expoziţie temporară, ArtExpo, în colaborare cu Muzeul 
Ţăranului Român, 1994) 

Obiceiuri pastorale (expoziţie temporară, Palas - Constanţa, în colaborare cu Muzeul oii, 1994) 

Ecomuzeul din Franţa (expoziţie temporară, Muzeul Ţăranului Român, 1994) 

Sânzienele (expoziţie temporară, Tournai - Belgia, 1994) 

Salonul naţional de conservare şi restaurare a patrimoniului (expoziţie temporară, Muzeul Ţăranului Român, 1994) 

Icoane I şi II (expoziţie permanentă, Muzeul Ţăranului Român, 1995) 

Originile artei lui C. Brâncuşi (expoziţie temporară, New York - U.S.A., în colaborare cu Centrul Cultural Român din 
New York, 1995) 

Dar din dar... (expoziţie temporară cu donaţii, Muzeul Ţăranului Român,1995-1996) 

Jocuri cu măşti (expoziţie temporară, Tulcea, în colaborare cu Muzeul judeţean Tulcea, 1995) 

Scoarţe româneşti (expoziţie temporară, Madrid - Spania, 1995) 

Triumf - salon naţional de artă ţărănească (expoziţie permanentă, Muzeul Ţăranului Român, 1996) 

Crucea - pomul vieţii (expoziţie permanentă, Muzeul Ţăranului Român, 1996) 

Ferestre (expoziţie permanentă, Muzeul Ţăranului Român, 1996) 

Crucea (expoziţie temporară, Constanţa, în colaborare cu Muzeul de Artă Populară Constanţa, 1996) 

Crucea în arta populară din Polonia (expoziţie temporară, Muzeul Ţăranului Român, în colaborare cu Muzeul 
Etnografic din Varşovia, 1997) 

Ulcioare de nuntă (expoziţie permanentă, Muzeul Ţăranului Român, 1997-2001) 

Universul copilului în satul românesc (expoziţie temporară, Constanţa, 1997) 

Ciuma - instalaţie politică. Dosarele colectivizării (expoziţie permanentă, Muzeul Ţăranului Român, 1997) 

Tradiții româneşti - broderii şi țesături (expoziţie temporară, Köln - Germania, în colaborare cu Forumul Român 
Köln, 1997) 

Podoabe şi costume româneşti (expoziţie temporară, Roma - Italia, în colaborare cu Academia di Romania, 1997) 

Copilul - eseuri fotografice (expoziţie temporară, Muzeul Ţăranului Român, 1997) 

Lumea străbunicelor noastre (expoziţie temporară, Muzeul Ţăranului Român, în colaborare cu Muzeul Deri din 
Debrețin, 1997) 

Străinul apropiat - Stephan Drube (expoziţie temporară, Muzeul Ţăranului Român, 1997) 

Fotografia etnografică europeană de la începuturi până astăzi (expoziţie temporară, Kommern-Germania, în 
colaborare cu Biblioteca Academiei, Muzeul Satului, Muzeul Astra Sibiu şi Muzeul Etnografic al Transilvaniei, 1997) 

$.0.S. patrimoniu fotografic (expoziţie itinerantă în mai multe oraşe, în colaborare cu Ambasada Franţei, 1997) 

Costume şi bijuterii populare din România (expoziţie temporară, Roma - Italia, 1997) 

Femeia română (expoziţie temporară, Bonn - Germania, 1997-1998) 

Timp (expoziţie permanentă, Muzeul Ţăranului Român, 1998) 

Icoane româneşti (expoziţie temporară, Lemwig - Danemarca, în colaborare cu Muzeul de Artă Religioasă din 
Lemwig, 1998) 

Icoane româneşti (expoziţie temporară, Randers - Danemarca, 1998) 

Paştele la români (expoziţie temporară, Veneţia - Italia, în colaborare cu Centrul Cultural Român din Veneţia, 1998) 

Costume şi scoarțe populare din România (expoziţie temporară, Veneţia - Italia, în colaborare cu Centrul Cultural 
Român din Veneţia, 1998) 

Artă populară şi artizanat din Japonia (expoziţie temporară, Muzeul Ţăranului Român, în colaborare cu Muzeul de 
Artă Populară Constanţa, 1998) 

Podoabe de nuntă şi găteala capului (expoziţie temporară, New York - U.S.A., în colaborare cu Centrul Cultural 
Român din New York, 1998) 

Roumanie en miroir - memoires de tiroir (expoziţie temporară, Traignes - Belgia, 1998) 

Ceremonialul nunţii (expoziţie temporară, New York - U.S.A., în colaborare cu Centrul Cultural Român din New York, 
1998) 

Ceremonialul nunţii - splendida lume a artei cusăturii (expoziţie temporară, Tokyo,Osaka - Japonia, în colaborare cu 
Fundaţia Culturală Română, Fundaţia Japonia, Ambasada Japoniei la Bucureşti, Ministerul Culturii, Ministerul Afacerilor 
Externe, Art Business Time Inc. şi Muzeul Naţional de Istorie, 1999) 

Măşti populare româneşti (expoziţie temporară, Veneţia - Italia, în colaborare cu Centrul Cultural Român din 
Veneţia, 1999) 

Costume şi scoarțe populare din România (expoziţie temporară, Veneţia-ltalia, în colaborare cu Centrul Cultural 
Român din Veneţia, 1999) 

Sfintele Paşti (expoziţie temporară, New York - U.S.A, în colaborare cu Centrul Cultural Român din New York, 1999) 


Artă + naivitate = pictură naivă (expoziţie temporară, Muzeul Ţăranului Român, 1999) 

Exerciţii de naivitate (expoziţie temporară, Muzeul Ţăranului Român, 1999) 

Paia (expoziţie temporară, Muzeul Ţăranului Român, 1999) 

Imagini din Transilvania - Peter Kornis (expoziţie temporară, Muzeul Ţăranului Român, 1999) 

Biserici şi cruci din Slovacia (expoziţie temporară, Muzeul Ţăranului Român, în colaborare cu Centrul cultural slovac, 
1999) 
Undeva în Europa (expoziţie temporară, Muzeul Ţăranului Român, 2000) 

Arhitectura vernaculară din Tuşnad (expoziţie temporară, Muzeul Ţăranului Român, în colaborare cu Departamentul 
Federal al Afacerilor Străine din Berna, Elveţia, 2000) 
Atitudini (expoziţie temporară, Muzeul Ţăranului Român, 2000) 

Publicaţiile muzeului la aniversare ( expoziţie organizată cu prilejul sărbătoririi a zece ani de existenţă de la 
reânfiinţarea muzeului, Muzeul Ţăranului Român, 2000) 

Românii din Balcani văzuţi de fraţii Manachia (expoziţie temporară de Ziua Pitei, Muzeul Ţăranului Român, 2000) 

Artă populară din Oltenia - scoarțe (expoziţie temporară, Roma - Italia, în colaborare cu Academia di Romania, 
2000) 

1990 


Carte de purtări după rânduiala jocului şi a sărbătorii (|. Nicolau, |. Popescu, A. Manolescu, P. Popovăţ), carte bibliofilă 
Savu Moga (G.Roşu), calendar, 1990 


Cântecul. Tipologie muzicală -Transilvania meridională (S. Rădulescu), Ed. Muzicală, 1990 
Obrăzarul (G.Roşu, I.Nicolau, A.Manolescu, I.Popescu, $.Anghelescu), mapă, 1990 
Muzeul Ţăranului Român - Gh. Tatomir (H. Bernea), afiş, 1990 

Jucării de lut (H.Bernea), afiş, 1990 

Jucării de lut (G.Roşu), Editis, 1991 


PUBLICAŢII ALE MUZEULUI ŞI CĂRŢI ALE SPECIALIŞTILOR DIN MUZEU 


Vom muri şi vom fi liberi (coord. |.Nicolau), prima carte despre Revoluţie, Ed. Meridiane, 1990 
Mardale), carte bibliofilă, 1991 
1991 


Carte de cum ţinea românul Paştile (A.Manolescu, |. Nicolau, M. Mardale), carte bibliofilă, 1991 
Prunc (|.Nicolau, l.Popescu, $.Anghelescu), carte bibliofilă, 1991 


Biserici de lemn (H.Bernea), calendar, 1991 


De facerea și folosul icoanelor ţărăneşti (A.Manolescu, C. Nicolescu), carte bibliofilă, 1991 
De rândul nunţii (|.Nicolau, G.Roşu), carte bibliofilă, 1991 
Măşti populare (G.Roşu), calendar, 1991 


De rostul podoabelor şi talismanelor (|. Popescu, I.Nicolau, M.Mardale), carte bibliofilă, 1991 


Foaie de Crăciun (|. Popescu), afiş, 1991 
Rosturi nr. 1, 1992 


LiterNet 


Sf. Maria - carte de credințe întru Maica Precesta, Născătoarea de Dumnezeu (\.Nicolau, |. Popescu, A. Manolescu, M. 


lon - carte de credințe întru sfinţii de preste tot anul cu numele lon (A.Manolescu, l.Popescu, I.Nicolau), carte bibliofilă, 


Ouă încondeiate (G. Roşu, l.Nicolau, I.Popescu, A.Manolescu, C.Nicolescu), mapă, 1991 
Scoarţțe româneşti (G.Roşu), calendar, 1991 

Rosturi nr. 2, 1992 

Douăzeci şi patru de feluri de mâncare ţărănească (G.Roşu, D.Ştefănescu, |. Bătrânu), carte bibliofilă, 1 992 (trei ediţii) 
Hopa-tropa-Europa (S.Rădulescu, ilustraţii P. Popovăţ)), carte bibliofilă, 1992 

Paysans de l’histoire (V.Mihăilescu, |.Popescu. I.Pânzaru, foto D.Dinescu), Ed. Dar, 1992 

Le pied chaussé (|.Nicolau), carte bibliofilă, 1992 

Le pot (I.Popescu), carte bibliofilă, 1992 

Dobroteşti, un sat din Teleorman (S.Rădulescu, M.Gheorghiu, M.Vasiliu, M.Gherboveţ, T.Niţu), carte bibliofilă, 1992 
Icoane româneşti (H.Bernea, C.Babeţi), catalog la expoziţia Icoane româneşti, 1992-1993 

Foae de primenire (|.Nicolau, |. Popescu), afiş, 1992 

Foae de oaie (I.Nicolau, |. Popescu), afiş, 1992 

Icoane româneşti (|.Bătrânu), afiş, 1992 

Crucea (A.Pleşu, H.Bernea, A.Manolescu, Ş.Anghelescu, C.Nicolescu), mapă, 1993 

Povestea Elisabetei Rizea din Nucsoara urmată de mărturia lui Cornel Drăgoi (|.Nicolau, T.Niţu), carte bibliofilă, 1993 
Rosturi nr.1 -2, 1993 

Rosturi nr.3-4, 1993 

Caietu' minunat (|.Nicolau, M.Gherboveţ), carte bibliofilă, 1993 

Raportul veterinarului Ilie Lunca (|.Nicolau, M.Niţu, T.Niţu), carte bibliofilă, 1993 

Cer, stele (V.Manoliu), carte bibliofilă, 1993 

Soare, lună (N.Manoliu), carte bibliofilă, 1993 

Cu Octavian Ghibu despre Picu Procopie Pătruţ (I.Nicolau, M.Gherboveţ, P.Popovăţ, M.Vasiliu), carte bibliofilă, 1993 
Arnăuţoii - istoria unei familii din Nucşoara (|.Nicolau, T.Niţu, A. Hirţe), carte bibliofilă, 1993 

Călindar de dragoste (|.Nicolau), 1993 

Calendarul copiilor (|.Popescu), 1993 

Crucea (H.Bernea), afiş, 1993 

Icoane pe sticlă (H.Bernea), afiş, 1993 

Furci (H.Bernea), afiş, 1993 

Troiță (H.Bernea), afiş, 1993 

Frumuşica - un sat din Basarabia (M.Gherboveţ), carte bibliofilă, 1994 

24 de mâncăruri ţărăneşti (G.Roşu, D. Ştefănescu, I.Bătrânu), carte bibliofilă, 1994 

Pictură din bisericile de lemn din Arad şi Hunedoara (G.Roşu), calendar, 1994 

Martor nr.l - L'étranger autochtone, revistă de antropologie a Muzeului Ţăranului Român, 1996 

Bucate încercate (G.Roşu, D.Ştefănescu, desene de H. Bernea), Muzeul Ţăranului Român, 1996 

Muzeul Ţăranului Român, ghid, 1996 

Triumf (H. Bernea), afiş, 1996 

Sărbătoarea muzicii (H.Bernea), afiş, 1996 

Martor nr.2 - Inter-views, entre-vues, între-vederi, revistă de antropologie a Muzeului Ţăranului Român, 1997 

Ulcioare de nuntă în seria Comori de artă ţărănească (G.Roşu), catalog de colecţie, Muzeul Ţăranului Român, 1997 

Arhitectură românească tradițională (|.Blăjan), pliant, 1997 

Troițe din lemn (R. Popa), pliant, 1997 

Tradiții de Anul Nou (M.Molnar), pliant, 1997 

Scoarţe ţărăneşti (M.Mateoniu), pliant, 1997 

Crestături în lemn (S.Şerban), pliant, 1997 

Podoabe populare (|.Pintea), pliant, 1997 

Roumanie en miroir - memoires de tiroir (|.Nicolau, |. Popescu), mapă - catalog la expoziţia Roumanie en miroir — 
memoires de tiroir, 1997 

Boul roşu (C. Huluţă, I. Nicolau), carte-catalog la expoziția Ciuma-instalaţie politică, 1997 

Ulcioare (H.Bernea), afiş, 1997 

Triumf (H.Bernea), afiş, 1997 

Ulcioare de nuntă (G.Roşu), afiş, 1997 

Martor nr.3 - L'école sociologique de Bucarest après cinquante ans, revistă de antropologie a Muzeului Ţăranului 
Român, 1998 

/osif Berman - a photo-album (|.Popescu), supliment la Martor nr.3, 1998 

Ernest Bernea - La mort et l'enterrement dans le Gorj du Nord, supliment la Martor nr. 3, 1998 

Podoabe de nuntă şi găteala capului (L.Passima, M. Netcu), catalog la expoziţia Podoabe de nuntă şi găteala capului, 
1998 

Martor nr.4 - Objet pratiqué, objet interpretă, revistă de antropologie a Muzeului Ţăranului Român, 1999 

Muzeul de la Sosea (P.Popovăţ), supliment la Martor nr.4, 1999 

O stradă oarecare din Bucureşti (I.Nicolau, |.Popescu), Ed. Nemira, 1999 

Surâsul lui Harry .Nicolau, C.Huluţă), Ed. Ars Docendi, 1999 

Agon. Tensiunea fundamentală a riturilor de trecere (Ş.Anghelescu), Ed. Ex Ponto,1999 

Mic dicţionar de astronomie şi meteorologie ţărănească (Vlad Manoliu), Ed. Mentor, 1999 

Cu Octavian Ghibu despre Picu Procopie Pătruţ (|.Nicolau), reeditare, Edimpress, 1999 

Graffiti dec. 1989-ian. 1990, carte bibliofilă, Muzeul Ţăranului Român, 1999 

Sărbători româneşti (C.Huluţă, C.Manolache, I.Nicolau, A.Pascu, M.Pavel), Ed. Ars Docendi, 1999 

Memoria satului. Cartea spaţiului (A.Pascu), broşură, Muzeul Ţăranului Român, 1999 

Memoria satului. Cartea timpului (A.Pascu), broşură, Muzeul Ţăranului Român, 1999 

Carte cu îngeraşi pentru copilaşi (A. Pascu), broşură, Muzeul Ţăranului Român, 1999 

Desenez cu prietenul Burticală, mapă cu planşe de colorat, Muzeul Ţăranului Român, 1999 

The Holy Easter (C.Huluţă, I.Blăjan), catalog la expoziţia Sfintele Paști, 1999 

Muzeul Ţăranului Român - Tatomir (H.Bernea), afiş, 1999 

Martor nr.5 - Bucarest au temps du communisme: resistance, normalité, survie, revistă de antropologie a Muzeului 
Ţăranului Român, 2000 

Versuri din flori (|.Nicolau), supliment la Martor nr.5, 2000 

Ulcioare de nuntă în seria Comori de artă ţărănească (G.Roşu), catalog de colecţie, ediţie revizuită, Muzeul Ţăranului 
Român, 2000 

O viaţă, un destin, o icoană (|.Nicolau, I.Popescu, R.Alexandrescu), album icoane pe sticlă, Pro Tip, 2000 

Carte de bucate româneşti (G.Roşu), ediţie bilingvă română-engleză, Ed. Fundaţiei Culturale Române, 2000 

Experimentul Zaica (D.Alexandrescu, |.Nicolau, C.Voicilă ), Ed. Meridiane, 2000 

2000 


Haide bre (|.Nicolau), Ed. Ars Docendi, 2000 
copii, Ed. Sigma, 2000 


Ţăranului Român, 2000 


Frânturi de poezie ţărănească (Ş.Anghelescu, D.Alexandrescu, C.Huluţă, C.Manolache, C.Voicilă), Ed. Ars Docendi, 


Chipuri | (L. Passima), album - calendar cu ilustrate din arhiva Muzeul Ţăranului Român, 2000 
Noi şi ceilalţi (L. Passima), afiş, 2000 


TÂRGURI 


Chipuri II (L. Passima), album - calendar cu ilustrate din arhiva Muzeul Ţăranului Român, 2000 
Hai la târg (L.Passima), afiş, 1999 


Lecţii cu poveşti despre Facerea lumii (|.Nicolau, C. Huluţă, A.Pascu, M.Cerchez), manual opţional de folclor pentru 
Caiet de Paşti (L. Passima, S.Cazacu/, Muzeul Ţăranului Român, 2000 


Rosturi - foaie de credinţe, obiceiuri şi folclor (7 numere - coord. C.Manolache), Muzeul Ţăranului Român, 2000 
Foaie de târg (L. Passima), 1999, 2000 


Descoperă muzeul singur (S.Cazacu, L. Passima), mini - ghid, varianta |, în română, engleză şi franceză, Muzeul 


Cadouri de Crăciun, Muzeul Ţăranului Român, în colaborare cu Aids to Artisans, 1997 
Târgul meşteşugurilor, Junlingster - Luxemburg, 1998 
Hai la târg de Sf. Nicolae, Muzeul Ţăranului Român, 1999 


Cadouri de Crăciun, Muzeul Ţăranului Român, în colaborare cu Aids to Artisans, 1998 


LiterNet 


Portile deschise ale eclipsei, Muzeul Ţăranului Român, în colaborare cu Coca- Cola, 1999 
Târgul de Florii, Muzeul Ţăranului Român, 2000 
Târgul de Sf. Nicolae, Muzeul Ţăranului Român, 2000 


Europa - patrimoniu comun, Muzeul Ţăranului Român, în colaborare cu Ministerul Culturii, 1999 

CONCERTE 


Primul concert la Muzeul Ţăranului Român - Ghinea Pega, Viorica Sandu, grupul Iza, taraful din Soporu de Cîmpie 
(1990) 

Concert în casa Vernescu - tarafurile conduse de: lon Albeşteanu, Gheorghe Negrea, Alexandru Ciucur, Alexandru 
Seras, grupul Iza (1990) 

Crăciun pe străzile Bucureştiului- colindătorii din Jilavele-lalomiţa (1990) 

Concertul ION I, Muzeul Ţăranului Român (1991) 

Concertul ION Il- taraful din Clejani, Muzeul Ţăranului Român (1991) 

Sărbătorirea Căii Victoriei - taraful din Mârşa (1992) 

Muzică ţărănească românească la Săptămâna culturii româneşti, Die, Franţa - grupul Iza şi taraful din Mârşa (1992) 

Inaugurarea seriei de casete Ethnopionie la magazinul Muzica - concert cu taraful din Soporu de Câmpie, taraful din 
Carei, taraful din Mârşa, fanfara din Zece Prăjini, grupul Iza (1993) 

Concertul primăverii- grupul Iza (1994) 

Animaţie muzicală la Luna Bucurestilor - fanfara din Zece Prăjini, taraful lui Victor Gore (1995) 

Sărbătoarea muzicii (|). Cetere transilvănene - tarafuri din Vadu Crişului şi Bălnaca, Moişeni-Bihor, Hoteni-Oaş, 
Gherla-Maramureş, Carei-Cluj, Satu Mare (1996) 

Sărbătoarea muzicii (II). Satul, bâlciul şi mahalaua - Dumitru Vrâncianu, lon Albeşteanu, Vasile Soporan, fanfara din 
Lăpuşnicu, fanfara din Zece Prăjini, Ilon Stanciu, lon Costache, Mihai Diniţă (1997) 

Sărbătoarea muzicii (II) la restaurantul La Premiera - fanfara din Zece Prăjini, taraful din Carei, taraful din Gherla 
(1998) 

Sărbătoarea muzicii (IV) la Hanul lui Manuc: Fanfare ţărăneşti - fanfarele din Lăpuşnicu, Zece Prăjini, Cordăreni, 
Vorona, Broscăuţi (1999) 

Europa - un patrimoniu cultural comun, manifestare organizată de Ministerul Culturii în Piaţa Revoluţiei - solişti şi 
tarafuri româneşti, germane şi maghiare din toată ţara (2000) 

Sărbătoarea muzicii (V). Noi şi ceilalţi - concert de muzică românească, evreiască şi ucraineană cu grupuri vocal- 
instrumentale din Muntenia, Transilvania centrală şi Maramureş (2000) 
etniilor minoritare (2000) 


Participare la Expo Hanovra 2000 cu 80 de muzicieni populari - solişti şi grupuri din toată ţara, reprezentanţi ai 


LiterNet 


-i 


5 


D 


pag din 176 


CASETE ŞI CD-URI 
Roumanie: Musique pour cordes de Transylvanie (CD), Chant du Monde, Paris - Franţa, 1992 (în colaborare) 
Quatuor a cordes de Transylvanie (CD), Buda musique, Paris-Franţa, 1993 
Musique de noces en Valachie (CD), Auvidis,Franţa-Elveţia, 1994 
La fanfare de Zece Prăjini (CD), Buda Musique, Paris -Franţa, 1995 
Les faubourgs d'antan CD), Buda Musique, Paris - Franţa, 1996 


Noel en Maramourech (CD), Buda musique, Paris -Franţa, 1997 
Taraf- Romanian Gypsy Music (CD), Music of the World, Chapel Hill -USA, 1995 
The Edge of the Forest: Music from Transylilvania (CD), Music of the World, Chapel Hill - USA, 1996 
Authentic Romania (CD), Sonoton, Munchen - Germania, 1999 
Ethnophonie. Lăutarii din Clejani (casetă), Muzeul Ţăranului Român & Etno Pro, 1992 
Ethnophonie. Glasuri ţărăneşti (casetă), Muzeul Ţăranului Român & Etno Pro, 1992 
Ethnophonie. Mahalaua de altădată (casetă), Muzeul Ţăranului Român & Etno Pro, 1992 
Ethnophonie. Hori şi zâcăli moroşeneşti (casetă), Muzeul Ţăranului Român & Etno Pro, 1992 
Ethnophonie. Slujba de seară (casetă), Muzeul Ţăranului Român & Etno Pro, 1993 
Ethnophonie. Fanfara din Zece Prăjini (casetă), Muzeul Ţăranului Român & Etno Pro, 1993 
Ethnophonie. Ceatarâşi din Codru (casetă), Muzeul Ţăranului Român & Etno Pro, 1993 
LrterNet 


Ethnophonie. Cântări la nuntă din Vlaşca şi Teleorman (casetă), Muzeul Ţăranului Român & Etno Pro, 1993 
Ethnophonie. Crăciun în Maramureş (casetă), Muzeul Ţăranului Român & Etno Pro, 1994 


Ethnophonie. Muzică din ținutul Gherla (casetă), Muzeul Ţăranului Român & Etno Pro, 1995 
Ethnophonie. Petrecere cu lăutari (1) (casetă), Muzeul Ţăranului Român & Etno Pro, 1996 
Samurcaş, 2000 


Editura Liternet 2003 


Ethnophonie. Petrecere cu lăutari (I1) (casetă), Muzeul Ţăranului Român & Etno Pro, 1996 
Ethnophonie. Traditional Peasant Brass bands: Zece Prăjini (CD), Muzeul Ţăranului Român & Fundaţia Al.Tzigara - 


mileniu în satul românesc (CD), Muzeul Ţăranului Român & Fundaţia Al.Tzigara -Samurcaş,1 999 


Ethnophonie. Petrecere cu lăutari (II) (casetă), Muzeul Ţăranului Român & Etno Pro, 1997£thnophonie. Sfârşit de 

